
PROLÓG
NIEČO, ČO SA STALO IBA PÁR TÝŽDŇOV PO TOM, AKO SA V NEW YORKU NARODILI DVOJČATÁ JOHN A PHILIPPA GAUNTOVCI
Ako to už pri hrôzach chodí, aj táto sa začala uprostred noci, keď väčšina ľudí tvrdo spí. Došlo k nej vo veľkej štátnej budove v Londýne – v klamné veľkom tehlovom dome v palladianistickom štýle uprostred štvrte Whitehall, kde sa nachádza najprestížnejšia a najslávnejšia adresa na svete. Pred slávnymi čiernymi dverami stál na stráži policajt a na druhej strane ulice sa ťahali štátne budovy až po parlament vo Westminsteri a kalnú rieku Temža za ním.
Bolo po polnoci chladného aprílového dňa jedného z posledných rokov minulého tisícročia a na Downing Street číslo 10 panoval pokoj. V jednej z izieb ležalo jedenásťročné dievča. Napodiv, nespalo, ale čítalo si s baterkou pod perinou. Jeho otec, ministerský predseda Spojeného kráľovstva Veľkej Británie a Severného Írska, aj jeho matka tvrdo spali o pár izieb ďalej a na prízemí v kancelárii za vládnou zasadačkou bdeli premiérov detektív a tlačový hovorca, na ktorých práve vyšla služba. Približne päť minút pred trištvrte na jednu dievča zdvihlo zrak od knihy a zaskočené sa zamračilo. Zdalo sa mu totiž, že počuje smiech, a nielen taký nejaký. Bol to čudný ženský smiech, chichotanie niekoho mladého, kto práve vyparatil poriadne darebáctvo.
Smiešne.
Na moment sa vystrčilo spod periny a započúvalo sa, potom to však hodilo za hlavu.
Už počujem aj veci, ktoré sú len v mojej hlave, pomyslelo si.
Potom sa však opäť ozvalo to detinské chichotanie, a tak sa posadilo, a keďže sa už nedokázalo sústrediť, odložilo knihu.
Z toho chichotu mi naskakuje husia koža.
Dievčina vstala z postele, aby to preskúmala. Natiahla si župan, otvorila dvere a vyzrela na chodbu. Zdalo sa, že ten chichot prichádza z rodičovskej spálne.
Čo sa to deje? Toto nie je mama. Tá nemá takýto smiech, a odkedy sme sa nasťahovali na Downing Street, takmer nikdy sa nesmeje.
Vykročila na chodbu. Smiech zosilnel, takže znel oveľa darebáckejšie, možno až trocha zákerne, no keď otvorila dvere spálne, prudko stíchol – aj keď možno iba na moment.
Čo sa to, dofrasa, deje?
Matka sa chúlila v kúte miestnosti s vytreštenými očami a výrazom človeka, ktorého premohol nesmierny strach. Otec vzpriamene sedel na posteli, oči mal zavreté a fučal, akoby mal za sebou beh na dlhú trať. Vôbec nevyzeral ako zvyčajne. Tvár mal bledú, pyžamu mokrú od potu a vlasy sa mu lepili na temeno ako mokrá slama. Potom nečakane otvoril oči, vyvalil ich nahor, až mu vôbec nebolo vidieť zreničky, a opäť ich zavrel.
Až vtedy si uvedomila, ako je v izbe horúco. Bolo tam ako v rozpálenej vyhni. Prešla k oknu, otvorila ho a siahla na radiátor. Bol studený.
Veľmi čudné.
„Čo je to s tebou, mami?“ spýtala sa jemne.
„So mnou nič,“ šepla jej matka. „S otcom sa čosi deje.“

Prešla k posteli, naklonila sa nad otca a odsunula nabok jeho plyšového medvedíka Archibalda. „Ocko? Čo je to s tebou?“

Odpoveďou jej bol iba jeho ťažký dych. Potom však otvoril zelené oči a pozrel sa na ňu tak, až jej z toho prebehol mráz po chrbte.
„Prestaň, ocko! To vôbec nie je vtipné. Desíš mamu.“

No a vtedy sa rozosmial. Ibaže v skutočnosti sa nesmial on. Z hrdla sa mu dral smiech akéhosi mladého dievčaťa, akoby sa v ňom skrýval niekto cudzí, nevítaný a zrejme aj nie celkom príčetný. Niekto alebo… niečo.
Jeho chladné oči bez výrazu, ktoré prudko kontrastovali s tým smiechom, sa na chvíľu zamerali na dcéru, a potom dievčenským hlasom, ktorý neznel oveľa staršie ako ten jej, konečne prehovoril.
„Zožeňte mi ministra vnútra!“ prikázal ten hlas. „A policajného komisára pre metropolitnú oblasť. A najvyššieho sudcu. A generálneho prokurátora. Musia okamžite zatknúť jedného človeka a uväzniť ho v Toweri. Ešte dnes v noci! Nemáme času nazvyš.“

„Nemôžeš len tak uvrhnúť človeka do Toweru,“ namietlo dievča. „To sa už nedá. Aspoň nie takto. Existujú na to prísne predpisy a zákony.“

„Tak okamžite zavolajte kráľovnej,“ rozhodol hlas. „Chcem prijať nový zákon, a to hneď. Zákon, ktorý mi dovolí ešte dnes v noci niekoho zatknúť a popraviť.“

Dievča neveriacky otvorilo ústa.
„Na čo ešte čakáš, ty hlupaňa? Pohni sa! Vari nevieš, kto som? Som ministerský predseda! Okrem toho, skús zavrieť ústa. Vyzeráš ako zlatá rybka, a nie veľmi inteligentná. Inteligentnejšie ciferníky som už videl aj na rozbitých hodinách.“

Na smrť vystrašená dcéra od neho pomaly odstúpila, snažiac sa uhladiť si vlasy, ktoré sa jej postavili dupkom.
„A ešte jednu vec, rybací ciferník – zabezpeč, aby všetci vedeli, že to myslím vážne. Inak bude nasledovať vulgárna ukážka moci. Jasné, rybací ksicht?“

Nato sa premiér detinsky zachichotal, čo pre jeho dcéru znamenalo čosi ako pokyn, aby začala jačať.
„Deti sú otrasné tvory,“ poznamenal Nimrod. „Sú… hrozné, no nie?“

Bol na návšteve u sestry v New Yorku a práve sa s nefalšovanou hrôzou pozeral na jej novorodené dvojčatá Johna a Philippu ležiace v nemocničných postieľkach. Nesmierne neznášal deti, okrem iného aj preto, lebo si až pridobre pamätal na hrôzu z toho, keď bol sám ufúľané dieťa neschopné zadržiavať moč a stolicu. To sa dospelým džinom často stáva. Pamätajú si úplne všetko, čo sa im kedy stalo, a nie sú schopní na nič zabudnúť. „A je to čudné, nemám pravdu? Myslím to, ako sa takmer všetky podobajú na Winstona Churchilla alebo Benita Mussoliniho. Sú večne mokré a pritom bojovné, nehovoriac už o neovládateľnej túžbe byť stredobodom pozornosti.“

Jeho sestra Layla, ktorá bola takisto džinom, strnulo sedela na nemocničnej posteli a čoraz podráždenejšie počúvala jeho netaktné reči. Aj dvojčatá vycítili jeho odpor, takže začali mrnkať ako dve hladné mačky.
„A navyše dvojčatá!“ pokračoval o poznanie silnejším hlasom, aby ho bolo počuť aj cez ich plač. „Musí to byť pre teba hrozná zaberačka, drahá. Keď sa tak na ne pozerám, začínam chápať legendu o tom, ako vznikol Rím. Veď vieš, ako dvojčatá Romula a Rema uložili do košíka a pustili po rieke Tiber, až ich nakoniec zachránila vlčica a ďateľ. Ale musím povedať, že si poriadne dávajú po ušiach. Neuveriteľné, ako metajú ručičkami. Celkom ako dva nedopečené morské raky.“

„Máš ešte niečo alebo si sem prišiel až z Londýna iba preto, aby si brýzgal na moje deti?“ spýtala sa ho Layla s trpezlivým úsmevom.
„Brýzgať? Ja? Ale kdeže!“ namietol a zdvihol zo zeme škatuľu od topánok. „Ako ich jediný strýko im prinášam tradičný dar pre džinov – poriadnu olejovú lampu. Každé dostane vlastnú. A nie je to nijaký cínový odpad odkiaľsi z Malajzie. Obe sú z rýdzeho striebra, pravé, pôvodom z Osmanskej ríše, s luxusne vybaveným interiérom. Sám som ho zariaďoval.“

„Tak to si môžeš zase pekne odniesť,“ povedala mu sestra. „Moje deti nebudú vyrastať ako džinovia, ale ako ľudia.“

„No do lampy, Layla!“ zhrozil sa. „Ako to myslíš?“

„Presne tak, ako počuješ,“ odvetila. „Ich otec je človek, tak prečo nie?“

„A veľmi príjemný človek, s tým musím súhlasiť,“ prikývol Nimrod. „Lenže tieto deti nie sú ani nikdy nebudú mundánci. To predsa vieš.“

„Bola by som rada, keby si to slovo predo mnou nepoužíval,“ zavrčala.
„Aké? Mundánci? A prečo nie?“ zvolal Nimrod. „Veď práve to sú všetci ľudia, moja drahá. Nech robíš, čo chceš, neunikneš faktu, že džinovské vlastnosti sa dedia po matke. V budúcnosti – asi tak o desať alebo dvanásť rokov, keď im narastú zuby múdrosti – sa ty aj Edward jednoducho budete musieť vyrovnať s tým, čím sú. Sú to deti zázračnej lampy, Layla.“

„Budem rada, ak na to rýchlo zabudneš,“ povedala mu, „a necháš nás na pokoji. Navždy. Nechcem udržiavať nijaké kontakty s džinmi, a to platí aj pre teba, braček.“

„Ako myslíš,“ zamrmlal, neskrývajúc, že ho to hlboko ranilo. „Viem, že môžeš prerušiť ich kontakty so všetkými ostatnými džinmi, no vybrať džinov z ich vnútra nedokážeš, sestrička.“

Ešte v ten istý deň odletel naspäť do Londýna.
Krátko po návrate z New Yorku, práve keď balil do novín strieborné lampy z obdobia Osmanskej ríše, ktoré chcel dať Johnovi a Philippe, za ním prišiel jeho jednoruký komorník Groanin.
„V hale je istá osoba, pane,“ povedal tónom, akým by iný komorník zrejme hovoril o nečakanom príchode prasaťa alebo hyeny. „Želá si s vami okamžite hovoriť.“

„Má tá osoba aj meno?“

„Áno, ale ťažko sa mi to hovorí, pane.“

„Prečo? Stratil si reč?“

„Nemyslel som to tak, pane. To meno sa jednoducho veľmi ťažko vyslovuje.“

„Len to skús.“

„Ako si želáte, pane.“ Komorník zalovil v pamäti, pripravil si pery aj jazyk a spustil: „Doktor Ručira P. Warnakulásurija.“

„Áno, už chápem, ako si to myslel, Groanin. Je to naozaj riadne sústo. Máš predstavu, čo chce?“

„Nebol ochotný nijako to špecifikovať, pane. Vravel iba toľko, že ide o najvážnejšiu vec a týka sa to národnej bezpečnosti. Vravel aj to, že ste údajne poznali jeho otca, fakíra Murugana.“

„Tak v tom prípade ho uveď do knižnice, Groanin.“

„Áno, pane,“ prikývol komorník a odšuchtal sa, ticho si pritom mrmlúc.
Nimrod zamkol obe lampy do krypty slúžiacej ako trezor a šiel za svojím hosťom. Nebohý otec toho doktora bol slávny indický svätý muž a jeho známy. Ako prejav svojej svätosti a nábožnej oddanosti strávil desať rokov života sedením na vysokej tyči s ôsmimi dýkami zapichnutými do hrude a chrbta. Práve takéto veci robievajú svätí muži v Indii. Nimrod nikdy nepochopil prečo. Vedel iba toľko, že aspoň napohľad sú z toho akýmsi zvráteným spôsobom šťastní, a on nikdy nepatril medzi tých, čo by napádali predstavu iných ľudí o šťastí.
V knižnici ho čakal drobný bucľatý mužík v modrom obleku so striebornými pásikmi, tmavých okuliaroch, s peknými zlatými hodinkami. Správal sa uhladene, čo bolo nepochybne výsledkom jeho štúdií na niekoľkých vyberaných školách vrátane Etonu, Grotonu, Harvardu, Londýnskej univerzity a niekoľkých lekárskych fakúlt v Birminghame a Edinburgu. Keď uvidel Nimroda, hlboko sa uklonil a úctivo mu pobozkal ruku. Fakír Murugan vedel, že Nimrod je džin, a zrejme to prezradil aj synovi.
Potom prešiel rovno k veci: „Prepáčte mi, že som k vám takto vtrhol, pane, ale nastala situácia vážne ohrozujúca národnú bezpečnosť.“

„Áno,“ prikývol Nimrod a zapálil si cigaru. „To mi už vravel Groanin.“

„Viete, mám veľmi úspešnú ordináciu na Harley Street. Jednou z mojich pacientok je aj manželka ministerského predsedu, pani Widmerpoolová. Časom som sa stal aj jej priateľom a dôverníkom.“ Doktor Warnakulásurija sa pohrával s kravatou, akoby mu bolo trápne len tak hovoriť o takej slávnej a vplyvnej osobe.
„To vám musí byť milé,“ poznamenal Nimrod, na ktorého to neurobilo absolútne žiadny dojem. Pani Widmerpoolová mu vždy pripadala dosť hlúpa.
„Áno,“ súhlasil Warnakulásurija, „a práve preto namiesto rodinného lekára Widmerpoolovcov zaangažovali do tejto delikátnej situácie práve mňa. Viete, vyžaduje si to nemalú mieru diskrétnosti.“

„Tak teraz ste ma naozaj zaujali,“ vyhlásil Nimrod a vyfúkol dym, ktorý sa rýchlo sformoval do tvaru niekoľkých ľudských uší v nadživotnej veľkosti.
„To je dobre,“ prikývol lekár pozerajúc na netradičné „krúžky“ dymu. „Veľmi dobre.“ Potom si spomenul, aké je to celé naliehavé, a pokračoval: „Viete, veci sa majú tak, že podľa môjho názoru je pán Widmerpool posadnutý džinom. Prišiel som vás požiadať, či by ste na ňom nevykonali exorcizmus.“

„Exorcizmus?“ spýtal sa ho Nimrod. „Prečo si myslíte, že je posadnutý práve džinom a nie niečím iným, napríklad démonom?“

„Nie som celkom ako otec, pane,“ pripustil Ind, „ale na základe obmedzených znalostí, ktoré o džinoch mám, som dospel k primeranému názoru, že to skutočne bude posadnutie džinom. Napríklad v spálni, v ktorej sa momentálne nachádza spútaný pán Widmerpool, je horúco a nie zima. Skúsil som mu tiež priložiť k ústam zapálenú zápalku a on ju nesfúkol, ako by sa dalo čakať, ale vtiahol plameň do seba ako človek, ktorý chce vypiť z tanierika vyliaty čaj.“

„Áno, to by celkom sedelo,“ prikývol Nimrod. „Všimli ste si ešte niečo? Napríklad nejaký nezvyčajný zápach?“

„Nuž, v tej miestnosti je celkom výrazne cítiť síru,“ odvetil lekár.
„Opíšte hlas, akým ministerský predseda hovoril, keď ste sa s ním pokúšali komunikovať.“

„Bol to dievčenský hlas,“ odvetil Ind. „Veľmi mladý dievčenský hlas. Tipoval by som ho tak na dvanásť rokov. Bol vzdelaný, s americkým prízvukom, škodoradostný a zákerný. To dievča vydáva rozkazy, akoby čakalo, že ich ostatní poslúchnu, lebo vychádzajú z úst ministerského predsedu. Spočiatku boli stále rovnaké: zatknúť istého človeka, odviesť ho do londýnskeho Toweru a tam ho popraviť sťatím.“

„Naozaj? Akého človeka? Ako sa volá?“

„Je to veľmi nezvyčajné meno. Znie dosť cudzo. Teda myslím neanglicky. Počkajte, zapísal som si ho.“ Doktor Warnakulásurija prehľadal niekoľko vreciek na svojej veste, až v jednom našiel vizitku s menom napísaným na rubovej strane. Podal ju Nimrodovi. „Akurát si nie som istý, či som ho napísal správne.“

Nimrod si to meno mlčky prečítal a potom si zastrčil vizitku do vrecka nohavíc. „Pokračujte,“ vyzval hosťa. „Vraveli ste, že spočiatku boli rozkazy toho dievčaťa stále rovnaké. Ako sa neskôr zmenili?“

„Keď začalo byť jasné, že toho človeka nikto nedá zatknúť, príkazy tej dievčiny sa naozaj zmenili. Zdalo sa, akoby ich jediným cieľom bolo zosmiešniť pána Widmerpoola alebo spôsobiť, že bude pred ostatnými vyzerať ako blázon. Napríklad prikázala jeho tlačovému hovorcovi vydať na amerického prezidenta zatykač za vlastizradu, ak odmietne roztrhať vyhlásenie nezávislosti a okamžite priletieť do Londýna, aby zložil sľub vernosti jej veličenstvu kráľovnej.“

Nimrod sa usmial. „Zaujímavá myšlienka,“ poznamenal. „Ktovie, či by to pomohlo.“ Na chvíľu sa nad tým zamyslel. „Povedzte mi, pán doktor, žije na Downing Street desať aj nejaká mačka?“

„Mačka? Áno. Myslím, že áno. Prečo sa pýtate?“

„Pretože ju budeme potrebovať na správny výkon exorcizmu.“

„Takže nám predsa len pomôžete?“

Nimrod sa pozrel z okna a na tvári sa mu objavil úsmev. „Prečo nie? Je výborný deň na exorcizmus.“

Mačkou na Downing Street číslo 10 bol v skutočnosti adoptovaný túlavý kocúr a volal sa Boothby. Mal dlhú čierno-bielu srsť a miloval keksy. Aj napriek povesti zabijaka vtáčat ho všetci mali veľmi radi, a jediná nepríjemnosť, ktorú zažil pred Nimrodovým príchodom, sa stala vo chvíli, keď ho takmer prešiel dvojtonový nepriestrelný cadillac amerického prezidenta.
Keď na Downing Street dorazil Nimrod, nechcel vidieť pána Widmerpoola, ale Boothbyho. Kocúra však nikde nebolo, a tak sa ho doktor Warnakulásurija pustil hľadať. Nimroda zatiaľ uviedli do pilierovej siene, kam za ním asi po desiatich minútach prišiel Ind s kocúrom v náručí. Tento lekár nemal rád mačky. Hrozil sa pri predstave, že jednu drží na svojom na mieru šitom obleku, no ešte viac ho zlostil škrabanec, ktorý mu kocúr uštedril, keď sa snažil vytrhnúť z jeho neohrabaného zovretia.
„Au!“ zvolal, snažiac sa vysať si krv z ranky na ruke. „Hnusná malá beštia! Ako sa opovažuješ? Ty nenažraný bandita!“

Chvíľu to vyzeralo, že kocúra od zlosti nakopne, no Nimrod vycítil, v čom je problém, a rýchlo ho zdvihol. „V tejto izbe straší, pán doktor,“ vysvetlil Warnakulásurijovi. „Prebýva tu duch pani Gladstonovej. Radšej nájdime nejakú inú, inak sa nám tento kocúrik nikdy neupokojí natoľko, aby som mohol… ehm… urobiť, čo treba.“

Indický lekár sa v sídle na čísle 10 zjavne vyznal, takže ho odviedol do terakotovej izby, kde sa Nimrod s Boothbym na rukách posadil na gauč a začal jemne hladkať svojho nového priateľa zo zvieracej ríše.
„Mohli by ste mi podať popolník, prosím?“ požiadal Inda.
Warnakulásurija mu ho bez rečí podal.
„Povedzte mi, dali ste ministerskému predsedovi niečo piť? Napríklad pohár vody?“

„Nie. Zmeral som mu tep – bol veľmi rýchly –, odobral som mu vzorku krvi na rozbor, vyšetril zreničky aj jazyk a prehmatal lymfatické uzliny na krku, či ich nemá zväčšené. A veruže mal. No a keď nad tým tak teraz premýšľam, ten pach síry bol najsilnejší práve pri vyšetrení uzlín.“

„To preto, lebo lymfatické uzliny sú centrom posadnutosti,“ vysvetlil mu Nimrod. „Práve v nich sa džin takpovediac usadí. Keď ste ich stláčali, spôsobili ste, že telo ministerského predsedu začalo vylučovať enormné množstvá síry Džinovia jej totiž obsahujú oveľa viac ako mundánci – teda ľudia. Len pre vašu informáciu, telo priemerného človeka obsahuje dosť síry na to, aby zabila všetky blchy na bežnom psovi, ale síra z tela džina by zabila všetky v kožuchu veľkého chlpatého mamuta. Z tohto dôvodu majú ľudia oveľa vyvinutejší čuch ako džinovia. Je to jedna vec, v ktorej nás jednoznačne predčíte.“

Toto všetko mu nerozprával preto, lebo by chcel zlepšiť jeho znalosti o džinoch – v skutočnosti iba veľmi nerád prezrádzal obyčajným ľuďom veci, ktoré by sa normálne nemali ako dozvedieť –, ale preto, lebo jeho zvučný hlboký hlas mal upokojujúce účinky na kocúra. Potreboval ho mať dostatočne uvoľneného na to, aby ho mohol bez problémov chytiť za fúzy.
Mačka má dvadsaťštyri pohyblivých fúzov – dvanásť na každej strane ňufáka – a Nimrod potreboval sedem z nich, aby mohol správne vykonať rituálny džinovský exorcizmus známy ako obrad katto, hoci s katovaním nemá nič spoločné. Nebol od prírody krutý a ľutoval, že podľa pravidiel nesmie tie mačacie fúzy získať využitím svojich schopností, lebo bolo jasné, že Boothbymu sa rozhodne nebude páčiť, keď príde o takmer tretinu z nich. Preto už vo chvíli, keď hovoril s indickým lekárom, v duchu zvažoval, ako mu tú stratu vynahradí.
„Odpustite mi, že vás ruším, pane,“ povedal Warnakulásurija, nervózne pozerajúc kamsi na strop, „ale musím vám pripomenúť, že táto situácia je skutočne dosť naliehavá. Ministerský predseda sa má napoludnie stretnúť s nemeckým kancelárom, takže by ste ho možno mali vyšetriť a zistiť, čo treba urobiť, aby bol opäť v poriadku.“

Nervózne sa usmial. Nemal predstavu, prečo je tá mačka pre Nimroda taká dôležitá, najmä vo chvíli, keď o poschodie vyššie je na posteli ministerský predseda bľabotajúci ako nejaké dievčisko. Zároveň si však uvedomoval, že niektorí džinovia sú známi svojou prchkou povahou, a ako vravieval jeho otec, často ich treba najprv chlácholiť a lichotiť im, kým sú napokon ochotní niečo urobiť aj pre obyčajného človeka. Preto sa servilne uklonil a dodal: „Teda, keď sa dohráte s mačkou, pane.“

Nimrod na to nič nepovedal, iba ďalej škrabkal Boothbyho pod bradou. Kocúr spokojne priadol a Ind si po chvíli uvedomil, že aj on podvedome priviera oči. Nimrodove spôsoby boli nákazlivé, takže aj on mal pocit, akoby ho čosi takmer až hypnotizovalo. O sekundu neskôr však takmer vyskočil z kože, lebo Boothby zajačal, až sa zatriaslo sklo v oknách, a vyletel po závese na garnižu, akoby mu išlo o život. Nimrod čosi opatrne uložil do čistého popolníka, postavil sa a rázne prešiel k oknu. 
„QWERTYUIOP!“
Ind fascinovane zalapal po dychu, pretože v Nimrodovej vystretej ruke sa z ničoho nič objavil veľký tanier so surovými rybami. Netušil, prečo sa kocúr správa tak čudne, no pri pohľade na túto ukážku nadprirodzených schopností mu to odrazu vôbec nepripadalo dôležité. Bolo to prvý raz, čo videl džinovskú moc v akcii, a urobilo to naňho nesmierne hlboký dojem. Nimrod medzičasom zdvihol tanier s rybami ku garniži, na ktorej sa chúlil kocúr, a ticho sa mu ospravedlňoval.
„Tie ryby,“ stonal Warnakulásurija. „Vy ste ich stvorili! Vytvorili ste ich len tak, zo vzduchu! Je toto možné?“

„Myslím, že to je to najmenšie, čo môžem Boothbymu ponúknuť za pomoc pri rituáli,“ vyhlásil Nimrod. „Vy vari nie?“ Nechal kocúra zaňuchať rybinu a položil tanier na zem.
„Áno, ale nemám v tom celkom jasno, pane. Ako presne nám s ním pomôže?“

„Už nám pomohol,“ odvetil Nimrod a ukázal mu sedem fúzov, ktoré vytrhol chudákovi Boothbymu. „Svojimi fúzikmi.“ Keďže nesprávne interpretoval Indov výraz ako prejav šoku a nesúhlasu, rýchlo dodal: „Nebojte sa, dorastú mu.“ Potom kývol hlavou smerom k dverám. „Takže môžeme začať. Ideme?“

Pomaly vošli do spálne ministerského predsedu. Pán Kenneth Widmerpool, predseda vlády Spojeného kráľovstva Veľkej Británie a Severného írska, ležal na chrbte s hlavou opretou o veľký vankúš. Nad ním stála vysoká blondína, v ktorej Nimrod okamžite spoznal jeho manželku Sheilu. Ruky mala prekrížené na hrudi a vyzerala unavená a vystrašená. A aj dosť tučná, pomyslel si. V kúte sedelo na stoličke asi jedenásť alebo dvanásťročné dievča, pravdepodobne premiérova najmladšia dcéra Lucinda. Vedľa nej stál jeho tlačový hovorca, ktorý zjavne prijímal príchod doktora Warnakulásuriju a Nimroda so zmesou úľavy a podráždenosti.
„Už bolo načase,“ zavrčal a pozrel sa na hodinky. Až potom si uvedomil, ako je Nimrod oblečený. Neveriacky sa pozrel na jeho červený oblek a dodal: „A vy ste kto? Santa Claus?“

Premiérova manželka bola oveľa vďačnejšia a ústretovejšia. So slzami v očiach chytila Nimroda za ruku a nadšene ju stisla. „Chvalabohu, že ste prišli,“ vzdychla. „Chvalabohu.“

„Upokojte sa, drahá madam,“ povedal jej Nimrod a nenápadne zavetril. „Môžem vás uistiť, že trápenie vášho manžela sa onedlho skončí.“ Prešiel od nej k posteli s pacientom.
„A ty si kto?“ oboril sa naňho ministerský predseda, či skôr dievčina, ktorá momentálne obývala jeho telo. Nimrod už nepochyboval, že to je džin. Pach síry, ktorý vychádzal z pacientových úst, sa nedal pomýliť s ničím iným.
„To isté by som sa mohol spýtať ja teba,“ odvetil sadajúc si na kraj postele. „Teda ak by ma oveľa viac nezaujímal dôvod, prečo to robíš. Nech sa prepadnem do najhlbšej lampy, ak ma nezlostí, keď vidím, ako neúctivo narábaš s naším predsedom vlády.“

„Aha, takže tak je to, čo? Ty ma nevidíš. Neuvidíš ma, kým sa nerozhodnem ukázať sa ti.“

„Slušne ťa žiadam, aby si odišla, a to hneď.“

„A čo keď nechcem, ha?“ zachichotal sa dievčenský hlas.
„Tak ťa prinútim násilím.“

„Vážne? A to už ako?“

„To je moja vec.“
Dievčina sa znova zachichotala a prinútila ministerského predsedu posadiť sa. „Na to, aby som teraz odišla, sa pridobre zabávam,“ povedala. „Sleduj!“ Len čo to vyslovila, pacientova hlava sa začala pomaly otáčať s nepríjemným koženým zvukom, asi tak, ako keď v rukách krútite starú peňaženku.
Pani Widmerpoolová hlasno zajačala, pritisla si ruku na ústa a zaborila tvár do ramena tlačového hovorcu. Keď pacientova hlava dokončila 360-stupňový obrat, z úst sa jej znova vydral dievčenský chichot. „Vidíš, čo dokážem s jeho hlavou? No a teraz si skús predstaviť, čo narobím s jeho stranou a politikou!“

Nimrod nad tým iba pohŕdavo mávol rukou a ticho vyslovil slovo slúžiace na sústredenie jeho schopností: „QWERTYUIOP!“

Dievčina okamžite zistila, že sa deje čosi, s čím nerátala. „Čo to má byť? Čo si to spravil? Nemôžem sa hýbať!“

„Nič, z čoho by si mala mať strach,“ prezradil jej. „Iba som na teba uvalil isté puto.“

„Prečo? Čo chceš spraviť?“

„To by som aj ja rád vedel,“ zamrmlal doktor Warnakulásurija.
„Zavolajte políciu!“ zvrieskol dievčenský hlas ústami ministerského predsedu. „Okamžite zatknite toho muža!“

„Toto bol tvoj posledný rozkaz,“ poznamenal Nimrod a zobral z popolníka prvý mačací fúz. „Nech sa prepadnem do najhlbšej fľaše, ak to tak nie je.“

Ministerský predseda sa na ten fúz pozrel s neskrývanými obavami. „Čo je to?“

Nimrod vytiahol z vrecka červeného saka zapaľovač. „Zrejme si už počula staré príslovie, že popálená mačka je na tom vždy lepšie, ako sa zdá. Nuž, na svete neexistuje pach, ktorý by džinovia neznášali viac ako pach spálenej mačacej srsti.“ Ticho sa zasmial „Za starých čias si rituál katto vyžadoval celú mačku, ale dnes už, chvalabohu, nie sme ani zďaleka takí krutí. Dnes už vieme, že naň dokonale postačí sedem jej fúzov.“

Pošúchal prstami a akoby z ničoho sa mu v nich objavil plavecký štipec, čo ešte viac udivilo neďaleko stojaceho doktora Warnakulásuriju. Nasadil si ho na nos, aby necítil zápach horiacich fúzov. „Mám podozrenie,“ vyhlásil, „že si tým celým aj tak chcela narobiť poriadny politický smrad.“

„Tak to nebolo!“ ohradila sa dievčina ústami ministerského predsedu. „Aspoň nie spočiatku. Chcela som iba, aby zatkol Iblisa. Preto som to spravila. Mal ho dať zatknúť, mučiť a popraviť, aj keď možno nie práve v tomto poradí. O Iblisovi si už predsa počul, nie? Celkom zničil našu rodinu.“

Nimrod prikývol. Meno Iblis mu naozaj nebolo neznáme. Ten džin bol hlavou Ifritov, jedného z trojice zlých džinovských kmeňov, a všeobecne sa považoval za najhoršieho džina na svete.
„A prečo si si myslela, že by ti s tým mohol pomôcť práve ministerský predseda?“ nechápal.
„Nijaký džin, dokonca ani otec, nemá odvahu postaviť sa tomu sviniarovi,“ odvetil mu dievčenský hlas. „A tak som sa rozhodla využiť na to mundánca. Najvhodnejší mi pripadal ministerský predseda, ale teraz sa zdá, že to nie je ani zďaleka taký chlap, ako som myslela. Keď to poviem mame, bude hrozne sklamaná. Stále totiž opakuje, aký je úžasný, a ono to ani zďaleka nie je pravda. Ten mundánec v skutočnosti nemá vôbec nijakú moc.“

„Máš poslednú šancu odísť podobrotky,“ oznámil jej Nimrod.
„No do lampy,“ zavrčalo dievča. „Ten chlap nemá právo viesť taký veľký národ, keď nedokáže zavrieť takých, ktorí si to podľa neho zaslúžia. Preto teraz zaplatí za svoju neschopnosť. Bude to jeho politická smrť, to si píš!“ Kruto sa zasmialo. „Dám si na tom záležať, uvidíš.“

„Onedlho zažiješ veci, o akých sa ti ani nesnívalo,“ varoval dievča Nimrod.
„Blufuješ!“

„To sa hneď uvidí.“

Keďže telo ministerského predsedu bolo vďaka Nimrodovmu putu dokonale meravé, džinovské dievča, ktoré sa v ňom skrývalo, nemalo ako uniknúť pred prenikavým zápachom horiaceho mačacieho chlpu. Nimrod ho navyše priložil tesne k premiérovmu nosu, takže dym prechádzal priamo do jeho dutín a odtiaľ do krvného obehu.
„Ajajaj! Prestaň s tým! Ten smrad je otrasný! Daj to preč!“

„Môžeš si za to sama.“ Nimrod pustil zuhoľnatený fúz a zobral z popolníka ďalší, zatiaľ čo čoraz viac mikroskopických čiastočiek zo spáleniny putovalo krvným obehom ministerského predsedu do jeho mozgu a lymfatických uzlín. Aj v miestnosti to už páchlo tak, že Lucinda Widmerpoolová si musela priložiť dlaň na nos a ústa. Vydržala to však iba chvíľku, lebo nad znechutením zo zápachu v nej veľmi rýchlo zvíťazila zvedavosť, čo bude ďalej.
Posteľ sa zdvihla zo zeme!
Fascinovane sa na to zahľadela. Tridsať centimetrov, šesťdesiat, deväťdesiat… Akoby jej otec ani ten čudný muž v červenom obleku vôbec nič nevážili. Posteľ stúpla ešte o posledných tridsať centimetrov a ostala sa nehybne vznášať vo vzduchu ako na vystúpení nejakého kúzelníka.
„Božemôj!“ zvolala pani Widmerpoolová a tlačový hovorca niekoľkokrát po sebe nahlas zahrešil.
„Nemáte dôvod na paniku, drahá madam,“ povedal Nimrod a zapálil šiesty zo siedmich fúzov. „Tomuto momentu hovoríme ,štádium lietajúceho kobercaʼ a reprezentuje moment, keď džina takmer celkom ovládne túžba odletieť niekam preč. Takmer. Ešte jeden fúz, a bude to.“

„Božemôj!“ zopakovala premiérova manželka, ktorú nevydesil ani tak fakt, že sa posteľ s jej mužom vznáša vo vzduchu, ako skôr to, čo sa ukázalo pod ňou. Ležali tam nedojedené pizze, staré noviny, odstrižky nechtov, niekoľko dokumentov s označením PRÍSNE TAJNÉ, ponožky bez páru, jedny špinavé spodky, podpísaná fotografia jej veličenstva kráľovnej Alžbety, pár žuvačiek (vyžutých), niekoľko drobných mincí (prevažne francúzskych frankov) a jedna zlomená tenisová raketa.
„Odstúpte, madam,“ varoval ju Nimrod, keď sa pokúsila zobrať odtiaľ aspoň fotografiu kráľovnej.
O pár sekúnd neskôr sa posteľ zrútila na podlahu a okno sa zdanlivo samo od seba otvorilo, ako z ministerského predsedu aj z miestnosti unikal neviditeľný džin.
„Bolo to o fúz,“ skonštatoval Nimrod a ticho vyslovil svoje spúšťacie slovo, aby odstránil puto z pacienta, ktorý už vyzeral – a čo bolo dôležitejšie, hovoril – ako pravý ministerský predseda.
„Čo sa to tu deje?“ spýtal sa nervózne.
Nimrod vstal a odstúpil od postele, aby mu doktor Warnakulásurija mohol zmerať pulz a vypočuť si stetoskopom tep jeho srdca.
„Ale mne nič nie je,“ bránil sa premiér s úsmevom. Dcéra mu podala jeho plyšového medvedíka.
„Pán predseda,“ oslovil ho Nimrod, „pamätáte si niečo z toho, čo sa vám stalo?“

Widmerpool sa zatváril nahlúplo. „Asi som mal nejaký zlý sen,“ pripustil. „Nedokázal som ovládnuť svoje slová ani činy. Bolo to, akoby sa mi do hlavy dostal niekto cudzí a začal rozhodovať o tom, čo poviem a urobím.“ Letmo sa pozrel na tlačového hovorcu, akoby sa chcel uistiť, že nevraví nič, čo by nemal. „Akési dievča. Dosť mladé, povedal by som. Nepripadalo mi o nič staršie ako moja vlastná dcéra.“

„Malo to dievča aj meno?“ tlačil naňho Nimrod.
„Neviem.“ Na chvíľu sa nad tým zamyslel a potom pokrčil plecami. „Tina?“ Pozrel sa na džina v červenom obleku. „Hovorí vám to niečo?“

Nimrod pokrútil hlavou. „Nuž, ja už asi pôjdem, pane.“ Nad prejavmi vďačnosti, ktoré sa naňho v tej chvíli začali valiť, iba mávol rukou. Dokonca aj tlačový hovorca mu odrazu chcel povedať, ako veľmi mu za všetko ďakuje. „Ale kdeže,“ povedal im všetkým. „Mne ďakovať nemusíte. Do striebornej lampy, ani náhodou! Ako správny anglický vlastenec to považujem za svoju povinnosť. Nemôžeme predsa dopustiť, aby zo seba britský premiér robil šaša pred nemeckým kancelárom. Nie, nie, to prenecháme francúzskemu prezidentovi.“

Doktor Warnakulásurija ho odviedol naspäť do vstupnej haly, kde mu opäť úctivo pobozkal ruku. „Otec fakír mi rozprával o džinoch a ich úžasnej moci,“ povedal mu, „ale musím sa s hanbou priznať, že som mu skoro vôbec neveril. Viete, som človek vedy, nie povier.“

„A pritom ste to boli vy, kto ma sem priviedol.“

„Ak mám povedať pravdu, pane, tomu, že nám pomôžete, som veril iba tak napoly. Ale iba do chvíle, keď ste zdvihli tú posteľ. O tom, ako ste stvorili štipec na nos a ryby pre Boothbyho len tak, zo vzduchu, radšej ani nehovorím.“

„Do lampy, veď to boli iba ryby, nie zlaté tehly,“ namietol Nimrod skromne.
„Áno, ale rovnako ľahko ste mohli stvoriť aj tie tehly, nemám pravdu? No a ten džin, ktorého ste vyhnali z pána Widmerpoola… Tá moc, akú treba na niečo také, tá schopnosť ovládnuť týmto spôsobom cudzie telo… Veď to dievča mohlo urobiť absolútne čokoľvek!“

„Všetci sme mali veľké šťastie, že bolo iba malé alebo neskúsené vo veciach posadnutosti. Ak by tá Tina, alebo ako sa volala, ovládla aj hlasové orgány ministerského predsedu, potom… Potom je naozaj ťažko povedať, čo všetko by mohla spôsobiť.“ Nimrod sa pozrel na hodinky. „Idem ju pohľadať. Po niekoľkých hodinách v cudzom tele možno bude potrebovať moju pomoc pri hľadaní toho svojho. Voľne odložené telá majú tendenciu nechať sa niekam odniesť, dokonca aj v Londýne.“ Oslnivo sa usmial a potľapkal lekára po pleci.
„Povedzte mi,“ ozval sa Warnakulásurija nesmelo a zložil si okuliare, „je to pravda? Myslím to, že máte moc splniť ľuďom tri želania.“

Teraz už Nimrod chápal, kam ich rozhovor smeruje. „Váš otec bol veľmi múdry muž. Raz mi povedal, že pre človeka je vždy lepšie mať vôľu ako želanie.“

Lekár s vážnym výrazom v tvári prikývol, no Nimrodovi bolo jasné, že otcove slová ho ani v najmenšom nepresvedčili. Práve naopak – zdalo sa mu, že v jeho pohľade došlo k akejsi nedefinovateľnej zmene, no malo ubehnúť ešte vyše desať rokov, kým sa ukáže, kam až táto zmena indického lekára zaviedla.
PRVÁ KAPITOLA
OBRAZY
Bolo sedem ráno a pán Astor, upratovač v škole Sonnyho Bona v kalifornskom meste Palm Springs, robil to, čo vždy o takomto čase. Najprv umyl podlahu, potom ju navoskoval a nakoniec zobral z koša pri písacom stole slečny Sarkisianovej plastové vrece s odpadkami. V prázdnej plechovke od limonády sa skrýval Dybbuk Sachertorta. Len čo zacítil, ako Astor dvíha vrece, bleskovo si zapol pásy sedadla zo stíhačky, ktoré si do plechovky namontoval práve na tento účel. Nasadil si aj helmu a korzetovú výstuž na krk, aby si nezlomil väzy pri prudkom náraze, ktorý sa dal čakať už o pár sekúnd.
Džinovia sa v lampe či fľaši iba zriedkakedy zrania, to však neznamená, že je to vylúčené. Dybbukova stará mama raz napríklad utrpela otras mozgu, keď sa nečakane rozbila fľaša od whisky, v ktorej cestovala. Preto nič nenechal na náhodu a na všetko sa pripravil. A vôbec to nespravil priskoro. Už o sekundu neskôr totiž upratovač otvoril okno a hodil vrece s odpadkami do kontajnera na dvore pod ním.
Dybbukove bezpečnostné opatrenia mu zabezpečili hladké a celkom pohodlné pristátie. Ešte minútu ostal v plechovke, a keď mal pocit, že Astor je už dosť ďaleko, pustil sa do transsubstanciácie. Nasmeroval atómy svojho tela premeneného na dym cez voľne zaviazaný koniec vreca, potom von z kontajnera a nakoniec k zemi, kde znova nadobudol ľudskú podobu. Keď bol hotový ticho sa zasmial nad úspešným zvládnutím tejto misie a vyrazil priamo k domu svojho priateľa Brada, aby tam zaklopal na okno jeho izby.
„Otvor! To som ja, Buck!“ Dybbuk neznášal svoje meno a dával prednosť prezývke Buck. Narazil na ňu v jednej slávnej knihe Jacka Londona. Patrila odvážnemu psovi, ktorý bol zároveň jeho najobľúbenejšou literárnou postavou.
Po niekoľkých sekundách sa okno otvorilo a Dybbuk vliezol dnu za chlapcom v približne rovnakom veku. Bol vysoký, nie však až taký ako on, a samá kosť a koža, zatiaľ čo Dybbuk mal celkom slušné ramená.
„Nehovor, že si to dokázal!“ zvolal Brad.
„Hovorím,“ vyhlásil Dybbuk a ukázal mu niekoľko listov papiera.
„Vážne? Toto sú fakt otázky na testy?“

„A nielen otázky,“ vyhlásil pyšne. „Zohnal som aj odpovede.“

„Neuveriteľné!“ nadchýnal sa Brad. „Ako si to zvládol? Ved v kancelárii slečny Sarkisianovej je bezpečnostná kamera a alarm. A všetky tie papiere mala zamknuté v trezore. Ako si to dokázal, Buck? Čo si mačací muž?“

Dybbuk mu nikdy neprezradil, že je džin, lebo sa bál, že od neho bude chcieť, aby mu splnil tri želania. Ešte aj on totiž vedel, že pre človeka nie je vždy dobré, keď sa mu splní, po čom najviac túži. Želania ovplyvňuje takzvaný efekt chaosu, čo znamená, že majú tendenciu dopadnúť tak, ako nik nečakal. Preto aj teraz iba odvrátil zrak a odvetil: „Mačací muž? Áno, také niečo. Jasné.“

„Naozaj?“ Bradov obdiv k nemu už prekračoval všetky hranice. „Ako vo filme?“

„Na to teraz kašli,“ povedal mu a ukázal na papiere s otázkami a správnymi odpoveďami. „Ak máme ten test zvládnuť, stále nás ešte čaká pár hodín štúdia.“

Deň po testoch, v ktorých obaja získali najvyšší počet bodov v triede, ich Bradov otec Harry Blennerhassit pozval na obed do reštaurácie hneď vedia svojho kníhkupectva v strede mesta. Brad nemal mamu a boli si s otcom veľmi blízki. Až natoľko, že mu prezradil, ako sa mu podarilo dosiahnuť taký dobrý výsledok v teste. Napodiv, pán Blennerhassit Dybbukovi neurobil siahodlhé kázania, ako by chlapec očakával, ale sa, naopak, usmial a s úprimným výrazom mu poďakoval.
„Čože?“ začudoval sa Dybbuk, až mu takmer zabehol hamburger.
„Vieš, podľa mňa si preukázal neuveriteľnú mieru inteligencie a vynachádzavosti,“ vysvetlil mu Bradov otec. „Na svete nie je veľa chlapcov, ktorí by sa dokázali nebadane prešmyknúť okolo bezpečnostnej kamery, odstaviť poplašný systém a otvoriť trezor chránený číselnou kombináciou. Podaril sa ti parádny kúsok, mladý priateľu. Veru tak, parádny.“

Dybbuk iba pokrčil plecami. Neodvážil sa na to nič povedať, lebo sa bál, či to nie je iba nejaký trik, ktorý ho má primäť, aby sa priznal k svojmu zločinu.
Harry Blennerhassit chvíľu mlčky popíjal kávu. Mal čelo utrápeného človeka, široký nervózny úsmev a nos ako čerešňu, takže vyzeral celkom ako klaun, ktorý si zabudol urobiť mejkap. „Myslíš, že by si niečo také zvládol ešte raz?“ spýtal sa napokon. „Myslím to, ako si obišiel všetky bezpečnostné systémy.“

Dybbuk neisto fľochol po Bradovi. „Tvoj otec si zo mňa robí srandu, alebo čo?“ spýtal sa zlostne. „Lebo ak áno, tak ti musím povedať, že si sa mu k tomu nikdy nemal priznať. A po druhé, nepoviem nič, čím by som akokoľvek priznal vinu. Keby sa o tom dozvedela mama, bolo by po mne. Naše vzťahy sú už aj bez toho dosť napäté.“

„To je v poriadku, Buck,“ upokojoval ho kamarát. „Fakt. Vypočuj si, čo ti chce ocko povedať, dobre? Má pre teba veľmi zaujímavý návrh.“

„Dobre,“ prikývol Dybbuk. „Počúvam.“

„Pred nejakým časom som bol v nemeckom Mníchove,“ spustil pán Blennerhassit. „Mal som tam prácu, lebo, ako možno vieš, obchodujem so vzácnymi knihami a rytinami. V jednom starožitníctve som tam narazil na spis s nákresmi Paula Futterneida – návrhára klenotov, ktorý pracoval u slávneho Carla Fabergého. Kúpil som ich a pri ich štúdiu som zistil, že obsahujú aj nákres ceremoniálnej palice nemeckého poľného maršala, dlhej asi štyridsaťpäť centimetrov a vyrobenej zo slonoviny vykladanej diamantmi a zlatými orlicami.
Najviac ma však zaujalo, že v skutočnosti je dutá – obsahuje tajnú dutinu, ktorá sa otvorí po stlačení správnej kombinácie diamantových gombíkov a orlíc. Keď som neskôr zistil, že tú maršalskú palicu vlastnil Hermann Gőring, bolo mi jasné, že tá dutina nepochybne skrýva niečo veľmi cenné.“

„Kto bol Hermann Gőring?“ spýtal sa Dybbuk rozpačito. Pán Blennerhassit to meno vyslovil tak, že aj jemu bolo hneď jasné, že to musel byť niekto, o kom by už zrejme mal vedieť.
„Bol to zástupca Adolfa Hitlera a veliteľ nacistickej brannej moci za druhej svetovej vojny,“ vysvetlil mu Brad.
„A čo sa s ňou stalo?“ vyzvedal Dybbuk ďalej. „Myslím s tou jeho palicou.“

„Hneď sa to dozvieš,“ uistil ho Bradov otec. „V roku tisícdeväťstoštyridsaťpäť, mesiac po víťazstve spojencov v Európe, keď už americké sily iba zbierali vojnovú korisť, sa veliteľovi Siedmej armády, generálovi Patchovi, podarilo Gőringa zajať aj so symbolom jeho moci. Ako symbol víťazstva ho neskôr odovzdal prezidentovi Trumanovi.“

„Odvtedy,“ pokračoval namiesto otca Brad, „je tá palica vystavená vo vojenskom múzeu v georgijskom Fort Benningu. Pozri sa, tá palica tam už celé roky len tak leží. Malo ju v ruke množstvo ľudí, ale nikto zatiaľ neodhalil tajnú dutinu, a čo je najdôležitejšie, ani poklady, ktoré do nej Gőring schoval pred tým, ako padol do zajatia. Napríklad diamanty. Ocko vraví, že ten chlap diamanty priam zbožňoval.“
Dybbuka to úprimne fascinovalo. Miloval príbehy o druhej svetovej vojne aj tie o stratených pokladoch, a v tomto prípade sa obe témy spájali do jednej. „Fíha!“ zvolal. „Koľko diamantov sa asi tak zmestí do palice nemeckého poľného maršala?“

„Poďme to zistiť, dobre?“ navrhol pán Blennerhassit a položil na stôl čosi zabalené v plastovom obale s bublinkami. „Vieš, Buck, dal som podľa tých nákresov urobiť jej presnú kópiu. Je zo živice a sú na nej falošné diamanty, ale na pohľad a na dotyk je na nerozoznanie od tej pravej.“ Vybalil ju a začal na nej stláčať kombináciu gombíkov a orlíc. „Pravdaže, aj tajný mechanizmus je na nej plne funkčný.“

Ani to poriadne nedopovedal a diamantový koniec palice sa ticho otvoril. Otočil teda palicu a vysypal z nej niekoľko hrstí paraorechov. „Vošlo sa ich tam tridsaťpäť,“ vyhlásil. „Ak by každý z nich bol diamant, Buck… Nuž, sám si vieš predstaviť, aká by bola ich hodnota.“

„Milióny a milióny,“ vzdychol Dybbuk a usmial sa od ucha k uchu.
„Tretina zo všetkého, čo nájdeme, bude tvoja,“ povedal mu Brad. „Stačí, aby si využil svoje neuveriteľné vlamačské schopnosti a v múzeu zamenil originál za túto palicu.“

Dybbuk sa nad tým na chvíľu zamyslel. Peniaze ho veľmi nezaujímali – keďže bol džin, mohol ich mať, koľko sa mu zachcelo. V meste ako Palm Springs, plnom starých ľudí, sa však sotva dalo nájsť nejaké ozajstné vzrušenie a zábava, a ten návrh zjavne sľuboval kopu jedného aj druhého. Vravel si, že to vlastne ani nebude zločin – rozhodne nie za predpokladu, že tú originálnu palicu neskôr zasa vráti. No a čo sa týkalo jej obsahu, situácia bola celkom jasná. Nevedel si predstaviť, ako by sa dalo nazvať krádežou to, že si vezme z múzea niečo, o čom nikto nemá ani tušenia. Dokáže to však spraviť bez toho, aby Blennerhassitovcom prezradil svoje malé tajomstvo? Zvládne to bez toho, aby zistili, že je džin? Keby to vyšlo najavo, všetko by sa hneď pokazilo. Prestali by sa zaujímať o napätie aj zábavu a namiesto vecí ukrytých v maršalskej palici by od neho chceli, aby im splnil tri želania. Utajiť pred nimi svoju pravú podstatu bolo vlastne oveľa ťažšie ako šlohnúť z múzea tú palicu.
Ťažšie, nie však nemožné. Mimovoľne začal prikyvovať.
„Takže do toho pôjdeš s nami?“ spýtal sa ho Brad nadšene. „Berieš to?“

„Jasné,“ odvetil s úsmevom od ucha k uchu. Bude to parádna zábavička, dodal v duchu.
Všetci traja odleteli do Atlanty v štáte Georgia, kde si požičali auto a odviezli sa do necelých sto kilometrov vzdialeného Fort Benningu. Ubytovali sa v penzióne, potom prešli o niekoľko blokov ďalej do Pechotného múzea plného zbraní, uniforiem, prilieb, vozidiel a kadejakých iných exponátov. Okrem iného tam bola vystavená aj maršalská palica Hermanna Gőringa.
„Človeku sa tomu ani nechce veriť, však?“ nadhodil pán Blennerhassit. „Toľké roky si tu leží a nikomu nenapadlo, že by mohla byť dutá. No nemám pravdu, chlapci?“

Dybbuk ho však počúval iba na pol ucha, lebo sa už zaoberal prípravami na veľkú lúpež. Vymýšľal, ako to urobí, až kým mu pohľad nepadol na prenosný bar generála Ulyssesa S. Granta. Potom mu bolo všetko jasné. Schová sa v jednej z jantárových karáf a počká, kým múzeum nezavrú. To bude ľahké. Oveľa ťažšia bude druhá fáza, lebo transsubstanciácia s originálnou palicou v ruke jednoducho nebola možná. Džinovská moc totiž na diamanty neplatí. Musel lup niekam schovať a vyzdvihnúť si ho iným, mundánskym spôsobom. Ale ako? Odpoveď mu poskytol až obchod so suvenírmi. Bola taká prostá, až sa musel nahlas zasmiať tomu, aký je prešibaný. Schová palicu do tuby s jedným z plagátov, a keď ráno múzeum otvoria, jednoducho si ho kúpi.
„Myslíš, že to dokážeš?“ spýtal sa ho Brad, keď začul, ako sa smeje.
„Jasné. Bez problémov.“

Dybbuk sa pozrel na hodinky. Múzeum zatvárali už o pár minút, a keďže falošná palica bola v ruksaku Bradovho otca, poprosil ho, aby mu ho dal. „Nebudeme na nič čakať,“ vyhlásil. „Urobím to už dnes v noci. Ale nečakajte ma skôr ako ráno, jasné? Až keď sa múzeum otvorí.“

Harry Blennerhassit si zložil ruksak a podal mu ho, Dybbuk však videl, že ho čosi trápi. „Čo je?“ spýtal sa ho, znechutene vyvracajúc oči. „Máte odrazu bobky, či čo?“

„Možno,“ pripustil Blennerhassit. „Vieš, si ešte len dieťa. Ak ti tu niečo nevyjde, nepôjdeš do väzenia ty, aleja.“

„Len pokojne,“ chlácholil ho chlapec. „Všetko bude v pohode. Môžete mi veriť. Mám zázračného ducha, ktorý sa o mňa v kuse stará.“
Samozrejme, bola to pravda. Dybbukova mama bola džin, aj keď by sa jej určite nepáčilo, na čo sa jej syn chystá. Myslela si, že s Bradom a jeho otcom chodí po slávnych bojiskách americkej občianskej vojny. Aspoň tak jej to povedal, hoci v skutočnosti mu bolo dosť jedno, čo si jeho mama myslí. Záležalo mu len a len na tom, aby sa poriadne zabavil.
„Viem, čo robím, Harry,“ vyhlásil. „Verte mi, boli by ste prekvapený, čoho všetkého som schopný.“

Aspoň raz svoje slovo aj dodržal a hneď na druhý deň o pol jedenástej dopoludnia – asi pol hodiny po tom, čo otvorili múzeum – sa vrátil do penziónu s veľkou tubou na plagáty a širokým úsmevom na tvári.
„Chvalabohu!“ vzdychol si s úľavou Bradov otec. „Chvalabohu, že si v poriadku.“

„Ale jasné, že som,“ zasmial sa chlapec.
„Máš ju?“ vyzvedal pán Blennerhassit. „Máš tú palicu?“

„Toto nie je mapa základne,“ odvetil Dybbuk. „Pravdaže ju mám.“ Zložil z tuby vrchnák a na posteľ vypadla maršalská palica s ornamentálnou výzdobou.
„On ju fakt priniesol!“ zvolal Bradov otec a na chvíľu sa od radosti roztancoval. Keď potom zastal, nadšene si vydýchol a zamkol dvere izby. „Veľmi som sa bál, či sa ti niečo nestalo, Buck. Trvalo ti to hrozne dlho.“

„Tieto veci si vyžadujú trpezlivosť,“ pripomenul mu chlapec. „A na trpezlivosť treba čas. Asi preto vlamačom hovoria mačací a nie trebárs psí muži.“ Hodil sa na posteľ vedľa palice a prečesal si prstami vlasy. V džínsoch, tričku a motorkárskych čižmách vyzeral skôr ako mladý rocker a nie ako mačací muž.
„Musíš byť hrozne hladný,“ poznamenal Brad, ktorého obdiv k tomuto spolužiakovi už naozaj nepoznal medze.
Dybbuk mu už takmer prezradil, že vôbec nie je hladný, lebo v jednej z fliaš generála Granta si dožičil kráľovské raňajky, no včas sa zarazil. „Som príliš napätý na to, aby som cítil hlad,“ povedal namiesto toho. „Človeče, to je paráda!“

Pán Blennerhassit zobral palicu z postele a úctivo si ju poťažkal. „Ani sa mi nechce veriť, že ju držím v ruke,“ poznamenal. „Je v nej ohromný kus histórie.“

Dybbuk, ktorého záujem o dejiny sa končil pri vojnových filmoch, sa iba trpezlivo usmial. „Asi áno,“ pripustil, čakajúc, kedy sa ten chlap konečne dostane k najzaujímavejšej časti dopoludnia.
„Takmer sa ju až bojím otvoriť,“ pripustil Bradov otec, celý roztrasený od nervozity. Na čele sa mu objavili kropaje potu a mimovoľne si zahryzol do pery. „Čo ak v nej nič nebude?“

„Je iba jeden spôsob, ako to zistiť,“ vyhlásil Dybbuk. „No tak, otvorte ju! Všetci zomierame od napätia.“

Harry Blennerhassit stisol niekoľko diamantových gombíkov v poradí opísanom vo Futterneidovom nákrese. Len čo to spravil, nacistická orlica s hákovým krížom na jej konci sa odklopila a pod ňou sa ukázala hlboká dutina.
„Super!“ zvolal Dybbuk a vyskočil z postele, očakávajúc, že ju zasypú diamanty, len čo na ňu Bradov otec vyklopí obsah palice.
Všetkým im však veľmi rýchlo zamrzol úsmev na tvári, lebo zo štyridsaťpäť centimetrov dlhej palice sa nevysypalo vôbec nič. Neboli v nej nijaké diamanty, ba ani jediná zlatá minca. Pán Blennerhassit si ju zdvihol k očiam ako ďalekohľad a s obavami nazrel dnu.
„Počkajte moment,“ povedal. „Niečo tam predsa len je. Vyzerá to na zrolované papiere.“ Opatrne ich vytiahol von a rozvinul. Hneď nato sa mu z hrdla vydral nadšený vzdych.
„Nehovorte, že som ukradol Gőringovu tubu na plagáty!“ zlostil sa Dybbuk.
„Nuž, chlapče, mám pocit, že práve tak to je,“ odvetil Harry Blennerhassit a šťastne sa rozosmial. „Až na to, že to nie sú plagáty. Sú to obrazy, presnejšie skice.“

„Skice?“ zamračil sa Brad. „Mne teda nepripadajú práve ako obrazy.“

Bola to pravda. Tie kresby boli na prastarom hrubom papieri a vyzerali, akoby zobrazovali scény z Biblie.
„Ty mi nerozumieš,“ povedal mu otec so širokým úsmevom. „Pre teba sú skice iba kadejaké čmáranice.“

„Tak to sme dvaja,“ poznamenal Dybbuk.
„Ale slovo ‚skica‘ v skutočnosti označuje kresbu, na základe ktorej má potom vzniknúť obraz. Hermann Gőring bol veľký zberateľ umenia. Nie som expert na tieto veci, ale zdá sa mi, že ide o náčrty veľkých majstrov. Tento vyzerá, akoby ho nakreslil Leonardo da Vinci, tieto dva mi zasa pripomínajú Michelangela, a toto by mohol byť Raphael. Tipujem, že Gőring mal v úmysle udržať si vďaka nim aj po vojne slušnú životnú úroveň. Každý z nich má určite hodnotu desať, ak nie pätnásť miliónov dolárov, a je ich tu šesť. Nie, počkajte – päť. Šiesty je akýsi iný. Netuším, čo je zač, ale vyzerá oveľa novší. Na tom však nezáleží. Prvých päť nám musí vyniesť prinajmenšom sedemdesiatpäť miliónov dolárov.“

„No teda!“ zvolal Dybbuk a plesol Brada po nastavenej dlani. „Vždy som mal rád kreslenie.“

„Aj ja,“ pridal sa k nemu kamarát. „Čo s nimi teraz spravíme, ocko?“

„Vrátime sa do Palm Springs a ja zavolám do jedného z veľkých múzeí, ktoré majú kopu peňazí. Ak to nevyjde, skúsim to s aukčnými sieňami.“ Pán Blennerhassit rázne prikývol. „Dajte na moje slová, chlapci – o kupcov nebudeme mať núdzu. Svet je plný ľudí, ktorí by za takéto kresby hoci aj vraždili.“

DRUHÁ KAPITOLA
OSLAVA NARODENÍN
John a Philippa Gauntovci sa chystali osláviť svoje prvé narodeniny ako džinovia – u tých sa totiž žiadne z predchádzajúcich narodenín nerátajú. Skutočne prvé narodeniny sú pre nich tie po vytrhnutí zubov múdrosti, čo má za následok, že sa u nich konečne prejaví džinovská moc.
„To mám akože len jeden rok?“ spýtal sa John mamy.
„Presne tak, zlatko.“

„Ty žartuješ?“ zdesil sa.
„Znamená to vari, že na torte budeme mať iba jednu sviečku?“ chcela vedieť Philippa.
„Áno,“ prikývla mama. „Mimochodom, tento zvyk – dať si na tortu niečo, čo horí – prevzali ľudia od nás džinov.“

John sa však nenechal len tak ľahko odlákať od témy, ktorá ho úprimne pohoršovala. „Ale to nie je fér!“ zvolal. „Je to trápne. Ak si to všimnú niektorí z tých, čo prídu na oslavu, vysmejú sa nám!“

„Nechápem, prečo by sa mali smiať, miláčik,“ upokojovala ho mama. „Veď prídu iba džinovia. Bohužiaľ, aj toto nám velí stará tradícia.“

Dvojčatá síce chceli mať na oslave aj kamarátov z radov ľudí, no ich mama sa už zjavne rozhodla, že nijakého nepozvú. Bolo im jasné, že nemá význam hádať sa s ňou. Odkedy sa vrátili z Babylonu, pripadala im akási odťažitá a menej náchylná tolerovať ich názory, ak sa líšili od toho, o čom si myslela, že je správne. Deti netušili, že to spôsobuje fakt, že ich má onedlho opustiť, aby sa stala novým modrým džinom babylonským.
„Nepríde ani veľa džinov,“ dodala. „Tento rok sa vaše narodeniny zhodujú s džinovským sviatkom Samum, takže väčšina newyorských džinov bude preč z mesta.“ Mykla nad tým plecom. „No, čo už. S tým nič nenarobíme. Bolo by nepredstaviteľné oslavovať prvé narodeniny inokedy než v deň, keď ste sa naozaj narodili.“

„Samum?“ začudovala sa Philippa. „Čo je to?“

„Doslova to znamená ‚dym bez ohňaʻ,“ vysvetlila jej mama. „Práve k tomu dochádza pri transsubstanciácii. Sviatok Samum je deň, keď džinovia oslavujú to, že sú džinmi.“

„My aj tak nepoznáme nijaké džinovské decká,“ podotkol John. „Teda až na Dybbuka.“

„A tú hroznú Lilith de Ghulle,“ dodala Philippa. „Tú ale rozhodne nepozvem.“

„Niekoľko detí zázračnej lampy som už pozvala sama,“ oznámila im mama. „Pravdaže, väčšina z nich bude s rodičmi mimo mesta, ale niekoľko z nich sľúbilo, že prídu.“

„Niekoľko?“ spýtal sa John. „Koľko presne?“

„Štyri,“ odvetila pani Gauntová.
„To vyzerá skôr na partičku kariet ako na oslavu,“ poznamenal.
„Nebude to ani tá partička, ak nepôjdeme na nákup,“ pripomenula mu mama.
Prešli o pár ulíc ďalej do malého supermarketu na Tretej avenue, kde pani Gauntová zvykla kupovať potraviny a noviny. Titulky na prvej strane oznamovali, že došlo k vlámaniu do ordinácie ďalšieho manhattanského zubára – už desiateho tento mesiac. John a Philippa sa náhlili dovnútra, ignorujúc bezdomovca sediaceho pri vchode a natŕčajúceho k nim špinavú ruku s papierovým pohárom na drobné. Na ich veľké prekvapenie – a na ešte väčšie prekvapenie toho muža – pani Gauntová zastala, vybrala z kabelky päťdesiatdolárovú bankovku a vložila mu ju do pohára. Bezdomovec sa nadšene postavil, strhol si z hlavy šiltovku a začal jej precítene ďakovať. Keď sa konečne dostali dnu, deti si ju neveriacky premerali.
„Päťdesiat dolárov,“ krútil hlavou John. „Ty si tomu trhanovi dala päťdesiat dolárov! Pomýlila si si bankovky, čo? Asi si mu chcela dať len päť.“

„Nie, zlatko. Dala som mu presne toľko, koľko som chcela.“

„Ale päťdesiat dolárov?“ čudoval sa. „Čo bude robiť s toľkými peniazmi? Veď ich môže minúť na čokoľvek!“

„Práve o to predsa ide.“

„Ty vieš, ako to myslím. To vždy dávaš bezdomovcom päťdesiat dolárov?“

„Možno,“ pripustila. „Kedysi som medzi nich patrila aj ja. Viem, aké to je, keď musíš žiť bez strechy nad hlavou.“

Pri pohľade na Laylu Gauntovú v kožuchu, s kabelkou z pštrosej kože a v topánkach Manitas Del Piata by bolo veľmi ťažké pre kohokoľvek – jej vlastné deti nevynímajúc – predstaviť si niečo také. Lesk z nej vyžaroval ako z nablýskanej zlatej vázy. Philippa si však spomenula, že o tom čosi hovoril aj ich strýko Nimrod.
„Podľa Nimroda si sa práve vtedy zoznámila s ockom. Je to naozaj pravda?“

„Áno,“ prikývla mama, a keď sa vrátili z nákupu, porozprávala im to celé.
„Nikdy ste neuvažovali, prečo sú všetci džinovia bohatí?“ spýtala sa ich.
Philippa iba pokrčila plecami. „Neviem si predstaviť, ako by mohli byť chudobní. Keď máš moc splniť ľuďom tri želania a tak ďalej, sotva budeš žiť zo sociálnych dávok.“

„Pokiaľ teda nie si štvanec,“ doplnil ju John. „Taký ktorý musel ujsť do domu Kafur v Káhire, kde je používanie džinovských schopností prísne zakázané.“
„Sú aj takí džinovia,“ prezradila mu mama, „ktorí spochybňujú akékoľvek vlastníctvo. Patria do špeciálneho džinovského spoločenstva Eremitov a snažia sa napodobniť život anjelov a svätých, ktorí sa zaobídu bez pozemského majetku. Nejaký čas som do tohto spoločenstva patrila aj ja, a máš pravdu, Philippa – práve vtedy som sa zoznámila s vaším otcom. Myslel si, že som len obyčajná newyorská bezdomovkyňa, ale aj tak sa mi pokúsil pomôcť, no a ja som sa doňho zaľúbila, a tak sme sa vzali. Váš otec je možno malý vzrastom, ale má veľkú dušu.“ „Takže medzi bezdomovcami v New Yorku sa nájdu aj džinovia?“ čudoval sa John.
„A nielen v New Yorku. Sú aj v Londýne, Kalkate, Káhire… Všade. A nežijú tak iba džinovia. Niektorí bezdomovci sú v skutočnosti anjeli. ‚Nech je medzi nami bratská láska‘ – ako sa hovorí – a ‚Nezabúdajte na pohostinnosť, lebo ňou niektorí nevedomky pohostili už anjelov‘. To je filozofia, ktorej sa držia všetci členovia spoločenstva Eremitov. Jediné, po čom túžia, je priniesť šťastie nejakému mundáncovi, ktorý si to skutočne zaslúži – človeku, ktorý pre nich urobí niečo dobré bez toho, aby vedel, kým v skutočnosti sú.“

„A ty si tomu chlapovi dala päťdesiat dolárov pre prípad, že by to bol tiež džin,“ skonštatovala Philippa.
„Nie, zlatko. Dala som mu ich pre prípad, že by to bol anjel. Môžem sa pochváliť tým, že prakticky vždy vycítim, keď stojím vedľa džina, no anjeli sú oveľa mocnejší ako my a vedia sa aj oveľa lepšie zamaskovať. Vlastne si môžu robiť, čo sa im len zachce.“

„Patriť do toho spoločenstva Eremitov mi pripadá ako veľmi šľachetná vec,“ poznamenal John.
 „Máš pravdu,“ súhlasila s ním mama, „ale nesie to so sebou aj isté riziká. Preto chcem, aby ste mi sľúbili, že sa k nim nepridáte. Teda aspoň kým nevyrastiete. Nebudem vždy nablízku, aby som vás mohla chrániť.“

Dvojčatám jej prosba pripadala dosť čudná. Nevedeli si ani predstaviť, ako by mohli existovať bez matky, no aj tak jej sľúbili, že sa k spoločenstvu Eremitov nepridajú. Keď potom odniesli nákup dolu do kuchyne, mama im oznámila, že im chce ukázať niečo dôležité.
„Keď som predtým spomenula dušu vášho otca,“ vysvetlila im, „pripomenulo mi to, že prvé džinovské narodeniny sú vynikajúci čas na to, aby ste sa pozreli do svojich zrkadiel duše.“

„A to je čo?“ vyzvedala Philippa.
„No predsa synopados. Nimrod vám vari o nich nikdy…“

„Nie.“

„Poďte so mnou,“ vyzvala ich. „Bude to ľahšie, keď sa na ne pozriete.“ Odviedla ich na pôjd, kam predtým nemali nikdy dovolené chodiť.
„Vravela si, že tam sú netopiere,“ poznamenala Philippa, keď mama stiahla rebrík vedúci k padacím dverám v strope. „Neznášam netopiere.“

„Práve preto som to vravela,“ usmiala sa pani Gauntová. „Nechcela som, aby ste tam chodili.“

Vyliezli nahor, Layla nahmatala vypínač a zažala veľmi slabú žiarovku. Potom sa prikrčila a išla hlbšie pod strechu. Dvojčatá vykročili za ňou plné nervozity. Bolo im jasné, že ich čaká niečo, čo ešte nikdy nezažili.
Opatrne sa pritom obzerali. Na drevenej podlahe sa povaľovali anonymné škatule, nebola tam však ani smietka prachu či pavučiny a už vôbec nie nejaké netopiere. Vo vzduchu bolo tak silne cítiť pach guľôčok proti moliam, až to John jednoducho musel nejako okomentovať.
„Netopiere neznášajú prípravky proti moliam,“ vysvetlila mu mama.
Zdalo sa, že strecha ich domu je v dokonalom stave. Bolo v nej aj malé okienko, no vonku panovalo pochmúrne, zamračené počasie, takže ním neprenikalo takmer nijaké svetlo. Aj napriek tomu si John všimol prasklinu v stene, a nielen to. On ju aj spoznal.
„Presne rovnaká je aj na stene za mojou posteľou!“ zvolal. „Objavila sa tam tesne pred tým, ako nám vytrhli zuby múdrosti. Ako vidím, siaha až sem.“

„Čo keby si sa pozrel, kam ťa až zavedie?“ navrhla mu mama.
Poslúchol ju a dostal sa až na koniec pôjda, kde stáli dva maliarske stojany zakryté bielym súknom.
„To, čo hľadáš, nájdeš pod tými starými plachtami,“ radila mu ďalej.
A tak John jednu chytil a Philippa siahla po druhej.
„No tak, stiahnite ich,“ nabádala ich mama, vidiac, ako váhajú. „Na čo čakáte?“

„Mám z toho strach,“ priznal sa John.
„Aj ja,“ pridala sa k nemu Philippa.
Pani Gauntová sa pozrela po povale. „Máte pravdu,“ vyhlásila. „Naozaj to tu vyzerá dosť pochmúrne.“ Nato vyslovila svoje spúšťacie slovo NEFELOKOKKYGIA, a ihneď tam všetko zalialo svetlo jasného slnečného dňa. Obe plachty ako na povel spadli.
Pod nimi stáli dve čudesné zrkadlá z akéhosi kovu s vypuklým skleným povrchom a zadnou stranou zdobenou prepracovanými vzormi. Najzaujímavejšie na nich bolo to, že svetlo sa na nich odrážalo vzadu, kde vytváralo žiarivý odraz ich ornamentov, no vpredu sa neukázalo vôbec nič. John sa postavil pred jedno z nich a pokrčil plecami. „Nechápem to,“ povedal. „Buď som upír a neodrážam sa v zrkadle, alebo to bude nejaký trik.“

„Nepozeraj sa spredu, hlupáčik,“ zasmiala sa mama. „Tam sa nič nedozvieš.“ Naznačila mu, aby zrkadlo obišiel. „Pozri sa zozadu. Synopados fungujú opačne ako bežné zrkadlá.“

Obe deti sa roztrasené presunuli každé za svoje zrkadlo a pozreli sa na ich orientálne pôsobiacu zadnú stenu, na ktorej sa vytváral žiarivý obraz, aký by ste nečakali na pôjde nijakého newyorského domu. Fascinovane sa naň zahľadeli, lebo to bol obraz ich duše, a pani Gauntová im začala čosi hovoriť, používajúc slová a vety, ktorým nie celkom rozumeli.
„Duch a hmota, telo a duša, matéria a psyché – iba džinovia majú dar pochopiť tajomstvo toho, kde sa jedno začína a druhé končí, a vysmiať sa absurditám hlásaným tými nadutými salónnymi kazateľmi, ktorí si hovoria psychológovia. Vidieť vlastnú dušu ako na dlani. Len si predstavte, deti, koľko mundáncov snívalo o tom, že do seba vidia a chápu, kým a čím v skutočnosti sú. Na jednej strane zrkadlo so svetom bez vás, lebo každé telo je pominuteľné, a na druhej duša, ktorá sa skrýva v tieňoch, takže ju môžete vidieť iba vy. Nemal by sa na ňu pozerať nik iný, lebo iba vy môžete zmeniť, ako vyzerá. Práve preto sme synopados uložili sem, kde ostávajú ukryté pred všetkými. Je to tajná vec, veľmi intímna pre každého džina.“

Na chvíľu sa odmlčala, aby umožnila deťom utriediť si myšlienky.
„Fascinujúce,“ šepla Philippa, ktorá iba sčasti spoznávala svoj obraz. Bol totiž plný svetla a neprestajne sa menil, čo ešte umocňovalo jeho tajomnosť a spôsobovalo, že sa takmer nedal opísať. Bol však príjemný na pohľad a tak trocha jej pripomínal niečo, čo raz videla v počítači. Volá sa to fraktál a je to nekonečne sa vetviaci vzor, ktorý sa dá matematicky jednoducho zapísať.
John prežíval niečo veľmi podobné ako jeho sestra. Potom si však na moment spomenul na päťdesiat dolárov, ktoré mama dala bezdomovcovi, a v hĺbke duše si uvedomil, že ho trocha trápi jej priveľká štedrosť. Sužovala ho predstava, že dala toľko peňazí človeku, ktorý nebol hodný jej dobroty. Len čo na to pomyslel, v obraze jeho duše sa objavilo čosi temné a škaredé, akoby do inak nepoškvrnenej bielej dušičky niekto kvapol hnusnú čiernu farbu. Trocha ho to vyľakalo, lebo ako by asi jeho duša vyzerala v prípade, že by spravil niečo naozaj zlé? „Úžasné,“ vzdychol.
„Nech sa vám stane hocičo,“ povedala im mama, „nech spravíte čokoľvek, rýchlo zistíte, že sa to objaví tu – v zrkadle vašej duše. Nezabudnite na to, lebo aj tí najlepší z nás v sebe nesú nebo aj peklo. V synopados si to vždy môžete potvrdiť.“

Zo štyroch pozvaných detí prišli na oslavu nakoniec iba tri. Dybbuk sa ani neukázal, čo bolo mimoriadne neslušné, lebo jeho mama, doktorka Sachertortová, sľúbila, že príde. Philippu to vlastne ani neprekvapilo. Stretla sa s ním zatiaľ iba dvakrát, no aj tak v nej zanechal pocit, že je proste neokrôchaný.
Johna jeho neprítomnosť možno aj trocha sklamala, no všetky nepríjemné pocity v ňom dokonale potlačila prítomnosť Agáty Daenionovej, ktorá mu pripadala ako tri želania v jednom. Okrem nej prišiel ešte Jonatán Munnaj a Urna Karuna Ajerová – obaja starší, mocnejší, a tým aj menej citliví na chlad ako obaja oslávenci. Pri tradičnej džinovskej hostine, na ktorej sa podávali flambované krevety na čiernej baze, ohnivý biftek, francúzske palacinky a narodeninová torta, sa rozbehla debata o tom, ako chce každý z nich v budúcnosti prispieť k šťastiu mundáncov.
„Ja budem konzultantka pre želania,“ vyhlásila Agáta. „Chcem mundáncom radiť, ako sformulovať tri želania, aby ich nepremrhali na hlúposti. Podľa bagdadských pravidiel džin, ktorý plní tri želania, nesmie ich príjemcovi nijako radiť, takže si to predstavujem tak, že tomu šťastlivcovi jednoducho dá moju vizitku. Aj pre džinov samých je lepšie, keď si mundánec želá niečo rozumné. Je totiž hrozné, keď musíš niekomu splniť želanie, o ktorom vieš, že dopadne zle.“

Pre Johna bolo jednoducho nemysliteľné, že by s ňou mohol v niečom nesúhlasiť, no aj keby to tak nebolo, musel by priznať, že má pravdu. On sám mal iba obmedzené skúsenosti s plnením želaní, lenže aj tak doteraz nezabudol, ako hrozne sa cítil, keď musel premeniť Finlaya Macreebyho na sokola.
Philippa sa naňho pozrela a sladko sa usmiala. Nemala nič proti tomu, že mu Agáta padla do oka, iba by bola radšej, keby to nedával až tak šialene najavo. Ona sama bola toho názoru, že nijakých konzultantov pre želania by nebolo treba, keby sa na školách poriadnejšie učila gramatika. Potom by mundánci vedeli zrozumiteľne vyjadriť, čo chcú. Aby sa však nezachovala k hosťom nezdvorilo, nahlas to radšej nevyslovila.
Jonatán Munnaj povedal, že aj on sa hlási k rovnakým princípom, a preto chce byť psychiatrom. „Vravím si, že si jednoducho vypočujem problémy mundáncov a potom použijem džinovskú moc, aby som s nimi niečo spravil. Pekne anonymne. Keď za mnou trebárs príde niekto s depresiou, potajomky spravím niečo, čo ho jej zbaví.“

„Napríklad čo?“ chcela vedieť Philippa.
„Netuším. Viem len toľko, že na svete existuje iba máločo, čo by sa s trochou šťastia nedalo napraviť.“

„S tým jednoznačne súhlasím,“ ozvala sa Urna Ajerová a rýchlo prešla do sprisahaneckého šepotu. „Preto som sa rozhodla opustiť svoj kmeň, bohatstvo aj postavenie a pridať sa k Eremitom. Už zajtra sa zaradím medzi newyorských bezdomovcov a začnem pomáhať iba tým, ktorí si to naozaj zaslúžia. Budem konať dobro anonymne, celkom ako ty, Jonatán. Mama o tom ešte nevie, takže mi musíte sľúbiť, že to udržíte v tajnosti.“

Pri toľkých vznešených rečiach mali dvojčatá až takmer pocit viny za to, že vôbec oslavujú. Chceli sa pochváliť novými prenosnými počítačmi, ktoré dostali od otca, no teraz im to pripadalo akési neprístojné. Nechceli vo vážnych očiach ostatných džinov vyzerať sebecky a plytko. Vlastne boli celkom rady, keď sa oslava nakoniec skončila a hostia odišli.
„Nechcel by som mať veľa takýchto narodeninových osláv,“ skonštatoval John. „Veď narodeniny sú na to, aby ľudia robili okolo teba čo najväčší rozruch. Je to azda jediný deň v roku, keď je správne byť sebec. Lenže teraz mám pocit, že tu vôbec nešlo o mňa, ale o niečo celkom iné.“

„Presne tak,“ súhlasila s ním sestra, po chvíli však dodala: „Ale na druhej strane mi to pripomenulo, aké je pekné, keď môžeš niekomu pomôcť – niekomu, kto to naozaj potrebuje.“

„Kým je zima, nemá význam o tom ani premýšľať,“ pripomenul jej. „Kým nevyrastieme, naše schopnosti budú fungovať iba v teple. To predsa vieš.“

„Ale pravdaže. To len všetky tie ich reči vo mne zanechali pocit, že potrebujem v živote nejaký cieľ. Potrebujem mať nejaké vážne poslanie.“

V tom čase ešte ani netušila, že ona aj jej brat jedno už veľmi skoro budú mať.
John mal vždy ľahký spánok, a teraz sa zobudil s istotou, že v dome je votrelec. Nebolo to náhodou. Myslel na vlamačov už od chvíle, keď im mama prezradila, že jeden sa vlámal aj do ordinácie ich rodinného zubára, pána Larra, na Šiestej avenue. Vlastne tam ani nič neukradol, iba mu porozhadzoval všetky záznamy o pacientoch.
Opatrne vyšiel z izby, pozrel sa cez zábradlie schodiska a všimol si svetlo, ktoré sa pohybovalo za dverami knižnice. Za horúcej letnej noci by bol vyzbrojený džinovskými schopnosťami a vybavil by si to s vlamačom aj sám, no teraz, v zime, bol celkom bezmocný. Preto nemal na výber a musel zburcovať rodičov.
Jeho otec Edward bol malý vzrastom, no veľký duchom a odvahou, takže okamžite vyskočil z postele a vytiahol spod nej vojnovú bakuľu amerických Indiánov, pripravený vyraziť do boja. Pani Gauntová si ho skepticky premerala.
„Čo s ňou chceš robiť?“ spýtala sa ho.
„No predsa brániť rodinu,“ odvetil rázne.
„Radšej to nechaj na mňa, Ed,“ povedala mu naťahujúc si hodvábny župan a hebké papuče. „Toto nemusí byť obyčajný vlamač. Mohol by to byť niektorý z Ifritov alebo dokonca sám Iblis, ktorý sa prišiel pomstiť deťom za to, čo mu spravili v Káhire.“ V jej hlase ani správaní nebol ani náznak strachu. Po schodoch vykročila hrdo ako kráľovná nejakého mimoriadne bojovného národa.
Pán Gaunt neochotne odložil vojnovú bakuľu. „Kde je Phil?“ spýtal sa, keď si uvedomil, že nikde nevidí svoju dcéru.
„Spí,“ odvetil John. „Nechaj to na mamu, ocko. Ak sa k nám naozaj vlámal džin, bojovou palicou starých Mohykánov ho nezastavíš. Bude na to treba oveľa viac.“

Opatrne vykročili po stopách pani Gauntovej práve včas, aby videli, ako otvára dvere knižnice a zažína v nej svetlo.
John potlačil vystrašený výkrik, keď si uvedomil, že vidí nie jedného, ale hneď dvoch votrelcov. Obaja mali oranžové košele aj nohavice a tváre s hustou bradou pomaľované žltou farbou ako nejakí divosi. Jeden z nich držal v ruke kabelku pani Gauntovej zo pštrosej kože a druhý zasa starožitnú tibetskú šperkovnicu, ktorá odnepamäti stála na rímse nad kozubom. Potom mama vyslovila svoje spúšťacie slovo a ozvalo sa ohlušujúce zadunenie, aké vždy sprevádza použitie džinovských schopností vo veľkom hneve. Johna s otcom na moment oslepilo ostré svetlo a dym, a keď napokon znova pozreli do knižnice, dvojica mužov v oranžovom tam už nebola. Na mieste, kde stáli, boli iba dve fľaše vína.
Pani Gauntová si oprášila ruky, zobrala fľaše zo zeme a podala ich manželovi. „Nech sa páči,“ povedala mu. „Aspoň aké také odškodnenie za to, že som ranila tvoju mužskú pýchu.“

„Vždy lepšie ako meniť ľudí na psy,“ skonštatoval pozerajúc na vinety. „Tak, čo to tu máme? Château Lafite Rothschild tisícdeväťstošesťdesiatšesť a tisícdeväťstosedemdesiat. Vynikajúce ročníky, ale prečo je každý iný, Layla?“

„Sú to roky, keď sa tí dvaja vlamači narodili,“ odvetila sucho.
„Po čom išli, mami?“ vyzvedal John, kráčajúc do knižnice.
„Aj ja by som to rád vedel,“ pridal sa k nemu pán Gaunt otvárajúci jednu z fliaš, aby si hneď aj nalial. „Tú šperkovnicu dostal môj otec od trinásteho dalajlámu.“

Pani Gauntová vytiahla malý kľúčik, ktorý mala zavesený na retiazke na krku, a odomkla tibetskú kazetu. Vybrala z nej malý mešec z modrého hodvábu a vysypala si do dlane jeho obsah. John čakal, že to budú diamanty alebo možno zlaté mince, no namiesto toho uvidel osem zubov.
„To sú naše zuby múdrosti,“ povedal zdesene. „Prečo by ich niekto chcel? A kto boli tí dvaja? Boli to džinovia? Ifritovia?“

„Boli to mundánci,“ odvetila mama, a keď si všimla, ako sa jej manželovi skrivila tvár, rýchlo dodala: „Pardon. Chcela som povedať ľudia.“

„To je v poriadku,“ vyhlásil pán Gaunt. „O mňa sa netráp, Layla. Viem, čím som, a nehanbím sa za to.“ Ochutnal víno, prevaľujúc si ho v ústach ako ústnu vodu. Keď ho napokon prehltol, spokojne pokýval hlavou a povedal: „Dobré. Veľmi dobré.“ Znova sa napil a spokojne zastonal. „Toto víno človeka jednoducho uchváti, premôže, ovládne jeho podnebie, unesie celé ústa ukradne chuťové poháriky. Je v ňom cítiť jemnučký náznak olovenej rúrky, ako aj trocha gelignitu, náznak starých tenisiek a tašky na mučidlo. Teda… páčidlo.“

„Je to všetko moja vina,“ vyhlásila pani Gauntová a vrátila zuby do zamatového mešca. „Už dávno som ich mala dať do trezoru. Vlastne som ich tam mala uložiť okamžite po tom, čo ich deťom vytrhli. Ktovie, čo všetko sa mohlo stať, keby padli do nesprávnych rúk.“

„Napríklad čo?“ chcel vedieť John. „Čo také sa mohlo stať?“

„Porozprávame sa o tom ráno, zlatko,“ odvetila mama. Nato vybrala z knižnice výtlačok knihy Bezpečné stratégie finančnej slobody a otvorila ju. V jej vnútri sa skrýval kľúč k čierno-zelenému rodinnému trezoru – nesmierne peknému exponátu veľkému asi ako televízor a vykladanému zlatom, ktorý údajne kedysi patril francúzskemu cisárovi Napoleonovi III. Práve doň uložila mešec so zubami, zabuchla ťažké dvere a poriadne ich zamkla.
„Tu budú v bezpečí,“ vyhlásil pán Gaunt, dopíjajúc druhý pohár vína. „Do tohto trezoru sa nedostaneš ani s pomocou celej armády.“

„Možno,“ pripustila Layla, „ale aj tak si myslím, že je načase nainštalovať sem dodatočnú úroveň ochrany. Špeciálnej ochrany. Smrteľnej ochrany. Ochrany, akú môže poskytnúť iba džin.“

Na druhý deň skoro ráno sa Philippa pustila do obhliadky miesta činu a John jej musel podrobne vysvetliť, čo sa tam stalo.
„Na čo že ich to premenila?“

„Na dve fľaše červeného vína.“ John ukázal na stôl. Ešte stále na ňom stáli.
„Ale veď jedna je už dopoly vypitá!“ namietla.
„Otec si z nej dal zo dva poháre.“

„Ani sa mi tomu nechce veriť.“ Opatrne privoňala k hrdlu otvorenej fľaše.
John iba pokrčil plecami. „Vieš, ako veľmi rád má ocko drahé vína.“

„Áno, ale víno, ktoré päť minút pred vypitím ešte chodilo po svete… Je trocha primladé, nemyslíš?“ Philippa smutne pokrútila hlavou. „Je to škoda. Mama vie byť hrozne prchká. Bolo by oveľa užitočnejšie, keby sme sa o tých dvoch najprv niečo dozvedeli. Hovoríš, že boli celí v oranžovom?“

„Áno, a nielen to. Boli akýsi čudní. Čelá aj líca mali natreté nažlto.“ Potom ukázal na dlážku. „Keď ich mama zrušila, stáli presne tu.“

Philippa sa spustila na všetky štyri a začala si kúsok po kúsku prezerať koberec.
„Čo to robíš?“ vyzvedal John.
„To, čo vídaš robiť policajtov v telke zakaždým, keď dôjde k zločinu. Hovorí sa tomu podrobná prehliadka. Získavajú sa pri nej dôkazové materiály.“

„Aké dôkazové materiály?“

„Takéto.“ Postavila sa s čímsi v ruke. Bol to malý okrúhly kúsok bridlice s pozostatkami po diere pri okraji, akoby kedysi visel na nejakom náhrdelníku alebo niečom podobnom. Zdobil ho namaľovaný had s čímsi, čo vyzeralo ako otáznik, ibaže bez bodky dolu. „Videl si už niečo také?“ spýtala sa.
„Nie.“

„Tak potom to muselo vypadnúť jednému z tých chlapov. Poď, ukážeme to mame.“

Vyšli hore do maminej šatne. Našli ju tam hľadieť na veľké akvárium plné najškaredších tropických rýb, aké si vedeli predstaviť. „Dobre, že idete,“ povedala im. „Pozrite sa na toto. Je to súčasť nových bezpečnostných opatrení, ktoré tu zavádzam. Tie ryby sú pirane. Zožerú prakticky všetko, k čomu sa dostanú. Húf týchto rybiek dokáže už za pár minút ohlodať kravu tak, že z nej ostanú iba holé kosti.“

John uprel pohľad na akvárium, fascinovaný tými čudesnými, akoby nafúknutými rybami.
„Nádrž je, pravdaže, nepriestrelná,“ pokračovala mama. „Chráni ju aj silné špeciálne puto, takže je odolná voči džinom. Teda aspoň voči všetkým okrem mňa a vás dvoch.“

„Ehm… Ale ako presne nás tie ryby majú ochrániť?“ nechápala Philippa. „Veď my sme vonku a ony dnu.“

„Pozri sa lepšie,“ vyzvala ju mama.
Philippa pritisla nos na sklo a zistila, že vo veľkom akváriu je ešte jedno menšie, ibaže nie s vodou, ale so vzduchom. „Je tam kľúč,“ skonštatovala. „Leží v tom menšom akvárku.“

„To je kľúč od trezoru,“ vysvetlila jej mama. „Leží v čomsi ako pretlakovej komore, takže sa dá vybrať bez toho, aby tam natiekla voda.“

„Stále to nechápem,“ ozval sa John. „Načo vlastne slúži to druhé akvárium? Nikto by nebol taký hlúpy, aby strkal ruku už do prvého.“

„Naozaj?“ Pani Gauntová si vyhrnula rukáv a strčila ruku do akvária plného piraní. „To je v poriadku,“ dodala, keď videla, ako vyľakane sa deti tvária. „Na mňa nezaútočia, a vlastne ani na vás. Lenže s tvormi v druhom akváriu je to už celkom iné. Na tie si musíte dať veľký pozor.“

„Pozerám sa,“ pripustil John, „ale stále nič nevidím.“

Mama strčila ruku hlbšie a zaklopala na strop druhého akvária. Takmer okamžite sa ju pokúsili napadnúť dva také veľké pavúky, až Philippa pri pohľade na ne zajačala od strachu. „Phoneutriafera,“ okomentovala to mama. „Brazílske túlavé pavúky. Ich zuby sú dosť silné na to, aby prehrýzli aj necht na prste. Na zabitie človeka alebo džina stačí už pol miligramu ich jedu, takže ak budete niekedy potrebovať tento kľúč, dajte pozor, aby ste ich predtým poriadne nakŕmili.“

„Ale načo je to celé dobré?“ nechápal John. „Prečo je také dôležité chrániť osem vytrhnutých zubov?“

„Ty si nikdy nepočul o zubnej víle?“ spýtala sa ho mama s jemným úsmevom. „Tento mundánsky zvyk má korene v prastarej povere založenej na zákonoch a praxi džinovských pút. Všetko, čo bolo súčasťou tela džina – krv, vlasy, nechty –, s ním navždy ostáva v kontakte. Najviac to platí pre zuby múdrosti. Tie si treba nesmierne dobre strážiť, lebo si navždy udržia veľmi silný kontakt s telom. Človek, ktorý vie, čo robí, by s ich pomocou mohol vyrobiť amulet na ochranu pred mocou konkrétneho džina alebo – čo je ešte horšie – taký, pomocou ktorého ho môže ovládnuť a zotročiť.
No a práve preto som sa rozhodla pre všetky tieto bezpečnostné opatrenia. Musím vás oboch chrániť. Myslela som si, že na to postačia bezpečnostné kamery a poplašný systém, ale po tom, čo sa stalo včera v noci, mi je jasné, že som sa veľmi mýlila. V tomto si nemôžeme dovoliť nič riskovať, najmä po tom, čo sa stalo s Dybbukom.“

„Čo sa s ním stalo?“ spýtal sa John.
„Zmizol,“ prezradila mu mama. „Práve sa vrátil z exkurzie po bojiskách občianskej vojny, na ktorej bol so spolužiakom a jeho otcom, keď sa jednoducho vyparil. Preto neprišiel ani na vašu oslavu.“

„Skôr či neskôr sa ukáže,“ vyhlásil chlapec. „Veď vieš, aký je.“

„Obávam sa, že tentoraz ide o niečo oveľa horšie,“ schladila ho mama. „Oboch mundáncov, s ktorými bol na exkurzii – pána Blennerhassita a jeho syna Brada –, našli za podivných okolností mŕtvych v ich dome v Palm Springs. Zdá sa, že po Dybbukovi pátra polícia, aby ho mohla vypočuť.“

„Podľa nej ich zavraždil on?“ vyzvedal ďalej.
Pani Gauntová iba mlčky pokrčila plecami.
„Nezmysel!“ zvolal John. „Dybbuk je možno neokrôchaný, nespoľahlivý, rafinovaný, nedôveryhodný a nepoctivý podrazák, ale nie je to vrah.“

„Jedného zo spolužiakov premenil na švába, nie?“ pripomenula mu sestra.
„Ale iba na jeden deň,“ namietol krútiac hlavou.
„Pozrite sa,“ povedala im mama, „momentálne ho policajti chcú iba vypočuť. Predpokladám, že chcú mať istotu, že je v poriadku, a vylúčiť ho spomedzi podozrivých. To bude zrejme všetko.“ Aj ona pokrútila hlavou a smutne si vzdychla. „Zo všetkých na svete sa to muselo stať práve Jenny Sachertortovej… Po tom, čo sa stalo s jej dcérou.“

„Dybbuk má sestru?“ zvolala Philippa.
„Mal,“ upresnila pani Gauntová. „Bola staršia ako Dybbuk. Aj ona zmizla bez stopy. Viete, matka sa nikdy nedokáže zmieriť so stratou svojho dieťaťa. Tú ranu neprežilo ani jej manželstvo s pánom Sachertortom.“

„Čo sa stalo s tým dievčaťom?“ spýtala sa zdesená Philippa.
„Ťažko povedať. Uväznili ju v lampe alebo fľaši, nejaký džin si z nej urobil otrokyňu… Ktovie? Ale Dybbuka ani jeho mamy sa na to nepýtajte, dobre?“

Dvojčatá prikývli.
„Je to akási čudná zhoda okolností, nemyslíte?“ nadhodila po chvíli Philippa. „Dybbuk zmizne bez stopy a hneď nato sa nám niekto pokúsi ukradnúť zuby múdrosti. Možno to spolu nejako súvisí.“

„A ako?“ chcela vedieť mama.
„Aby som na to mohla odpovedať,“ odvetila Philippa, „musela by som vedieť viac o tom, čo sa stalo v Palm Springs. A potrebovala by som viac stôp ako len dve fľaše vína.“

Pani Gauntová sa zatvárila rozpačito. „Máš pravdu, zlatko. Bolo to odo mňa neuvážené. Priveľmi som sa hnevala na tých dvoch, lebo sa k nám vlámali, a asi aj na seba – za to, ako som sa správala k vášmu otcovi. Každý muž by mal mať právo brániť svoju rodinu bez zasahovania svojej manželky. Cítil sa kvôli mne zle, a tak som si vravela, že dvoma fľašami jeho obľúbeného vína by som mu azda mohla vynahradiť to, že som sa o tých dvoch postarala sama.“

„Myslím, že to zabralo,“ poznamenal John. „Po dvoch pohároch sa mu viditeľne zlepšila nálada.“

„Ale aj tak,“ nedala sa mama, „Philippa má pravdu. Bolo by lepšie, keby sme vedeli, čo sú tí dvaja zač.“

„Toto by nám mohlo pomôcť,“ povedala Philippa a podala jej medailón. „Našla som ho v knižnici na zemi. Musel vypadnúť jednému z tých vlamačov, keď si ich menila na víno.“

Pani Gauntová si ho pozorne prezrela. „Vyzerá to ako had,“ poznamenala. „Presnejšie kobra. Viac k tomu povedať neviem, ale poznám niekoho, kto by možno vedel. Je to majster Rakšasas. Nikto na svete nevie o týchto veciach viac ako on.“

„Možno by sme mu to mali poslať,“ navrhla Philippa. „Trebárs kuriérom.“

„To nebude treba,“ povedala jej mama. „Pošlem to džinternou poštou Nimrodovi a on mu to odovzdá.“

„Džinternou poštou?“ čudoval sa John. „A to je čo?“

„Sleduj.“ Pani Gauntová si vložila kamenný medailón do úst a s menšími problémami ho celý zhltla.
Deti boli na moment v takom šoku, že sa nezmohli na slovo.
„O necelú hodinu ho Nimrod vykašle,“ vysvetlila im mama. „Pravdaže, funguje to iba medzi džinmi, ktorí sú spojení tesným príbuzenským putom, a výlučne medzi dospelými. Rozhodne to však šetrí čas a poštovné, nehovoriac už o tom, ako ma to dokáže pripraviť o chuť do jedla. V New Yorku si aj džinovia musia dávať čertovský pozor na postavu.“

TRETIA KAPITOLA
ZUBY A NECHTY
Layla neposielala džinternou poštou Nimrodovi nič už tak dlho, že celkom zabudla na bežný postup a nezatelefonovala mu, aby ho varovala, čo môže čakať. Keby to bola urobila, Nimrod by si dal pozor, aby v čase príchodu pošty bol niekde, kde má súkromie, a vyhol sa tak trápnym chvíľam. Namiesto toho sa však nachádzal v ordinácii svojej zubárky na Wimpole Street v Londýne, ktorá mu mala vybieliť a naleštiť chrup, a príchod džinternej pošty sa nemohol uskutočniť v menej vhodnom čase.
Ústna hygienička Mandy Mandibulárová práve dokončovala prácu s ultrazvukovým odstraňovačom zubného kameňa, keď odrazu odstúpila od pacienta a stiahla si masku, pod ktorou sa ukázala pekná tvár biela od šoku.
Nimrod, ktorý sa desil zubárov už od chvíle, keď mu pred niekoľkými desaťročiami trhali zuby múdrosti (ich korene boli také hlboké, že zubár musel požiadať o pomoc s kliešťami jedného zo svojich pacientov, cirkusového siláka Belzoniho), si ju vystrašene premeral. „Čo je?“ spýtal sa. „Absces? Kaz? Niečo hrozné? Čo?“

Mandy nasucho prehltla a ukázala na jeho ústa. „Zdá sa, že vám čosi stúpa cez priedušnicu,“ odvetila. „Je to akýsi predmet.“

„Predmet?“ Prudko sa posadil v kresle, strhol si podbradník a začal strašne kašlať, akoby sa niečím dusil. „No do fľaše, veď máte pravdu!“ sipel pomedzi ešte oveľa hnusnejšie bublavé zvuky. Medzičasom mu už došlo, čo sa zrejme stalo. Pár sekúnd preklínal Laylu za to, že nedodržala bežný postup pri posielaní džinternej pošty, potom v ňom však prevládla radosť z toho, že vzťahy medzi nimi sa konečne znormalizovali a sestra mu aspoň občas niečo pošle.
Po chvíli trápenia si priložil ruku na ústa a vypľul do nej ten predmet. Pozorne sa naň zahľadel.
„Čo to je, preboha?“ spýtala sa ho Mandy Mandibulárová, ktorá na moment podľahla predstave, že by to mohol byť nejaký desivý mimozemský parazit, akých vídať v sci-fi hororoch.
„Vyzerá to na nejaký medailón.“

„Naozaj? Ale ako sa tam, dofrasa, dostal?“

Nimrod sa usmial, snažiac sa bleskovo vymyslieť nejaké vysvetlenie, ktoré by bolo dostačujúce pre obyčajného človeka. „Viete, ako dieťa som ho omylom prehltol,“ povedal napokon. „Zrejme celé tie roky ležal kdesi vo mne.“

Mandy Mandibulárová sa zatvárila pochybovačne.
„Čože?“ spýtal sa jej, skôr ako stihla čokoľvek povedať. „Vy ste v detstve nikdy neprehltli nejaký cudzí predmet? Mincu, gombík… Nie? Nuž, ja som raz prehltol aj hodinky, nehovoriac už o niekoľkých hracích kockách a dokonca celej rolke filmu. V tomto ohľade som bol vždy ako pelikán. Ale nech sa prepadnem do najhlbšej fľaše, ak som celkom nezabudol na tento medailónik.“

S ďalšími výhovorkami sa už radšej neobťažoval. Bolo mu jasné, že to nimi celé iba zbytočne zhoršuje, a tak odišiel z ordinácie na Wimpole Street, ticho sa usmievajúc pri predstave, ako by sa asi slečna Mandibulárová tvárila, keby jej povedal o oveľa zaujímavejších predmetoch, ktoré poslal alebo prijal džinternou poštou. Obľúbené plniace pero, okuliare, pohár džemu, zväzok kľúčov, diaľkový ovládač televízora, niekoľko kníh v mäkkej väzbe a dokonca jednu malú sošku.
Bolo mu jasné, že Layla by mu to neposielala, keby nešlo o niečo naliehavé, a tak šiel rovno domov, aby jej zavolal a zistil, o čo presne ide. Len čo s ňou dohovoril, zobral zo salóna čistú prachovku a prastarú mosadznú lampu s výraznou patinou, ktorá priam volala po poriadnom vyleštení. Jej rukoväť mala tvar kravského ucha a vrchnák vyzeral ako cibuľovitá kupola na streche nejakého perzského paláca. Nimrod ju odniesol do knižnice a začal ju zúrivo leštiť, čím z nej vyvolal majstra Rakšasasa.
Knižnicu zaplnil riedky dym s nádychom stariny, ktorý sa postupne sformoval do hustejšieho mraku a napokon nadobudol podobu muža v bielom obleku a bielom turbane. Ten sa pozrel na Nimroda a smutne pokrútil hlavou. „Transsubstanciácia mi už trvá čoraz dlhšie a dlhšie,“ povzdychol si. „Kedysi som ju zvládal v priebehu sekúnd a teraz mi zaberie aj niekoľko minút.“ Bolestne sa povystieral. „Asi to bude starobou.“

Nimrod mu neprotirečil. Skutočnosť, že majster Rakšasas je veľmi starý, sa nedala nijako poprieť.
„Tak čo ťa žerie, priateľu?“ spýtal sa starý džin, ktorý síce vyzeral ako Ind, no hovoril celkom ako Ír. „Šúchal si lampu ako komorník, ktorý sa teší z novej prachovky.“

Nimrod mu porozprával o vlámaní k jeho sestre v New Yorku a pokuse ukradnúť zuby múdrosti jej detí. „Na zemi našli toto,“ dodal a podal Rakšasasovi medailón. „Domnievam sa, že je indický. Asi pred hodinou mi ho Layla poslala džinternou poštou. Myslím, že je relatívne nepoškodený.“

„Zhnité vajce sa nemôže pokaziť,“ zamrmlal si starý džin, obracajúc medailón v kostnatých prstoch. „Dúfal som, že ten symbol už nikdy neuvidím.“

„Takže ho poznáš?“

Majster Rakšasas si vzdychol a potom prikývol. „Je to kameň naga. Slúži na dva účely: chráni ľudí pred hadmi – alebo si to aspoň myslia – a uzmieruje hadieho boha. Ten had je kobra kráľovská, a spolu s tým druhým symbolom rozhodne nepredstavuje nič, čo by tieto staré boľavé oči chceli niekedy uzrieť.“

„So symbolom?“ Nimrod sa pozrel na medailón v Rakšasasovej ruke a čudnú krivku vedľa hada. „Myslíš ten otáznik bez bodky?“

„To nie je otáznik. Je to brahmanská číslica deväť. Celé to znamená ,deväť kobier‘.“

Nimrod sa ešte viac zamračil. „Deväť kobier. Čo to má byť?“

„Kedysi dávno existovala prastará sekta Ásf Nág alebo Osem kobier. Dúfal som, že už dávno zanikla, ale v poslednom čase ma kváril akýsi veľmi čudný pocit, ktorý som nedokázal opísať slovami. Teraz, keď znova vidím ten symbol – trocha zmenený, možno vylepšený, alebo čo –, začínam ho dobre chápať. Už mu viem dať meno aj tvar. Tvar hada.“ Trpko sa usmial. „Stará chrastavá hlava sa asi bojí hrebeňa.“ Posadil sa do kresla a veľmi ťažko si vzdychol. „Takže sa pokúsili ukradnúť zuby múdrosti Johna a Philippy?“

„Áno.“

„To je zlé. Veľmi zlé. Chystajú sa vyrobiť nový talizman. Musíme Laylu varovať, nech okamžite prijme bezpečnostné opatrenia. Musí zlepšiť úroveň bezpečnosti v celom dome.“

„Myslím, že to už urobila,“ povedal Nimrod.
„Dobre. Pravdaže, ak sa sekta Nág pokúša vyrobiť nový talizman, znamená to, že ten starý už nemá. Aj to je dobre.“ Zamyslene si pohladil dlhú bielu bradu. „Musím o tom zistiť viac.“

„Pôjdeš do New Yorku?“

„Načo sa trápiť s mníchom, keď môžeš prezrieť celý kláštor? Nie, priateľu. Pôjdem do Indie. Osobne vyhľadám zeleného derviša.“

„Zeleného derviša,“ zopakoval Nimrod. „No iste! Je to anjel, však? Žije na tom indickom ostrove. Vie v podstate o všetkom, čo sa deje na celom subkontinente.“
„Veru tak,“ prikývol starý džin. „Ak sú Kobry opäť aktívne, budú mať sídlo niekde tam a zelený derviš bude vedieť, kde presne.“

„V tom prípade tam idem s tebou, Rakšasas. Aj tak potrebuješ niekoho, kto ponesie tvoju lampu.“
„Tvoja spoločnosť mi bude milá, Nimrod, o tom niet najmenších pochýb, ale nepocestujem v lampe. Až kým sa táto vec nevyrieši, ostanem v ľudskej podobe. Keby som bol v lampe, tí pohanskí diabli by ma mohli ľahšie ukradnúť. Nie, nie, lampa ostane pekne tu, v tvojom trezore. Jej interiér sa o seba postará sám ako vždy. Chcel by som vidieť džina, ktorý je natoľko bláznivý, že sa do nej pokúsi vojsť bez pozvania.“ Znova sa zamyslel a potom dodal: „Ešte jedna vec – musíme byť nenápadní ako traja Murphyovci v autobuse do Corku, a o našej ceste nesmie vedieť ani živá duša. To sa týka dokonca aj Groanina. Môže pekne ostať tu a čakať, čo sa bude diať. Okrem toho, India aj tak nie je vhodné miesto pre človeka s takým citlivým žalúdkom.“

„Ako myslíš, Rakšasas,“ súhlasil Nimrod. „Ale, počuj, nie je možné, že by v tom mal prsty Iblis? Koniec koncov, iba pred pár mesiacmi sa deťom vyhrážal, a keď príde na špinavosti, má sklon vždy svoje slovo dodržať.“

„Iblis? Nuž, je to had, to je isté, ale iba povahou a sklonmi. Nie, podľa môjho odhadu by si na Ásf Nág dával pozor ako každý iný džin, ktorý si stráži vlastné zuby múdrosti. Nezaplietol by sa s nimi, tým som si istý.“

„Aj tak by som však bol radšej, keby sme vedeli, kde je a čo plánuje. Ak pre nič iné, tak kvôli deťom.“

„Tienistá ulička plodí blato, o tom niet pochýb. Keby sme ho chceli nájsť, museli by sme si sami poriadne zašpiniť ruky. Ale aby si mal dušu na pokoji, Nimrod, môžem ťa uistiť, že Iblis nespraví nič, kým Layla neodíde z New Yorku. Neriskoval by pokus o pomstu, kým je ešte s deťmi. Aj on sa bojí moci, ktorú tvoja sestra získa, keď sa stane modrým džinom.“

Iblis si potreboval vyrovnať účty. Pred šiestimi mesiacmi ho v Káhire porazil Nimrod a jeho otrasný synovec John Gaunt so sestrou Philippou, keď sa pokúšal získať na stranu zla stratených džinov faraóna Achnatona. Keby nie tých troch, homeostáza – rovnováha šťastia vo svete – by sa navždy vychýlila a všade by zavládla smola. Keď ho tá trojica porazila, ocitol sa uväznený vo fľaštičke od parfumu, v ktorej by bol strávil dlhé roky, keby nie jedného chamtivého Američana a dôverčivého chlapca z Francúzskej Guyany. Ten ho za prísľub splnenia troch želaní vyslobodil, no čakalo ho trpké sklamanie. Iblis mu, pravdaže, nijaké želanie nesplnil. Odmieňať ľudí, čo mu pomohli, nebol jeho štýl, takže namiesto toho na chlapca uvalil silné džinovské puto, ktoré ho premenilo na živú bábiku. Iblis nemal so sektou Osem kobier nič spoločné, to bola pravda, no nedá sa povedať, že by sa nijako nezapojil do vecí, ktoré sa mali čoskoro odohrať. Nenávisť k dvojčatám, Nimrodovi aj Rakšasasovi ho mala zapliesť do víru udalostí spôsobom, ktorý nemohol predpovedať ani on, ani nik iný.
Momentálne sa ukrýval v luxusnom apartmáne na streche hotela Croesus v Las Vegas, kde celé dni sledoval počítačové monitory ukazujúce, koľko peňazí prehrávajú ľudia v ifritovských kasínach po celom svete. Za zrkadlovým oknom stála pripravená helikoptéra, vedľa nej bol bazén a o niečo ďalej kolkárska dráha a knižnice. Niežeby Iblis trávil čas čítaním kníh, plávaním, hraním kolkov alebo lietaním v helikoptére. To nie. Pravda bola taká, že myšlienky na pomstu ho pohltili až do takej miery, že o seba takmer celkom prestal dbať. Jeho nechty boli dlhé ako ceruzky, brada mu siahala až na hruď, a ak niečo chcel, jednoducho zatlieskal a privolal svojho amerického otroka Oleaginusa. Jeho jedinými priateľmi bolo desať čiernych potkanov, ktoré choval ako domácich maznáčikov a dovolil im loziť po posteli aj po sebe ako malým palácovým psíkom. Niektoré z nich už vlastne vyrástli natoľko, že sa veľkosťou podobali na malé psy.
Jeho život v nekonečnom blahobyte kazili iba dve veci. Prvou bol výhľad na kasíno na opačnej strane ulice. Volalo sa Aladin a jeho falošná výzdoba v štýle Tisíc a jednej noci mu pripadala ako osobná urážka. Často uvažoval, že ho zničí nejakým zemetrasením, nakoniec to však nespravil, lebo si uvedomil, že by ho mohol namiesto toho radšej kúpiť a prestavať podľa vlastného vkusu.
Druhá vec, ktorá mu kazila radosť zo života, bolo to, že nevykonal pomstu na Johnovi a Philippe Gauntovcoch. Mal dobré dôvody na to, aby sa o ňu zatiaľ nepokúsil – po prvé, ešte stále neprišiel na nič dostatočne hrozné, čo by im urobil, a po druhé, dozvedel sa, že ich matka Layla sa má stať novým modrým džinom babylonským. Preto sa rozhodol, že s pomstou počká, kým neodíde preč alebo kým sa od nej deti dostatočne nevzdialia, lebo inak by mu hrozila jej strašná odveta. Aj napriek tomu si však vravel, že musí naplánovať aspoň niečo, a tak s hlavou plnou pomsty privolal Oleaginusa.
Sluha sa vo dverách obrovskej spálne uklonil a prešiel k nohám ozrutnej postele svojho pána. Na zem položil papierové vrecko s potravou pre potkany a hneď nato vystrúhal grimasu, lebo jeden z nich mu prebehol po nohe a skočil dnu. Ako zvyčajne, Iblis sa aj teraz tváril veľmi zlostne. Oleaginus vycítil, že sa chystá vydávať rozkazy, a tak siahol do vrecka po pero a papier.
„Tým zasranom Gauntovcom sa nesmie nič stať, kým sú na newyorskom ostrove Manhattan,“ vyhlásil Iblis bez toho, aby odtrhol pohľad od počítačových obrazoviek.
„Áno, pane.“

„Chcem však, aby ich niekto sledoval. Aj ich, aj toho ich trápneho strýka Nimroda. A tiež toho jeho absurdného kumpána Rakšasasa. Len čo vytiahnu päty z Manhattanu, treba ich okamžite zavrieť do fľaše a priniesť sem. To isté sa vzťahuje aj na Nimroda a Rakšasasa. Je to jasné?“

„Áno, pane.“

„Súpravy na džinovské putá a miniatúrne termálne kamery vydáme z našich skladov.“

„Áno, pane.“

„Samozrejme, táto úloha so sebou nesie isté riziká. Layla Gauntová je mimoriadne mocný džin, rovnako ako jej brat Nimrod. Ten, kto môj rozkaz splní, bude teda štedro odmenený. Veľmi štedro. Zvyčajným spôsobom.“ Netrpezlivo luskol prstami na sluhu. „Už tak dávno som nikoho neodmeňoval, že mi celkom vyprchalo z hlavy, aký je vlastne ten zvyčajný spôsob. Pripomeň mi ho, Oleaginus.“

„Tri želania, pane?“

„Aha, jasné. Tri želania. Dobre. Odmenou teda bude splnenie troch želaní presahujúcich možnosti bežnej ľudskej chamtivosti.“

Sluha si oblizol pery a nasucho prehltol.
„Áno, Oleaginus. Dobre viem, na čo myslíš. Kričí to z tej tvojej sprostej tváre ako titulky z prvej strany ranných novín. Myslíš si, že by si to najradšej riskol a zhrabol odmenu pre seba. Musím priznať, že ma fascinuje predstavovať si, čo by troska, ako si ty, mohla asi tak chcieť. Na úvod možno to, aby tvoje ruky pri dotyku nepripomínali dve zdochnuté ryby. No a k tomu možno, aby si nemal tvár ako víťaz súťaže o najškaredšiu ťavu roka. To by bolo fajn, nemyslíš? No a tretie želanie… nechaj ma chvíľu premýšľať… Aha, už viem. Mohol by si si želať osobnosť. Nič priveľmi charizmatické, ale aspoň pár vlastností, ktoré by doplnili tvoju žubrienkovitú podlízavosť. K tomu azda trošku schopnosti konverzovať, jednu či dve originálne myšlienky, prípadne za kávovú lyžičku šarmu. Ale nie, buďme štedrí. Za polievkovú lyžicu. Áno, teraz už vidím, že tri želania by ti mohli celkom slušne poslúžiť. No a keďže máš k tomu všetkému aj narodeniny, dám ti tri týždne dovolenky, aby si sa o to mohol pokúsiť. Samozrejme, neplatenej.“

Oleaginusovi až podskočilo srdce v drobnej hrudi. „Ste nesmierne láskavý, pane.“

„Áno, viem. A ešte jedna vec – to džinovské puto. Musíš ho vykonať správne, rozumieš? Keď ich budem mať všetkých štyroch pekne vo fľaši, chcem mať možnosť z času na čas ich vypustiť, aby som sa im mohol beztrestne posmievať. Je ti to jasné?“

„Áno, pane.“

„A teraz mi daj to vrecko.“

Sluha ho poslúchol a Iblis vybral z vrecka koziu hlavu. Potom ju tento najhorší džin na svete za nadšeného piskotu potkanov hodil na zem. Potkany sa hlasno pustili do hodovania a on sa spokojne usmial.
„Len si ich vypočuj,“ povedal sluhovi. „Len si vypočuj tieto deti kanálov. Ako len krásne spievajú!“

Sluha sa silene usmial. „Nádherne, pane,“ prisvedčil.
„A nieže ma sklameš, Oleaginus! Som si istý, že by si im chutil prinajmenšom rovnako dobre ako tá hlava. Najmä ak by si na začiatku hostiny ešte stále žil. Vyjadril som sa dosť jasne?“

„Áno, pane.“

ŠTVRTÁ KAPITOLA
DVOJNÍCI
Dvojčatám trvalo niekoľko hodín, kým sa im podarilo spojazdniť nové počítače. Linka pomoci ich výrobcu, umiestnená v niekoľko tisíc kilometrov vzdialenej Indii, im v tom nijako nepomohla. Človek na druhom konci, ktorý znel ako Američan, sa volal Joey a tvrdil, že je z Clevelandu v štáte Ohio, toho o počítačoch zjavne veľa nevedel. Johnovi sa občas zdalo, že jeho rady sú presným opakom toho, čo treba, aby ich spojazdnili. Asi po hodine márneho snaženia a množstva protichodných rád to nakoniec zavesil, hovoriac si, že zrejme bude lepšie prečítať si používateľskú príručku. Až potom sa im podarilo oba počítače nakonfigurovať. Len čo to zvládli, Johnovi prišiel e-mail od Dybbuka.
Okamžite sa musyme stretnut na Bannermanovom ostrove na rieke Hudson nedaleko od vas. Je to vec života a smrti, tak to nikomu nehovorte. Najme nie mame, lebo by to povedala mojej a ta by sa ma pokúsila chranit, ale tym by ohrozila aj seba. Pritte samy a dajte pozor ci vas nesledujú. Ti čo po mne idu, uz zabily dvoch ludi a určite nebudu vahat zabit dalsich.
Vas na smrt vystraseni Buck S.
Ukázal ho Philippe a spýtal sa jej, čo si o tom myslí. „Pošli mu odpoveď so žiadosťou o vysvetlenie,“ radila mu. „Tú správu totiž mohol poslať ktokoľvek.“

„Nie, toto je jeho adresa,“ namietol John. „A navyše spoznávam jeho mizerný pravopis. Okrem toho, už som mu odpoveď poslal a vrátila sa mi ako nedoručiteľná. Napadlo mi, že ak je naozaj v takom veľkom nebezpečenstve, tak si už možno nemá ako sťahovať e-maily. Tento mi poslal v deň našich narodenín. Odvtedy sa mohla stať kopa vecí.“

Philippa vytiahla turistického sprievodcu, aby zistila, kde sa vlastne ten ostrov nachádza. „Leží proti prúdu asi stodesať kilometrov od New Yorku,“ oznámila po chvíli bratovi. „Dve hodiny vlakom do Newburghu, a počúvaj: Ostrov nie je prístupný pre verejnosť. Z Newburghu sa naň môžeš dostať iba na kanoe. Menej dostupné miesto si už ani vybrať nemohol.“

„Možno práve preto si ho vybral,“ premýšľal nahlas John. „Ak sa tam dá iba ťažko dostať, znamená to, že sa tam cíti bezpečnejšie ako inde.“

„Ale problematický prístup je iba časť vecí, ktoré sa mi nepáčia,“ pokračovala Philippa. „Tam hore je ešte väčšia zima ako v meste. Pôjdeme tam bez džinovských schopností a nemáme ani šancu nejaké nadobudnúť.“

„To by vysvetľovalo, prečo sa bojí o život,“ skonštatoval jej brat. „A zároveň je to ďalší dôvod, prečo by sme tam mali ísť.“

Philippa pokrútila hlavou. John jej niekedy vedel poriadne liezť na nervy. Občas mala pocit, že má viac odvahy, ako je preňho zdravé. „Keby to bolo naopak, a ten e-mail by sme poslali my,“ pripomenula mu, „Dybbuk by sa určite neunúval ísť nám na pomoc.“ Na chvíľu sa odmlčala a potom dodala: „Nemám tušenia, koľko trvá plavba na ten ostrov, ale neviem si predstaviť, že by nám mama len tak dovolila odísť na celý deň či možno aj na dlhšie. Všimol si si, ako nás v poslednom čase stráži? Dokonca mi začala zamykať hrebeň, aby sa ho niekto nepokúsil ukradnúť ako nejaký talizman, či čo.“

„Naozaj?“ začudoval sa John. „Tak to som si fakt nevšimol. Môj nezamyká.“

„Načo by to aj robila?“ usmiala sa Philippa. „Aj tak sa nikdy nečešeš. Snažím sa ti však povedať, že keby sme len tak odišli na ten Bannermanov ostrov, mohla by si myslieť, že aj my sme zmizli.“

„To sú všetko fajnové dôvody na to, aby sme ostali doma a nič neurobili,“ vyhlásil John, „ale ja tam aj tak pôjdem. To, že sa k nám Dybbuk nesprával práve najlepšie, ešte neznamená, že aj my sa budeme rovnako správať k nemu.“ Pokrčil plecami. „Pozri sa, musíme nájsť spôsob, ako to urobiť bez toho, aby sme vyplašili mamu.“

„Ten spôsob je jednoduchý,“ vyhlásila Philippa. „Hovorí sa mu džinovská moc, lenže momentálne, bohužiaľ, nijakú nemáme, a ani nebudeme mať, kým sa neoteplí.“

„Tak sa musíme obrátiť na niekoho, kto ju má.“

„Na Nimroda?“

„Presne tak. Keď mu to vysvetlíme, možno nám príde pomôcť. Dybbuk nepísal nič o tom, že to nesmieme prezradiť ani jemu.“

Philippa teda zavolala do Nimrodovho domu v Londýne. Zdvihol to Groanin.
„Bohužiaľ, pán je preč, slečna Philippa,“ oznámil jej nezvyčajne oficióznym tónom. „Odišiel aj s majstrom Rakšasasom.“

„Nehovoril kam? Nenechal kontaktnú adresu alebo telefónne číslo? Nemá so sebou mobil?“

„Rozhodol sa, že mi nebude dôverovať,“ odvetil komorník. „Veru tak, rozhodol sa nedôverovať mi, aj keď som jeho jediný komorník. Pravdaže, je Samum, sviatok všetkých džinov.“

„Áno,“ prikývla Philippa. „Na to som celkom zabudla. Nevravel kedy sa vráti?“

„Nie, slečinka. Neviem si však predstaviť, že by sa mohol zdržať veľmi dlho. Nepožiadal ma totiž ani o to, aby som mu zbalil kufor, a majster Rakšasas tu nechal svoju lampu.“

„To sa naňho vôbec nepodobá,“ skonštatovala Philippa.
„Veru tak, slečinka. Želáš si ešte niečo?“

„Nie, Groanin. Ďakujem.“

Nato John zavolal pánu Voďanojovi, svojmu džinovskému priateľovi z domu Dakota na opačnej strane Central Parku, a pánu Gwyllionovi, majiteľovi kníhkupectva Zapečatená kniha na Západnej 57. ulici, no aj oni boli preč. Skúsil dokonca zatelefonovať Agáte Daenionovej a Jonatánovi Munnajovi, hosťom na ich oslave narodenín, no všetko bezúspešne.
+jedno riadok (2 slová) -----
„My sme azda jediná džinovská rodina v New Yorku, ktorá tento sviatok neoslavuje, ako sa má,“ zlostil sa. „Je to, samozrejme, otcova vina. Neoslavuje ani všetky mundánske sviatky, nieto ešte džinovské.“

„Takže nemáme nikoho, kto by nám pomohol,“ uzavrela to Philippa. „Zdá sa, že to jednoducho musíme nechať tak.“

John však ešte stále nebol ochotný vzdať to. Hlboko sa nad tým zamyslel a potom vyhlásil: „V meste však je niekto, kto bude vedieť, čo s tým: Urna Karuna Ajerová.“

„Tá, ktorá vravela, že sa chystá pridať k Eremitom?“

„To je ona. Ak to naozaj spravila, určite sa nevenuje niečomu takému sebeckému, ako je oslava džinovského sviatku.“

„No dobre, lenže ako ju chceš nájsť, ak naozaj žije kdesi na ulici ako bezdomovkyňa?“ chcela vedieť Philippa. „Okrem toho nie je oveľa staršia ako my, takže zrejme momentálne nemá o nič väčšiu moc.“

„To je pravda,“ pripustil John, „ale mohla by poznať niekoho, kto tú moc má. A čo sa týka hľadania, kde skôr nájdeš list ako v lese?“

„Už hovoríš celkom ako majster Rakšasas.“

„Vlastne to mám práve od neho,“ vysvetlil jej brat, „ale chcel som povedať toto: Začneme ju hľadať tam, kde je veľa bezdomovcov. Napríklad v parku na Washingtonovom námestí, na stanici Grand Central, v dolnej časti East Sideu… Podľa toho, čo som nedávno čítal v novinách, by dobrým miestom mohol byť aj tunel metra trasy A alebo C zo stanice Chambers Street. Vraj sa to tam bezdomovcami priam hemží. A ešte jedna vec: Pôjdeme v noci. Práve vtedy si najlepšie všimneš bezdomovca. Veď vieš, kto má domov, nebude sa poflakovať po uliciach, no nie?“

Počkali teda do tmy, a keď už mali byť v posteli, nepozorovane sa prešmykli z domu. Pomohlo im, že rodičia nemali čas, lebo pripravovali večierok pre akýchsi bankárov. Odviezli sa na stanicu Chambers Street a tam rýchlo zistili nielen to, že nie je pravda, že newyorskí bezdomovci žijú v tuneloch metra, ale aj to, že pohybovať sa v ich päťdesiattisícovej komunite nie je vôbec bezpečné, najmä v noci. Jeden muž, s ktorým sa stretli pred kaviarňou na Washingtonovom námestí, ich začal sledovať, a hoci sa ho zakrátko striasli, ešte hodnú chvíľu kráčali veľmi rýchlo a neprestajne sa obzerali.
„Bol to hlúpy nápad,“ skonštatoval John, keď konečne chytil dych. „Prečo si mi to nevyhovorila, Phil? Zvyčajne to robíš, keď mám hlúpe nápady.“

„Pretože si mal pravdu,“ odvetila a ukázala na jednu z bánk. Vo výklenku s bankomatom sa tam chúlil najšpinavší žobrák, akého kedy videli, a vedľa neho sedelo v špinavom spacom vaku vysoké štíhle plavovlasé dievča vo vyšúchaných, no ešte stále módnych šatách, ktoré nevyzeralo ani spolovice tak otrhané ako jej spoločník. Bola to Uma Karuna Ajerová. Keď uvidela dvojčatá, vyliezla zo spacáku a išla im v ústrety.
„Čo tu, preboha, robíte vy dvaja?“ spýtala sa ich.
„Hľadáme ťa,“ prezradil jej John, po očku sledujúc starého žobráka v kúte.
„Naviedla vás na to moja mama?“

„Kdeže!“ uistila ju Philippa. „Dúfali sme, že by si nám mohla pomôcť. Jeden náš kamarát má veľké problémy, lenže dostať sa k nemu by trvalo niekoľko hodín vlakom a my to nedokážeme bez toho, aby mama zistila, že nie sme doma.“

„Tak to poznám,“ prikývla Uma. „Je to jeden z dôvodov, prečo som tu. Aj ja chcem niečo robiť sama od seba.“ Smutne si vzdychla. „Pozrite sa, rada by som vám pomohla, lenže je zima a opustili ma takmer všetky sily. Kým sa neoteplí, zvládam tak akurát vytvoriť hrnček teplej kávy, aby som celkom nezamrzla.“

„Ale potom, ak sa smiem spýtať,“ nadhodil John, „aký význam má dať sa k Eremitom, keď nedokážeš pomôcť ani sama sebe? Dala si sa na nebezpečnú dráhu, Uma.“

„Ale nie. Budem v poriadku,“ uistila ho. „Onedlho sa má otepliť.“ Pozrela sa na svojho špinavého spoločníka. „A dovtedy sa o mňa postará môj priateľ Afriel.“

Philippa vystrúhala grimasu. „A kto sa postará oňho? Obaja vyzeráte, že by vám nezaškodilo poriadne jedlo.“ S týmito slovami vytiahla peňaženku a dala im po desať dolárov. „Nech sa páči.“

Afriel si strčil peniaze do vrecka a špinavými prstami si odhrnul z čela ešte špinavšie plavé vlasy. Páchol ako plesnivý syrový sendvič a z tenisky mu vytŕčal palec pripomínajúci marinovaný vlašský orech. Zakaždým, keď sa naňho Philippa pozrela, musela bojovať s nutkaním vytiahnuť vreckovku a zakryť si ňou nos aj ústa. „Som ti veľmi vďačný,“ povedal jej hlasom, ktorý znel ako zo suda so zvyškami dechtu.
„Škoda reči,“ odvetila a myslela to takmer doslova, lebo keď hovoril, z jeho kyslého dychu sa jej dvíhal žalúdok.
„Povedzte,“ pokračoval Afriel, „to sú všetky peniaze, čo máte?“

Philippa si pomyslela, že až taký vďačný asi nie je. „Ehm… Áno,“ prikývla. „Už to tak vyzerá. Prečo? Nie je to dosť?“

„Ja ešte nejaké mám,“ ozval sa John. „Nech sa páči.“

Afriel si aj od neho zobral pár bankoviek a strčil si ich do vrecka. Potom sa usmial. „Keďže ste boli dobrí a pomohli mne aj Ume, na oplátku zasa ja pomôžem vám.“

„Čo by si už pre nás mohol urobiť?“ usmiala sa Philippa.
„Normálne džinom nepomáham,“ pokračoval, ignorujúc jej otázku. „Mám pomáhať iba ľudstvu, lenže vy dvaja ste aj tak napoly ľuďmi, takže to asi bude možné.“

„Ako vieš, že sme spolovice džinovia?“ chcela vedieť Philippa. „Aj ty patríš k Eremitom?“

„Nie,“ usmial sa na ňu. „Nepatrím k Eremitom.“

„Afriel je anjel,“ vysvetlila jej Urna. „Je to anjel mladosti.“

John si jej špinavého spoločníka skepticky premeral. Vyzeral mastnejšie ako škatuľa od pizze a staršie ako vlastný otec. „Ty žartuješ!“ zvolal. „Takže on tiež pomáha ľuďom, ktorí boli k tebe dobrí, alebo čo?“

Afriel prikývol a vystrúhal široký úsmev odhaľujúci zuby, ktorým by nezaškodilo niekoľko hodín zúrivého čistenia kefkou a pastou.
„Nezabúdajte na pohostinnosť,“ zamrmlala si Philippa, „lebo ňou niektorí nevedomky pohostili už anjelov.“ Pritom jej napadlo, že by to bol poriadne odvážny človek, ktorý by ponúkol svoju pohostinnosť otrasne páchnucemu Afrielovi. Na druhej strane však musela uznať, že na jeho prenikavých modrých očiach naozaj je niečo neobyčajné.
„Áno,“ prikývol anjel. „Ibaže o to mi vlastne ani nejde. V súčasnosti je svet plný viery v človeka aj v to, že odpovede na všetky otázky môže dať iba veda. Mojou úlohou je spôsobovať presne také čudesné náhody a zhody okolností, nad ktorými ľudia užasnú, takže pochopia, že vedci nemajú odpovede na úplne všetko. Robím veci, ktoré pomôžu ľuďom veriť aj v niečo iné ako v samých seba.“

„Myslíš zázraky?“ spýtal sa ho John.
„Zázraky sú iba jednou z vecí, ktoré robím,“ odvetil Afriel. „Spôsobujem aj divy, znamenia, predzvesti, úžasy, fenomény, záhady a nadprirodzené úkazy, ktoré ľuďom otvárajú oči. Robím ich každý deň okrem nedele. V nedeľu nepracujem.“

„Anjeli sú oveľa mocnejší ako džinovia,“ doplnila ho Uma. „Je iba málo vecí, ktoré Afriel nedokáže, keď si to raz zaumieni.“

„Dojala ma vaša starosť o mňa, Umu a vášho priateľa Dybbuka,“ pokračoval anjel. „Práve jemu by ste radi pomohli, však?“

„Ehm… áno,“ odvetil John s pocitom, že anjeli zrejme vedia kopu vecí aj bez toho, aby im ich niekto povedal.
„Bude vašu pomoc potrebovať hneď vo viacerých ohľadoch,“ pokračoval Afriel. „Bohužiaľ, viac vám prezradiť nemôžem. To by som už zasahoval do osudu. Môžem vám to však vybaviť doma. Obom vám zabezpečím alibi, presnejšie povedané inocha. Vlastne hneď dvoch, lebo ste dvaja. Čo sa týka vašich džinovských schopností, s tými musíte jednoducho počkať, kým sa neoteplí. Zázraky robím na počkanie, ale nemožné aj pre mňa ostáva nemožným.“

„Čo je to ten inoch?“ spýtala sa ho Philippa.
„Inoch je niekto, kto ti poskytne výhovorku,“ odvetil trocha tajomne. „A kto by ti poskytol lepšiu ako ty sama?“ Špinavým prstom ukázal na dve postavy, ktoré sa znenazdajky objavili tesne pri nich. „John, Philippa, zoznámte sa s Johnom a Philippou.“

John užasnuto otvoril ústa, lebo si uvedomil, že hľadí na… na seba samého. „Veď to som ja!“ zvolal šokovane. „Ako si to, dočerta, urobil?“

„Čert s tým nemá nič spoločné“ povedal Afriel. „Ani náhodou.“ Potom mykol plecom a začal sa škrabať. „Ako som vravel, práve toto robím v jednom kuse. A aby bolo jasné, nie je to zázrak. Je to iba div.“

„A nielen nejaký div,“ podotkla Philippa, ktorá nad tým nežasla o nič menej ako jej brat. Obišla svoju dvojníčku, obzerajúc si ju zo všetkých strán. Ešte nikdy sa takto nevidela. „Naozaj vyzerám práve takto?“

„John je iba tvoje biologické dvojča,“ odvetil anjel. „Toto je tvoja dokonalá kópia. Bude myslieť, hovoriť a správať sa presne ako ty. Nikto okrem teba vás nerozozná, dokonca ani matka či John.“

„Lenže zatiaľ nič nepovedala,“ namietol chlapec. „Keby to bola naozaj Philippa, už dávno by ťa prerušila nejakou hlúpou otázkou.“

„Vďaka, John,“ povedala mu sestra sarkasticky. „Ale inak máš pravdu. Naozaj je nejaká tichá.“

„Obaja sa začnú správať ako vy až po tom, čo ich pošlete domov, aby vás tam zastúpili,“ vysvetlil jej Afriel. „Viete, sú vlastne čímsi ako predĺženou rukou vás dvoch. Je to v skutočnosti vec jednoduchej kvantovej mechaniky. Aj napriek tomu, čomu veril Einstein, je možné, aby jedna vec naraz dvakrát existovala na jednom mieste. Hovorí sa tomu superpozícia. Neexistuje na ňu nijaké logické vysvetlenie, a minimálne sto rokov ani existovať nebude. Práve preto to dnes predstavuje celkom slušný div.“

„Takže sa začnú správať ako my, len čo ich pošleme domov?“ chcela mať istotu Philippa.
„Áno, a to vo všetkých aspektoch okrem dvoch,“ uistil ju Afriel. „Po prvé, nemajú dušu. Tú nedokážem vytvoriť ani ja. Preto sa nesmú priblížiť k vašim zrkadlám duše, lebo inak by ich matka odhalila a bolo by po šaráde. No a po druhé, nevydržia vám naveky. Súvisí to so subatómovým rozkladom. Vysvetľovať vám to by však trvalo pridlho, takže mi jednoducho musíte veriť. Dôležité je, že vaši inochovia vydržia iba jeden eón, čo je jednotka času nadpozemského vesmíru a nie nepredstaviteľne dlhá epocha, ako to platí tu, na zemi.“

„A ako dlho trvá jeden eón?“ chcel vedieť John. „Myslím v pozemskom čase.“

„Presne milión sekúnd. Ak to chcete mať v jednotkách, ktoré sa vám ľahšie predstavujú, je to jedenásť celých päť sedem štyri nula sedem štyri nula sedem štyri nula sedem štyri nula sedem štyri nula sedem štyri nula sedem štyri nula sedem štyri nula sedem štyri nula sedem štyri nula dní.“ Afriel sa ticho zasmial.
„To nie je ani zďaleka toľko, ako som si myslela,“ poznamenala Philippa. „Myslím ten eón. Čakala som, že bude trvať dlhšie, napríklad tisíc rokov alebo tak nejako.“

„Čas je vždy relatívny,“ vyhlásil Afriel, „a eón tu dolu predstavuje niečo celkom iné ako tam hore. Hovorí sa tomu časový paradox a ide o celkom iný príbeh. Podstata však tkvie v tom, že eón je čas potrebný na to, aby Božou mysľou prešla myšlienka. Preňho je to okamih, ale pre vás relatívne dlhý čas. To je zasa iný paradox.“

John žartovne rozstrapatil vlasy svojmu dvojníkovi. „A čo sa s ním stane, keď ten eón uplynie?“

„Zmizne. Obaja zmiznú. Deväťstodeväťdesiatdeväťtisícdeväťstodeväťdesiatdeväť sekúnd tu budú, a keď odbije miliónta…“ Afriel luskol prstami. „Jednoducho sa rozplynú, a to v jedinom okamihu. Presne ako Popoluškin koč a kone. A keď už hovoríme o čase, nemali by ste už radšej vyraziť? Ak sa poponáhľate, mohli by ste ešte chytiť posledný vlak tým smerom.“ Všimol si ich pohľad a rozpačito mykol plecom. „Dajte proste na moje slová, dobre?“

Philippa pokrútila hlavou. „Najprv by sme mali ísť domov,“ povedala. „Potrebujeme peniaze na lístky.“

Afriel to rázne zamietol. „Nepotrebujete. Už ich máte, rovnako ako tie lístky.“

John si prezrel vrecká a zaskočené zistil, že naozaj má dva lístky na vlak a aj v peňaženke bolo viac peňazí ako vo chvíli, keď odchádzali z domu. „A vieš čo?“ spýtal sa sestry. „Má pravdu.“

„V lodenici v Newburghu vás dokonca čaká pripravené kanoe,“ dodal anjel. „Takže nemáte ani najmenší dôvod zdržiavať sa.“

„Ďakujeme, Afriel,“ povedala mu Philippa, a keďže na moment celkom zabudla, ako smrdí, pobozkala ho na líce. „Ďakujeme za všetko.“

„Aj tebe, Urna,“ dodal John a tiež ju pobozkal. Nezdalo sa, že by jej to prekážalo.
Zastavili si taxík a prikázali inochom nasadnúť doň.
„Nezabudnite,“ varoval ich Afriel, „že o eón neskôr tu už nebudú, aby vás kryli.“

„Tak dlho ich ani potrebovať nebudeme,“ uistila ho Philippa.
„V tom prípade im jednoducho prikážete, aby zmizli.“ Anjel znova luskol prstami. „Takto.“

John a Philippa povedali taxikárovi – celkom peknému Indovi s veľkým oranžovým turbanom –, aby ich najprv odviezol na Východnú 77. ulicu a potom na stanicu. Keď však o pár minút neskôr vystupovali a chceli mu zaplatiť, odmietol to. „Nechcem vaše peniaze,“ vyhlásil.
„Prečo?“ spýtal sa ho John.
„Lebo už aj jedny dvojčatá znamenajú šťastie,“ odvetil taxikár, „ale dve dvojice dvojčiat, to je už naozaj ohromné šťastie.“

PIATA KAPITOLA
BANNERMANOV OSTROV
John a Philippa sa dostali do lodenice v Newburghu až dlho po polnoci, no presne, ako vravel Afriel, čakalo ich tam kanoe so všetkým, čo potrebovali na nočná plavbu a táborenie. Postarší správca sa vôbec nečudoval, že k nemu takto neskoro v noci prichádzajú dve deti bez rodičov, ani im neurobil dlhú prednášku o tom, aké nerozumné je púšťať sa uprostred noci na rieku, akú by si určite neodpustila väčšina dospelých. Rýchlo z toho usúdili, že to bude ďalší aspekt Afrielovho poslania – robiť divy, zázraky, znamenia, fenomény a nadprirodzené úkazy, aby ľudia verili aj v niečo iné ako v samých seba.
„To, aký ste k nám milý, nie je vlastne záhada,“ povedala Philippa správcovi, keď pridržiaval kanoe, aby doň mohla nasadnúť. „A vlastne ani div. Je to skôr niečo, čo otvára oči. Rozhodne nie sme na také veci zvyknutí.“

„Náš zákazník, náš pán,“ odvetil muž* „Ak sa smiem spýtať, kam máte vlastne namierené?“

„Na Bannermanov ostrov,“ odvetil mu John sadajúc si na zadné sedadlo.
„V roku tisícdeväťstodvadsať na ňom došlo k výbuchu a požiaru,“ informoval ho správca lodenice. „Pozostatky po ňom sa nachádzajú tesne pod hladinou. Keď sa dostanete do starého prístavu, pádlujte veľmi opatrne a pomaly, aby ste si nepoškodili kanoe. Je vyrobené z brezovej kôry podľa tradície starých Irokézov, takže jeho dno sa dá veľmi ľahko preraziť.“

„Vďaka za radu,“ poďakoval John a zobral do ruky pádlo. Philippa v prednej časti kanoe zažala silnú baterku, ktorá im mala svietiť na cestu po rieke.
„No… keďže sa vám moja rada páčila, dám vám ešte jednu,“ vyhlásil správca. „Na Bannermanovom ostrove straší. Osobne by som tam nešiel ani za bieleho dňa, nieto ešte uprostred noci. Vidím však, že vy dvaja ste odhodlaní dostať sa tam za každú cenu, takže na to asi máte nejaký dobrý dôvod. Tak či onak, keby ste sa z akéhokoľvek dôvodu rozhodli radšej vrátiť sem – a nemôžem povedať, že by som vám to mal za zlé –, potom stačí zaklopať na dvere lodenice. Odkedy zomrel môj kocúr Magnus, som dosť osamelý a rád uvítam vašu spoločnosť. Môžete prísť v akúkoľvek dennú či nočnú hodinu.“

„Budeme si to pamätať,“ povedal John. Potom pádlom odstrčil kanoe od malého móla, pri ktorom kotvili, a namočil ho do temnej vody. O chvíľu neskôr lodenica takmer celkom zmizla v polnočnej tme za nimi a indiánske kanoe sa hladko kĺzalo po chladnej, pokojnej hladine širokej a mocnej rieky Hudson.
Držali sa tak, aby mali na dohľad západný breh, a spomedzi stromov zalievaných mesačným svitom k nim doliehali hlasy vtákov pripomínajúce výkriky nejakých nebezpečných divochov. John si čoraz viac pripadal ako postava zo strán niektorej z kníh Jamesa Fenimora Coopera, napríklad z Posledného Mohykána. Niežeby tú knihu naozaj čítal, ale videl film, a ten bol veľmi dobrý. Philippa, ktorá bola skôr mestský typ a čítala oveľa viac ako jej brat, sa nervózne vrtela v prednej časti kanoe, mysliac na rarachov, Ichabolda Crana a strašidelných bezhlavých jazdcov.
„Nič desivejšie som v živote nezažila,“ poznamenala, keď sa v korune stromu prečnievajúceho nad vodu čosi pohlo a jej s hrôzou napadlo, že by to mohlo skočiť do kanoe.
„Schlaď sa trocha,“ radil jej brat.
„Schladiť sa? Veď som už aj tak premrznutá na kosť!“ skríkla, trasúc sa na celom tele.
John začal pádlovať o poznanie rýchlejším tempom. Philippa totiž mala pravdu. Vonku bolo zima a on dúfal, že telesná námaha ich oboch aspoň trocha zahreje.
Nakoniec, azda po hodine plavby, sa pred kanoe objavil husto zarastený kopec týčiaci sa asi tridsať metrov nad hladinu rieky. John nasmeroval kanoe cez zvyšky brány vo zvyškoch akéhosi opevnenia a zamieril k brehu. Na plytčine vyskočili, vytiahli kanoe napoly z vody a uviazali ho k jednému zo stromov. Z tmy ich vítalo húkanie sovy. Chvíľu trvalo, kým sa im podarilo v temných tieňoch rozoznať niečo, čo vyzeralo celkom ako ozajstný škótsky hrad. V okne najvyššej veže sliepňalo slabé svetlo.
John zobral druhú baterku a vykročil najprv cez kríky a potom po strmom chodníku. Philippa šla za ním, no iba do chvíle, keď dorazili k padaciemu mostu. Pri ňom zastala a ticho zastonala. „Odmietam urobiť čo i len jediný ďalší krok bez strúčika cesnaku a strieborného krucifixu,“ zasyčala zozadu na brata. „Nehovoriac už o kroketovej pálke a niekoľkých ostrých kolíkoch. Správca mal pravdu. Z tohto miesta priam kričí, že tu straší. Má to na sebe priam napísané metrovým neónovým písmom. Čo tu vlastne robí strašidelný hrad ako odniekiaľ zo Škótska? Veď sme uprostred rieky Hudson! Jednoducho mi to nesedí.“

„A kde inde by sme podľa teba mali hľadať?“ spýtal sa jej podráždene. „Ak má byť Dybbuk na tomto ostrove, tak potom práve tu. Veď okrem toho hradu tu vlastne ani nič iné nie je.“

„A čo ak tu nebude? Čo potom? Nie som si istá, či sa chcem stretnúť s niekým, kto býva na takomto mieste. Ešte aj niektoré cintoríny mi pripadajú vľúdnejšie ako Bannermanov ostrov.“

„Upokoj sa,“ povedal jej John, ktorý bol rovnako vystrašený ako ona, iba to lepšie tajil. „Môžeme to urobiť aj tak, že ty ostaneš tu a ja sa pôjdem porozhliadnuť po hrade, či v ňom predsa len nenájdem Dybbuka. Ak tu nie je, vrátime sa domov. Dobre?“

„A to tu mám ostať sama?“ Philippa obrátila lúč baterky na kamennú hradbu pred sebou. „Ani náhodou. Idem s tebou.“

„Dobre,“ potešil sa, pretože v skutočnosti sa dosť desil predstavy, že by tam mal ísť sám.
Prešli cez most a popod padaciu mrežu s veľkým erbom. Pri drevenej bráne veľkej ako vchod do tunela John zastal, zdvihol ruku, že zaklope, a hneď si to aj rozmyslel.
„Čo je?“ chcela vedieť Philippa.
„Sú otvorené,“ odvetil John a zatlačil na ne. Pohli sa s vrzgotom, ktorý im pripadal ako streľba z guľometu.
Vo veľkej vstupnej hale stálo brnenie s obrovskou sekerou a za ním organ, ktorý akoby sám od seba vyhrával jediný nepretržitý tón, čo im rozhodne na odvahe nepridalo. John zalapal po dychu. „Je tu niekto?“ spýtal sa smerom k prázdnej lavici.
Philippa prešla k organu a hneď pochopila, čo sa deje. „To bude len vietor v jednej z píšťal,“ vysvetlila bratovi a otočila sa naspäť k nemu, no on už tam nebol. Stál na prahu veľkého salóna a na čosi hľadel s takým vydeseným výrazom, až jej z toho tuhla krv v žilách.
„Pozri sa na toto,“ šepol jej.
Veľmi sa jej nechcelo, no zvedavosť ju prinútila kráčať tým smerom, až kým neuvidela, na čo sa to John díva. Na akomsi diváne pri ozrutnom prázdnom kozube ležal na pohľad veľmi starý muž. Mal na sebe frak, pásikavé nohavice, vestu, gamaše, košeľu a kravatu a tvrdo spal – alebo bol mŕtvy. Najhrozivejšie však pôsobilo to, aký bol chlpatý. Trvalo niekoľko sekúnd, kým Philippa pochopila, že to nie je človek, ale veľký ľudoop.
„Je mŕtvy?“ spýtala sa pošepky.
„Úprimne dúfam, že áno,“ odvetil John. „Hrozne nerád by som nejakej gorile vysvetľoval, čo v takúto nočnú hodinu robíme neohlásení na hrade, kde býva.“ Spýtavo sa na ňu pozrel. „Je to gorila, však?“

„Neviem. Ešte nikdy som nijakú takto zblízka nevidela, a už vôbec nie takú, čo by mala na sebe frak.“

Hneď nato obaja vystrašene skríkli, lebo za nimi čosi hlasno buchlo. Bleskovo sa vrátili k dverám, tie však našli pevne zavreté. „Myslíš, že aj toto bol len vietor?“ spýtal sa John bez dychu a ukázal na organ, ktorý stále vydával nepríjemne vysoký tón, asi ako čajník, ktorý zabudli na sporáku. „Ako v tej píšťale?“

„Úprimne dúfam, že áno,“ odvetila o nič menej roztrasená Philippa. Mala pritom nepríjemný pocit, že sa o ňu obtrelo niečo veľmi jemné, asi ako keď prejdete cez pavučiny, a že kdesi v hĺbke duše počuje šepot neviditeľného dievčaťa.
No a potom organ spustil ozajstnú hudbu a oni si obaja uvedomili, že ak by aj vietor možno dokázal pískať ten jeden tón a zabuchnúť dvere, určite by nezvládol kompletnú Bachovu Toccatu a fúgu d mol.
„Poď!“ zvolala Philippa a chytila sa kľučky. „Vypadnime, kým sa neprebudí tá čudesná opica.“

Dvere však boli zamknuté.
Obaja sa vydesene zapreli do kľučky, no potom hudba odrazu stíchla a vystriedal ju chlapčenský smiech. O pár sekúnd neskôr sa rozhrnula opona za organom a vyšiel spoza nej Dybbuk. Kruto sa rehotal a krútil hlavou nad tým, ako ich dobehol.
„Vy sa ale tvárite!“ volal so smiechom. „Kiežby som mal fotoaparát! Prisahám, že vyzeráte celkom tak, akoby ste práve stretli vlkolaka. Bohovské!“

„Som rada, že sme ťa pobavili,“ vyhlásila Philippa mrazivo. Päste mala zaťaté, a keby Dybbuk stál čo i len o krok bližšie, bola by ho udrela. „Určite by sme sa namáhali trepať až sem, keby sme vedeli, že sa nás chystáš takto privítať!“

„Prepáč, ale jednoducho som neodolal. Veď posúď sama – nie je toto miesto proste dokonalé pre kadejaké kanadské žartíky?“

„A to sme si mysleli, že ti naozaj ide o život,“ zlostil sa John. „Aspoň tak si mi písal.“

„Je to pravda. Naozaj sa bojím o život. Prisahám!“

„No jasné,“ odvrkol John trpko. „Je to jasné už podľa toho, ako nasprostasto sa uškŕňaš.“

„Nie, vážne!“ trval na svojom Dybbuk. „Som veľmi rád, že ste prišli.“

„Poď, John,“ povedala Philippa. „Ideme domov.“

„Nie, počkajte!“ pokúšal sa ich zastaviť Dybbuk. „Vypočujte ma!“

„Tak dobre,“ rezignoval John. „Ale nech to stojí za to!“

Spoločne prešli do veľkého salóna.
„Kto je tento tvoj kamoš?“ spýtal sa John, nervózne pozerajúc na mŕtveho ľudoopa.
„Volal sa Max a vyše tridsať rokov bol komorníkom mojej pratety Felície.“

„To je ona?“ spýtala sa Philippa ukazujúc na veľký portrét nádherného, asi desaťročného dievčaťa, visiaci nad kozubom. „Tvoja teta? Myslím, keď bola ešte dieťa?“

„Nie. To je moja sestra Faustina.“

„Celkom som zabudla, že máš sestru.“

„Mal som,“ opravil ju Dybbuk. „Už nie je medzi nami, jasné?“

V salóne zavládlo nepríjemné ticho.
„Ako to, že tvoja teta mala za komorníka ľudoopa?“ spýtal sa napokon John, aby zmenil tému.
„Nikdy nemala rada mundáncov,“ odvetil Dybbuk. „To je aj jeden z dôvodov, prečo kúpila Bannermanov ostrov. Ľudia sa mu dosť vyhýbajú, a nie celkom bezdôvodne. Nuž a Maxa si zobrala zo zoo, keď bol ešte mláďa, a dala mu niekoľko ľudských schopností, medzi nimi aj dar reči a ďalšie vyššie mozgové funkcie. Okrem iného z neho bol vynikajúci organista. Rozhodne spolu dobre vychádzali až dovčera, keď sa jednoducho zvalil a zdochol. Mal šesťdesiatjeden rokov, čo je na gorilu údajne veľmi veľa, ale aj tak ma to poriadne zaskočilo.“ Smutne pokrútil hlavou. „Chudera prateta bude veľmi nešťastná, keď sa vráti domov.“

„A kde je teraz?“

„U mojej mamy. Hľadajú ma spolu.“

„Ona ťa hľadá?“ začudovala sa Philippa.
„V tom bol Max veľmi dobrý. Pochopil to. Pochopil, že ak by som sa vrátil domov k mame, vystavil by som ju veľkému riziku.“

„Čo keby si nám povedal, o čo presne tu ide?“ navrhla mu Philippa. „Pekne od začiatku.“

„No a keď sme sa všetci traja vrátili z Fort Benningu do Palm Springs,“ vysvetľoval im Dybbuk, „pán Blennerhassit tie obrazy ukázal akémusi človeku z jedného múzea v Malibu. Dva vraj boli od Leonarda da Vinei, jeden od Raphaela, jeden od Michelangela a jeden od Boticelliho. Šiesty z nich, akvarel, bol však oveľa mladší a mal oveľa nižšiu hodnotu. Ten chlap tvrdil, že na to obdobie nie je odborník, ale ten akvarel mu pripadal ako čosi, čomu sa hovorí ‚obrazy Východoindickej spoločnosti‘, nech je to už čokolvek. Mne sa však páčil, a keďže jeho cena nebola ani tisícpäťsto dolárov, pán Blennerhassit súhlasil, aby som si ho nechal ako suvenír.“

Stále sedeli v salóne pri takom veľkom kozube, že by ním prešlo nákladné auto. Gauč, na ktorom sa chúlili, vyzeral ako z paláca nejakého čínskeho cisára. Nad ním visel mosadzný luster veľký ako detská preliezačka a na stene ďalší obraz Dybbukovej sestry Faustiny. Teraz, keď Philippa vedela, kto to je, na nej rozoznávala isté rodinné črty – rovnaké tmavé vlasy aj oči, bledú pleť, tenké prsty ako u klavírnych virtuózov a vysoké lícne kosti. Rovnaký zanovitý, možno až zlomyseľný pohľad. Takže to dievča je mŕtve? Rada by o ňom vedela viac, no zdalo sa, že bude musieť počkať, kým sa na to bude môcť spýtať mamy. Dybbuk bol na reči o sestre zjavne dosť precitlivený.
„Ale späť k tomu chlapovi z múzea,“ pokračoval Dybbuk. „O cene tých drahších obrazov sa mu akosi nechcelo hovoriť. Stále opakoval, akú majú nevyčísliteľnú historickú hodnotu, lenže to pre mňa nič neznamená. Preto som sa po jeho odchode pripojil na jednu internetovú aukčnú sieň a tam sa ukázalo, že v jednej z aukcií ponúkajú aj kópiu maršalskej palice Hermanna Gőringa. Takú istú, akú som dal do múzea namiesto originálu. Keď som to povedal pánu Blennerhassitovi, išlo ho rozhodiť od hnevu. Fakt, skoro doslova. Okamžite zavolal do New Yorku klenotníkovi Strasbergovi, ktorý vyrobil tú jeho kópiu, lebo bolo jasné, že práve on musel vyrobiť aj tú druhú. Tú ktorú si potom nechal a dal ju do aukcie.
Namiesto Hymana Strasberga mu to však zdvihol akýsi policajt a oznámil mu, že klenotník je po smrti. Neuveríte, čo sa mu stalo. Uhryzol ho jedovatý had. Harry im povedal, že mu je to veľmi ľúto, ale nemôže im nijako pomôcť. Bola to pravda. Vyzeralo to ako nejaká hlúpa náhoda. Koniec koncov, v New Yorku sa vyskytujú jedovaté hady. Sú tam štrkáče pásavé, štrkáče zelené aj ploskohlavce. Okej, nie je ich zasa až tak veľa, ale sú tam. Jedného ploskohlavca som videl dokonca aj na tomto ostrove. Teda aspoň myslím, že to bol ploskohlavec.“

Philippa sa začala nervózne obzerať. Hady nemala rada takmer rovnako ako netopiere a pavúky. „Zdá sa, že o hadoch toho vieš dosť veľa,“ poznamenala.
„No jasné!“ vyhlásil Dybbuk. „Doma mám malú užovku. Volá sa George. Mal som aj štrkáča Ryana, ale ušiel mi cez záchodovú misu.“

„Milá predstava,“ vzdychla si Philippa.
„Vždy som mal hady rád,“ vysvetľoval Dybbuk. „Bol to aj jeden z dôvodov, prečo som chcel ten obraz. Vieš, bol na ňom had. Ibaže som si na to spomenul až po tom, čo som sa vrátil domov. Až vtedy mi napadlo, či neexistuje nejaké prepojenie medzi hadom na obraze a tým, čo zabil pána Strasberga. Preto som sa po večeri vrátil k Bradovi – teda k Blennerhassitovcom. Len čo som tam prišiel, bolo mi jasné, že niečo nie je v poriadku.“

Sťažka si vzdychol a na chvíľu sa zatváril pochmúrne. Keď napokon pokračoval v rozprávaní, do očí sa mu tisli slzy. „Všetko tam bolo porozhadzované, akoby ich niekto vylúpil. Maršalská palica zmizla, no – napodiv – ostali tam všetky obrazy, ktoré sme v nej našli. No a potom som objavil ich dvoch.“ Nasucho prehltol. „Brada aj jeho otca Harryho. Obaja boli mŕtvi. Tvár mali celú modrú a oči červené. Po tom, čo sa stalo klenotníkovi, som usúdil, že aj ich uhryzol had.“ Zo sekundy na sekundu mal čoraz roztrasenejší hlas. „No a tak som si ich obzrel poriadnejšie. Na rukách a nohách mali množstvo stôp po uhryznutí, akoby ich napadlo celé klbko jedovatých hadov.“ Pokrútil hlavou a utrel si slzu. „Takže som len zobral tie obrazy a bleskovo vypadol. Vrátil som sa domov, poslal vám ten e-mail a vyrobil si vzdušný vír na cestu na Bannermanov ostrov. Teta bola práve u mamy, takže sa dalo čakať, že u nej doma ma nikto hľadať nebude.“ Pokrčil plecami. „A to je všetko, až kým ste sa tu neukázali vy dvaja.“

„Ktovie, či je to pravda,“ premýšľala nahlas Philippa.
„Čistá pravda! Do slova a do písmena! Prisahám!“

„Nie, nie,“ upokojovala ho. „Nemyslela som na to, čo si vravel, že sa stalo, ale na to, že by ťa tu naozaj nikto nehľadal.“

„Pátra po tebe polícia,“ prezradil mu John. „Chcú ťa vypočuť.“

„S tým nemôžem nič spraviť,“ vyhlásil Dybbuk. „Myslíš, že by mi niečo aj naozaj uverili? Ja, decko, a vlámať sa do vojenského múzea? Určite by ma zatkli.“

„Kde si bol, keď Max zomrel?“ chcela vedieť Philippa.
„Spal som.“

„Na poschodí?“

„Nie. Za organom je tajná izba, odkiaľ sa dá ovládať automatické hranie aj vchodové dvere. Je v nej posteľ a vždy, keď som tu, spím práve tam. Už odmala sa mi páčila predstava, že bývam v tajnej izbe.“

„Ako dlho si spal?“

„Desať, možno dvanásť hodín,“ mykol plecom Dybbuk. „Po takom dlhom lete som bol na smrť vyčerpaný.“

„To ti nevadil ani hluk z organa?“ čudoval sa John.
„Nie. Tá izba je zvukotesná. Keď zavrieš dvere, absolútne nič nepočuješ.“

„Naozaj?“ Philippa vstala z gauča, podišla k mŕtvej gorile a začala si prezerať jej ruky a nohy.
„Vari si nemyslíš, že…“ začal Dybbuk a aj on prešiel k mŕtvole komorníka Maxa.
„Ešte som síce nevidela ani jednu mŕtvu gorilu,“ odvetila Philippa, „a ťažko povedať, akej farby je koža pod tým ochlpením, ale…“ Otvorila jej obrovskú ruku, po jednom roztiahla silné prsty a až mimovoľne zadržala dych, lebo na kožovitej dlani zazrela dve stopy po hadích zuboch. „Povedz, Buck,“ pokračovala, „nepripadá ti to ako rana po uhryznutí hadom?“

„Áno,“ šepol chlapec. „Pripadá.“

„Tak potom,“ pokračovala, „tu museli byť tí, čo zabili Blennerhassitovcov a klenotníka Strasberga,“ vyhlásila. „Prišli ťa sem hľadať, ale nakoniec namiesto teba zabili Maxa.“ Zložila si okuliare a pozrela sa Dybbukovi do očí. „Čo znamená, že si mal obrovské šťastie, Buck. Obrovské.“
„Chudáčik Max!“ Dybbuk nasilu prehltol, aby sa zbavil tvrdej hrče emócií v hrdle, a po líci sa mu skotúľala slza. Drsne si ju utrel, akoby sa zlostil sám na seba. „Viete, vždy to bol dobrý kamoš,“ povedal. „Taký, na ktorého sa dá spoľahnúť.“

Hneď nato dvojčatá vyskočili od strachu, lebo na Maxovu širokú hruď skočil veľký čierny kocúr, ktorý sa až dovtedy skrýval kdesi vysoko na knižnici.
„Nebojte sa,“ upokojoval ich Dybbuk berúc kocúra do náručia, aby sa s ním nežne pomaznal. „To je iba Hendrix. Patril Blennerhassitovcom.“

„Ty si ukradol ich kocúra?“ čudoval sa John.
„Skôr zachránil. Sotva som ho chudáka mohol nechať tam, no nie? Policajti by ho s najväčšou pravdepodobnosťou odniesli do nejakého útulku, a ktovie, čo na tých čudesných miestach robia so zvieratami?“

„Áno,“ prikývla Philippa a potom rázne vyhlásila: „No jasné! Hendrix musí presne vedieť, čo sa stalo! Zrejme to všetko videl na vlastné oči! Aj tu, aj v Palm Springs! Stačí sa ho na to spýtať.“

„To akože mu jeden z nás dá dar reči ako prateta Maxovi?“ spýtal sa Dybbuk.
„Ale my dvaja to nebudeme,“ upozornila ho Philippa. „Na nás je tu príliš chladno, ale ty by si to mohol zvládnuť.“ Všimla si, ako krúti hlavou, a tak dodala: „Alebo nie?“

„Odkedy som dorazil na ostrov, nemám vôbec nijakú moc,“ priznal sa Dybbuk. „Skoro som sa sem ani nedostal. Pred pristátím mi zlyhal vír. Tu na východnom pobreží je oveľa horšia zima ako u nás na západnom. Celkom som na to zabudol.“ Chvíľu jemne hladil kocúra. „Ale aj keby som mal džinovské schopnosti, pochybujem, že by som vedel, ako mu dať dar reči. Nikdy som to totiž ani neskúšal. Obdariť takýmto spôsobom zviera dokáže iba dospelý džin ako prateta Felicia.“

„Tak dobre,“ povedala Philippa. „A čo tak vstúpiť doň? Všetci sme už vstupovali do nejakých zvierat. Je to jedna z prvých vecí, ktoré sa ako džin naučíš. Keby som sa dostala do toho kocúra, možno by som mu vedela čítať myšlienky a pozrieť sa do jeho pamäti. Tak by sme mohli zistiť, čo sa presne stalo.“

„Prečo mi to nenapadlo už dávno?“ zvolal Dybbuk.
„Lebo nie si taký bystrý ako ona,“ podotkol John.
„Je tu niekde sauna?“ chcela vedieť Philippa. „Alebo nejaký iný spôsob, ako sa poriadne zohriať, aby sa mi vrátili sily?“

„Sauna? Na tomto hrade?“ Dybbuk sa trpko zasmial. „Nie je tu dokonca ani sprcha. Nájdeš tu kopu kúpeľní s vaňou, ale bez teplej vody. Max, bohužiaľ, nebol bohvieaký inštalatér. Gorily na také veci jednoducho nemajú dosť trpezlivosti a Felicia zasa nemá veľmi rada vodu a mydlo. Radšej sa čistí pomocou džinovských schopností. Vraví, že vďaka tomu má oveľa mladšiu pleť. Namiesto umývania sa ožaruje – nechá zo svojho tela vyjsť dosť tepla na to, aby zahynuli všetky baktérie a zmizla všetka špina. Je to zasa jedna z vecí, ktoré dokážu len dospelí džinovia. Raz som videl, ako to robí. Je to fascinujúci pohľad. Vyzeralo to, akoby na chvíľu celá vzbĺkla.“

„Mám nápad,“ povedal John a zívol si pritom, lebo už bolo naozaj neskoro. „Hneď ráno si v záhrade postavíme parný kúpeľ, aký používali americkí Indiáni. V ňom sa môžeme parádne zahriať a získať naspäť stratené schopnosti.“

„Prečo mi to nenapadlo už dávno?“ spýtal sa znova Dybbuk.
„Lebo nie si taký bystrý ako on,“ podotkla Philippa.
Ráno rozložili v ozrutnom kozube oheň a nakládli naň niekoľko veľkých kameňov. Potom v záhrade pochovali chudáka Maxa.
Bol to prostý pohreb bez truhly a náboženských obradov. Dybbuk a John ho jednoducho uložili do plytkého hrobu, ktorý sami vykopali, Philippa mu natrhala pár kvetov a Dybbuk nad hrobom roztrasené predniesol krátku smútočnú reč.
„Gorily vedia blufovať a v divočine to dosť často robia, ale nedokážu klamať,“ povedal. „Dokonca ani tie, ktoré majú dar reči. Jednoducho nevedia, ako klamať, čo znamená, že sú oveľa lepšie ako veľa ľudí, ktorých osobne poznám, o džinoch nehovoriac. Ak ťa má gorila rada, je to bez akýchkoľvek výhrad, čo znamená, že sú to nekonečne verné tvory. Keby tu bola moja prateta, asi by povedala, že Max bol priateľ, o akom sa ľuďom môže iba snívať. Sám to cítim veľmi podobne. Nechal ma tu bývať bez toho, aby sa na čokoľvek vypytoval, a nesnažil sa ma otravovať ‚dobrými‘ radami. Pre samce goríl je to typické. Aj preto sú z nich takí dobrí komorníci. Na rozdiel od ľudí, ktorí sú od prírody utáraní a všeteční, gorily vedia držať jazyk za zubami a ctiť si súkromie druhých.“

Philippa si prekvapene uvedomila, že pri týchto slovách hľadí priamo na ňu, a napadlo jej, či neuhádol, ako rada by sa ho spýtala na jeho sestru Faustinu.
„Je mi ľúto, čo sa ti stalo, Max,“ pokračoval. „Naozaj. Budeš mi chýbať, kamoš. Bol si ozajstný džentlmen.“

Potom si na ešte väčšie Philippino prekvapenie utrel oči čistou vreckovkou. Neprekvapilo ju to, že ho znova vidí plakať, ale to, že má pri sebe čistú vreckovku.
Po pohrebe zoťali niekoľko menších stromov a postavili na trávniku kostru stanú. Potom ju pozakrývali kobercami a starými dekami, až kým neizolovali vnútrajšok stanú pred vonkajším chladom. Potom vnútri vyhĺbili plytkú jamu, naukladali do nej rozpálené kamene a postriekali ich vodou. Tá sa okamžite premenila na paru a teplota v improvizovanom parnom kúpeli stúpala, až sa začala rovnať tej uprostred horúcej džungle. Nakoniec sa všetci traja vyzliekli do spodnej bielizne a vliezli dnu.
Intenzívna horúčava im postupne prenikala svalmi až do špiku kostí a začala podporovať jemný oheň, ktorý horí v každom džinovi bez toho, aby mu ublížil. Spolu s ním rástli aj ich džinovské schopnosti, až napokon dosiahli plnú silu.
„To je už lepšie,“ skonštatoval John nalievajúc vodu na kamene, aby ešte trocha stúpla teplota. „Mám pocit, že by som dokázal splniť tri želania aj tomu najchamtivejšiemu človeku na svete.“

„Kto to teda urobí?“ spýtal sa Dybbuk. „Kto sa prevtelí do Hendrixa?“

„Je to tvoj kocúr,“ odvetila Philippa. „Možno by si to mal spraviť ty.“

„Áno, ale bol to tvoj nápad,“ namietol. „Okrem toho, ak ti to nevadí, radšej by som nevidel, čo sa stalo Bradovi a jeho otcovi, nehovoriac už o Maxovi. Boli to moji priatelia.“

Philippa prikývla. „Rozumiem.“ Potom iba mykla plecom a dodala: „Dobre. Urobím to ja.“

„Idem po prepravku na mačky,“ vyhlásil Dybbuk a vyliezol z improvizovanej sauny. „Dajte mi chvíľu, kým sa do toho pustíte, okej?“

„Okej.“

Len čo mladý džin príde o zuby múdrosti a absolvuje tammuz – iniciačnú ceremóniu pri príležitosti jeho vstupu do sveta džinov –, ako jednu z prvých vecí sa naučí prevteľovať do zvierat a ľudí. Aj Philippa s tým mala isté skúsenosti, lebo už v minulosti sa prevtelila do ťavy, veveričky a egyptského policajta. Počkala, kým nezačula, ako sa vracia Dybbuk, potom sústredila všetku svoju energiu na jediné miesto kdesi uprostred čela a vyslovila svoje spúšťacie slovo koncentrujúce ju asi ako lupa slnečné lúče: „FABULÓZFANTASTIKUSFAJNOVOSTNÝ!“

V stane bolo tma, a tak John vyliezol von, aby to celé videl.
O malú chvíľu kocúr hlasno zamraučal Philippa im tým dala najavo, že je v ňom. Ostala tam niekoľko minút, lebo mačky majú veľmi selektívnu pamäť, až dvestonásobne lepšiu ako psy, v ktorej sa spomienky udržia takmer dva týždne, čo predčí dokonca aj pamäť orangutanov. Keď nakoniec vyliezla z parného kúpeľa po tom, čo sa vrátila do svojho tela, vytreštenými očami sa pozrela na chlapcov a užasnuto zahvízdala.
„Nemala som tušenia, že mačky majú taký zaujímavý život,“ vyhlásila. „Všetky tie reči o deviatich životoch sú pravda, ibaže ich nežijú jeden po druhom, ale všetkých deväť naraz.“

„Na to teraz kašli,“ povedal jej Dybbuk. „Čo si zistila o Maxovi?“

„To, že si mal pravdu. Zavraždili ho tí istí ľudia, čo zabili aj Brada a jeho otca. Potajomky prišli do ich domu s košom plným hadov a vypustili ich tam. Len čo niektoré z nich uhryzli Brada a jeho otca, ukázali sa im a ponúkli im protijed výmenou za to, čo hľadajú. Presne to isté spravili aj s Maxom.“

„A čo vlastne hľadali?“ spýtal sa Dybbuk.
„Nebola to maršalská palica ani Leonardove obrazy,“ odvetila Philippa. „Chceli ten obraz Východoindickej spoločnosti. Ten, ktorý si si zobral ako suvenír.“

„Ja som to vedel!“ zvolal. „Ale zistila si, prečo práve ten?“

„Nie. Viem iba toľko, že sú preň ochotní aj vraždiť. Pán Blennerhassit im povedal, že ho máš ty, a aj tak nechali zomrieť aj jeho, aj Brada. Max im však neprezradil vôbec nič.“

„Starý dobrý Max,“ vzdychol si Dybbuk.
„Ale kto sú tí ľudia?“ chcel vedieť John. „Zistila si o nich niečo?“

„Myslím, že práve ty si jediný, kto ich videl aj naozaj, John. Vyzerali rovnako ako tí, ktorých si mi opisoval ako lupičov z našej knižnice. Mali oranžové šaty, nažlto natreté tváre a jeden z nich mal na krku presne rovnaký medailón ako ten, ktorý som našla na zemi a ktorý potom mama poslala džinternou poštou Nimrodovi.“

„A čo sa s ním vlastne stalo?“ spýtal sa John. „Nikdy sme sa už nedozvedeli, čo je zač.“ Na chvíľu sa zamyslel. „Ale u nás im nešlo o nijaký obraz. Chceli ukradnúť naše zuby múdrosti.“ Rozpačito pokrčil plecami. „Aspoň to si mama myslela.“

„Povie mi niekto, o čom sa to tu rozprávate?“ ozval sa Dybbuk.
Dvojčatá mu teda porozprávali o vlámaní do domu na Východnej 77. ulici v New Yorku a o medailóne s kobrou, ktorý našli na mieste, kde ich mama premenila vlamačov na fľaše s vínom.
„S kobrou?“ čudoval sa Dybbuk. „Jedna je aj na tom obraze Východoindickej spoločnosti. Presnejšie povedané, je tam kobra kráľovská.“

„Počuj, Buck, ten had, ktorého si tu videl… Myslím, že to vôbec nebol ploskohlavec,“ povedala Philippa. „Myslím, že to bola kobra. Keď som bola v Hendrixovi, všimla som si, že jeden z hadov útočníkom ušiel a nakoniec museli odísť bez neho. Práve preto sa Hendrix uchýlil navrch knižnice.“

„Myslím, že je načase pozrieť si ten obraz,“ vyhlásil John. „Nemám pravdu?“

Vrátili sa do salóna, sadli si pred blčiaci oheň a na zem pred sebou rozložili ten obraz.
Bol to akvarel zobrazujúci scénu z Indie pod anglickou nadvládou. V pozadí sa na vrchole strmého útesu vynímala ružová pevnosť a v popredí niekoľko bojovne vyzerajúcich Indov predvádzalo domorodý tanec okolo veľkej kobry ktorá sa dvíhala takmer až do výšky ich hláv. Trojica mladých džinov na to dlhú chvíľu hľadela, zavrhujúc jeden nápad za druhým.
„Na prvý pohľad sa dá ťažko zistiť, prečo by sa Hermann Gőring a títo ľudia mali zaujímať o to isté,“ nadhodil John.
„Ale my už vieme, o čo sa zaujímal Gőring,“ pripomenula mu sestra. „Zaujímal sa o drahé obrazy, diamanty, zlato a všetko, čo má veľkú cenu.“

„Lenže tento obraz ju zjavne nemá,“ namietol Dybbuk. „Stojí tisícpäťsto dolárov. Teda aspoň ten expert z múzea vravel, že to by mohla byť jeho trhová hodnota.“

„Mohla,“ zopakoval John. „Aj experti sa niekedy mýlia.“

„Ale aj tak si nemyslím, že by mohol mať vyššiu cenu ako tie od da Vinciho,“ vyhlásila Philippa. „Vy vari áno?“

„Nie.“ John zobral obraz zo zeme a začal si ho obzerať zblízka. „Nedáva mi to zmysel,“ poznamenal.
„Daj pozor, John,“ varovala ho sestra. „Si príliš blízko pri ohni.“

Brat ju však nepočúval. Snažil sa rozoznať detaily na medailónoch, ktoré mali Indovia na krku. Vôbec nevnímal, ako blízko pri kozube sa nachádza a ako sa papier v jeho rukách zahrieva.
„Pozor, John! Spáliš ho!“ Philippa mu na poslednú chvíľu vytrhla obraz, aby celý nevzbĺkol. Chcela mu vynadať, že nedáva pozor, potom si však všimla niečo iné. „Moment!“ zvolala. „S tým obrazom sa niečo deje!“

Všetci sa naň pozorne zahľadeli. Philippa mala pravdu. S obrazom, presnejšie s papierom, na ktorom bol namaľovaný, sa naozaj čosi dialo. Tesne nad ružovou pevnosťou sa začali vynárať riadky s akýmisi symbolmi. Bolo to tajné písmo, ktoré sa objavuje pôsobením veľkého tepla.
„Fíha!“ zvolal John. „Tajný nápis!“

Philippa znova priložila obraz k plameňom a veľmi opatrne ho celý zahriala, aby sa ukázali aj všetky ostatné časti nápisu.
„To vôbec nie je písmo,“ skonštatoval po chvíli Dybbuk. „Je to séria tancujúcich hadov. Každý z nich má na chvoste číslo.“

„Vyzerá to ako obyčajné čmáranice,“ vyhlásil John.
„Až na to, že nikto by sa neobťažoval len tak čmárať neviditeľným atramentom,“ povedal mu Dybbuk.
„A nikto by pre nejaké čmáranice nevraždil,“ dodala Philippa. „Nie, nie. Tie tancujúce hady rozhodne niečo znamenajú.“

„Možno je to nejaký kód,“ tipoval John.
„Presne tak,“ súhlasila Philippa. „A my ho musíme rozlúštiť, aby sme zistili, čo sa to tu vlastne deje.“ Sťažka si vzdychla. „Škoda, že majster Rakšasas kamsi odcestoval. Stavím sa, že on by hneď vedel, čo to znamená a kto sú tí ľudia.“

„Nuž, nadlho určite neodišiel,“ povedal John. „Nevravel ti Groanin, že jeho lampa ostala doma?“

„Áno, vravel, ale čo s tým?“

„Iba to, že potom by už aj s Nimrodom mohli byť naspäť v Londýne, takže by sme tam mali ísť aj my traja.“

„Do Londýna?“ zvolal Dybbuk. „Kto tu hovorí o ceste do Londýna?“

„Vari chceš ostať tu, na tomto ostrove zamorenom hadmi?“ spýtal sa ho John. „Tí, čo zabili Maxa, by sa sem ešte mohli vrátiť.“

„Ale ako sa tam dostaneme? Nad Atlantikom je hrozná zima a ja nehodlám riskovať krk ďalšími pokusmi o vzdušný vír.“

„Existujú aj iné spôsoby dopravy, Buck,“ povedala mu Philippa. „Dokonca aj pre džinov.“

„Lenže v tom prípade budeme potrebovať peniaze, pasy, letenky a čisté šaty. A čo bude s Hendrixom? Na tomto ostrove plnom hadov ho nechať nemôžeme a do lietadla ho s nami nepustia,“ namietol Dybbuk.
„Mám nápad,“ vyhlásil John. „Pamätáš si na toho správcu, Phil?“

„Pravdaže,“ odvetila sestra. „Nedávno mu zomrel kocúr a teraz je dosť osamelý. Tak nám to hovoril, však?“

John prikývol. „Presne. Pripadal mi ako veľmi milý človek, a novému kocúrovi sa určite poteší.“

Aj Dybbuk s tým napokon súhlasil. „Okej. Vyzerá to celkom dobre.“

„Takže už nám ostávajú iba drobnosti – letenky, peniaze, pasy a šaty.“ John zobral veľký kameň a položil ho do žeravej pahreby. „Zdá sa, že sa budeme musieť vrátiť do parného kúpeľa.“

ŠIESTA KAPITOLA

ZELENÝ DERVIŠ
Nimrod s Rakšasasom dorazili z Londýna do Kalkaty kam prišli pátrať po sekte Deväť kobier. Len čo vystúpili z klimatizovanej letištnej haly slastne sa usmiali, lebo ich ovial žeravý indický vzduch plný prenikavých pachov a vôní. Ešte nebolo ani poludnie, no teplota už presiahla štyridsať stupňov, čo je ideálne, ak ste džin, no priam neznesiteľné pre ľudí. Dokonca ani hmyz ich neotravoval, a to z jednoduchého dôvodu: Muchy, komáre, ovady a ďalší hmyz neznášajú výraznú chuť síry v džinovskej krvi. Iné to bolo iba s kalkatskými žobrákmi. Zakaždým, keď sa auto, ktoré ich viezlo do hotela, zastavilo na križovatke, obklopili ich húfy detí prosiacich o drobné alebo stúpencov nejakej hinduistickej sekty či ášramu ponúkajúcich letáky o prínosoch ich typu meditácie, jogy alebo ajurvédy.
Noc strávili v najväčšom apartmáne hotela Grand a skoro ráno, keď všetci ostatní ešte spali, odišli na vzdušnom víre. (Tradičným dopravným prostriedkom džinov je vzdušný vír, nie lietajúci koberec. V skutočnosti by ste nijakého slušného džina nemohli pristihnúť pri tom, ako sa vozí na niečom takom neoriginálnom, ako je nejaký kus tkanej látky.) Smerovali k neďalekému ostrovu Sagar ležiacemu v ústí posvätnej rieky Ganga, na ktorom sa nachádza Chrám deväťdesiatich piatich kupol.
„Vždy som uvažoval, prečo sa volá práve takto,“ nadhodil Nimrod smerujúc vír k veľkému jazeru za chrámom. „Niekoľko ráz som totiž tie kupoly prerátal a v skutočnosti ich je stojedenásť.“

„Mundánci, ktorí postavili tento chrám, boli veľmi skromní ľudia,“ vysvetlil mu majster Rakšasas. „Určite nechceli, aby si niekto myslel, že sa vystatujú alebo také niečo. Keď vyhlásiš, že máš deväťdesiatpäť kupol, hoci v skutočnosti ich je stojedenásť, je to prejav veľkej skromnosti. Jednak to, a jednak… V tejto krajine sa matematika nikdy nepovažovala za veľmi dôležitú vec. Jedna rupia, ktorú si poctivo zarobia, má pre nich vyššiu hodnotu ako tisíc nadobudnutých nepoctivo.“

Len čo pristáli na brehu jazera, nazbierali niekoľko veľkých lekien a položili na ne zapálené sviečky spolu s hrsťou želatínových cukríkov, ktoré Rakšasas práve za tým účelom kúpil v jednom londýnskom obchode. Potom tú miniatúrnu flotilu pustili na nádhernú pokojnú hladinu a čakali, čo sa bude diať.
Nimrod zatiaľ zjedol niekoľko z cukríkov, ktoré im po tom všetkom ostali. „Celkom som zabudol, aké sú výborné,“ povedal svojmu spoločníkovi.
„Vždy si bol na sladké,“ skonštatoval majster Rakšasas. „Ale nezjedz mi ich všetky. Musí mi ich pár ostať pre prípad, že by zelenému dervišovi nestačili tie, ktoré sme mu poslali.“

„Aj on ich má tak rád?“

„Veľmi. Najmä tie zelené. Myslím, že ho na nich priťahuje ich jednoduchosť.“

Po dlhej chvíli sa na obzore objavila akási postava. Sedela s prekríženými nohami na delfínovi – na tomto morskom tvorovi sa vôbec nejazdí ľahko – a čiernou vychádzkovou palicou ho riadila priamo k nim. Mala na sebe iba oranžový bedrový pás a girlandu kvetov rovnakej farby. Bol to zelený derviš a pri pohľade na jeho zelenkastohnedú pleť muselo byť každému hneď jasné, prečo sa volá práve takto. Mal mocnú postavu, bol hladko oholený a neuveriteľne dlhé čierne vlasy mu padali až do lona, takže celkovo pripomínal profesionálneho zápasníka. Priplával k brehu, na ktorom ho čakali džinovia, no z delfína nezosadol.
Majster Rakšasas si spojil ruky na srdci a hlboko sa uklonil. „Namaste,“ pozdravil, ako to robia hinduisti. Nimrod spravil to isté.
„Namaste,“ odzdravil im zelený derviš. Malíček si priložil na malý smaragd, ktorý mal na čele, a potom ním ukázal na nich. Na moment ich obklopila aura zeleného svetla prenikajúca až do špiku kostí a posilňujúca jemný oheň, čo v nich horel.
„Ďakujeme,“ povedal mu majster Rakšasas. „Ten pocit bol nesmierne príjemný.“

„A ja ďakujem za cukríky. Máte ešte nejaké?“

Rakšasas mu podal posledné vrecko a znova sa uklonil. „Toto je môj dobrý priateľ Nimrod,“ dodal.
Aj Nimrod sa ešte raz poklonil.
„Je tu vítaný,“ vyhlásil zelený derviš a hodil si do úst želatínový cukrík.
„Hľadáme informácie,“ povedal mu Rakšasas.
„O sekte Deväť kobier?“ spýtal sa ho zelený derviš, lebo anjeli na rozdiel od džinov vedia čítať myšlienky. „Áno, už vidím. Je to presne tak, ako ste si mysleli. Sekta Deväť kobier je priamou pokračovateľkou sekty Osem kobier, ktorá existovala pred dávnymi rokmi.“

„Ako vždy, aj teraz vieš úplne všetko,“ skonštatoval majster Rakšasas s jemným úsmevom. V skutočnosti tam však s Nimrodom neprišli iba po informácie. Išlo tu aj o istú nadprirodzenú diplomaciu, ktorú netreba zanedbať. Okrem rád nenápadne žiadali zeleného derviša aj o povolenie používať džinovskú moc na indickom subkontinente.
„Tie hnusné sekty nemám o nič radšej ako ty priateľ môj,“ povedal mu derviš. „Ale zničiť ich, to je niečo celkom iné. Dokonca aj takí starí a skúsení džinovia ako vy si musia dávať veľký pozor. Pre ľudí v tejto krajine sú hady posvätné. Veria, že prinášajú dážd a že tí, čo zomrú na hadie uhryznutie, budú vzkriesení. Sekty potom priťahujú slabých a dôverčivých, ktorých je v tejto nádhernej krajine dosť veľa.“
Majster Rakšasas prikývol. „Myslím na to, že zbraň, ktorú nedržíš v ruke, hada nezabije. Okrem toho mi nejde o hady, ale o diablov, ktorí nimi manipulujú.“
„Pomôžem vám všetkým, čím môžem,“ vyhlásil derviš, „ale najprv vás musím poprosiť o jednu službu, lebo aj keď ma o to už mnohí žiadali, prísaha mi zakazuje opustiť toto miesto. Chcem od vás, aby ste mi pomohli zbaviť krajinu dvoch bagho bhuthov, ktorí už zabili hrozne veľa ľudí. Hovorí sa, že až niekoľko stoviek. Isté je, že sú mimoriadne agresívni a samo zabíjanie ich zrejme baví oveľa viac ako konzumovanie koristi.“ 
„Bagho?“ spýtal sa Nimrod. „To je bengálsky výraz pre tigra, nie? Na to by boli lepší lovci tigrov, nie my.“
„Toto nie sú len tak nejaké tigre,“ namietol zelený derviš. „Lovia zásadne vo dvojici. Hovoril som s Bonobibi, anjelom lesov, a tá tvrdí, že v skutočnosti sú to džinovia ako vy, no títo sa rozhodli žiť v telách ľudožravých tigrov. Asi práve preto im miestni hovoria bhuthovia – duchovia.“ Pokrčil plecami a zjedol ďalší želatínový cukrík.
„Takže dva tigre…“ premýšľal nahlas Rakšasas. „Kedysi dávno som počul o dvoch krokodíloch, ktorých ovládli dvaja zlí džinovia s chuťou na ľudské mäso. Vyskytovali sa pri jednej dedine nie veľmi ďaleko odtiaľto.“ Zamyslene si pohladil bradu. „Pokiaľ viem, nikdy ich nechytili. Tí dvaja džinovia sa možno časom rozhodli takpovediac zmeniť vzduch. Áno, je to celkom pravdepodobné.“

„Už teraz cítim, že ste na túto úlohu ako stvorení,“ vyhlásil zelený derviš. „Vždy hovorím, že džina najskôr chytí iný džin.“

„Uvidíme, čo s tým môžeme urobiť,“ povedal mu majster Rakšasas.
„Keď sa vám to podarí, vráťte sa a opäť sa porozprávame. Nezabudnite však, že tigre sú pre týchto ľudí takmer rovnako dôležité ako hady.“ Derviš zatlieskal, čím privolal trojicu mníchov Chrámu deväťdesiatich piatich kupol. „Títo mnísi vám ukážu, kde ich hľadať.“ Poklopal delfínovi po hlave a odplával na ňom do diaľky, neprestávajúc sa napchávať želatínovými cukríkmi.
Nimrod veľavravne zdvihol obočie. „Mám to chápať tak, že máme loviť tigre bez toho, aby sme ich zabili či nechali sa nimi zožrať?“

„Je viac spôsobov, ako odrať mačku,“ vyhlásil majster Rakšasas. Potom sa posadil do trávy a začal premýšľať, ako sa dá mačka odrať bez toho, aby ju predtým zabili.
Tí traja chrámoví mnísi sa volali Mustafa, Gustafa a Flustafa a na sebe mali biele róby sadhuov – indických svätých mužov. Trpezlivo si posadali okolo Rakšasasa a čakali, kedy dopremýšľa.
„Kedy a kde naposledy zaútočili títo bagho bhutovia či tigrí duchovia?“ obrátil sa na nich po dlhej chvíli.
„Naposledy dnes,“ odvetil Mustafa.
„O siedmej ráno,“ doplnil Gustafa.
„Zabili dedinčana, ktorý bol asi tri kilometre odtiaľto zbierať med,“ dodal Flustafa.
„Takže po nich nemusíme chodiť ďaleko,“ skonštatoval starý džin. „Je to dobré znamenie, lebo nik okrem bláznov necestuje do diaľav, aby sa tam stretol s hladným tigrom. Čo je to za miesto, kde zabili toho včelára?“

„Nachádza sa pri rybárskej dedine,“ odvetil Mustafa.
„V mangrovovom močiari,“ doplnil Gustafa, ktorý vždy hovoril až po ňom.
„Je to veľmi zlé miesto pre ľudí,“ pokračoval Flustafa, ktorý nikdy neprehovoril, kým sa nevyjadrili tí dvaja pred ním, „ale dobré pre tigre.“
„Budeme potrebovať čln,“ oznámil im Rakšasas.
„Máme čln.“
„Je dlhý päť metrov.“

„Má motor s výkonom dvadsať koní.“

„Výborne,“ potešil sa starý džin a strnulo vstal zo zeme. „Okrem toho budeme potrebovať dve kovové vaničky, desať litrov kozieho mlieka, šesť fliaš hnedého rumu, šesť fliaš koňaku a niekoľko kilogramov cukru.“

Mnísi sa na seba pozreli a potom jeden za druhým pokrčili plecami.
„Ak si spomenieš,“ ozval sa Nimrod, „všetky potrebné zásoby sme si priniesli z hotela QWERTYUIOP. Teda predpokladám, že sú úplne všetky. Vari si na to zabudol?“

„Veru tak, zabudol,“ prikývol Rakšasas s úsmevom. „Takže sme si ich už priniesli, hovoríš? Mohol by si mi pripomenúť, kam sme ich dali?“

„Dovolil som si ich všetky uložiť do chrámového člna.“ Nimrod sa usmial na mníchov. „Dúfam, že nemáte nič proti.“

Všetci traja sa mu uklonili, aby naznačili, že proti tomu naozaj nič nemajú.
„Tak potom by sme sa asi mali poponáhľať,“ vyhlásil Rakšasas. „Inak nám v tejto horúčave mlieko načisto skysne.“

Mustafa sa ujal riadenia člna, zatiaľ čo Gustafa sledoval mapu oblasti Sunderbans – obrovského mangrovového močariska, do ktorého smerovali, a Flustafa vzadu v člne striehol na tigre, o ktorých bolo známe, že niekedy sa im podarí priplávať k loďkám a strhnúť z nich nič netušiacich rybárov.
V Sunderbans je najväčší mangrovový porast na svete a žije v ňom vyše tisíc tigrov. Možno vám to pripadá veľa, pravda je však taká, že kedysi ich bolo azda dvadsaťkrát viac. Mnohé miestne tigre žerú ľudí preto, lebo chcú, a nie preto, lebo by museli. Muž či žena – ešte častejšie dieťa – predstavujú pre tigre z mangrovového močiara ľahkú a chutnú korisť, a keď sa im podarí nejakého zabiť, miestni to vôbec nepokladajú za niečo pozoruhodné. Skôr asi bude pozoruhodné to, že sa tam takéto veci nestávajú oveľa častejšie.
Miesto, kde dnes ráno dva tigre zabili včelára – boli tam odtlačky láb, ktoré to potvrdzovali –, sa nachádzalo na bahnitom brehu a označovala ho nádoba na med zavesená dolu hlavou na vysokej tyči. Keď ju zbadal Mustafa, nasmeroval čln priamo tam, kde ten neborák prišiel o život. Už sa stmievalo a džinovia aj mnísi začínali byť nervózni, lebo za súmraku je to v džungli veľmi nebezpečné. Práve vtedy sa tigre vydávajú na lov. Preto Nimrod počkal iba tak dlho, kým nevyložili zásoby, a prikázal mníchom vrátiť sa do chrámu.
„Príďte po nás na svitaní,“ povedal im.
„Nemôžeme vás tu nechať,“ namietol Mustafa.
„Je to veľmi nebezpečné,“ podporil ho Gustafa.
„Oboch vás zabijú a zožerú,“ dodal Flustafa.
„O nás sa nebojte,“ upokojoval ich Nimrod.
„Ale nemáte ani pušku.“

„Nemáte vôbec nijakú zbraň.“

„Ako chcete zabiť tigrích duchov vaničkou mlieka?“

„To by som aj ja rád vedel,“ pripustil Nimrod a nenápadne sa pozrel po majstrovi Rakšasasovi.
Starý džin sa ticho zasmial. „Nejedna sliepka už vyšla z otrhaného vreca,“ vyhlásil. „Ale teraz už choďte, inak by sme mohli zmeniť názor a chcieť, aby ste tu s nami ostali celú noc.“

Trojica mníchov bleskovo vyrazila na spiatočnú cestu. Predstava, že by mali stráviť noc v močiari, ich zjavne na smrť vydesila.
„Budeme potrebovať nejaký posed,“ povedal Rakšasas Nimrodovi, keď už nebolo čln s mníchmi ani počuť. „Taký, z ktorého môžeme bezpečne sledovať džungľu a striehnuť na tigre. Mal by byť aspoň pätnásť metrov vysoký a v ideálnom prípade aj maskovaný. Mal by mať poriadny reflektor, dve pohodlné kreslá, kútik s potrebami na varenie čaju a nejaké tie okuliare alebo ďalekohľad na nočné videnie.“

Všetko to mal pre nich vybaviť Nimrod, pretože Rakšasas pre vysoký vek už takmer vôbec nevyužíval svoje džinovské schopnosti. „QWERTYUIOP!“ zvolal, keď si dostatočne verne predstavil najbezpečnejší, najutajenejší a najpohodlnejší možný posed. Hneď nato sa na mieste, kde predtým bolo iba blato, týčila ku korunám stromov vysoká veža pripomínajúca odpaľovaciu rampu pre rakety. Potom sa obrátil k Rakšasasovi, aby mohol sledovať, ako vo vaničkách pripravuje čudesný roztok z kozieho mlieka, koňaku a rumu.
„Tigrie mlieko,“ vysvetlil mu starý džin, pridávajúc do koktailu takmer pol kila cukru. Opatrne ho zamiešal, trocha z neho nabral do hrnčeka a dal ochutnať svojmu spoločníkovi.
„Vlastne to chutí celkom dobre,“ skonštatoval Nimrod prekvapene. „Skoro ako Brandy Alexander.“

„Dúfam, že bude chutiť aj tým tigrom. Neviem si predstaviť iný spôsob, ako ich prinútiť, aby ostali bez pohybu dosť dlho na to, aby sme to s nimi nejako šikovne vybavili. Koniec koncov, sú to džinovia. Napadlo mi, že ak to vyjde, mohol by si ich transmutovať a dať oboch sem,“ dodal a ukázal Nimrodovi oceľovú termosku, ktorú si priniesol z člna.
Na mangrovový močiar sa zniesla tma ako veľká lepkavá čierna deka. Zo stromov a hustých kríkov pod nimi sa začali ozývať najrôznejšie nočné zvuky. Rakšasas a Nimrod sedeli v pohodlných plážových ležadlách navrchu veže, kde im robili spoločnosť iba tropické netopiere, sledovali mesiac a hviezdy a vychutnávali si dusnú horúčavu. Ani jeden z nich nič nehovoril, iba občas si niečo zašepkali, a tak keď stíchol aj les pod nimi, bolo hneď jasné, že sa niečo deje. Nimrod sa pozrel do tmy na majstra Rakšasasa, a ten mlčky prikývol a priložil si prst na pery.
Nimrod sa snažil ani nepohnúť. Cítil, ako sa mu pritom ježia všetky chlpy a naskakuje mu husia koža. Priamo spod ich posedu sa k nim doniesol výrazný pach smrti, krvi a mäsa. Potom sa v kríkoch okolo veže niečo pohlo. Prešlo niekoľko minút, kým sa odtiaľ ozvalo hrdelné zavrčanie pripomínajúce motor malého motocykla. Jednoznačne tam bol tiger, ale bol to jeden z dvojice džinov? Potme sa to jednoducho nedalo zistiť.
Nasledovalo druhé zavrčanie z opačnej strany a Rakšasas mu mlčky ukázal dva prsty. Takže teraz tam boli dva. Tigre sú samotárske zvieratá a iba veľmi výnimočne lovia vo dvojiciach. Museli to byť tí džinovia.
Opäť prešlo niekoľko minút a potom sa zdola ozvalo mľaskanie veľkého jazyka chlípajúceho nejakú tekutinu. Rýchlo sa k nemu pridalo ešte jedno. Tigre sa pustili do mlieka! Majster Rakšasas sa usmial od ucha k uchu. Všetko išlo, ako predpokladal. „Už to dlho nepotrvá,“ šepol Nimrodovi do ucha.
Chlípanie, fučanie a spokojný mrmot tigrov bolo teraz počuť už celkom jasne, okrem iného aj preto, lebo ho zosilňovali kovové vaničky, v ktorých mali hlavu. Vôbec s tým neprestávali, lebo to boli nenásytné tigre, odhodlané vypiť sladké mlieko do poslednej kvapky. Potom, keď už boli oba totálne opité, sa začali o čomsi hádať, takže to znelo, akoby spolu zúrivo bojovali. Nakoniec ich premohla únava, hlasno si zívli a zaspali.
Len čo sa zdola ozvalo ich chrápanie, Rakšasas zažal reflektor a namieril ho pod vežu. Ležali tam dva obrovské tigre, každý dlhý azda tri metre a vážiaci dvestopäťdesiat až tristo kíl. Najpozoruhodnejšie na nich však neboli ich rozmery, ale zafarbenie. Boli totiž melanistické, čo znamená, že namiesto bežných pruhov mali kožuch celý čierny.
„Nuž,“ skonštatoval Nimrod lezúc dolu z posedu, „naozaj sú čierne. Tým sa vysvetľuje, prečo ich miestni považovali za duchov. V noci museli byť v podstate neviditeľné.“

Na zemi si ich prezreli podrobnejšie.
„Sú opité ako čík,“ vyhlásil Nimrod. „Keď sa z toho preberú, bude ich strašidelne bolieť hlava. Nechcel by som byť pri tom, keď sa to stane.“

„Veru tak,“ súhlasil majster Rakšasas kľačiaci pri jednom z tigrov a prezerajúci si jeho zuby. Potom ešte raz prikývol a šiel si prezrieť toho druhého. „Podľa môjho názoru ide o dvojčatá,“ povedal napokon.
„Džinovské dvojčatá,“ dodal Nimrod.
Rakšasas do tretice prikývol. „Tie dva krokodíly, o ktorých som hovoril pred zeleným dervišom…“ začal. „Ak si dobre spomínam, ovládali ich jedny dvojčatá z kmeňa Gúlov. Vedie ma to k presvedčeniu, že toto budú tie isté dvojčatá. Existovať v podobe krokodíla ich zrejme prestalo baviť a išli si hľadať nejakú lepšiu zábavku.“ Smutne pokrútil hlavou. „Bolo to veľmi dávno, takže na ich mená si už asi nespomeniem.“

„Na tom nezáleží,“ vyhlásil Nimrod, a keď dokončil transmutáciu oboch džinov do oceľovej termosky, nalepil na ňu nálepku s jednoduchým nápisom: „Pozor! Džinovské dvojčatá!“

„Dúfajme, že sa nám to podarí udržať pod pokrievkou,“ nadhodil majster Rakšasas. „A teraz nemyslím iba na tú termosku. Keď sa roznesie, že v močariskách už nestrašia bagho buthovia, ľudia budú široko-ďaleko tancovať od radosti. Ostáva len dúfať, že tí mnísi nepochopili, kto sme, a nevytárali to priateľom. Vôbec by nám nepomohlo, keby sekta Deväť kobier zistila, že sme jej prišli takpovediac až pred bránu.“

SIEDMA KAPITOLA
NIEKTO TO RÁD HORÚCE
Keď John, Philippa a Dybbuk dorazili do Londýna, aby tam vyhľadali majstra Rakšasasa, husto snežilo. Čierny londýnsky taxík ich odviezol z letiska Heathrow k Nimrodovmu domu na dobrej adrese neďaleko Kensingtonských záhrad. Philippa šla zazvoniť, John zaplatil šoférovi a Dybbuk preniesol tú trochu batožiny, čo mali so sebou, k prednému vchodu. Keď im nik neprišiel otvoriť, John sa chopil klopadla v tvare päste, silne ním zabúchal do dverí, sklonil sa a nazrel dnu cez štrbinu na poštu. Ani potom sa však nik neobjavil, a tak si Dybbuk napokon sklamane sadol na kufor a začal frflať.
„No to je super!“ spustil. „Čo budeme teraz robiť?“

Philippa si poriadne zapla kabát a stiahla si čiapku na uši. „Počkáme,“ vyhlásila rázne. „Groanin si zrejme len odskočil kúpiť noviny alebo niečo také. Keď nemá čerstvé noviny, je ako medveď s boľavou hlavou. Tipujem, že sa tu čochvíľa ukáže.“

„A čo ak aj on odišiel na dovolenku?“ namietol Dybbuk. „Môže trvať aj niekoľko dní, kým sa vráti – či už on alebo niekto iný Lenže to už na prahu nájdu iba naše zamrznuté mŕtvoly.“

„Mohlo by to byť aj horšie,“ pripomenul mu John.
„Ako by to mohlo byť ešte horšie?“ spýtal sa podráždene Dybbuk, ktorý aj napriek silným rečiam nebol ani zďaleka taký nezdolný ako John a Philippa. „Už nám neostali nijaké peniaze, na džinovské schopnosti je tu priveľká zima a nemáme ani kde prespať. Tak ako by to, dofrasa, mohlo byť ešte horšie?“

„Mohol by si na tom byť rovnako ako tvoj kamarát Brad a jeho otec,“ odvetil John. „Nehovoriac už o komorníkovi Maxovi a klenotníkovi Strasbergovi z New Yorku. Tí všetci sú mŕtvi, nemám pravdu?“

Dybbuk sa nad tým na chvíľu zamyslel a potom prikývol.
„Okrem toho som presvedčený, že Philippa má pravdu,“ pokračoval John. „Každú chvíľu sa tu objaví Groanin, nájde nás a povie…“

„Čo tu, došľaka, robíte? Veru tak, pýtam sa, čo tu, došľaka, robíte!“

Dybbuk zdvihol hlavu a zistil, že nad ním stojí vysoký zavalitý muž s plešinou a iba jednou rukou. Oblečené mal nohavice s úzkymi pásikmi, dlhý čierny kabát, na hlave tvrdý klobúk a v ruke noviny Daily Telegraph. Bol to Groanin.
Dvojčatá vyskočili a nadšene ho objali.
„Ale čo tu robíte?“ spýtal sa ich znova. „Nevravel som vám, že veľkomožný pán aj s Rakšasasom niekam odišli?“

„Dúfali sme, že kým sa sem dostaneme, budú už naspäť,“ vysvetlila mu Philippa.
„Nuž, nevrátili sa,“ oznámil jej sucho. „Ani jeden z nich sa nevrátil. Vôbec som o nich odvtedy nepočul. Naposledy som ich videl, keď odchádzali.“ Pozrel sa na Dybbuka. „A to je kto?“

„To je Dybbuk,“ odvetil John.
Chlapec vyvrátil oči a vydal zvuk ako pokazený fagot. Neznášal svoje meno. „Som Buck. Iba Buck, jasné?“

„Má problémy,“ pokračovala Philippa. „Vlámal sa do americkej vojenskej základne, ukradol odtiaľ da Vinciho obrazy a teraz po ňom ide niekoľko ľudí s jedovatými hadmi, ktorí ho zrejme chcú zabiť.“

„A to je všetko?“ spýtal sa komorník. „V tom prípade radšej poďte dnu, kým nezomriete od zimy. V takýto krutý aprílový deň je táto možnosť oveľa pravdepodobnejšia ako zomrieť na uhryznutie hadom.“ Podal Philippe svoje noviny „Podrž mi ich na moment.“ Zasunul kľúč do zámky odomkol dvere a otvoril ich. „Niežeby som toho o hadoch bohviekoľko vedel. To skôr tigre. S nimi je to celkom, ale celkom iné.“ Pustil ich dnu, prešiel s nimi do kuchyne, a kým im pripravoval teplý nápoj, porozprával im, ako mu tigre odhryzli ruku, keď ešte pracoval v knižnici Britského múzea. Dvojčatá ten príbeh už poznali, no fascinoval ich rovnako, ako keď ho počuli prvý raz.
„Keď už hovoríme o knižniciach,“ nadhodila Philippa, „čosi mi napadlo. Aj keď sa majster Rakšasas ešte nevrátil, možno by sme našli pomoc v jeho knižnici. Mám na mysli tú, čo je v jeho lampe. Myslím, že ju tu nechal, keď odišiel s Nimrodom, nie?“

„Presne tak, nechal ju tu,“ odvetil Groanin. „Vôbec sa to naňho nepodobá. Tá knižnica je jeho radosťou a pýchou. Niežeby som v nej niekedy bol, to nie, ale Nimrod vravel, že obsahuje vyše desaťtisíc kníh.“

„Nezabúdame na niečo?“ ozval sa Dybbuk. „Bez džinovských schopností nemáme šancu zvládnuť transsubstanciáciu a dostať sa do tej jeho lampy. V Anglicku nie je momentálne o nič teplejšie ako v New Yorku.“ Celý sa striasol. „A ani v tomto dome.“

„Tak to mám najradšej,“ pripustil komorník.
„Lenže my sa tam fakt nedostaneme, pokiaľ tu nie je sauna alebo parný kúpeľ.“

„Kde si myslíš, že sme, synak?“ zlostil sa Groanin. „V kúpeľnej ozdravovni?“

„Tak si budeme musieť postaviť parný kúpeľ v záhrade,“ navrhol John. „Presne ako minule. Pravdaže, musíme na to zoťať pár menších stromov, zakryť kostru nejakými starými kobercami…“

„Nič také!“ zvolal Groanin pohoršene. „Ani náhodou! Rúbať pánove stromy? Ničiť jeho drahocenné perzské koberce na… Akože tomu hovoríš? Na parný kúpeľ? Ani omylom! Ako Nimrodov komorník som zodpovedný za udržiavanie jeho domu a záhrady v dokonalom stave, nie za to, aby som dohliadal na ich svojvoľné poškodzovanie.“
„A Nimrod ani nenaznačil, kedy sa vráti?“ spýtala sa ho Philippa, aby zmenila tému. Keď ani po chvíli nič nevravel, dodala: „Ani sa neozval?“

Komorníkova tvár potemnela. Zatváril sa ustarostene a mimovoľne si pošúchal kýpeť ruky, ktorý ho pobolieval vždy, keď ho niečo trápilo. „Ani pol slovom,“ pokrútil smutne hlavou. „A nepovedal mi ani to, kedy sa s Rakšasasom vrátia. Vôbec sa to na nich nepodobá. Veru tak.“

„A nemáš predstavu, kam išli?“ chcel vedieť John.
„Viem iba toľko, že Nimrod sa vrátil od zubára celý vyvedený z miery, a krátko nato mi oznámil, že aj s Rakšasasom vyrážajú na cesty, ale nemôže mi o tom povedať nič viac – jednak z obavy o moju vlastnú bezpečnosť a jednak pre možnosť, že by sa našiel niekto dostatočne hlúpy na to, aby tam išiel za nimi. Tým niekým myslel teba a tvojho brata, milá slečna.“

„Ďakujem pekne,“ zamrmlal John.
„Niet za čo.“

„Na nič viac si už nespomenieš?“ naliehala na komorníka Philippa. „Pokús sa predstaviť si ho vo chvíli, keď ti to hovorí.“ Keď videla, ako neochotne sa komorník tvári, dodala: „Mohli by mať vážne problémy. Mohlo by to byť veľmi dôležité.“

„Tak dobre, slečinka.“ Groanin na chvíľu zavrel oči. „Ak myslíš, že to pomôže…“

„Tak čo, už ho vidíš?“ vyzvedala. „Myslím v duchu.“

„Musím priznať, že som v duchu trocha krátkozraký,“ odvetil. „Počkaj! Tuje niečo. Keď mi hovoril, že musia odísť, držal čosi v ruke. Akýsi kameň s nejakým obrázkom alebo ornamentom.“

„Vyzeral asi takto?“ John zobral ceruzku a narýchlo nakreslil na kus papiera kamenný medailón, ktorý prehltla jeho mama. Groanin otvoril oči, nasadil si okuliare a pozrel na kresbu.
„To je on,“ prikývol. „Presne. O čo tu ide?“

John mu vysvetlil, ako sa k nim vlámali neznámi muži a mama neskôr poslala Nimrodovi džinternou poštou medailón, ktorý po nich ostal na koberci. „Myslím, že môžeme celkom bezpečne predpokladať,“ vyhlásil, „že nech už Nimrod s Rakšasasom odišli kamkoľvek, určite to má niečo spoločné s tým medailónom.“

„Z čoho nad slnko jasnejšie vyplýva,“ doplnila ho Philippa, „že sa musíme dostať do Rakšasasovej lampy a pozrieť sa do jeho knižnice. Ak v nej nájdeme niečo o tom medailóne, budeme mať lepšiu predstavu o tom, kam išli, a môžeme vyraziť za nimi.“

Groanin sa zamračil. „Nie som si istý, či je to rozumné,“ povedal. „Koniec koncov, pán Nimrod vravel, že mi to nemôže povedať z dôvodu mojej vlastnej bezpečnosti. Očividne tým myslel aj vašu bezpečnosť.“

„Áno, ale to ešte nevedel o pokuse pripraviť Dybbuka o život,“ namietol John. „Ani o podrobnostiach vlámania do nášho domu. Nemáme na výber. Musíme ísť za ním. Kým nenájdeme jeho a majstra Rakšasasa, Dybbuk bude vo veľkom nebezpečenstve a my možno tiež.“

Dybbuka až striaslo – nie od zimy, ale od hrôzy. Takmer si už zvykol na to, že mu ide o život, no teraz, keď to spomenul niekto iný, to opäť začal naplno prežívať. Bolestne sa mu vybavilo aj to, čo videl doma v Kalifornii. Predstava, že skončí ako Brad alebo Max, ho vôbec nelákala. Už aj predtým ho niekoľko ráz mátali zlé sny o priateľovi a jeho otcovi.
Aj komorník musel uznať, že John a Philippa majú zrejme pravdu. Jednoducho sa museli dostať do Rakšasasovej lampy, ale ako to urobiť? „Tak sa na to pozrime,“ povedal zamyslene. „Musíme vás troch dostať niekam, kde je dosť teplo na to, aby sa vám vrátili džinovské schopnosti. Je to tak?“ Hneď si aj sám prikývol. „Keď tak nad tým rozmýšľam, vlastne aj viem, kde to bude.“

Odviezol ich Rolls-Royceom svojho zamestnávateľa do Kew Gardens – možno nie najväčšej, ale rozhodne najstaršej botanickej záhrady na svete a veľmi obľúbenej turistickej atrakcie, najmä v letných mesiacoch. Neďaleko jej stredu stojí takzvaný Palmový dom – viktoriánsky skleník veľký ako tri lietadlové lode, s vnútornými podmienkami celkom ako v tropickom dažďovom pralese. Teplota v ňom dosahuje tridsať stupňov a vlhkosť udržujú šikovne zamaskované trysky na paru, takže v ňom môže rásť celá džungľa s bambusmi, kávovníkmi, kaučukovníkmi, banánovníkmi a mangovníkmi a vo vzduchu cítiť omamnú vôňu plumérií a jagaviek ľaliovitých. Samozrejme, nebolo tam ani zďaleka tak horúco ako v saune či parnom kúpeli amerických Indiánov, ba ani ako na púšti, takže tam museli ostať takmer hodinu, kým deti pocítili, ako sa im do špiku kostí vracia džinovská moc.
„Myslím, že sme pripravení,“ oznámil napokon komorníkovi Dybbuk.
Groanin prikývol a položil lampu majstra Rakšasasa medzi africkú palmu olejnú a areku obyčajnú a potom vyšiel na úzke točité schody, aby dával pozor, či niekto nejde. Našťastie, vonku bolo škaredo a do botanickej záhrady sa vybralo iba veľmi málo ľudí, a tak sa trojica džinov úspešne presunula do lampy možno aj skôr, ako doznelo „FABULÓZFANTASTIKUSFAJNOVOSTNÝ!“ (Philippa), „ABECEDARIAN!“ (John) a „ZYGOBRANCHIÁT!“ (Dybbuk).
Keďže vnútrajšok džinovskej lampy alebo fľaše existuje mimo času a priestoru klasického trojrozmerného sveta, neplatia v ňom rovnaké zákony Niektorí džinovia, ktorí vo svojom príbytku trávia veľmi dlhý čas – ako napríklad majster Rakšasas –, si v ňom vytvárajú životný priestor ako vo veľkom dome, takže až na neprítomnosť okien by ste nikdy nepovedali, že ste zavretí v nejakej nádobe. Presne takýto dojem mali John, Philippa a Dybbuk, keď sa ocitli v lampe majstra Rakšasasa. Znútra bola proste obrovská.
„Neviem prečo,“ nadhodil John, „ale vždy mi bolo Rakšasasa tak trocha ľúto, že musí toľko času tráviť v lampe. Asi som predpokladal, že tu má len jednu malú izbičku alebo také niečo. Ale pozrite sa na to – veď je to ozrutné!“

Dybbuk čosi zafrflal a pokrútil hlavou. „Nepovedal by som, že je tu bohvieako pekne. Je to obyčajná knižnica.“

„Veru tak, knižnica,“ prikývla Philippa, ktorá bola tiež tak trocha v šoku z rozmerov príbytku starého džina. Pozrela sa nahor, potom nadol, doprava aj doľava a všade videla iba samé police s knihami. K tým o poschodie vyššie a nižšie viedli točité schody z tepaného železa. „Ale aká! Musia tu byť tisíce a tisíce kníh.“

„Akú knižku vlastne hľadáme?“ spýtal sa Dybbuk a zhltol tabletu s dreveným uhlím, lebo ho začínala trápiť klaustrofóbia, ktorou džinovia trpia v uzavretých priestoroch. Pohľad na toľké knihy to ešte zhoršoval, lebo ich mal v duchu celkom správne spojené so školou a učením, a ani jedno z toho nemal nikdy veľmi v láske.
„Asi nejakú o hadoch,“ odvetila Philippa. „A sektách, ktoré ich uctievajú.“ Potom si spomenula na Gőringovu maršalskú palicu a dodala: „Aj o Východoindickej spoločnosti a šifrách.“

„Nebude to ľahké,“ poznamenal John prezerajúc si prvé dve či tri knihy, ktoré mu prišli pod ruku. „Zdá sa, že nie sú absolútne nijako zoradené.“

„To je vylúčené,“ namietla Philippa obracajúc sa k najbližšej polici, na ktorej stála kniha o astronómii hneď vedľa knihy o záhradníčení a ďalšej o Salt Lake City. Keď vybehla na poschodie, našla tam zmes obsahujúcu všetko od románu Charlesa Dickensa po knihu o Rodinových sochách.
„Toto je trápne,“ zlostila sa schádzajúc naspäť k chlapcom. „Ako môže mať niekto knižnicu bez akéhokoľvek usporiadania? Ako v nej môže niečo nájsť?“

Dybbuk sa trpko zasmial. „A ako v nej môžeme niečo nájsť my?“

„Možno v nej panuje nejaké usporiadanie, na ktoré sme zatiaľ neprišli,“ premýšľala Philippa. „Tak či onak, asi by sme sa mali rozdeliť a prehľadať rôzne poschodia. John, ty choď dolu. Dybbuk pôjde hore a ja ostanem tu.“

Dybbuk vyvrátil oči a nahlas zastonal. „Neznášam knižnice,“ povedal a neochotne vykročil ku schodom. „Aha, mimochodom – ak by si chcela vedieť, ako sa volá veda o hadoch, je to herpetológia.“

„Budem na to pamätať,“ povedal mu John a zišiel o poschodie nižšie.
Philippa pomaly vykročila po úzkej, slabo osvetlenej chodbičke medzi policami plnými kníh, pozerajúc na najrôznejšie tituly, ktoré navzájom nijako nesúviseli, a predstierajúc, že na tej knižnici nie je nič desivé, hoci to vôbec nebola pravda. Ak nič iné, tak svetlo tam bolo veľmi nepríjemné. Zažalo sa totiž vždy iba tam, kde sa práve nachádzala, takže všetky ostatné priestory zahaľovala tma. Mala z toho pocit samoty a izolácie, aj keď bez problémov počula, ako si o poschodie nižšie čosi mrmle John a o jedno vyššie zasa popiskuje Dybbuk. Po druhé, bolo tam počuť hlasné tikanie kyvadlových hodín, aj keď nikde nijaké nevidela, a po tretie tam všetko vŕzgalo ako na starej lodi.
Najdesivejší zo všetkého však bol pocit, že ju ktosi sleduje. Nemohla sa ho zbaviť, hoci vedela, že majster Rakšasas býva v lampe sám. Z pocitu sa rýchlo stala istota vo chvíli, keď vytiahla z police jednu knihu a zazrela, ako sa na druhej strane čosi bleskovo stiahlo nabok, kam nemohla dovidieť.
„Kto je tam?“ zavolala. Keď jej nik neodpovedal, hlasno dodala: „Ak si to zasa ty, Buck, a skúšaš jeden z tých svojich žartíkov, oľutuješ to!“

Hneď nato jej na chrbte naskočili veľmi nepríjemné zimomriavky, lebo začula, ako si niekde ďaleko od nej Dybbuk píska presne rovnakú fádnu melódiu ako vždy.
V tme sa opäť čosi pohlo. „John?“ spýtala sa takmer pošepky „Si to ty?“ Pritom však v hĺbke duše vedela, že to nie je on. Bol jej dvojča a nepatril k tým, ktorí by sa pokúšali vyľakať svoju sestru. Preňho by to bolo tak trocha ako strašiť samého seba.
Zasa nejaký tichý zvuk. Tentoraz to znelo, akoby niekto potme listoval v starej knihe. Prichádzal spoza nej, čo znamenalo, že sa nemohla ani vrátiť k Johnovi a Dybbukovi. Napadlo jej, že by to mohol byť azda sám Rakšasas, ktorý možno vôbec neodišiel. Zavolala naňho, no neodpovedal jej. Strach sa v nej pomaly premenil na hnev. „Pozri sa,“ spustila zlostne. „Neviem, kto si, ale ja som priateľka majstra Rakšasasa. Som jeho veľmi dobrá priateľka. Vôbec sa mu nebude páčiť, že ma takto strašíš. Veru tak. Ani trocha sa mu to nebude páčiť, počuješ?“

„Hlupaňa malá,“ zasyčal na ňu hlas podobný hadiemu sykotu. „Vari nevieš, že neradno vstupovať do lampy alebo fľaše iného džina bez jeho výslovného dovolenia? Mohla si prísť o život. Mohol som vás všetkých pozabíjať.“

V susednej časti chodbičky sa zažalo svetlo a Philippa zistila, že stojí tvárou v tvár desivému jašterovi pripomínajúcemu trocha aj človeka. Keby ju už nebol oslovil, zrejme by sa neodvážila niečo povedať.
„Čo… Teda… kto si?“ jachtala.
„Som strážny rarach,“ zasyčal tvor. Potom zobral z police akúsi knihu, otvoril ju, bleskovo v nej ostrými pazúrmi čosi nalistoval a drsnejú strčil Philippe do ruky. „Tu máš,“ povedal. „Čítaj.“

Philippa sa zhlboka nadýchla, letmo pozrela na názov knihy – bola to Oxfordská kniha rarachov – a nakoniec na stranu, na ktorej bola otvorená.
„Toto,“ prikázal jej rarach, netrpezlivo klopkajúc dlhým pazúrom po jednom odseku. „Toto. Prečítaj to nahlas!“

„Existuje viacero druhov rarachov,“ poslúchla ho v nádeji, že ju začujú chlapci a prídu jej na pomoc. „Sú to deti pekla, stvorenia Belzebuba, ale aj rarasi-posmievači a drobní diablici. Sú medzi nimi aj démonickí klebetníci, o ktorých je najlepšie vôbec nehovoriť. Niektorí sú samopašní, možno aj preto, lebo boli v minulosti deťmi. Nájdeme medzi nimi malých démonov aj zlých duchov, nehovoriac už o strážnych rarachoch, ktorých si džinovia často najímajú na stráženie svojich lámp a fliaš.“ Na moment sa odmlčala a zdvihla hlavu.
„Čítaj ďalej!“ súril ju rarach.
„Niektorí rarasi – najmä tí, čo boli v predchádzajúcom živote černokňažníkmi alebo ich pomocníkmi – sa považujú za jedovatých, čo však prísne vzaté nie je pravda. Aj tak sú však veľmi, niekedy aj smrteľne nebezpeční pre každého človeka alebo džina, ktorého zrania svojimi ostrými pazúrmi. Spôsobuje to ich nechutná záľuba v starom, hnijúcom mäse. Dokonca aj najmenší škrabanec alebo uhryznutie od takéhoto raracha môže mať smrteľné následky, ak ho okamžite neošetrí odborný lekár.“

„Volám sa Liskeard Karswell du Crowleigh,“ predstavil sa jej rarach. „Kedysi som bol slávny černokňažník a máš obrovské šťastie, že som na teba nezaútočil, tak, ako sa odo mňa očakáva.“

„Veľmi sa ospravedlňujem,“ povedala mu Philippa, „ale majster Rakšasas mi nikdy neprezradil, že má v lampe strážneho raracha.“

„Pravdaže nie,“ uškrnul sa. „Nie je to niečo, čo by si len tak roztrubovala do sveta. Hovorí azda tvoj otec všetkým naokolo, že má doma bezpečnostný systém proti vlámaniu?“

„Nie,“ pripustila. „Ale to, čo som vravela, je pravda. Nik z nás by sem nebol prišiel, keby sme si mysleli, že by to majstrovi Rakšasasovi mohlo prekážať. Ani náhodou! Ibaže, vieš, on kamsi zmizol. Nikto nevie, kde je, a my sa usilujeme nájsť niečo, čo by nám pomohlo v pátraní po ňom a prípadne po tom, čo sa mu stalo.“

„Čo také?“

„Neviem,“ pokrčila plecami. „Možno knihu.“

„Nejakú konkrétnu? Som totiž aj jeho knihovník.“

Philippa odolala takmer neodolateľnému nutkaniu povedať mu, že svoju prácu teda rozhodne nerobí dobre a jeho knižnica je zorganizovaná horšie ako epicentrum zemetrasenia. „Nie som si istá,“ povedala namiesto toho.
Jej rozhovor s rarachom už stihli zaregistrovať aj chlapci, takže sa k nim priblížili vyzbrojení akýmsi tenučkým nožíkom na obálky a nožnicami na papier. Ani jedno, ani druhé im nemohlo pomôcť v súboji s dlhými a ostrými pazúrmi a zubami strážcu. John si všimol sestrin skeptický pohľad a rozpačito dodal: „Nič lepšie sme nenašli a naše schopnosti tu akosi nefungujú.“

„To preto, lebo tak rozhodol majster Rakšasas. Nechce, aby tu druhým džinom fungovali ich schopnosti – pre prípad, že by sa kvôli nim niečo založilo alebo dokonca stratilo.“

Dybbuk sa pohŕdavo zasmial. „Neviem si predstaviť, ako by sa tu niečo mohlo stratiť,“ vyhlásil. „Už som videl aj odpadkové koše, v ktorých bol väčší poriadok ako v tejto knižnici.“

„To preto, lebo nerozumieš jej systému,“ bránil sa strážny rarach. „Aj sám majster Rakšasas sa spočiatku sťažoval, že nevie nájsť, čo hľadá, ale iba do chvíle, keď mu Nimrod ako darček k narodeninám venoval želací katalóg. Teraz stačí zaželať si nejakú knihu a dostanete ju do čitárne.“

„A tá je kde?“

„Hneď vedľa spálne.“

Rarach ich tam odviedol po dlhej chodbe a schodoch z tepaného železa, ktoré im pod nohami cengali ako zvonček.
Čitáreň mala rozmery tenisového kurtu. Stál v nej písací stôl, stolík na mapy, držiak na noviny, množstvo políc a niekoľko pekných kresiel s čalúnením z červenej kože.
„Super!“ okomentoval ju Dybbuk. „Celkom ako v pánskom klube.“

„Usaďte sa a vyslovte želanie,“ prikázal im rarach. „Knihy za vami prídu až sem. Snažte sa však byť čo najkonkrétnejší. Ak nepoznáte autora, uveďte všeobecnú tému a potom stručne povedzte, o čom by ste sa v knihe chceli dočítať.“

„Téma – herpetológia,“ ozval sa Dybbuk.
„Hadie sekty na indickom subkontinente,“ dodala Philippa. „Manipulácia s hadmi a ich uctievanie.“

„A umenie,“ povedal John. „Akvarely. Obrazy Východoindickej spoločnosti, takisto z indického subkontinentu.“

„Kódy a šifry,“ uviedla Philippa ďalšiu tému, ku ktorej nedokázala dodať nič presnejšie.
„A nezabudnime na Hermanna Gőringa,“ pripomenul im Dybbuk. „Nacistického zberateľa umenia.“

Potom sa všetci traja odmlčali, premýšľajúc, čo ešte by im mohlo pomôcť, a keď na nič neprišli, opreli sa o vysoké operadlá a začali nervózne klopkať prstami o opierky na ruky.
Asi o minútu neskôr do čitárne priletela prvá kniha a ladne pristála na stole. Philippa ju zdvihla, pozrela na názov, ktorý vyzeral celkom sľubne, a pustila sa do čítania. Krátko nato dorazili aj ďalšie, takže mali odrazu všetci traja plné ruky práce.
Autorom knihy ktorá prišla na Philippino želanie, bol plukovník Mountstuart Wavell Killiecrankie a písalo sa v nej o vzniku a dejinách sekty Ásf Nág založenej v roku 1855 v Káthmandu, ktoré je v súčasnosti hlavným mestom Nepálu. Na jej veľký úžas plukovník opísal, ako vodca sekty, istý Ásf Naga, získal do vlastníctva štyri zuby ukradnuté z úst mladého džinovského chlapca Rakšasasa. Použil ich pri výrobe talizmanu – hada zo zlata s obrovským smaragdom Koh-I-Kvaf, ktorý sa už predtým preslávil tým, že mal podobu hlavy kobry kráľovskej.
Pomocou tohto talizmanu sa mu podarilo mladučkého Rakšasasa zotročiť a prinútiť ho splniť mu želanie, aby bol navždy imúnny voči hadiemu jedu. Túto vlastnosť potom využil na presviedčanie svojich nasledovníkov. Podľa plukovníkovho opisu mu ľudia z celého Nepálu a Nagapúru, čo je indická provincia na hranici s Nepálom, nosili kobry, bungary a vretenice, aby na nich predviedol svoju moc. Raz ho údajne uhryzlo nie menej ako osem kobier bez toho, aby sa na ňom prejavili akékoľvek symptómy otravy, a tento kúsok dal meno aj celej jeho sekte, ktorá si začala hovoriť Osem kobier.
Dva roky po založení sekty Indovia rozpútali vojnu proti svojim koloniálnym pánom z britských ostrovov. Plukovník Killiecrankie, pravdaže, dopodrobna opísal všetky ich krutosti, taktne zamlčujúc alebo zľahčujúc barbarstvá, ktorých sa pri potláčaní tejto takzvanej vzbury dopustili Briti. Tí podpísali s nepálskym kráľom zmluvu, na základe ktorej sa Nepál postavil na ich stranu. Ásf Naga bol proti podpore kolonialistom, a keď sa plukovník dozvedel, že má v pláne využiť tisícky svojich stúpencov na ďalšiu vzburu proti Britom, bleskovo dal dokopy regiment nepálskych Gurkov a rázne proti sekte zakročil. Jej vodca Ásf Naga pritom prišiel o život a Killiecrankie sa stal majiteľom slávneho talizmanu so zlatou kobrou kráľovskou.
A tým sa plukovníkov opis hadej sekty z Káthmandu skončil – Philippe sa zdalo, že až príliš prudko, akoby už nemal čas dopísať ho.
„Myslíte, že to bol ten istý Rakšasas?“ spýtal sa jej Dybbuk, keď dočítala tú milosrdne krátku knihu. „Viem, že džinovia žijú dlho, ale to by už teraz musel mať stošesťdesiat rokov, nie?“

Philippa iba pokrčila plecami. „Koľko rokov má tvoja prateta?“

„Stotridsať.“

„No vidíš, a naša stará mama má už vyše dvesto,“ skonštatoval John. „Takže ten plukovník musel písať o našom Rakšasasovi. Prečo inak by ten medailón s kobrou jeho aj Nimroda tak vydesil?“ Rázne si udrel päsťou do dlane, lebo práve prišiel ešte na niečo ďalšie. „No jasné! Museli sa báť, že tá sekta sa oživila. Každý, kto má moc nad tým talizmanom s kobrou kráľovskou, ju má aj nad majstrom Rakšasasom.“

„Súhlasím,“ prikývla Philippa. „Musel to byť ten istý Rakšasas. Okrem toho, pozri sa na tento obrázok. Vyzerá viac-menej rovnako ako na tom medailóne. Iba na ňom chýba ten otáznik pri kobre.“

„Navyše tým dokonale ladí s touto knihou,“ dodal John. „Takzvané obrazy Východoindickej spoločnosti si objednávali jej pracovníci a ich príbuzní žijúci v koloniálnej Indii pred vzburou v roku tisícosemstopäťdesiatsedem. Tak, ako si dnešní turisti fotografujú zaujímavé miesta, si ich oni nechávali namaľovať od miestnych umelcov a posielali domov do Anglicka.“

„Stavím sa, že ten obraz sa aj bez tajného písma nejako týka toho talizmanu,“ poznamenal Dybbuk. „Ak bol naozaj zo zlata a hlavu tvoril obrovský smaragd, potom nečudo, že ten obraz bol pre Hermanna Gőringa rovnako cenný ako kresby Leonarda da Vinci. Ten tučný oný musel tušiť, že v sebe skrýva kľúč k nájdeniu nekonečne cennej pamiatky.“ Pokrútil hlavou a pohŕdavo zdvihol knihu, ktorú čítal. „Niežeby sa o tom písalo v tejto knižke o Gőringovi. Je to jedna z najnudnejších kníh, aké som kedy videl.“ Znechutene ju odhodil, čím si vyslúžil vyčítavý pohľad od Liskearda Karswella du Crowleigh a Johnov bolestný výkrik, keď namiesto toho, aby spadla na stôl, nad ním iba ladne preletela a zasiahla ho do hlavy.
„Dávaj pozor, dobre!?“ okríkol ho John šúchajúc si trafené miesto. Potom zobral odhodenú knihu a opatrne ju položil na stôl. „Pozri sa, čo si spravil,“ dodal, keď si všimol, že z väzby sa uvoľnila jedna strana. „Celkom si ju zničil.“

Otvoril ju, aby stranu založil naspäť na miesto, no vtom si uvedomil, že to nie je stránka z knihy, ale úhľadne preložený list papiera popísaný až nadpozemsky dokonalým modrým písmom. Okamžite ten rukopis spoznal a až mu pritom podskočilo srdce.
„To je Rakšasasovo písmo!“ zvolal a rýchlo prebehol prvý odsek. „Je to taká poznámka… o možnom osude toho obrazu plukovníka Mountstuarta Wavella Killiecrankieho!“

Po tom, čo sa všetky tri deti presunuli do džinovskej lampy majstra Rakšasasa, Groanin už nemal dôvod ďalej ostávať v Palmovom dome botanickej záhrady. Zohrievať lampu, aby z nej mohli zasa vyjsť, bolo oveľa jednoduchšie ako udržať v dostatočnom teple ich troch. Preto ju zobral spod palmy, uložil ju do malého ruksaka, ktorý mal so sebou, a vykročil k východu.
Cestou k východnej bráne Kew Gardens, pri ktorej parkoval Nimrodov Rolls-Royce, si rýchlo uvedomil, že ho sledujú dvaja muži a ďalšia dvojica sa približuje z oboch strán s jasným úmyslom dostať ho do klieští a zrejme mu ukradnúť lampu s deťmi. Pridal do kroku, no aj tak mu bolo jasné, že sa bude musieť brániť, inak príde o lampu aj deti.
Všetci poznajú boj holými rukami, ale iba málo ľudí v živote počulo o boji jednou rukou. Groanin bol však držiteľom čiernej rukavice v šarawaggi – japonskom bojovom umení založenom na nesúmernosti a abnormalite, ktoré využíva telesné chyby ako pascu na nachytanie nič netušiaceho útočníka.
S prvými dvoma chlapmi to vybavil raz-dva, takže už o pár sekúnd ležali na tráve celí dobití a bez dychu. Tretiemu sa podarilo schmatnúť ho za zápästie, no iba na to, aby odrazu zistil, že má ruku vykrútenú ako kľúčik v starej mechanickej hračke a jeho telo musí urobiť veľmi bolestné salto, inak ho neminie vážne zranenie. Dopadol do záhona tulipánov tak tvrdo, až sa mu z nohavice vytriasla kobra kráľovská, ktorá zlostne zasyčala na Groanina a vypľula veľkú kvapku jedu iba pár centimetrov od jeho ucha.
„Došľaka!“ zvolal a prenasledovaný hadom aj ďalšími banditami, ktorí sa povynárali spoza stromov, sa rozbehol k bráne, kde ho čakalo bezpečné útočisko v podobe Rolls-Roycea. Kým však k nemu dobehol, spod auta sa vynorila ďalšia kobra a zablokovala mu cestu k nemu. Uvedomil si, že teraz je už naozaj v úzkych, a tak bez ďalšieho váhania stisol čierne tlačidlo na diaľkovom zamykaní vozidla, aby ním inicioval diskrétum, ktoré do auta pre prípad krajnej núdze nainštaloval jeho pán. Len čo auto prijalo signál z ovládača, spustilo sa okno na strane vodiča, zapol sa prehrávač CD a z neho zadunel Nimrodov hlas: „TEOMORFOLÓGIA!“

Chladiče takmer všetkých automobilov značky Rolls-Royce sú ozdobené soškou predstavujúcou Ducha extázy známou aj ako Lietajúca dáma. Strieborná dáma na Nimrodovom rollse však nebola nijaký módny doplnok, lebo znázorňovala bájnu Medúzu, ktorá dokáže premeniť na kameň každého, kto sa pozrie do jej tváre. Len čo začula z reproduktorov diskrétum, zoskočila z chladiča, bleskovo narástla do rozmerov dospelej ženy a premenila na kameň najprv kobru pri aute a potom jedného z útočníkov.
Komorník si zakryl oči, aby sa jej ani náhodou nepozrel do tváre, otvoril dvere auta, skočil za volant a s obrovskou úľavou odfrčal. „Vďaka Bohu za teomorfológiu,“ vzdychol si. „Nech je to už čokoľvek.“

Ani potom však nemal celkom pokoj v duši, lebo Rolls-Royce bez maskota je ako New York bez mrakodrapu Empire State Building či finále pohára FA bez pohára FA, a jeho trápila otázka, ako zoženie náhradnú sošku na auto vyrobené v roku 1955. Trápil sa zbytočne. Ešte ani nedošli ku Kensingtonským záhradám a maskot, opäť už malý ako soška, dobehol auto a vyliezol na svoje miesto na chladiči, takže Groanin mohol dokončiť svoju cestu správnym, štýlovým spôsobom, na ktorý si už dávno zvykol. Pravda je totiž taká, že komorníci sú často oveľa väčší snobi ako ich páni.
Deti si vôbec neuvedomovali, aká dráma sa odohráva vonku, lebo majster Rakšasas dal veľmi rozumne namontovať do svojej knižnice stabilizátory, aké sa používajú na výletných parníkoch.
Philippa a Dybbuk pozorne počúvali Johna čítajúceho jeho zápisky, ktoré našli v knihe o Hermannovi Gőringovi.
„Briti sa v Indii správali ohavne ako pred vzburou, tak aj po nej,“ písalo sa v nich. John to čítal veľmi pomaly, lebo Rakšasasovo písmo bolo malé a v čitárni nebolo dosť svetla, čo mu pripadalo ako krutý paradox, keď zobral do úvahy, že sa nachádzajú v lampe. „Najohavnejšie zo všetkých sa správal plukovník Mountstuart Wavell Killiecrankie. Po tom, čo v Káthmandu ukradol talizman nazývaný Kráľovská kobra, sa pustil do krutej likvidácie sekty, ktorá ho vytvorila a ktorej najväčšou obeťou som bol práve ja. Pritom si neuvedomoval nič okrem peňažnej hodnoty talizmanu, ktorého hlavu tvoril dokonalý smaragd s hmotnosťou tisíc tristo karátov a obrovskou cenou. Aj tak však musím znova zdôrazniť, že nijaký iný britský dôstojník sa nesprával ohavnejšie ako on. Vďačím mu síce za vyslobodenie z otroctva sekty, no aj tak mu nedokážem odpustiť krutosti, ktorých sa dopúšťal na jej členoch z radov úbohých domorodých Indov a Nepálčanov. Preto ma vlastne ani neprekvapuje, že ešte nestihol ani pomýšľať na predaj talizmanu, keď sa sám ocitol v ohrození života a bol nútený začať sa ukrývať. Ani to mu však nepomohlo. V roku tisícosemstopäťdesiatdeväť, iba rok po vydaní jeho knihy, zomrel na uhryznutie kobrou kráľovskou za okolností, ktoré ostávajú dodnes zahalené rúškom tajomstva.
Jedno je však isté – talizman sa nikdy nenašiel, čo znamená, že pred smrťou ho musel niekam ukryť. Okrem toho sa spojil s rodinou a poslal jej pokyny, ako sa k nemu dostať. Nikto nevie, ako tie pokyny vyzerali, no keďže ani dlho po jeho smrti rodina nijako výrazne nezbohatla, predpokladal som, že talizman ostáva navždy stratený.
V roku tisícosemstodeväťdesiatpäť sa jeho dcéra Millicent vydala za bohatého nemeckého bankára Otta Kringeleina. Mali spolu nádhernú dcéru Faniu, ktorá po otcovej smrti zdedila rozsiahlu zbierku umenia. V roku tisícdeväťstotridsaťšesť ju skonfiškovali nacisti a medzi obrazmi, ktoré sa napokon stali majetkom poľného maršala Hermanna Gőringa, bol aj jednoduchý akvarel v štýle Východoindickej spoločnosti zobrazujúci scénu z koloniálnej Indie. Gőring si ho cenil viac ako všetky ostatné, až sa zdá, že musel vedieť, že ten obraz predstavuje kľúč k obrovskému bohatstvu. V roku tisícdeväťstoštyridsaťpäť obraz zmizol. Myslím, že bol zničený počas posledných dní vojny, ale aj tak sa stále bojím, aby sa on alebo priamo talizman znova nedostal na svetlo sveta a ja som sa neocitol opäť v pazúroch tanatologickej sekty Ásf Nág.“

Dybbuk znova vydal zvuk ako fagot a vyvrátil oči. „Tanatologickej?“ spýtal sa. „A to má čo znamenať, dofrasa?“ Nato si zaželal slovník cudzích slov, a keď mu jeden prišiel z knižnice, vyhľadal v ňom to slovo a zistil, že sa týka náuky o príčinách a príznakoch smrti.
„Aj ja tu niečomu nerozumiem,“ ozvala sa Philippa. „Povedzme, že tá sekta naozaj pátra po talizmane Kráľovská kobra.“ Mykla nad tým plecom. „A načo vlastne? Všetci vedia, že Rakšasas je hrozne starý a už mu neostala prakticky nijaká džinovská moc. Mám ho veľmi rada, ale aký význam má zotročiť džina, ktorý nemôže splniť ani jediné želanie?“ Na moment sa zarazila, lebo jej práve niečo napadlo. „Pokiaľ teda…“

„Pokiaľ teda čo?“ súril ju Dybbuk, keď sa nemala k tomu, aby to dopovedala.
„Pokiaľ teda,“ pokračovala opatrne, „tá sekta nepátra iba po talizmane Kráľovská kobra, ale aj po nejakých tých zuboch múdrosti na nový talizman – aby zotročila mladých, oveľa silnejších džinov.“ Jej pohľad sa stretol s bratovým. „Takých, ako sme my.“

John prikývol Keďže bol jej dvojčaťom, premýšľal veľmi podobne ako ona. „Tým by sa vysvetľovalo to vlámanie,“ povedal.
„Ale čo budeme teraz robiť?“ spýtal sa Dybbuk. „Ak ostaneme v Londýne, bez džinovskej moci nám hrozí únos alebo ešte niečo horšie. Mali by sme niekam odísť. Niekam, kde je teplo a kde sa môžeme brániť.“

„Máš pravdu,“ súhlasil John. „Ale kam?“

„Až kým neprídeme na to, ako rozlúštiť ten kód z hadov na obrázku Východoindickej spoločnosti, máme jediné miesto, kam by sme mali ísť – Káthmandu v Nepále,“ odvetila Philippa.
„Stavím sa, že práve tam išiel aj Nimrod s Rakšasasom,“ dodal Dybbuk.
„Takže pôjdeme v ich stopách,“ vyhlásil John. Potom sa usmial a dodal: „Akurát Groaninovi sa tam nebude veľmi páčiť.“

„Prečo si myslíš, že by tam chcel ísť s nami?“ nechápal Dybbuk.
„To by určite nechcel,“ vysvetlila mu Philippa, „ale nakoniec dôjde k záveru, že musí. Aby nás tam chránil“

„Chlap s jednou rukou?“ zasmial sa Dybbuk, nevediac, aká dráma sa v tej chvíli odohráva mimo lampy a ako hrdinsky tam Groanin bojuje. „To určite!“

ÔSMA KAPITOLA
MRÁZ V KALKATE
Park Majdan – obrovský štvorec slnkom spálenej trávy pred Victoria Memorial Gardens – je jedným z najobľúbenejších verejných miest v indickej Kalkate, najmä večer, keď tam chodia tisíce ľudí, aby sa poprechádzali, povozili, dali si niečo pod zub, vychutnali si jemný vetrík alebo iba tak sledovali neďalekú hudobnú fontánu. Kravy sa pasú, ľudia sa dohadujú a fakíri predvádzajú svoju pozoruhodnú výdrž a pružnosť tela. Je to hlasné srdce modernej Kalkaty.
Práve tam sa prechádzali Nimrod a Rakšasas, hľadajúc nejaké stopy po sekte Ásf Nág, lebo zelený derviš im z vďačnosti za to, že zbavili Sunderbans džinovských tigrov, poradil, že to bude najlepšie miesto, kde začať s pátraním. „Nemusíte putovať ďaleko, aby ste našli členov tej hadej sekty,“ povedal im doslova. „Nájdete ich aj v kalkatskom Majdane. Natrafíte tam na osvietenie, po ktorom pátrate, priatelia. Budete ho mať priamo pod nosom. Ak však pôjdete ešte trocha na západ, mohlo by si nájsť ono vás. Mám pre vás aj jedno varovanie, ctení páni džinovia. Kým budete v Kalkate, dajte si veľký pozor na mráz. Dobre sa oblečte, najmä v noci. Myslím, že musíte poriadne zatvárať okná a zamykať dvere, ináč premrznete na kosť.“

Keďže tam večer teplota klesla na nejakých tridsaťsedem stupňov, možnosť mrazivej noci bola veľmi málo pravdepodobná, čo povedal aj Nimrod svojmu spoločníkovi. „To je večný problém s anjelmi,“ dodal trocha popudený z varovaní zeleného derviša. „Niekedy je prakticky nemožné pochopiť tie ich proroctvá.“

Rakšasas pokrútil hlavou v bielom turbane. „Určite by ti nezneli ako anjeli, keby ti oznámili víťaza tretieho zajtrajšieho dostihu v Leopardstowne. Anjeli sú oveľa delikátnejší. Sami vlastne predstavujú jednu veľkú hádanku ukrytú v tajomstve obalenom záhadou. Ak chceš jasné odpovede, stúpni si na váhu, ale za anjelmi s tým nechoď.“

„Možno máš pravdu,“ prikývol Nimrod. „Ale niekedy mi vedia poriadne zamotať hlavu. Napríklad už len tá predstava, že si máme dať pozor na mráz. A to, čo práve robíme…“

„Nemajú vo zvyku hovoriť jasne,“ zopakoval inými slovami to isté majster Rakšasas. „Jeho varovanie pochopíme, až keď príde ten správny čas.“

Nimrod sa však stále nechcel nechať presvedčiť. „Nech sa prepadnem do najhlbšej lampy, ak nezačínam mať pocit, že sa tu naháňame za vlastným chvostom,“ vyhlásil. „Už sme tu vyše hodiny a na nič sme neprišli.“

„Ideš na to ako s bubnom na zajace,“ povedal mu priateľ. „Nemôžem však poprieť, že inak máš v podstate pravdu. Aj ja mám pocit, že to, čo hľadáme, tu nie je. Aspoň momentálne. Možno by sme sa sem mali vrátiť opäť zajtra. Okrem toho, odkedy sme sem prišli, mám neodbytný pocit, že nás niekto sleduje. Nemá význam snažiť sa nastražiť oko na líšku, ktorá sa pritom na teba pozerá.“

„Počkaj moment,“ zarazil ho Nimrod. „Pozri sa tam!“ ukázal na mladého muža, ktorý iba pár metrov od nich zabával okoloidúcich nádhernou ukážkou zaklínania hadov. Z koša pred ním sa dvíhala najväčšia kobra kráľovská, akú Nimrod v živote videl, a poslušne tancovala podľa zvukov a pohybov jeho píšťaly. Ešte pozoruhodnejšie bolo, keď ju z času na čas pohladil po hlave.
Nakoniec jej dovolil vyliezť mu na ruku a ovinúť sa mu okolo krku, odkiaľ agresívne syčala na divákov.
„Nemohlo by to byť práve to, čo hľadáme?“ spýtal sa. „Ten, kto by sa odvážil riskovať uhryznutie takým veľkým hadom, by zrejme mal patriť do Ásf Nág“ Na moment sa odmlčal. „Alebo by to, pravdaže, mohol byť džin.“

„Aby sme to vedeli naisto,“ namietol majster Rakšasas, „museli by sme si prezrieť toho hada a zistiť, či nemá odstránené jedové zuby. Lenže si sotva viem predstaviť, ako by sme to dokázali pred všetkými týmito ľuďmi.“

„To je pravda,“ prikývol Nimrod. „Aj tak sme už na seba pritiahli viac pozornosti, ako je dobré.“ Narážal na skutočnosť, že trojica mníchov z Chrámu deväťdesiatich piatich kupol – Mustafa, Gustafa a Flustafa – odhadla, čím v skutočnosti sú, a správa o dvoch džinoch, ktorí zachránili Sunderbans pred zlými tigrami, sa šírila po celom západnom Bengálsku. „V budúcnosti musíme byť oveľa opatrnejší. Celkom som zabudol, že som tam postavil vežu s posedom. Mal som sa jej zbaviť, kým sa vrátili tí traja s člnom.“

„Veru tak, vždy je problém urobiť zázrak a predpokladať, že ľudia sa na teba nebudú čudne pozerať.“ Rakšasas ešte chvíľu pozoroval zaklínača hadov a potom pokrútil hlavou. „Nie. Neviem si predstaviť, že by mohol patriť k tej sekte. Pozri sa naňho lepšie. Nemá na krku kameň Naga – ten medailón, ktorý ti poslala Layla. Pochybujem, že by riskoval manipuláciu s hadom bez jedného z ochranných talizmanov.“

„Súhlasím,“ prikývol Nimrod a hodil zaklínačovi pár rupií. „Ale teraz už poďme. Mali by sme sa niekde najesť. Som hladný ako vlk.“

Spoločne vykročili z Majdanu smerom k svojmu hotelu. Cestou sa im viacero ľudí pokúsilo predať najrôznejšie veci koberec, dvojicu drevených vyrezávaných slonov, kvety a vrecko chrumkavých guľôčok pani puri. O niečo ďalej im žiak gurua Masamdžhasaru z ášramu Džajár So v Lakhnaú núkal CD svojho učiteľa s návodom, ako dospieť k duchovnému osvieteniu, a ďalší sa im zasa ponúkol za turistického sprievodcu. Tretí ich napokon vyfotografoval. India bola vždy plná života a pohybu, a keďže ich stále otravovali nejakí miestni obyvatelia, ani jeden z nich si neuvedomil, že ten človek ich nefotografuje obyčajným fotoaparátom, ale termálnou kamerou. Väčšine ľudí by to bolo úprimne jedno, džinom však nie. Tí totiž v sebe majú jemný oheň a vyžaruje z nich teplo, ktoré v termálnom zobrazení vyzerá ako tmavočervená farba. Bolo to teda dôležité a oni mali onedlho pochopiť, ako veľmi. Malo sa to odohrať presne tak, ako predpovedal zelený derviš. Ako však tvrdil majster Rakšasas, práve v tom je najväčší problém proroctiev – niekedy sa musia naplniť, aby ste ich mohli pochopiť.
India je pravlasť korenených jedál a najštipľavejšie z nich sa volá fal. Indické jedlá sú štipľavé najmä preto, lebo sa do nich pridávajú štipľavé čili papričky. Čím viac sa ich tam dá, tým je jedlo pálivejšie. Džinovia ako tvory ohňa majú pálivé jedlá radi a dokážu zjesť fal s väčším množstvom čili papričiek ako ktorýkoľvek človek.
Rakšasas dlhé roky chodieval do jednej rodinnej reštaurácie Siradž-ud-Daula neďaleko kalkatskej hlavnej pošty. Jej majiteľ, pán Hindudža, ho dobre poznal a vedel, že sa oplatí ponúknuť mu nielen fal, ale aj špeciálnu verziu tohto jedla – vasuki. Do tej sa dávalo dvadsaťjeden čili papričiek a bola taká pálivá, že iba jediný človek – vrchný čašník Mittal – z nej dokázal zjesť viac ako jedno sústo. Pre džinov, ako bol Rakšasas, to bolo veľmi výhodné, lebo mohol pred podávaním jedlo ochutnať a zistiť, či je dosť štipľavé. Tentoraz sa však ukázalo, že nie je v práci. Ostal doma, lebo mu bolo zle, a nemohol teda skontrolovať vasuki z kuchyne Siradž-ud-Daula.
„Popoludní musel náhle odísť,“ vysvetlil im pán Hindudža. „Bohužiaľ, musím priznať, že je úplne indisponovaný. Nie je ťažko chorý, ale jeho stav nedovoľuje, aby sem kvôli vám prišiel.“

„Dúfam, že to nemá z niečoho, čo zjedol,“ poznamenal Nimrod.
„To nie, moji najváženejší hostia,“ zdesil sa majiteľ reštaurácie. „Alebo aspoň nie z toho, čo zjedol u nás.“

„Možno by sme sa sem mali vrátiť inokedy,“ povedal Nimrod Rakšasasovi. „V čase, keď sa budeme môcť spoľahnúť ma služby pána Mittala ako nášho ochutnávača. Hrozne nerád by som riskoval, že to vasuki nebude dosť pálivé. To sklamanie by ma načisto zlomilo.“

Potom však hladne zavetril, asi ako pes v mäsiarstve, a odrazu sa mu z tej reštaurácie vôbec nechcelo odísť.
„Áno, možno by sme to mali urobiť,“ prikývol jeho starší spoločník. „Ale neriskovať sklamanie v jedle niekedy znamená nutnosť ostať o hlade.“

Nimrod sa trpko usmial. „Dobre si to povedal, Rakšasas.“

A tak dovolili pánu Hindudžovi, aby ich odviedol k najlepšiemu stolu v jeho reštaurácii, a obsluha im priniesla najpálivejšie vasuki v dejinách kulinárskeho umenia, ktoré namiesto bežných dvadsaťjeden čili papričiek ich obsahovalo celých dvadsaťpäť. Bolo také pálivé, že kuchári aj ostatní ľudia z kuchyne sa prišli pozrieť na dvojicu, ktorá ho mala jesť, a žasnúť nad tým, ako je to možné. Okrem pána Hindudžu totiž nik z nich nevedel, že sú to dvaja džinovia.
Veľmi pálivé jedlá však majú jednu nevýhodu – ich výrazná chuť prekryje trpkú pachuť uspávacích kvapiek. Práve takúto príležitosť potrebovala sekta Ásf Nág, ktorej špehovia sledovali Nimroda a Rakšasasa už od chvíle, keď odišli z mangrovových močarísk Sunderbans. Teraz bolo pre nich celkom jednoduché prekĺznuť zadnými dverami do kuchyne a pridať do vasuki silný, pomaly pôsobiaci uspávací prostriedok. Rakšasas aj Nimrod si navyše ešte pridali, takže obaja ho skonzumovali viac, ako špehovia dúfali.
„To teda bol fal!“ povedal Nimrod Hindudžovi, keď dojedli. „V živote som nejedol lepší.“ Na potlesk personálu iba skromne kývol hlavou, položil na stôl niekoľko veľkých bankoviek a postavil sa. „Bol žeravý ako Vezuv, pán Hindudža – skutočný požiar chuťových pohárikov, rozkošnejší ako tekutá láva.“

„Dezert?“ ponúkol im majiteľ reštaurácie, naťahujúc sa po jedálny lístok.
Rakšasas iba pokrútil hlavou. „Už do seba nedostanem ani hlt,“ odvetil. „Ani keby mi malo ísť o život. Okrem toho, máme za sebou dlhý deň a som už unavený. Ráno ma hľadaj v kozube, Nimrod, lebo budem spať ako poleno.“

Kým sa dostali do hotela, obaja hlasno zívali, a zaspali, skôr ako si stihli natiahnuť pyžamu. Neostali hore ani dosť dlho na to, aby poriadne zavreli okná a zamkli dvere, ako im odporúčal zelený derviš. Banditi zo sekty Ásf Nág sa preto bez problémov dostali do ich apartmánu a naložili ich do veľkého koša na bielizeň.
Odniesli ich na prízemie a pod rúškom tmy naložili do mraziaceho voza, predstavujúceho kvalitné zabezpečenie pre prípad, že by sa niektorý z unesených počas dlhej cesty prebudil. Zmrazení džinovia sú totiž celkom bezmocní.
Len čo to mali hotové, hlavný bandita zatelefonoval vodcovi sekty a oznámil mu dobré správy. Po vyše stopäťdesiatich rokoch mala sekta Ásf Nág vo svojej moci nie jedného, ale hneď dvoch džinov.
Príslušníci sekty Ásf Nág však neboli jediní, ktorí sa po udalostiach v Sunderbans rozhodli sledovať Nimroda a Rakšasasa. V Kalkate mal svojho špeha aj Iblis z kmeňa Ifritov. Volal sa Horsa Srstam, a len čo sa dozvedel, že v Kalkate sú dvaja džinovia, začal zisťovať, v ktorom hoteli sa ubytovali. Potom zavolal Oleaginusovi, a ten priletel prvým lietadlom z Las Vegas.
Ani jeden z nich však nebol bohvieaký dobrý špión, a tak síce neprestajne sledovali hotel, no celkom im ušlo, že džinov niekto medzičasom uniesol. Až po tom, čo sa na druhý deň neukázali ani na raňajkách, ani na obede, ani na večeri, Oleaginusa premohlo podozrenie, že niečo nie je v poriadku. „Včera večer sme ich videli prichádzať,“ premýšľal nahlas. „Takže teraz sú buď stále vo svojom apartmáne, alebo sa niekam transsubstanciovali bez toho, aby sme o tom vedeli.“

„Sú to džinovia,“ mykol plecom Horsa. „A džinovia to robia práve tak, nie? Objavujú sa a miznú ako dym.“

„Nie vtedy, keď nemusia,“ prezradil mu Oleaginus. „Veci sa majú tak, že svoju džinovskú moc využívajú iba vtedy, keď je to naozaj nevyhnutné. Nejako to súvisí so šetrením životnej energie, alebo čím. Tak či onak, museli nám nejako prekĺznuť pomedzi prsty.“

„Ale ak odišli, potom by sme mohli prehľadať ich izby,“ navrhol Horsa. „Mám univerzálny kľúč. Ukradol som ho jednej z hotelových chyžných.“

Oleaginusovi sa priveľmi nepáčilo, že má urobiť niečo, čo je zjavným zločinom. O Indii nevedel zhola nič a myslel si, že zlodejov v nej trestajú odseknutím ruky. Zároveň však musel uznať, že prezrieť izby tých džinov je veľmi dobrý nápad. Mohli by tam nájsť pár vlasov alebo dokonca odstrihnutý kus nechta, ktorý im pomôže džinov ovládnuť a umiestniť do fľaše, tak, ako žiadal Iblis. Ten bude určite spokojný. Nebolo to síce rovnako dobré ako zajať dvojčatá, ale rozhodne to bola druhá najlepšia alternatíva.
Zavolal z hotelovej haly do apartmánu, aby sa ešte raz uistil, že tam nik nie je, a kým čakal, či to niekto nezdvihne, jeho chamtivá myseľ sa už túlala ulicami Monte Carla, kde sa chystal žiť z výnosu svojich troch želaní ako nejaký moderný gróf Monte Christo. „Neberú to,“ povedal napokon. „Poďme. Čaká nás pár zlých skutkov.“

Pomocou univerzálneho kľúča sa dostali do obrovského apartmánu s dvoma posteľami s nebesami, zlatými kohútikmi v kúpeľni a tromi balkónmi. Presne, ako očakávali, nik iný tam nebol. Skrine však našli plné Nimrodových šiat, takže bolo jasné, že džinovia odtiaľ neodišli natrvalo. „Títo džinovia ale vedia, ako žiť, čo?“ nadhodil Horsa.
„Pravdaže, ty debil. Vari si už počul o džinovi, ktorý by bol chudobný? Jasné, že nie! Iba totálny chumaj by čakal, že džin nebude žiť v maximálnom prepychu a bohatstve.“

„Áno, pane,“ prikývol Horsa a prešiel do jednej z rozmerných kúpeľní.
„Čo tam robíš?“

„Hľadám hrebeň alebo odstrižky nechtov, tak, ako ste vraveli.“

„Ty si fakt debil! Vidím, že o džinoch nevieš absolútne nič. Oni totiž nikdy nenechajú hrebeň len tak v kúpeľni, rovnako ako ostrihané nechty. Vždy ich zamykajú do trezora.“ Aby zdôraznil, čo vraví, ukázal na tučný zväzok rupií len tak pohodený na jednom z nočných stolíkov. „Peniaze, to je niečo celkom iné. Vôbec si ich nevážia a ani vo sne by im nenapadlo nejako ich chrániť. Môžu si ich totiž kedykoľvek znova vyrobiť. Ale hrebeň, ten je pre nich hotový poklad.“

Otvoril jednu zo skriniek a skrutkovačom, ktorý si priniesol práve za týmto účelom, poľahky otvoril izbový trezor. Presne, ako predpokladal, v ňom našiel dva hrebene, zasmrkanú vreckovku, ktorá bola preňho rovnako užitočná, aj keď trocha nechutná, malú taštičku s odstrižkami nechtov a dokonca – Nimrod a Rakšasas zjavne nenechávali nič na náhodu – aj dve zubné kefky. Každá z týchto vecí by Iblisovho sluhu priviedla do extázy aj sama osebe, no objavil tam ešte niečo, čo mu pripadalo cennejšie ako Svätý grál – termosku, ktorú Rakšasas priniesol z močiarov Sunderbans.
„Ani sa mi tomu nechce veriť,“ povedal bez dychu ukazujúc na nálepku. „Pozor! Džinovské dvojčatá!“ Nahlas sa zasmial. „Ach, v také šťastie som azda ani nedúfal. Veď keď som naposledy počul o tých deckách, Johnovi a Philippe, boli ešte v New Yorku. Naši ľudia ich dňom a nocou sledujú.“ Pokrútil hlavou, akoby z prepracovaných mozgových buniek potreboval vytriasť ešte pár myšlienok navyše. „Ale ak je to tak, prečo by potom Nimrod držal tú termosku v trezore? Koľko džinovských dvojčiat asi tak pozná? Kde je ten termálny zobrazovač, čo som priniesol zo Štátov?“

Horsa mu podal elegantný kožený kufrík, Oleaginus ho otvoril, spojazdnil v ňom špeciálne zobrazovacie zariadenie a opatrne predeň postavil termosku. Okamžite uvidel dve tmavočervené postavy presúvajúce sa sem a tam po svojom väzení ako horúca protoplazma pod elektrónovým mikroskopom. Nebolo o tom najmenších pochýb. V termoske boli zavretí dvaja džinovia.
„Super!“ zvolal nadšene.
„Ale ak sú to naozaj John a Philippa,“ namietol Horsa, ktorý bol oveľa inteligentnejší ako jeho americký nadriadený, „koho potom sledujú vaši ľudia v New Yorku? Buď si nerobia poriadne svoju prácu, alebo…“

„Alebo čo?“ spýtal sa ho Oleaginus podráždene.
Horsa pokrčil plecami. „Vlastne nič,“ pripustil.
„Niečo by sa predsa len našlo. Naši ľudia zrejme v New Yorku sledujú dvojicu inochov. Veď vieš, dvojníkov, ktorí slúžia ako dokonalé alibi alebo aj na odvrátenie pozornosti. Pravdaže, na to, aby niekto získal inocha, potrebuje anjela, ale počul som, že tí dvaja vedia byť hrozne presvedčiví.“ Sám si prikývol, lebo sa mu vlastná teória celkom páčila. „Áno, bolo by to celkom logické. Rozhodne by sa tým vysvetľovalo, ako môžu byť naraz na dvoch miestach – jednak v New Yorku a jednak v tejto termoske.“

Poskladal termálne zobrazovacie zariadenie do kufríka, pridal k nemu termosku a zavrel ho.
„Poďme,“ rozhodol. „Vypadneme odtiaľto.“

„Ale čo tie hrebene a nechty?“ namietol Horsa.
„Na tie kašlem. Lepší vrabec v hrsti ako holub na streche, no nie? Okrem toho, Iblis jasne povedal, že mu ide najmä o tie dvojčatá.“ Teraz sa už Oleaginus uškŕňal od ucha k uchu. Jeho tri želania sa stanú skutočnosťou! Musí to tak byť! Pokrútil hlavou, akoby sám žasol nad tým, čo sa mu podarilo. „Keď ich odovzdám Iblisovi, bude nadšený,“ vyhlásil. „Neviem sa dočkať, kedy uvidím, ako sa tvári.“

DEVIATA KAPITOLA
NUNC FORTUNATUS SUM
Keď po desaťapolhodinovom lete spoločnosťou Gulf Air dorazili do Káthmandu, kde mali pátrať po ružovej pevnosti z obrazu Východoindickej spoločnosti, veľmi rýchlo si uvedomili, že táto ázijská metropola nie je ani zďaleka taká, ako predpokladali. Namiesto horalov s tvrdým pohľadom, cestovateľov so sánkou ako zo žuly a mníchov s nevyspytateľným pohľadom sa ocitli uprostred davu s hipisákmi, predavačmi kobercov, turistami, poriadkovými policajtmi a adeptmi východných náboženstiev v šafranových róbach, pochádzajúcimi z miest ako Buffalo, New York, Detroit či Michigan a snažiacich sa predať prichádzajúcim ľuďom osvietenie, ktoré našli v niektorom z ášramov.
„Čo je to ášram?“ spýtal sa Dybbuk pozerajúc na leták, ktorý mu strčili do ruky azda ani nie desať sekúnd po odchode z letiska, skôr ako stihol nastúpiť do pristaveného taxíka.
„Je to taký pseudonáboženský útulok,“ vysvetlil mu Groanin. „Slúži tým, čo hľadajú miesto pokoja, meditácie a čo ja viem čoho ešte.“ Odbil ďalšieho z adeptov snažiaceho sa presviedčať ho cez otvorené okno taxíka. „Ak naozaj túžia po osvietení, mali by si prečítať encyklopédiu alebo nejaké poriadne noviny. Nenájdu ho, kým budú mať zavreté oči a odriekavať nejakú hlúpu mantru.“

Dvojčatá sa na seba s úsmevom pozreli. S Groaninom sa na cestách nikdy nenudili. „Čo je to mantra?“ spýtal sa ho John.
„Také zaklínadlo – slovo, ktoré opakujú stále dokola, aby sa mohli zbaviť aj toho mála, čo im ešte ostalo v hlave.“

„A to už prečo?“ nechápal Dybbuk.
„Dobrá otázka,“ pochválil ho komorník. „Asi aby odhalili zmysel života alebo niečo také. Je to celé nezmysel.“

Ubytovali sa v hoteli a potom sa vybrali do mesta, kde ich čakal úplne iný objav. Aj keby totiž nevnímali desiatky zaklínačov hadov na námestí Durbar, nemohlo im ujsť, že väčšina svätýň v meste je zdobená motívom kobry. Zlatá socha bývalého kráľa Nepálu v paláci Deotalli Durbar dokonca sedela pod čímsi ako strieškou, ktorú tvorila plochá hlava obrovskej kobry. Z tohto pohľadu sa teda rozhodne ocitli na správnom mieste.
Philippu však aj napriek všetkému trápil pocit, že to nie je miesto, ktoré hľadajú. Ak pre nič iné, tak preto, lebo ani jedna z budov Káthmandu sa vôbec nepodobala na ružovú pevnosť z obrazu Východoindickej spoločnosti. Tento názor jej potvrdil aj mladý muž menom Padma Trungpa z recepcie hotela, v ktorom bývali.
„Môžem vám hneď povedať, že na tom vašom obraze nie je nijaká budova z Nepálu,“ oznámil im, keď mu ukázali obraz. „Skôr mi pripomína niektorú z pevností v severoindickom štáte Uttarpradéš južne od nás. Aj keby ste ju však išli hľadať, bude to ako pátrať po ihle v kope sena. India má viac pevností a palácov, ako si viete predstaviť. Nerád to hovorím, no podujali ste sa na nesplniteľnú úlohu.“

Štvorica sa teda vrátila do svojich izieb s mizernou náladou, ktorú trocha zlepšil iba fakt, že deťom sa v dusnej horúčave Káthmandu vrátili džinovské schopnosti. Na Groanina tam však bolo prihorúco a v kuse sa na to sťažoval, aj keď predtým neochvejne trval na tom, že tam pôjde s nimi. „Nechápem, ako som sa mohol nechať presvedčiť, aby som šiel práve sem,“ frflal. „V živote som nezažil horúcejšie miesto. Naozaj, nikdy a nikde.“

John mu teda pomocou svojich obnovených schopností vytvoril elektrický ventilátor, vďaka ktorému sa cítil lepšie – alebo aspoň tak, že sa už neponosoval. Potom obrátil pozornosť na obraz Východoindickej spoločnosti rozložený na stole, či presnejšie na spleť hadov vytvorených tajným písmom.
„Máte už niekto predstavu, čo by to mohlo znamenať?“ spýtal sa.
Philippa pozrela na obraz a pokrútila hlavou. Z knihy o kódoch a šifrách, ktorú čítala v Rakšasasovej lampe, toho pochopila iba veľmi málo, a vlastne ju to ešte viac zmiatlo. „Zatiaľ nie,“ odvetila zamyslene. „Iba to, že ten kód nemôže byť veľmi zložitý. Veď prečo by ho inak Killiecrankie písal neviditeľným atramentom?“

„Správna pripomienka,“ pochválil ju Groanin.
„Niečo mi to pripomína,“ vyhlásil John, uprene hľadiac na riadok plný tancujúcich hadov. „Kiežby som vedel čo.“ A v tej chvíli to pochopil. „Čo to táram? Pravdaže viem, čo mi to pripomína! Prečo mi to len nenapadlo, kým sme ešte boli v Rakšasasovej knižnici? A to som navyše fanúšik Sherlocka Holmesa! Ten kód je celkom ako v Tancujúcich figúrkach – jednom z najslávnejších príbehov Arthura Conana Doyla. Ibaže namiesto tancujúcich ľudí používa tancujúce hady.“

Dybbuk vydal svoj obľúbený prejav nespokojnosti pripomínajúci fagot a vyvrátil oči. „Prezradíš aj nám ostatným, čo to bľaboceš?“ spýtal sa a zobral z nočného stolíka tibetský modlitebný mlynček. „Alebo to z teba musím vymlátiť touto sprostosťou?“

„Nie. Radšej to vzdaj a aspoň raz sa niečo pouč,“ povedal mu Groanin. „John má totiž pravdu. Veru tak, John, máš stopercentnú pravdu. Tie hady sú celkom ako figúrky v slávnom prípade Sherlocka Holmesa.“ Netrpezlivo sa pozrel po Dybbukovi. „Keby sme si boli z Londýna priniesli tú knihu, mohli sme si teraz pripomenúť, ako presne ten kód Sherlock rozlúštil“

„ABECEDARIAN!“ povedal John a pred každým z nich sa objavil výtlačok knihy Návrat Sherlocka Holmesa – zbierka príbehov vrátane slávnych Tancujúcich figúrok. Bolo to rovnaké brožované vydanie ako to v jeho izbe v New Yorku.
„To je ono!“ potešil sa komorník.
„Prosté, milý Watson,“ dodal John.
„Takže teraz navrhujem, aby sme si všetci prečítali tú poviedku. Veru tak, všetci si ju prečítajme a potom ju aplikujme na záhadu, ktorá leží pred nami, presne tak, ako by to urobil Sherlock Holmes.“

Dybbuk hlasno zastonal. „Čože? Zasa?! Odkedy som s vami, nerobím nič, len čítam jednu nudnú knihu za druhou.“ Podráždene pokrútil hlavou. „ZYGOBRANCHIÁT! Želám si, aby som vedel, čo ten kód znamená a ako ho rozlúštiť.“

„Želania takto nefungujú,“ zasmial sa John. „Mal by si sa poriadnejšie pozrieť do bagdadských pravidiel. Štvrtá kapitola, tretia časť, prvý odsek. Nemôžeš si želať niečo, čo nevieš. Želať sa dá iba to, čo vieš. Je v tom nenápadný rozdiel a veľa ľudí ho nechápe.“

Dybbuk to, pravdaže, vedel, lebo nebol ani zďaleka taký nevzdelaný a nesčítaný, ako sa občas tváril. „Povedal som to len tak,“ vyhlásil. „Nesnažil som sa to naozaj dosiahnuť.“

„Tak prečo si vyslovil svoje spúšťacie slovo?“ nechápala Philippa. „Ak si teda naozaj nechcel, aby sa ti to želanie splnilo.“

„Zo zvyku,“ odvetil. „To je všetko. Spravil som to iba zo zvyku.“

„Poďme radšej na to, deti,“ vyzval ich Groanin pripomínajúc, kvôli čomu sa to všetko začalo. Otvoril svoj výtlačok a prelomil mu väzbu, až Philippa mimovoľne vystrúhala bolestnú grimasu.
„Musíme si to poriadne prečítať, inak nemáme šancu splniť to Dybbukovo želanie.“
Dybbuk si zahryzol do pery. „Som Buck,“ pripomenul komorníkovi. „Iba Buck, dobre?“

Philippa narysovala na list papiera mriežku a do každého štvorčeka buď nakreslila hada z kódu, alebo ho nechala prázdny.
„Podľa Sherlocka Holmesa,“ povedala, „je najčastejšie používaným písmenom abecedy E a aj v krátkej vete je pravdepodobné, že sa bude vyskytovať častejšie ako ostatné. Keď sa pozrieme na náš kód, nájdeme v ňom dvadsaťosem hadov smerujúcich doľava a označených päťkou. Je ich najviac zo všetkých. To by podľa Holmesa malo znamenať, že zastupujú písmeno E. Pripísala teda ku všetkým takýmto hadom písmeno E.“
„Je tu ešte jedna vec,“ pridal sa k nej Groanin. „Všimli ste si, že niektoré hady majú vyplazený jazyk a iné nie? Ak použijeme t o, čo Holmes hovorí o tancujúcich postavičkách, dôjdeme k záveru, že jazyk označuje koniec slova.“ A tak za každým hadom s vyplazeným jazykom napísal čiarku. „Z tejto dedukcie potom vyplýva, že niektoré slová majú iba tri písmená.“
„No a ak ste sa dobre učili, potom viete, že najbežnejšie anglické slová na tri písmená sú THE, AND, FOR, BUT,  NOT‚ ALL a TOO. Keď to pridáme k tomu, čo Philippa zistila o písmene E, potom môžeme hneď odhadnúť šesť celých slov. Zároveň tým zistíme, ktoré hady zastupujú písmená T a H. Dopísal do mriežky niekoľko písmen T a H a spokojne sa usmial. „Je to ako lúštiť krížovku,“ povedal.
„Alebo hrať scrabble,“ dodala Philippa „Neznášam scrabble,“ zavrčal Dybbuk.
John sa rozhodol, že je rad na ňom, a ukázal na slová, ktoré sa skladali iba z dvoch písmen. „Tu zasa máme niekoľko slov s dvoma písmenami,“ povedal a začal spisovať všetky, na ktoré si spomenul „Slová ako OF, TO, IN, IS, HE, BY, OR, AT, IT, IF, ON, hm…“
„Hm nie je anglické slovo,“ namietol Dybbuk.
„Viem, len som si už nevedel spomenúť na nijaké ďalšie,“ pripustil John.
„AS, AN a SO“, pomohol mu Dybbuk. John si pomyslel, že v scrabble možno nie je ani zďaleka taký zlý, ako by sa mohlo zdať.
„Tak fajn,“ potešila sa Philippa a pozrela sa, ako to vyzerá v mriežke. „S tým, čo vieme o T a H, dokážeme zistiť, o aké dvojpísmenové slová ide. Zároveň nám to dá písmená O, I, F‚ A a N.“ Dopísala ich všetky do mriežky a usmiala sa. „Už sa to lepší,“ vyhlásila. „O chvíľu to budeme mať celé.“

Nemýlila sa. S pomocou Sherlocka Holmesa a jednoduchej eliminácie sa pred nimi odhaľovalo čoraz viac z kódu, ktorý naozaj nebol vôbec zložitý. Hady s hlavami smerujúcimi doľava nadol označovali prvých šesť písmen anglickej abecedy, tie, ktorých hlavy smerovali doprava nadol, označovali ďalších šesť – za predpokladu, že rátali I a J ako jedno –, hady smerujúce doprava nahor označovali N, O, P, Q, R a S,  no a tie obrátené doľava nahor zasa písmená T  až Z. Posledný odkaz plukovníka Mountstuarta Wavella Killiecrankieho sa ukázal v plnej kráse.
Hada som nasekol ale nezabil Ušiel som na toto biedne miesto, kde zrejme zahyniem rukou nepriateľa. Ale v tejto chvíli mám šťastie, a aj vy by ste mali ísť až na dno a odhaliť kráľovské bohatstvo v zelených očiach Kráľovskej kobry z Káthmandu. Hľadajte tretieho hada, ale dajte si pozor na ôsmeho. M. W. K.
Jednotlivé slová už teda poznali, no celkový význam im stále unikal. Dybbuk sťažka zastonal. „Toľko roboty a stále nechápeme, čo chcel ten plukovník povedať.“ Sklamane pokrútil hlavou. „Ten chlap nechcel nič riskovať, čo? Nečudo, že ani jeho rodina nič nenašla.“

„Čo asi myslel tým, že nasekol hada?“ spýtal sa John Groanina.
„Asi to, že ho vážne zranil,“ odvetil komorník. „Ale nepýtaj sa ma, prečo to napísal práve takto. Netuším to. O sekaní hadov neviem ani ň.“

Dybbuk znova pokrútil hlavou. „Niekde sme museli spraviť chybu.“

„Určite nie v kóde,“ nedal sa Groanin. „Môžeš mi veriť. Som špecialista na krížovky.“

„Ale nedáva to zmysel,“ namietol John. „Ako môže tvrdiť, že má šťastie a zároveň, že zrejme zahynie rukou nepriateľa?“

„Presne tak,“ podporil ho Dybbuk. „Podľa Rakšasasa zomrel na uhryznutie kobrou kráľovskou. Na tom nie je nič šťastné.“ Sklamane plesol po obraze Východoindickej spoločnosti, vstal a odišiel k mape Nepálu aj časti severnej Indie zavesenej na stene.
„M. W. K.,“ premýšľal John nahlas. „Iniciálky plukovníka Mountstuarta Wavella Killiecrankieho. Sedí aj to, čo hovorí o zelených očiach Kráľovskej kobry z Káthmandu. To je celkom logické. Možno sme napokon predsa len tam, kde sme chceli byť.“

„Podľa toho chlapa na recepcii tu nič také nie je,“ pripomenul mu Dybbuk kladúc prst na Káthmandu a prechádzajúc ním na Uttarpradéš. „Podľa neho by sme tú ružovú pevnosť mali hľadať niekde tuto.“

„Obávam sa, že máš pravdu,“ povedal Groanin. „Z pohľadu architektúry sme tak mimo, ako sa len dá.“ Otvoril pohárik s detskou výživou – jedinou potravou, ktorú bol ochotný konzumovať mimo Anglicka – a pustil sa do jedla.
Dybbuk vystrúhal znechutenú grimasu. „Nechápem, ako to môžeš jesť.“

„Na tom nič nie je,“ odvetil komorník. „Stačí otvoriť ústa a naložiť si to do nich lyžičkou.“

„Aleje to hnus,“ zasmial sa chlapec.
„Mladý muž, tento hnus, ako mu hovoríš, jem preto, lebo môj žalúdok jednoducho neznesie všetky tie cudzokrajné svinstvá s karí, čili a čo ja viem s čím ešte. Toto jedlo je sterilizované. Môže sa s pokojným svedomím podávať aj malým deťom. Bezpečnejšiu potravu si neviem predstaviť.“

„Deťom?“ smial sa Dybbuk. „Ten hnus by som nedal ani psovi.“

Groanin sa zamračil. „Keby si mal pokazený žalúdok, možno by ti to až také veselé nepripadalo. Vlastne si celkom želám, aby si ho aspoň chvíľu mal poriadne pokazený. Potom by ťa možno ten hlúpy smiech prešiel a s trochou šťastia by si aj pochopil, prečo to robím.“

„Povedz to ešte raz!“ prikázal mu Dybbuk nečakane.
„S trochou šťastia by si…“

„Šťastia…“ Dybbuk zobral zo stola preklad Killiecrankieho odkazu. „Áno. S trochou šťastia.“ Položil prst na prvý riadok a začal čítať: „… Ušiel som na toto biedne miesto, kde zrejme zahyniem rukou nepriateľa. Ale v tejto chvíli mám šťastie…“

Nato sa vrátil k mape, hlasno zaujúkal a nadšene zaboxoval do vzduchu. Odrazu sa cítil oveľa spokojnejší sám so sebou. Prišiel na niečo dôležité, čo všetkým ostatným uniklo! Konečne v niečom predčil Philippu aj Johna! Konečne sa mohol sám sebe hrdo pozrieť do očí.
„To je ono!“ zvolal. „To je ono! Je to také jednoduché… Žasnem, že ste na to neprišli aj vy dvaja.“

John sa na chvíľu nechápavo zahľadel na mapu, potom vstal a hrozivo zdvihol tibetský modlitebný mlynček. „Prezradíš aj nám ostatným, čo to zasa bľaboceš?“ spýtal sa. „Alebo to z teba musím vymlátiť touto sprostosťou?“

„Našiel som odpoveď,“ vyhlásil Dybbuk a bodol prstom do mapy „Plukovník Killiecrankie sa jednoducho zahral so slovíčkami. Nechcel povedať, že má šťastie, lebo ho asi onedlho zabijú. Chcel povedať, že je v meste Lakhnaú, ktoré keď prečítaš po anglicky, znamená ‚šťastie v tejto chvíli‘. Leží v Uttarpradéši v severnej Indii necelých päťsto kilometrov od Káthmandu.“

John, Philippa a Groanin sa išli pozrieť na mapu, zatiaľ čo Dybbuk tancoval od radosti po izbe.
„Neznášam, keď má pravdu,“ zamrmlala Philippa siahajúc po poznámkovom bloku.
„Lakhnaú, hlavné mesto severoindického štátu Uttarpradéš,“ čítala Philippa z turistického sprievodcu, „je zrejme najznámejšie päťmesačným obliehaním jeho britských obyvateľov v roku tisícosemstopäťdesiatsedem počas prvej vojny za nezávislosť alebo veľkej vzbury, ako sa jej niekedy hovorí.“

„Dokonale sa to zhoduje s ostatnými dátumami,“ poznamenal John.
„Pravdaže,“ odvrkol Dybbuk, ktorý nebol ochotný tolerovať nijaké odbočky od jeho dokonalého riešenia a chcel, aby sa všetci sústredili na pátranie po ružovej pevnosti a stratenom talizmane.
Philippa prelistovala niekoľko strán v turistickom sprievodcovi. „Bohužiaľ, o nijakej ružovej pevnosti sa tu nepíše,“ vyhlásila.
„Nájdeme ju, až tam budeme,“ nedal sa Dybbuk.
„Lietadlom sa tam však cestuje dosť zložito,“ ozval sa Groanin zahľadený do mapy. „Asi budeme musieť prestupovať v Kalkate.“

„Ani náhodou,“ rozhodol Dybbuk. „Kalkata je presne opačným smerom. Okrem toho, kto vraví, že pôjdeme lietadlom?“

„Dúfam, že nechceš navrhnúť, aby sme tam leteli na vzdušnom víre,“ povedal Groanin.
„Všetky sily sa nám vrátili,“ mykol plecom mladý džin. „Tak prečo nie?“

„Ešte nikdy som nijaký vír nevyrobila,“ pripustila Philippa.
„Ani ja,“ pridal sa k nej John.
„Aleja áno,“ podotkol Dybbuk. „Ten, ktorým som sa dopravil z Palm Springs v Kalifornii do hradu pratety Felície na rieke Hudson.“

„Takmer si sa pritom zabil,“ pripomenula mu Philippa. „Sám si to vravel.“

„Ale iba preto, lebo som zašiel priďaleko na sever. Mal som sa držať čo najviac na juhu, kde je teplo. Mal som ísť na Floridu a odtiaľ pozdĺž východného pobrežia. Okrem toho, teraz sme v Indii, a ak si si nevšimla, je tu horúco až-až. Neexistuje, aby ma v tejto krajine zradili moje džinovské schopnosti.“

Lenže na druhý deň, keď už mali odletieť do Lakhnaú, Dybbuka nezradili džinovské schopnosti, ale žalúdok. Už keď sa zobudil, bolo mu mizerne. „Akoby mi niekto tlačil na brucho päsťou,“ sťažoval sa.
„Nemal si včera pojesť toľko karí,“ povedal mu Groanin celý šťastný, že sa potvrdili jeho slová o nebezpečnosti cudzokrajných jedál. „Hovoril som ti, aby si sa vyhýbal tým indickým zmesiam. Teraz ti už asi nepripadá také veselé, že konzumujem výlučne sterilizovanú detskú stravu, však? Aj ty si jej mal dať prednosť pred tým, čo si do seba pchal celý večer.“

„Nemôže mu byť zle z karí,“ namietla Philippa. „Jedli sme ho všetci traja – John, Dybbuk aj ja. No a ja sa cítim celkom dobre.“

John mlčal. Cítil sa previnilo a dúfal, že si nik nespomenie na Groaninovo želanie z predchádzajúceho večera – na to, aby mal Dybbuk pokazený žalúdok. Vôbec mu ho nechcel splniť, no džinovské schopnosti sa mu vrátili tak nečakane a bol taký unavený po dlhom lete z Londýna, že ho splnil bez toho, aby si to čo i len uvedomil. Nimrod tomu hovoril „podprahové plnenie želaní“ a stávalo sa to neskúseným džinom. Tí niekedy splnili ľuďom želanie aj bez toho, aby chceli či o tom vôbec vedeli. Teraz si s hrôzou uvedomil, že Groanin želal Dybbukovi pokazený žalúdok naozaj, nie iba naoko.
„Nemôžeš si jednoducho želať, aby to prestalo?“ spýtal sa Dybbuka. „Myslím pomocou džinovských schopností.“

„Myslíš, že som to už neskúsil?“

John prikývol. Pravda bola taká, že aj on už uvažoval o možnosti vyliečiť ho, no keďže nevedel presne, ako sa to robí, bál sa, aby to celé ešte nezhoršil.
„Budete musieť vyrobiť vír bezo mňa,“ šepol Dybbuk. „Ja sa na to necítim.“ Chabo sa usmial. „Berte to z tej lepšej stránky. Ak sa zrútime s lietadlom, všade okolo nás bude dokrčený plech. Ak sa zrútime s vírom, budú nás obklopovať vzduchové vankúše. Verte mi, nič na svete nie je bezpečnejšie ako vankúš zo vzduchu.“

Groanin zavrel oči a prikývol. „Viem, že to oľutujem,“ vyhlásil. „Veru tak, viem to.“

Vyšli na strmý kopec na západnom konci mesta. Bol z neho nádherný výhľad na údolie Káthmandu, ktoré podľa Philippinho turistického sprievodcu bolo kedysi jazerom plným hadov. Úplne hore stál chrám Swajambhu Ganapati plný opíc, pútnikov a turistov. Kúštik od neho, neďaleko veľkého parkoviska, našli pokojné miesto, na ktorom sa John pustil do vyrábania vzdušného víru. Jeho prvý pokus prevrátil na strechu jedno z áut a druhý takisto vymknutý spod kontroly zahnal húf opíc až kamsi k Prírodovednému múzeu na južnom úpätí kopca.
„Došľaka zeleného!“ zlostil sa Groanin. „Nakoniec nás kvôli tebe všetkých zavrú, John. Preboha, už to skonči, kým nás niekto neuvidí!“

„Niekto nás už vidí,“ namietla Philippa a ukázala na druhý koniec parkoviska, na ktorom sa im úctivo klaňal starý mních v červenej róbe, s rukami zopätými k modlitbe. „Pokračuj, John,“ dodala. „Teraz je už neskoro uvažovať, čo si o nás pomyslí.“

„Zdá sa, že ste mu rozjasnili celý deň,“ poznamenal komorník práve vo chvíli, keď ich tretí Johnov pokus o vzdušný vír nakoniec predsa len zdvihol zo zeme. „Tipujem, že ste obnovili jeho vieru – nech už verí v čokoľvek.“

„Tak proti tomu rozhodne nič nemám,“ povedala Philippa a veselo mníchovi zamávala. Ešte viac ju potešilo, keď jej gesto opätoval.
„Hotový nebeský voz,“ skonštatoval Groanin, snažiac sa niečoho zachytiť a zisťujúc, že vzduch nie je práve najvhodnejšie držadlo. „Dofrasa!“

Aj Dybbuk hlasno zastonal, lebo vír sa pod nimi mykol a vyrazil vpred, akoby ho ťahala šestica neviditeľných koní. O pár sekúnd neskôr sa naklonil cez jeho okraj a na Philippino znechutenie sa vyvracal na hlavy akýchsi turistov.
„Už je ti lepšie?“ spýtala sa ho štipľavo.
Iba sa chabo usmial. „Trocha. Možno.“

„Chudáci turisti,“ vzdychla si.
Zmätok, ktorý narobili Johnove vzdušné víry a Dybbukov pokazený žalúdok, sa však ešte ani zďaleka neskončil. Keď sa začali vzďaľovať od kopca, John sa pokúsil zmeniť smer víru, no spôsobil to, že vír sa najprv zľahka a potom veľmi prudko nachýlil, takže z neho takmer vypadli.
„Pomalšie!“ zvrieskol Groanin. „Všetkých nás vysypeš!“

„Prepáčte,“ ospravedlňoval sa John. Dybbukovi medzičasom prišlo opäť zle a vyvracal sa na húf opíc, ktoré predtým vyhnali z kopca.
„Vystri sa,“ poradil Johnovi, len čo si utrel ústa rukávom a mohol zasa hovoriť. „Zapri sa pätami o vietor. Tak sa budeš môcť lepšie sústrediť na to, čo robíš.“

John ho poslúchol, zaboril nohy do rýchlo prúdiaceho vzduchu a vír sa hneď stabilizoval.
„Ale nie priveľmi,“ varoval ho Dybbuk.
„Myslím, že sa už do toho dostávam,“ zakričal John do silnejúceho hukotu vetra.
„To dúfam, došľaka!“ zastonal Groanin. „Ak to bude ešte chvíľu takto pokračovať, aj ja tu niekde nechám raňajky.“

Vír sa rútil vo veľkej špirále dolu údolím. Na jednom mieste prešiel priamo ponad penzión pre peších turistov a jeho spodná časť strhla plechovú strechu zo spŕch a záchodov. Aj z výšky bolo vidieť, ako trápne sa cítia a akí sú nazlostení tí, čo sa nachádzali pod ňou. Dybbuk sa aj napriek pokazenému žalúdku nahlas rozosmial.
„Mal by som ťa nechať pilotovať častejšie, John,“ poznamenal.
„Sme príliš nízko,“ varovala brata Philippa. „Všetci nás vidia.“

Mala pravdu. Všetci na zemi mohli jasne vidieť tri deti a jedného jednorukého muža pohodlne usadených uprostred čohosi, čo napohľad vyzeralo ako malé tornádo. Jeden dopravný policajt sa ich márne snažil nasmerovať preč od rušného námestia Durbar, hneď sa však musel hodiť na zem, aby ho nezrazila letiaca satelitná anténa, ktorú vír strhol z reštaurácie Bonnington Burger Bar. Murári, ktorí kládli tehly a prehadzovali piesok na stavbe hotela Základný tábor Hillaryho a Tenzinga, zutekali kade ľahšie, len aby zmizli z kľukatej trasy nebezpečného vetra. V akomkoľvek inom meste by určite zavládol chaos, no Káthmandu je známe svojou toleranciou a uvoľnenými, neviazanými spôsobmi, takže sa našlo iba veľmi málo ľudí, ktorí by na štvoricu západniarov letiacich povetrím reagovali nejako negatívne. Pre mnohých divákov to vlastne bol dôvod, prečo prišli do hlavného mesta Nepálu. Boli presvedčení, že tí štyria, sediaci s prekríženými nohami vysoko vo vzduchu, zvládli tajné jogínske umenie levitácie, ktoré je údajne jedným z aspektov transcendentálnej meditácie. Bol to pre nich jasný dôkaz osvietenia, ktoré hľadali v chrámoch a ášramoch. A tak sa mnísi ukláňali, svätí muži dvíhali ruky k nebu, guruovia tlieskali, jogíni zaujímali polohu lotosového kvetu a nadhadzovali sa v nej v nádeji, že vzlietnu, ženy hádzali kvety a hipisáci robili mierové znamenia a tupo sa usmievali.
„Bomba!“ tešil sa Dybbuk, opätujúc ich pozdravy.
„Kadiaľ do Lakhnaú?“ spýtal sa ho John.
„Tadiaľ,“ odvetil stroho.
John sa naňho pozrel. Stále bol biely ako krieda a ukazoval kamsi na západ. „Si si istý?“ spýtal sa ho.
„Isteže som,“ odsekol Dybbuk a nasilu prehltol žlč, ktorá sa mu drala do hrdla. „Chvíľu na západ, potom na juh a až do poludnia už len rovno.“

Nepál je krajina s najvyššími horami na svete. Leží v nej Mount Everest, K2, Lhotse, Makalu a zrejme najťažšie zdolateľná osemtisícovka Annapurna. Johnov vír nabral kurz práve k nej a na úbočí narazil na silný monzún, ktorý ho aj napriek všetkej snahe tlačil čoraz hlbšie do Himalájí.
„Odkláňame sa od kurzu!“ kričala Philippa.
„Ja viem,“ odvetil John. „Nedokážem s tým nič spraviť.“

Ani ona, ani Dybbuk mu s tým nemohli nijako pomôcť, lebo veci sa majú tak, že vzdušný vír môže riadiť iba ten, kto ho vytvoril.
„Musíš sa dostať z tej turbulencie,“ radil Johnovi Dybbuk.
„Ísť vyššie sa neodvážim,“ namietol John. „Nevšimol si si, ako sa ochladzuje?“ Letmo sa pozrel dolu. „Zdá sa, že ani pristátie neprichádza do úvahy. Tam doluje sneh.“ Čím bližšie sa však dostávali k zasneženým svahom Annapurny, tým bola Johnovi väčšia zima, až napokon nebol schopný udržať vír pokope .1 musel pristáť na ľadovom poli uprostred nehostinnej severnej strany hory asi tritisíc metrov pod vrcholom.
Zhora ich bičoval ostrý vietor, do tváre im šibal sneh a mráz im prenikal až do špiku kostí, a čo bolo ešte horšie, až k jemnému plameňu, ktorý horí v každom džinovi. Nemali si ako a čím založiť oheň na zohriatie, takže šanca, že získajú dosť telesného tepla na použitie džinovských schopností, sa blížila k nule. Nevideli ani nikoho – nijakých domorodcov turistov či horolezcov –, kto by im mohol pomôcť aspoň niečím takým základným, ako je teplý čaj. Už o malú chvíľu im bolo jasné, že ak ich niekto veľmi rýchlo nezachráni, všetci tam zahynú.
„No nie je to úžasné?“ zastonal Groanin sadajúc si do tieňa veľkého ľadového balvana a strkajúc si ruku pod kýpeť druhej. Na moment ešte potlačil drkotanie zubov, aby mohol dodať smerom k Dybbukovi: „Vravel si, že nič nie je bezpečnejšie, a ja, hlupák, som ti uveril!“

„Nie je moja vina, že nevie poriadne pilotovať,“ ohradil sa Dybbuk. „Mal ísť na juh a potom na západ. Tak by sme sa vyhli tomuto poveternostnému frontu.“

„Jasne si pamätám, ako si vravel, že treba ísť najprv na západ a až potom na juh!“ zakričal John do burácajúceho vetra.
„Na mňa to nehádž!“ odsekol Dybbuk.
„Nikto to na nikoho nehádže,“ povedala Philippa. „Na to je už aj tak neskoro. Ak niečo veľmi rýchlo nevymyslíme, zamrzneme tu.“ Posadila sa ku Groaninovi a pritúlila sa k nemu, aby ju aspoň trocha zohrial.
Slnko už pomaly mizlo za veľkými mrakmi a teplota prudko klesala. Vo vlasoch sa im objavila námraza.
Keď sa znova ozval Groanin, jeho dych vyzeral ako džinovská transsubstanciácia, lebo s ním do mrazivého himalájskeho vzduchu unikalo aj jeho telesné teplo. „Ak má niekto z vás jedno z tých želaní pre najhorší prípad, teraz by bol najlepší čas použiť ho,“ vyhlásil.
Ani jedno z detí však nijaké diskrétum nemalo.
„To som mohol vedieť,“ zamrmlal si komorník trpko. „Veru tak. Nunc fortunatus sum.“
„Prosím?“ nechápala Philippa.
„Iba som nahlas premýšľal,“ odvetil a objal ju okolo pliec. „O tom, čo napísal plukovník Killiecrankie. Musím priznať, že by som veľmi rád bol v Lakhnaú, tak ako on.“

„Vlastne aj ja.“ Philippa šokovane zalapala po dychu a ukázala dolu svahom. „Pozrite sa tam!“

Dlhými, mocnými krokmi sa k nim blížila ozrutne veľká postava pripomínajúca prerasteného ľudoopa so strapatou ryšavou kožušinou. Hlavu mala pretiahnutú a jej tvár vyzerala ako z vypracovanej bravčovej kože.
„To je medveď?“ spýtal sa Dybbuk nervózne.
„Kdeže!“ odvetil John. „To je Yeti – snežný muž.“

Groanin zavrel oči a prichystal sa na poslednú modlitbu. „Došľaka zeleného!“ zamrmlal si ešte predtým. „Snežná príšera! Už len to nám chýbalo!“

DESIATA KAPITOLA
VZORNÍ AŽ HRÔZA
Tisíce kilometrov od Annapurny, v New Yorku, sa inochovia – dokonalí dvojníci Johna a Philippy, ktorých vytvoril anjel Afriel – správali až priveľmi vzorne. Jedna z vecí, ktorá robí anjelov anjelskými, je to, že jednoducho nemôžu robiť nič zlé, chybné, nedostatočné či nedokonalé. To však znamenalo, že anjelskí dvojníci nemali nijakú z chýb skutočných dvojčiat a vlastne ani nijakých iných detí. Niežeby John a Philippa boli zlé deti. Vôbec nie. Ako všetky deti – džinovské aj ľudské – ich však občas premohla lenivosť, neposlušnosť, nepozornosť či neodolateľná chuť na nejaké drobné darebáctvo. Nijaký z týchto prirodzených detských nedostatkov sa u inochov nevyskytoval, a po niekoľkých dňoch na Východnej 77. ulici číslo sedem si ľudia začali všímať, že sa správajú ako… nuž, ako dvaja anjelici a nie ako normálni mladí džinovia. Prvá to zaregistrovala gazdiná, pani Trumpová, keď videla dvojníčku Philippy umývať záchod a dvojníka Johna vynášať smeti. Pravda, to bolo až po tom, čo ktosi – teraz už chápala kto – za ňu povysával a poutieral prach.
„Neviem, čo máte vy dvaja za lubom,“ poznamenala, nervózne sa pohrávajúc s perlovým náhrdelníkom (pretože v skutočnosti bola veľmi bohatá a pod zásterou často nosila drahé šperky), „ale aj tak vám ďakujem za pomoc. V tomto dome je práce ako na kostole. Niekedy mám pocit, že na to, aby tu všetko išlo, ako má, by som potrebovala magické schopnosti.“
„Nemáme za lubom vôbec nič,“ povedala jej dvojníčka Philippy. „Iba sa vám snažíme trocha uľahčiť život.“
„Presne tak,“ podporil ju Johnov dvojník. „Čo keby ste si teraz išli na pár minút vyložiť nohy a ja vám zatiaľ uvarím bylinkový čaj? Vyzeráte na to, že by sa vám celkom hodil.“

„Ale čo by na to povedala vaša mama?“ namietla pani Trumpová. „Čo by si pomyslela, keby videla, že ma tu vy dvaja obskakujete ako nejakú madam? Na mieste by ma vyhodila! Neplatí ma za to, aby som tu vysedávala a popíjala čaj.“ Aj tak sa však posadila a nechala sa chvíľu rozmaznávať. Ako by mohla odmietnuť? Philippina dvojníčka jej dokonca upiekla koláč. Bol anjelsky dobrý.
„Ešte nikdy mi nikto nič neupiekol,“ priznala so slzou v oku. „Teda aspoň odvtedy, čo som bola malé decko.“ A nielen to. Ten koláč bol taký dobrý, aký ešte v živote nejedla. Aj čaj jej veľmi chutil. „Na toto by som si vedela rýchlo zvyknúť.“ Ticho sa zasmiala, potom ich však vyhnala z kuchyne, aby sa mohla pustiť do prípravy večere, a onedlho na deti svojich zamestnávateľov celkom zabudla. Na ich nezvyčajné správanie si spomenula až vo chvíli, keď prišla po večeri odpratať zo stola a prekvapene zistila, že to už spravili namiesto nej. Ba čo viac, stihli aj opláchnuť všetky riady a naložiť ich do umývačky. „No teda!“ žasla nahlas.
Aj pán Gaunt si všimol, že dvojčatá sú akési iné. Ako by si to mohol nevšimnúť, keď mu Philippina dvojníčka ráno priniesla do postele noviny aj s kávou – najlepšou, akú kedy pil – a Johnov dvojník mu zasa pripravil fantastický kúpeľ? Dokonca odrazu zhasínali svetlo v izbách, z ktorých odchádzali, čo sa ich už veľmi dlho snažil naučiť. Páčilo sa mu to, aj keď mal podozrenie, že sa ho iba snažia obmäkčiť pre niečo, o čo ho požiadajú neskôr. Zatiaľ sa však iba uvoľnil a spokojne si to užíval.
Jeho manželka si takisto všimla zmenu správania svojich detí, no na rozdiel od neho predpokladala, že už niečo vyviedli, a tak sa pokúšala čo najprísnejšie na ne dozrieť. Namiesto utajeného darebáctva však šokovane zistila, že Johnov dvojník hrá oveľa menej počítačových hier a nesleduje televíziu, ale omnoho viac číta. Ešte väčšmi ju zaskočilo, keď si všimla, že Philippina dvojníčka si pravidelnejšie češe vlasy, po každom jedle si čistí zuby, udržiava poriadok vo svojej izbe a zje všetko, čo jej dajú. Obaja sa navyše minimálne raz okúpali bez toho, aby ich niekto musel nútiť. Pripadalo jej to ako malý zázrak.
Iba mačka Monty poznala pravdu, lebo mačky vedia o ľuďoch a dokonca aj o džinoch veci, o akých sa iným ani nesníva. Platí to najmä pre také mačky, ktoré boli kedysi ľuďmi, tak ako ona. Niežeby nemala aj pár jasných stôp – Johnov dvojník po nej nehádzal veci, keď si brúsila pazúry na nohe jeho obľúbeného kresla, a Philippa, ktorá to zvyčajne brala veľmi laxné, ju prestala potajomky kŕmiť pod prestretým stolom. Najviac ju však presvedčil ich pach. Dvojníci totiž vôbec nijaký nemali, čo vlastne nie je žiadny div, keď vezmeme do úvahy, ako úzkostlivo dbali na čistotu.
Keď pani Gauntová zistila, že jej syn sa sprchuje dvakrát denne, došla k záveru, že s ním niečo nie je v poriadku, a zavolala džinovskú lekárku, Dybbukovu mamu Jenny Sachertortovú. „S tými dvoma sa deje niečo zlé,“ povedala jej. „Neviem, čo to je, ale správajú sa akosi divne.“

„Skús byť trocha konkrétnejšia, Layla.“

„Normálne nie sú až takí vychovaní, poslušní, chápaví, hĺbaví, vyrovnaní, poriadkumilovní, usilovní a najmä čistotní. Musia byť chorí, vystresovaní alebo také niečo.“

Doktorka Sachertortová iba pokrútila hlavou. „Layla, zlatko, ak smiem, mám pocit, že sa k tomu staviaš trocha neurotický. Väčšina rodičov by bola celá bez seba od radosti, keby mala také deti. Okrem toho, aspoň vieš, kde sú a čo robia. Aspoň máš istotu, že sú nažive.“ Nasilu prehltla, pokúšajúc sa potlačiť prílev emócií.
„Dybbuk sa ti stále neozval?“ Pani Gauntová ju chytila za ruku a precítene jej ju stisla.
„Neviem o ňom absolútne nič. S tetou Felíciou sme ho už hľadali úplne všade.“ Sťažka si vzdychla. „Je to moja vina. Bola som naňho priveľmi prísna. Lenže po tom, čo sa stalo Faustine…“ Utrela si z oka slzu.
„Nie je to tvoja vina,“ chlácholila ju pani Gauntová.
„Ale nie, Layla. Je to moja vina. Ako to hovoril Nimrod? Prísť o jedno dieťa je nešťastie, ale stratiť dve, to je jednoznačne prejav nezodpovednosti.“ Vysmrkala sa. „Musí to nejako súvisieť so smrťou jeho kamaráta Brada a jeho otca. Tým som si istá, ale neviem presne ako. Polícia v Palm Springs je celkom bezradná.“

Layla ju súcitne objala. „Máš pravdu,“ povedala. „Asi sa k tomu naozaj staviam trocha neurotický.“

„Netušíš, prečo asi?“

Pani Gauntová chvíľu nič nevravela.
„Mám ti to povedať sama?“ spýtala sa jej doktorka Sachertortová. „Nie je to jasné už na prvý pohľad? Cítiš sa previnilo kvôli tomu, že sa ich chystáš onedlho opustiť, aby si sa stala modrým džinom babylonským. Nemám pravdu?“

„Ty o tom vieš?“

„Pravdaže. Povedala mi to teta Felicia a ona sa to dozvedela od svojej starej priateľky Hedvigy.“

„Aha.“

Modrý džin babylonský – podľa prastarého zvyku ním je vždy žena – musí existovať v stave morálnej nevšímavosti, aby mohol spravodlivo súdiť dobro aj zlo. Pani Gauntová sa potajomky dohodla s Ajišou, ktorá ten post zastávala až doteraz a okrem iného bola jej mamou, že sa po jej smrti stane jej nasledovníčkou. Lenže za to, že bude modrým džinom, musela zaplatiť obrovskú cenu – opustiť rodinu a žiť sama bez lásky, iba s logikou a jej neúprosnými pravidlami.
„Myslíš, že by sa ti deti ľahšie opúšťalo, keby boli neposlušné .1 necitlivé.“ Doktorka Sachertortová pokrútila hlavou. „Lenže to nie ony sú vyvedené z miery, Layla, ale ty. Vieš totiž, ako hrozne i i budú chýbať, keď od nich odídeš.“ Odmlčala sa. „No nemám pravdu?“

„Ale áno, máš.“ Pani Gauntová si nesmierne smutne vzdychla. „Čo však môžem robiť? Dala som jej slovo, Jenny. Sľúbila som Ajiši, že po jej smrti nastúpim na jej miesto. Bohužiaľ, bude to čo nevidieť. Vlastne už za pár dní.“ Zahryzla si do pery. „Čo poviem Johnovi a Philippe?“

„Chceš moju radu?“

„Pravdaže.“

„Povedz im presne to, čo Ajiša tebe a Nimrodovi, keď sa mala stať modrým džinom. Prenesieš sa cez to, Layla, a deti takisto. Povedz im to, čo ona tebe. Ak sú hoci len spolovice také chápavé a hĺbavé, ako hovoríš, potom to pochopia. Som si tým istá.“

V deň, keď Ajiša zomrela vo svojom berlínskom sídle, našla pani Gauntová obe svoje deti – presnejšie ich dvojníkov – ticho si čítať v ich izbách. U Johna to bolo ešte nezvyčajnejšie ako u Philippy, takže mu položila ruku na čelo, aby zistila, či nemá nízku teplotu. Na dotyk bol celkom príjemne teplý, no aj tak mu pre istotu dala teplomer. Nameral mu presne 38,7 stupňa, čo je síce u ľudí horúčka, no pre džinov celkom normálna teplota. (Chorému džinovi teplota nestúpa, ale klesá.)
„Deje sa niečo?“ spýtal sa jej.
„Zdá sa, že nie,“ odvetila. „Teda aspoň nie s tebou.“

„Prečo by sa malo so mnou niečo diať?“ nechápal. „Cítim sa výborne.“

„Naozaj, zlatko?“ pokrčila plecami mama. „Pripadal si mi trocha ubitý, alebo čo.“

Do Johnovej izby nenápadne prišla aj Philippina dvojníčka, ako to mala vo zvyku aj ozajstná Philippa, keď tam bola jej mama. Milo sa na ňu usmiala a až takmer ostýchavo si sadla s kolenami pri sebe, rukami v lone a chrbtom vystretým ako pravítko – presne tak, ako ju to Layla učila. Dokonca mala na sebe jedny zo šiat, ktoré sa páčili mame, a nie džínsy a tričko, ktorým dávala prednosť ona sama.
„Obaja ste akísi poslušní,“ pokračovala pani Gauntová. „Len sa pozri, ako sedíš, Philippa. Normálne sa zvykneš hrbiť alebo vyvaľovať. A máš na sebe šaty. Tie nosíš iba vtedy, keď ťa k tomu prinútim. A John číta knižku namiesto toho, aby sedel pred televízorom. Pripadá mi to akési neprirodzené.“

„Ale veď si mi vždy vravela, že sa nemám hrbiť,“ namietla Philippina dvojníčka.
„A mne zasa, že mám menej zízať na telku a viac čítať,“ dodal Johnov dvojník. „No a presne to teraz robím.“

„Áno, zlatká moje. Máte pravdu.“ Posadila sa na kraj postele a pozrela na dvojníkov, neuvedomujúc si, že to v skutočnosti nie sú jej deti. „Takže by som sa nemala sťažovať, lebo robíte iba to, čo som od vás vždy chcela, no nie? Ide však o to, že som si na trocha neposlušnosti od vás už aj celkom zvykla.“

„Tak aby bolo jasno,“ ozvala sa Philippina dvojníčka. „Chceš, aby sme boli neposlušní?“

„Nie.“ Pani Gauntová sa neisto usmiala. „To rozhodne nechcem. Iba som sa bála, aby ste neboli až takí dobrí, že prestanete byť sami sebou. Aby ste nestratili svojho ducha.“

Neuvedomila si to, no práve trafila do čierneho. Inoch nemôže mať ducha, lebo nemá dušu. Keby si to chcela overiť u dvojčiat, musela by ich zobrať na povalu a postaviť pred zrkadlá duše, no ro jej nenapadlo. Trápilo ju totiž niečo celkom iné, a to spôsob, akým deťom oznámiť nielen to, že im zomrela stará mama, ale aj to, že sa má stať novým modrým džinom babylonským, a teda navždy ich opustiť. Nakoniec musela uznať, že Jenny Sachertortová mala pravdu a nemá význam chodiť okolo horúcej kaše, takže im to povedala rovno a priamo, celkom tak, ako to pred rokmi urobila jej mama Ajiša.
„Obávam sa, že musím navždy odísť z domu,“ povedala. „Opustím vás aj vášho otca a budem žiť v Berlíne – a v Babylone. Bohužiaľ, musím to spraviť ihneď.“

„Rozumiem,“ prikývla Philippina dvojníčka a utrela si dokonalú slzu. „Spravila si to pre mňa, však?“

„Nie, Philippa,“ odvetila mama. „Ajiša vždy chcela, aby som jej nasledovníčkou bola práve ja. O teba jej nešlo. Nemáš absolútne nijaký dôvod domnievať sa, že si za to nejakým spôsobom zodpovedná.“

„Už vtedy sa mi to zdalo akési čudné,“ vyhlásil Johnov dvojník, ktorý si pamätal všetko, čo si pamätal John. „Myslím to, ako sa všetko odrazu urovnalo, akoby niekto operoval kdesi za scénou. Kdesi v Iravote.“ Pokrčil plecami. „Teraz to už dáva zmysel.“

Modrý džin babylonský trávi väčšinu času v Berlíne, no raz do roka musí ísť do Babylonu, do podzemného kráľovstva Iravotum, a zatvrdiť si tam srdce.
Náhradné dvojčatá na moment zmĺkli. V duchu bleskovo zvažovali, aká reakcia bude asi najprimeranejšia. Obaja došli k záveru, že mame nepomôžu, keď začnú ostentatívne prejavovať emócie, a rozhodli sa, že najmilšie, najjemnejšie a najmenej sebecké bude, ak sa pokúsia myslieť ako pani Gauntová, aby jej uľahčili to, čo musela spraviť.
„Povedala si to už ockovi?“ spýtal sa jej Johnov dvojník.
„Ešte nie,“ pokrútila hlavou mama. „Pravdaže, desím sa toho. Nie je taký silný ako vy.“

V skutočnosti boli ešte oveľa silnejší, ako predpokladala. Zrejme to spôsobil fakt, že boli dvojčatá. Tie majú spoločne takú vnútornú silu, akú si nevie predstaviť nik, kto nemá dvojča. Bolo vidieť, že o deti sa rozhodne strachovať nemusí, ale s Edwardom Gauntom to zrejme bude celkom iné. Prečo si to až doteraz neuvedomila? Mala si robiť starosti o manžela, nie o deti. Čo s ním bude? Ako to zvládne? Ako dokáže žiť bez nej?
Stále pod vplyvom falošnej predstavy, že sú to jej deti, ich oboch pobozkala na čelo, vychutnala si nezvyčajne silnú vôňu šampónu a potlačila náznak sklamania z ich reakcie. Hoci obdivovala ich vnútornú silu, možno by ocenila aspoň pár slzičiek.
No a potom odhadla, čo sa deje. Nesprávne.
„No jasné!“ zvolala celá uplakaná. „Pravdaže! Preto ste sa správali tak dokonale! Preto ste boli takí dobrí, nemám pravdu? Aj teraz ste takí práve preto. Chcete mi to celé uľahčiť, však?“ Opäť ich pobozkala. „Také úžasné, fantastické deti. Anjelici. Práve to mám – dvoch anjelikov.“

V tom mala takmer celkom pravdu.
Johnov dvojník pochopil, v čom sa aj s Philippinou dvojníčkou prerátali. Neuvedomili si, že pani Gauntová bude dúfať, že sa ju jej deti aspoň pokúsia prehovoriť, aby ostala doma. Preto až teraz povedal to, čo by povedal skutočný John: „Nechoď, mami. Prosím ťa, nechoď! Nedovolíme ti to. Ak odídeš, prídeme si po teba a privedieme ťa naspäť.“

„Presne tak,“ podporila ho Philippa, lebo aj ona pochopila, že práve to potrebuje pani Gauntová počuť. „Nedovolíme ti to.“

„Bohužiaľ, nemám na výber,“ povedala im smutne mama. „Dala som slovo, tak, ako mi vy dáte teraz. Chcem, aby ste mi sľúbili, že ostanete tu a postaráte sa o ocka. Musíte ho ochraňovať, nech sa deje čokoľvek.“

Keď na to nič nepovedali, čo bolo podľa ich odhadu za daných okolností najvhodnejšie, na chvíľku sa zamyslela, potom sa s predstieranou odvahou usmiala a vyhlásila: „Nuž, asi vám to nemôžem mať za zlé. Keby ste mi niečo také sľúbili, asi by ste neboli tie deti, ktoré som mala tak rada. Takže ma teraz dobre počúvajte. Poviem vám, čo sa stane, keď odídete z domu a pokúsite sa ma nájsť. Nestane sa to vám, ale vášmu otcovi, takže dávajte dobrý pozor. Počuli ste už niekedy o mužovi menom Matuzalem?“

JEDENÁSTA KAPITOLA

POZOR NA JAZYK
Yeti sa už týčil priamo pred nimi. Zdalo sa, že vôbec nevníma snehovú búrku, ktorá sa rozpútala okolo nich, a stojí ako veľká chlpatá stena. Podľa Johnovho odhadu musel merať vyše dva a pol metra, no aj napriek tomu im nepripadal bohvieaký desivý. Namiesto toho, aby vyceril zuby, búchal sa do pŕs a hlasno reval, čo by očakával každý, kto sa na svahoch Annapurny ocitne zoči-voči snežnému mužovi, si iba vzdychol a naznačil im, aby šli za ním kamsi nadol. Keď sa ani nepohli a jemu došlo, že sú vystrašení, oslovil ich.
„Komm,“ povedal. „Komm, komm, wir müssen uns beeilen!“ 
„Chce, aby sme išli s ním,“ vysvetlil John, ktorý následkom jedného splneného želania hovoril dokonale po nemecky. „Vraj sa musíme ponáhľať.“

„Typický Nemčúr,“ zamrmlal Groanin zdvíhajúc sa na nohy stuhnuté od zimy. „Tí sa vždy niekam ponáhľajú.“

„Mne ako typický Nemec rozhodne nepripadá,“ namietla Philippa s nemalou dávkou irónie.
„Je mi jedno, odkiaľ pochádza,“ vyhlásil Dybbuk, ktorý už za ním vykročil. „Len nech nás dovedie niekam do tepla.“

Kráčali za Yetim dolu úbočím Annapurny, až kým nedorazili k asi tri metre vysokým dverám vytesaným z ľadu. Zakrýval ich veľký ľadový plát, ktorý sa snežný muž chystal zasunúť naspäť na miesto, len čo budú dnu. Naliehavo im naznačil, aby už konečne vošli. „Chytro dnu!“ zavolal na nich po anglicky. „Rýchlo, inak zmrznete!“

Vnútri ich čakala dlhá chodba z ľadu, ktorá akoby viedla do samého srdca hory. Bola kvalitne osvetlená elektrickými lampami a po dvoch či troch minútach chôdze sa končila dverami z hrubého dymového skla, ktoré by sa hodili skôr do newyorskej banky ako do úbočia Himalájí. Dvere zaregistrovali ich príchod a s tichým stonom sa otvorili. Spoza nich sa na návštevníkov vyhrnul nádherne teplý vzduch.
„Nech sa páči,“ vyzval ich Yeti. „Poďte ďalej.“

Vnútrajšok jeho príbytku bol rovnako moderný a minimalistický ako tie sklené dvere. Steny pokrývalo sklo a čistá biela omietka a naleštená čierna podlaha vzbudzovala dojem, že im pod nohami tečie voda. Jediné, čo trocha zútulňovalo sterilný interiér, bol nízky kozub s blčiacim ohňom.
„Vitajte v mojom himalájskom domove,“ povedal im Yeti, keď sa za nimi zavreli dvere. „Urobte si pohodlie, prosím.“

To sa ľahšie povie ako urobí, najmä ak ste v miestnosti, v ktorej nie je prakticky nijaký nábytok. Preto si jednoducho posaďali na zem pri kozube a čakali, kedy sa ich hostiteľ začne správať aspoň trocha pohostinnejšie.
„Dali by ste si niečo teplé na pitie, však?“ spýtal sa ich.
„Ak vás to priveľmi neobťažuje…“ odvetil Groanin.
„Ani v najmenšom.“ Nato Yeti vyslovil svoje spúšťacie slovo „TOWUHABOHU!“ a pred štvoricou hostí sa objavil podnos s kávou, horúcou čokoládou, čajom, sendvičmi, koláčikmi a šiškami.
„Takže ste džin ako my,“ skonštatovala Philippa. „Presnejšie, ako my traja. Tu pán Groanin je človek.“

„Rozhodne sme radi, že sme sa s vami stretli,“ vyhlásil komorník nalievajúc si čaj. „Mysleli sme si však, že ste snežný muž.“

Yeti sa usmial. „Ja som snežný muž,“ zdôraznil. „Viete, už niekoľko desaťročí chodievam na dovolenku do Himalájí, aby som si tu na chvíľu odpočinul od rušného sveta. Je to pre mňa také tiché, pokojné útočisko pred zhonom. Rád chodím po horách a vychutnávam si čerstvý himalájsky vzduch, nehovoriac už o samote. Tá je pre mňa na dovolenke zo všetkého najdôležitejšia.“ Ticho sa zasmial. „Myslím, že som tak trocha tým, čomu vy Angličania hovoríte ,pustovník‘.“
„To ma neprekvapuje,“ poznamenal Dybbuk s plnými ústami. „S takýmto výzorom sa nedá čakať, že tu budete mať veľa návštev.“

Philippa ho prebodla vyčítavým pohľadom. „Nebuď neslušný, Dybbuk!“

„Nie, nie,“ bránil ho Yeti. „Váš priateľ má pravdu. Jeden z dôvodov, prečo prijímam túto podobu, je túžba odplašiť ľudí. Okrem toho to však má aj ďalšie, praktické dôvody. Viete, toto stvorenie som sám vymyslel.“ Ukázal im ozrutnú labu s podošvou ako z vypracovanej kože. „Takéto chodidlá a nohy sú ideálne na lezenie po horách. Srsť ma zasa chráni pred zimou. Pravdaže, používam to iba vonku. Vnútri mám oveľa konvenčnejšiu podobu.“

S týmito slovami sa premenil na obyčajného muža a elegantne sa im uklonil. „Dovoľte, aby som sa predstavil. Som barón Reinhold von Reinerassig z kmeňa Jannov.“
Bol vysoký, plavovlasý a mal takmer až šibalskú okrúhlu tvár. Jeho modré oči sa ligotali azda ešte viac ako diamant, ktorý mal zastoknutý v jednom uchu ako náušnicu.
„Takže všetky tie legendy a mýty o snežnom mužovi,“ nadhodil John, keď sa predstavili aj všetci ostatní, „sú vlastne o vás?“

„Obávam sa, že áno,“ pokrčil plecami barón. „Spočiatku to bolo celkom úspešné. Miestni obyvatelia sa odo mňa držali čo najďalej, takže som mal svätý pokoj. Potom však začali prichádzať cudzinci a neskôr celé expedície zamerané iba na to, aby ma chytili. Pravdaže, som tu vždy iba na pár zimných týždňov, takže nie je ľahké nájsť ma. Zvyšok roka trávim v rodinnom sídle v bavorskom Hohenschwangau.“

„Ale prečo chodíte práve sem?“ nechápal Groanin. „Čakal by som, že dáte prednosť nejakému teplému miestu, keď ste džin a máte horúcu krv, či ako sa to hovorí.“

„Problém s väčšinou teplých krajín a pekných miest spočíva v tom, že sú plné turistov,“ odvetil barón. „Pred päťdesiatimi rokmi som zvykol chodiť na Mallorcu, Maledivy, Havaj, Jamajku a Panenské ostrovy, ale to sa skončilo.“ Znechutene pokrútil hlavou. „Dnes sú hrozne skomercionalizované. Celkom ich to pokazilo. Aj tu sa, samozrejme, nájdu nejakí tí horolezci a vysokohorskí turisti, ale na Annapurnu sa nelezie práve najľahšie, najmä v tomto ročnom období.“ Hrejivo sa usmial. „Takže to bol môj príbeh. Aký je ten váš? Videl som váš vír a došlo mi, čo sa muselo stať.“

„Leteli sme z Káthmandu do Lakhnaú,“ vysvetlila mu Philippa. „Silný vietor nás odklonil od kurzu.“

„Chladný vzduch ma pripravil o sily,“ pripustil John. „Nakoniec som musel núdzovo pristáť.“

Barón prikývol. „To je bežný problém každého džina, ktorý sa učí lietať,“ vyhlásil. „Bohužiaľ, možnosť, že nám dôjde prevádzkové telesné teplo, je takpovediac riziko nášho povolania.“

„Ale ako je potom možné, že to na vás nevplýva?“ vyzvedal Dybbuk. „Na tejto hore večne mrzne.“

„Nuž, po prvé, tu vnútri je celkom teplo,“ odvetil barón.
„To je pravda,“ prikývol Groanin vyzliekajúc si sako a uvoľňujúc kravatu. „Je tu ako v rozpálenej vyhni.“

„A po druhé, teplo mi je aj vtedy, keď mám podobu snežného muža,“ pokračoval barón. „Tuk a hustá kožušina zabezpečujú, aby som nestratil nič z telesného tepla.“ Chytil rukáv Johnovho trička a pomädlil ho medzi prstami. „Keď budeš nabudúce pilotovať, odporúčam ti zobrať si niečo podstatne teplejšie, napríklad overal z ovčieho rúna.“
„Stále mu hovorím, že by mal nosiť kabát,“ podotkla Philippa.
„A ja ti stále vravím, že kabáty neznášam,“ odsekol John.
„Ani ja,“ podporil ho Dybbuk.
„Tak či onak,“ povedal barón, „keď využívaš na lietanie džinovskú moc, veľmi by som ti odporúčal nejaký si predsa len obliecť. Ak sa budeš chcieť dostať odtiaľto do Lakhnaú, inú možnosť vlastne ani nemáš. Niežeby som tam niekedy chcel ísť,“ pokrútil hlavou. „Ani tam, ani nikam inam v Indii, keď už na to príde. Mám totiž ešte jeden dôvod, prečo sa vyhýbam teplým krajinám, a tým je skutočnosť, že proste neznášam hady. India je plná hadov. Samozrejme, sú aj v Nepále, nie však takto vysoko a už vôbec nie v zime.“ Ostýchavo sa usmial. „Viem, že je trápne, ak sa hadov bojí džin, lebo všetci džinovia sú imúnni proti ich jedu – najmä ak vezmeme do úvahy, že pavúkov a škorpiónov sa nebojím, hoci ich jed na nás účinkuje rovnako ako na ľudí. Je to hlúpe, ale je to tak.“
„Takže my sme imúnni voči hadiemu jedu, ale nie voči pavúkom a škorpiónom?“ čudovala sa Philippa. „To som nevedela.“

„Ja áno,“ vyhlásil Dybbuk. „Nechápem, ako môžeš nevedieť takú zásadnú vec.“

„Tak prečo si potom utekal pred tými ľuďmi v Palm Springs?“ spýtala sa ho. „Pred tými, čo zabili Brada a jeho otca?“

„No predsa preto, lebo mohli mať aj pištole,“ odsekol. „Nepoznám nikoho, kto by bol imúnny voči guľkám.“
„Aby sme mali jasno,“ ozval sa John, „všetci džinovia sú imúnni voči hadiemu jedu?“

„Veru tak,“ prikývol barón. „Všetky tie podivné hadie sekty to prevzali od nás. Myslím predstavu, že schopnosť manipulovať s jedovatými hadmi je znakom svätosti a vlády nad smrťou. Pravdaže, je to celé nezmysel. Nijaký mundánec nikdy neprežil uhryznutie veľkou kobrou – pokiaľ ho nezachránila včasná lekárska pomoc. To dokážu iba džinovia.“

„Ale to nemôže byť pravda,“ namietol John. „Keď sme vlani boli so strýkom v Egypte, Ifritovia dali na moju batožinu kobru a strýkov vravel, že ma mohla usmrtiť.“

„Aha,“ povedal barón. „Ak tam dali hada Ifritovia, potom je to celkom iné. Ifritovia to s hadmi vedia. Sú to ich obľúbené plazy. V kuse sa na ne menia. S najväčšou pravdepodobnosťou bol jeden z nich aj v tej kobre. Džinovská kobra je totiž celkom iná ako obyčajný had. Tá by ťa nepochybne vedela pripraviť o život.“

„Ale ako sa dá rozoznať normálny had od takého, v ktorom je džin?“ chcel vedieť John.
„Nuž, nedá sa to. Teda, až kým ťa neuhryzne. Veľká väčšina hadov je však celkom obyčajných, takže sa nemáš čoho báť. Aspoň väčšinou.“

„Herr barón, spomínali ste hadie sekty,“ nadhodila Philippa. „Počuli ste aj o sekte Ásf Nág?“

„Osem kobier? Pravdaže som o nej už počul. Pokiaľ viem, obmedzovala sa na oblasť Káthmandu a zameriavala sa na uctievanie hadov. Zanikla po veľkej vzbure v roku tisícosemstopäťdesiatsedem.“

„Myslíme si, že je znova aktívna,“ prezradil mu Dybbuk. „Vlastne sme si tým takmer istí.“

„Tak potom si musíte dávať veľký pozor,“ varoval ich barón. „Všetci by sme si mali dať pozor. Nik totiž nevie, čo by sa mohlo stať so svetom, keby sa im opäť podarilo získať moc nad nejakým džinom. Ľudia sa ľahko nechajú viesť, a človek, ktorý ich presvedčí, že je imúnny voči uhryznutiu kobry, ich dokáže presvedčiť, aby konali aj na tie najhroznejšie veci.“
„Presne to som si myslela,“ povedala Philippa.
„Pomôžem vám,“ rozhodol sa barón. „Dostanem vás naspäť do vzduchu a pánu Groaninovi dám tri želania, aby ste boli v bezpečí aj tam, kde si sami neviete pomôcť.“
„To je od vás veľmi milé, pane,“ povedal komorník. Za daných okolností nemal pocit, že by mohol odmietnuť takúto štedrú ponuku. Nepochyboval o tom, že im to určite pomôže na ťažkej ceste, ktorá ich čaká. Zároveň si však uvedomoval, akú obrovskú zodpovednosť so sebou nesú tri želania, najmä také, ktoré vám plní veľmi mocný džin. Už raz ich dostal a bolestne si pamätal, ako nutnosť vybrať si, čo vlastne chce, aby sa mu splnilo, dokáže človeka paralyzovať aj na celé roky. Nesmierne sa mu uľavilo, keď po takmer desiatich rokoch nerozhodnosti konečne využil aj posledné z troch želaní. Ešte horšia ako rozhodovanie však bola skutočnosť, že nik nemohol vopred vedieť, ako jeho želanie nakoniec vypáli. Ako vravieval majster Rakšasas: „Nechať si splniť želanie je ako zapáliť vatru. Pri oboch sa dá predpokladať, že z dymu sa niekto rozkašle.“

S barónovou pomocou (okrem iného im dal teplejšie šaty) pokračovali do Lakhnaú, kam však dorazili až po zotmení, takže nemali šancu vidieť ružovú pevnosť zo vzduchu.
Dybbuk, ktorému už bolo dosť dobre na to, aby pilotoval, pristál so vzdušným vírom na južnom brehu lenivej, burinou zarastenej rieky Gomti kúsok za mestom. Ich prítomnosť v Lakhnaú nevyvolala o nič väčšiu pozornosť ako ich prílet, lebo Dybbuk vybral na pristátie ľudoprázdne miesto a barón ich pred odletom presvedčil, aby sa zmenili na Indov. Nešlo iba o to, že Philippa si obliekla ženské rúcho sár í a chlapci s Groaninom zasa mužský odev kurta, ale najmä o to, že pomocou džinovských schopností si zmenili farbu vlasov aj pleti. Zároveň sa naučili dokonale ovládať hindčinu, čo je oficiálny jazyk Indie. Zmenili si aj mená. Z Groanina sa stal Gupta, z Johna Janeš, z Philippy Pančali a z Dybbuka Dýpak. Povaha sa im nezmenila, no aj v nej sa dali rozoznať isté nepatrné úpravy.
Byť Indmi im spočiatku pripadalo trocha divné, rýchlo si však zvykli, a kým sa dostali do hotela Čuna Laga Dija, cítili sa indickejší ako pravé karí. Vlastne sa im to aj veľmi páčilo, najmä po tom, čo zistili, že sa im nikto nepokúša nič predať, lebo nevyzerajú ako bohatí západní turisti.
„Táto farba vlasov sa mi páči,“ skonštatovala Philippa prezerajúc si v zrkadle ich hotelovej izby svoje čierne vlasy a tmavú pleť. „A takto by som sa nedokázala opáliť ani za milión rokov. Keď sa o to pokúsim, zakaždým sa spálim, takže vyzerám ako repa.“ Kriticky si premerala brata. „Aj tebe trocha farby pristane, John. Vyzeráš oveľa lepšie.“

„Myslíš?“ John sa pozrel do zrkadla. „Možno. Neviem. Dokiaľ si nás ľudia nevšímajú, je mi jedno, ako vyzerám.“ Nebola to však pravda. V skutočnosti bol svojím novým vzhľadom rovnako nadšený ako jeho sestra.
Ani jeden z nich však nebol ani z desatiny taký šťastný ako Groanin, ktorý prvý raz v živote mohol jesť cudzokrajné jedlá, lebo so zmenou zovňajšku sa mu zmenilo aj trávenie a najmä jeho rozmerný žalúdok. Chutil mu dokonca aj kebab od pouličného predavača, pripravovaný na ohni z trusu a absolútne nevhodný pre nejakého anglického komorníka.
„Nechápem, prečo som sa tak bál cudzích jedál,“ priznal sa. „Veď chutia fantasticky! Keď si predstavím, o čo všetko som za tie roky prišiel…“

„Si si istý, že ťa nenalákam na pohárik detskej výživy?“ spýtal sa ho Dybbuk.
„Detskú výživu? Fuj!“ zvolal Groanin a dal si ešte jednu placku. „To svinstvo už do smrti nechcem ani vidieť!“

Muž, u ktorého si kúpili niečo pod zub, im poslúžil aj inak, lebo im dokázal bez problémov povedať, kde leží ružová pevnosť z Dybbukovho obrazu.
„Je to slávny ášram Džajár So,“ vysvetlil im. „Založil ho Sanhguru Masamdžhasara. Je to jedno z najslávnejších jogistických a meditačných centier v celej Indii. Nájdete ho tesne za mestom, na juh od stanice Čarbach na ceste do Kánpuru. Nemôžete ho prehliadnuť, a nie iba preto, lebo je ružový. Vlastne sa stačí držať zástupov Angličanov a Američanov, ktorí sa tam hrnú, aby tam našli odpovede.“ Ticho sa zasmial a pustil sa piecť ďalšiu várku na pahrebe zo spáleného trusu. „A, pravdaže, aby sa nechali obrať o peniaze. Guru je veľmi bohatý.“

„Odpovede?“ čudoval sa Dybbuk. „Aké odpovede?“

Predavač iba pokrčil plecami. „Dobrá otázka. Možno by si ju mal položiť priamo im, keď sa tam dostaneš.“

Na druhý deň ráno nasadli aj s Groaninom do autobusu smerujúceho najprv na letisko a potom za mesto. Spolu s nimi tam cestovalo aj niekoľko západniarov, ktorí sa aj napriek šafranovým mníšskym róbam a sandálom svätých mužov dali rozoznať na prvý pohľad, lebo ich prezrádzala biela pleť a prázdny úsmev. John jedného z najmladších aj oslovil. „Ideš do Džajár Šo?“ spýtal sa ho.
„Ja tam žijem. Som sanjásin – učeník gurua Masamdžhasaru.“

„Ale pochádzaš zo Spojených štátov, však?“

„Áno. Som z Clevelandu v Ohiu.“

„Prečo si potom putoval až sem?“ vyzvedal John. „Ak ti teda neprekáža, že sa na to pýtam.“ V duchu premýšľal, prečo mu hlas mladého sanjásina pripadá taký povedomý.
„Vôbec mi to nevadí. Prišiel som sem za jogou, meditáciou a osvietením. Náš ášram je jedným veľkým rezervoárom energie vychádzajúcej z ľudí, ktorí v ňom zažívajú hlbokú meditáciu. Dokonca aj tí, čo o meditácii nič nevedia, v ňom prežívajú meditatívne stavy.“ Usmial sa šťastným, no dokonale prázdnym úsmevom. „A ty si odkiaľ? Hovoríš dobre po anglicky.“

John pokrčil plecami.
„Sme z neďalekej dediny,“ odvetil Dybbuk. „Angličtinu sa učíme v škole a tiež z amerických filmov v telke. Práve tá je jedným z dôvodov, prečo otec – kývol smerom ku Groaninovi – chce, aby sme sa pozreli do ášramu. Premýšľa o tom, že by nás tam nechal bývať. Vraví, že by sme sa mali naučiť využívať svoju energiu spirituálnejším spôsobom.“

Bola to krycia historka, na ktorej sa dohodli pred odchodom z hotela a ktorá im mala pomôcť dostať sa do ášramu. Najlepšie ju vedel interpretovať Dybbuk, pretože do kúpeľov jeho mamy každý víkend chodilo mnoho boháčov z Hollywoodu, takže dobre poznal ich reči o joge a guruoch. „Chce, aby sme sa naučili ponoriť do skutočného spirituálneho sveta.“

„Tak to vám rád urobím sprievodcu,“ vyhlásil sanjásin. „Moje americké meno je Joey Rider.“

„Joey? Ty sa voláš Joey?“ spýtal sa ho John zamyslene.
„Áno, ale moje skutočné meno je Džaganafa,“ odvetil mladík. „Znamená to ‚pán sily‘.“

„Povedz mi niečo, Jo… ehm… Džaganafa. Nemáte v ášrame náhodou aj centrum počítačovej podpory? Veď vieš, také, v ktorom sa ľuďom radí po telefóne a tak podobne.“

„Máme,“ odvetil sanjásin. „Predstavuje jeden zo zdrojov príjmu nášho ášramu.“

John prikývol. Joey bol ten človek, ktorý mu dával také mizerné rady pri inštalácii nového prenosného počítača, čo dostal na narodeniny. Silene sa usmial. „Som rád, že sme sa stretli, Džaganafa,“ povedal. „Ja som Janeš, toto je môj brat Dýpak a sestra Pančali.“

„Teší ma.“
„Boli by sme veľmi radi, keby si nám ukázal váš ášram,“ pridal sa k Johnovi Dybbuk. „Mimochodom, čo si robil, kým si sa stal sanjásinom? Myslím ešte v Clevelande.“

„Bol som sanitár v nemocnici.“

Autobus zastal pod azda tridsať metrov vysokým pieskovcovým bralom. Philippa vystúpila, zaclonila si oči pred slnkom a pozrela nahor, kde sa týčili impozantné hradby pevnosti s množstvom strieľní. „To musí byť ono,“ vyhlásila.
„Nepochybne,“ prikývol John.
„Úctyhodné,“ povedal Dybbuk uznanlivo. „Až z toho ide hrôza.“

Ružové hradby pevnosti z konca šestnásteho storočia vyzerali skutočne desivo a nedobytne. Nad najvyššou vežou krúžili supy a z jej vrcholu sa pomaly spúšťal primitívny výťah s kabínou v podobe koša na hrubom lane. Všetci sanjásini okrem Džaganafu doň nastúpili a nechali sa vytiahnuť nahor. Džaganafa s nimi nešiel, lebo chcel sprevádzať deti a ich otca, „pána Guptu“.
Groanin nedôverčivo sledoval, ako sa vetchý kôš, aký by ste mohli vidieť pod teplovzdušným balónom, pomaly dostáva na vrchol skaliska. V jeho očiach to predstavovalo nemalé nebezpečenstvo, a nielen pre jednorukých komorníkov. Nervózne preskočil pohľadom na mladého sanjásina, s ktorým sa spriatelili deti. „Čo je to za hipisáka?“ spýtal sa Dybbuka po hindský.
„Hovorí, že jeho ášramové meno je Džaganafa,“ odvetil chlapec, „ale v skutočnosti sa volá Joey. Presvedčili sme ho, že uvažujeme o tom, že sa pridáme k jeho sekte, presne, ako sme sa dohodli v hoteli.“ Pozrel na Džaganafu a pokrútil hlavou. „Nemusíme sa ničoho báť. Nevie po hindsky ani pol slova.“
Keď sa kôš znova spustil k nim, sanjásin doň vliezol a naznačil Groaninovi a deťom, aby urobili to isté.
„Neexistuje iný spôsob, ako sa dostať hore?“ spýtal sa ho komorník po anglicky.
„Bohužiaľ, nie,“ odvetil Džaganafa. „Ale myslím, že je to celkom bezpečné. Zvyknete si na to. Najmä nesmiete stratiť hlavu a pozerať sa dolu.“

Keď boli všetci v koši, Džaganafa zazvonil na zvonec pripevnený k lanu a provizórny výťah začal pomaly stúpať. Groanin nervózne počúval vŕzganie koša a ešte nervóznejšie sledoval, ako sa nad nimi napína lano. Pevne rozhodnutý, že sa už nikdy nebude ponosovať na cestovanie vo vzdušnom víre, sa pozrel dolu a okamžite si musel zakryť oči, lebo ho premohol silný závrat. „Čo všetko ja nie som ochotný spraviť pre deti,“ zamrmlal si. „Ako si len želám…“

„Nie!“ zvolala Philippa, bolo však už neskoro.
„… aby som už bol hore!“

Komorník pritom, pravdaže, celkom zabudol, že barón von Reinerassig mu dal tri pohotovostné želania. Ledva tie slová vypustil z úst, bez stopy zmizol z koša. Ešte šťastie, že Džaganafa práve upieral zrak kamsi do diaľky a nevšimol si, ako sa tvária jeho spolucestujúci, ani to, že ich je odrazu o jedného menej. Skôr či neskôr si to však jednoducho musel všimnúť.
„Hej, čo sa stalo s vaším otcom?“ spýtal sa Dybbuka tak naliehavo, ako len dokázal. Potom sa zdesene pozrel nadol, očakávajúc, že tam uvidí rozpľasnuté ľudské telo.
Traja mladí džinovia sa dlho nezmohli na slovo. Pravdaže, sami celkom jasne chápali, čo sa stalo, no vysvetliť to mundáncovi, hoci aj takému dôverčivému ako Džaganafa, by bol poriadne tvrdý oriešok aj pre majstra rozprávkara.
„Kam zmizol?“ nariekal sanjásin. „Pán Gupta! Kam sa nám stratil?“

„Nikam,“ odvetil napokon Dybbuk. Vymýšľanie rozprávok, ktoré sa niekedy dá nazvať aj jednoducho klamaním, vždy patrilo medzi jeho silné stránky. „Zakaždým, keď nad sebou uvidí povraz alebo lano, mu jednoducho nedokáže odolať. Vieš, otec je kúzelník. Fakír. Jeho špecialitou je indický trik s lanom. Stačí, aby zazrel lano stúpajúce k oblohe, a okamžite sa po ňom začne šplhať, až kým celkom nezmizne.“ Na zdôraznenie luskol prstami. „Takto.“

John a Philippa vystrúhali bolestnú grimasu. Cítili sa hrozne trápne. Dybbukovo vysvetlenie vôbec nevyznievalo vierohodne. Na druhej strane však museli priznať, že ani oni by nevedeli vymyslieť veľa iných vysvetlení Groaninovho zmiznutia z koša visiaceho pri rovnej skalnej stene.
Džaganafa sa pozrel hore na lano, ktoré ich ťahalo nahor. „Pre človeka s jednou rukou musí byť hrozne ťažké šplhať sa po niečom takom, Dýpak,“ poznamenal zamyslene.
„Isteže,“ súhlasil Dybbuk. „Práve preto to robí. Chce dokázať sebe a najmä nám, že na to ešte stále má. Zažil totiž škaredú nehodu.“ Fantázia mu už pracovala naplno a začínalo sa mu to páčiť. „Predtým mal vo zvyku odsekávať si hore na lane rôzne časti tela a zhadzovať ich dolu do koša. Presne tak má vyzerať správne urobený indický trik s lanom, no nie? My deti sme potom kôš zakryli plachtou, a keď sme ju z neho strhli, ako zázrakom tam bol znova otec aj so všetkými údmi, ktoré si predtým odsekol. Pri poslednom pokuse mu však akýsi pes ukradol ruku, takže teraz sa uspokojuje iba s tým, že vylezie po lane a zmizne.“

John sa pozrel na Džaganafovu užasnutú tvár s naširoko otvorenými ústami a len tak-tak sa mu podarilo potlačiť smiech.
„O indickom triku s lanom som už, pravdaže, počul,“ povedal im sanjásin. „Myslím, že ako decko som ho dokonca videl na nejakom pódiu v Las Vegas, a aj sám som sa pokúšal o nejaké tie triky Napríklad o bruchovravectvo, lenže nikdy som to nepredvádzal bez toho, aby som to najprv neohlásil, ako sa sluší a patrí.“ Znova sa pozrel cez okraj koša, akoby tak napoly očakával, že niekde na zemi pod sebou predsa len uvidí dokaličené telo „pána Guptu“.
„Môžeš sa ho na to spýtať, keď budeme hore,“ povedal mu Dybbuk. „Ak si teda nemyslíš, že vyskočil alebo že sme ho vyhodili.“

„Nie, nie, to rozhodne nie. Ani náhodou,“ uisťoval ich mladík náhlivo, akoby si nebol istý, či to náhodou nespravili a teraz sa chcú zbaviť prípadného svedka.
„Keď sa nad tým zamyslíš,“ prišiel Dybbukovi na pomoc John s argumentom, ktorý už využil aj v minulosti, „je to presne, ako hovoril Sherlock Holmes. Ak vylúčiš nemožné, potom to, čo ti ostane, nech je už akokoľvek nepravdepodobné, musí byť pravda. Pamätáš sa, že si ho videl nastupovať do koša, však?“

„Áno,“ prikývol Džaganafa.
John ukázal do hĺbky pod nimi. „A dolu nie je, rovnako ako v koši. Z toho vyplýva, že musí byť hore, no nie?“

„Asi áno.“

Nakoniec sa výťah dostal až na hornú hranu útesu, kde ďalší sanjásin uviazal kôš k vratkej drevenej rampe a otvoril dvierka, aby štyria cestujúci mohli prejsť do veže.
Groanin si túto chvíľu vybral na to, aby vyšiel spoza valcov s tekutým dusíkom, za ktorými sa skrýval, odkedy sa mu vyplnilo želanie „aby už bol hore“. Našťastie, starý mních, ktorý dozeral na somára poháňajúceho výťah, práve nedával pozor a ani si nevšimol, že hoci dolu nastupovalo päť osôb, hore z koša vyšli iba štyri. Džaganafa si ho však všimol a s ohromnou úctou si ho premeral.
„To je úžasné, pán Gupta,“ povedal. „Myslím to, ako ste sa dostali nahor po lane. Neuveriteľné.“

Groanin sa neisto usmial. „Áno,“ prikývol. „Všakže?“

„Všetko je v poriadku, ocko,“ povedal mu Dybbuk. „Porozprával som mu o tvojom indickom triku s lanom.“

„Naozaj?“

„Musíte mi ho ešte niekedy predviesť, pán Gupta,“ pokračoval Džaganafa. „Ibaže vo chvíli, keď budem dávať pozor. Nechcel by som o to znova prísť.“

„Veru tak,“ prikývol komorník žasnúc nad tým, že mladý Američan je ochotný uspokojiť sa s takým nezmyselným vysvetlením, a vrhajúc zlostné pohľady po Dybbukovi za to, že nevymyslel nič lepšie. „Je to… ehm… skutočne zaujímavý pohľad, to nepopieram. Ale na oplátku vás požiadam o jednu láskavosť. Nikomu o tom nehovorte. Nechcel by som na seba zbytočne pútať pozornosť.“

„Jasné,“ usmial sa Džaganafa. „Bez problémov. A teraz poďte, ukážem vám náš ášram.“

Vonku bolo priveľmi horúco na chodenie po akomkoľvek teréne, no na vrchole skaly to bolo ešte omnoho horšie, Slnko ju totiž rozpálilo ako obrovskú nákovu. Z celej pevnosti sálala taká horúčava, že bola neznesiteľná aj pre indického Groanina, ktorému inak teplo ani veľmi neprekážalo. Aj napriek tomu, že mal kurtu a mäkké plstené topánky, už po chvíli prehliadky lapal po dychu, nevnímajúc ubytovňu pre sanjásinov, knižnicu ani veľký chrám, v ktorom guru Masamdžhasara rečnil k svojim nasledovníkom. Kým sa dostali do počítačového centra, v ktorom desiatky sanjásinov odpovedali na telefonické otázky ľudí, ktorí si v Anglicku či Amerike kúpili počítač Dingle, takmer zamdlieval od únavy.
„Je ti niečo?“ spýtala sa ho Philippa ticho.
Pár sekúnd sa iba ovieval akýmsi pamfletom z ášramu a lapal po dychu. „Mne? Ani nie. Iba si želám, aby tu nebolo tak hnusne horúco. To je všetko.“

Len čo to dopovedal, akoby odnikiaľ sa nad ášramom objavil veľký čierny mrak a zaclonil kruté slnko ako veľký slnečník. Teplota okamžite klesla o niekoľko stupňov. „To je čudné,“ okomentoval nezvyčajný úkaz Džaganafa. „Ešte nikdy som tu nič také nevidel.“

Groanin vystrúhal bolestnú grimasu. „Ajaj,“ vzdychol si po hindský. „Opäť som spravil, čo som nemal, však?“ Pokrútil hlavou, nazlostený sám na seba. „Tak hlúpo premárniť dve želania!“

„Netráp sa tým,“ upokojoval ho John. „Mohlo by sa to stať komukoľvek.“

„Áno, ale stalo sa to práve mne,“ vrčal komorník. „A nie prvý raz. Presne rovnako to vyzeralo, keď som sa zoznámil s Nimrodom a on mi sľúbil splniť tri želania za to, že som ho vyslobodil z fľaše.“

„John má pravdu,“ vyhlásila Philippa. „Nemá zmysel trápiť sa tým.“

„Všetko v poriadku?“ spýtal sa ich Džaganafa. Z toho, čo si hovorili, nerozumel ani slovo, no aj tak pochopil, že „pána Guptu“ niečo vyviedlo z miery. „Janeš? Pančali? Niečo sa stalo vášmu otcovi?“

„Oslabol od horúčavy,“ odvetil John po anglicky. „Ale odkedy sa tu ukázal ten mrak, už mu je oveľa lepšie.“

„Želal by som si, aby to bola pravda,“ zamrmlal Groanin nešťastne. Jeho mizerné pocity však vydržali iba sekundu, lebo jeho želanie sa okamžite splnilo a on sa odrazu cítil nesmierne dobre. Už mu nevadilo ani to, že premárnil tretie a posledné želanie. Ako v eufórii sa nadýchol, popreťahoval si svaly a prikývol. „Veru tak, máš pravdu, John. Naozaj sa cítim oveľa lepšie, akoby som si zobral nejakú zázračnú tabletu, alebo čo.“ Šťastne zažmurkal a rozkošnícky sa usmial. „Takto dobre som sa necítil od chvíle, keď v osemdesiatom deviatom Manchester City porazilo ten sprostý United päť jeden. A to som si vtedy myslel, že tak dobre sa už v živote cítiť nebudem.“

„Uži si to, kým môžeš,“ povedal mu Dybbuk. „Mám však nepríjemný pocit, že ešte trpko oľutujeme, že sme prišli o všetky tri želania. Dajte na moje slová. To, čo sa tu stalo, je jedna veľká katastrofa.“

„Prepáčte,“ ospravedlňoval sa Groanin, ktorému to však zrejme nebolo vôbec ľúto, lebo sa pritom usmieval od ucha k uchu.
„A čo keby sme mu dali pohotovostné želanie aj my?“ navrhla Philippa. „Veď vieš, diskrétum pre prípad, že by sa stalo niečo neočakávané.“

„Nemôžeme,“ odvetil John stroho. „Podľa bagdadských pravidiel sa to proste nedá. Nemôže nič také dostať, kým neuplynie rok a deň od posledného splneného želania. Štvrté želanie ruší predchádzajúce tri a piate robí ešte oveľa horšie veci. Nesie v sebe akési prekliatie – hovorí sa mu enantiodrómia –, takže sa splní presný opak toho, čo si želáš.“ Smutne pokrútil hlavou. „Radšej sa nepýtaj, čo robí šieste.“

„Veru tak, radšej sa ani nepýtam,“ prikývol Groanin. „Tak či onak, nijaké ďalšie splnené želania už nechcem. Ani jedno, ani tri. Nehodlám riskovať, že by niečo mohlo pokaziť to, ako sa teraz cítim. Nie, nie. Ani za nič na svete.“

DVANÁSTA KAPITOLA
DIKTÁT TECHNIKY
Ako pokračovala prehliadka ružovej pevnosti, Groaninovi aj deťom bolo čoraz jasnejšie, že aj keď sú určite na správnom mieste, stále nemajú tušenia, kde hľadať slávny talizman. Pevnosť bola totiž obrovská. Všetci začínali chápať, že ak majú mať aspoň nejakú šancu na nájdenie Kráľovskej kobry, musia sa pridať k žiakom ášramu.
„Je to jediný spôsob, ako sa vyhnúť podozreniam,“ obhajovala tento krok Philippa. „Okrem toho, nemôžeme predsa chodiť stále hore a dolu tým povrazovým výťahom.“

„S tým sa nedá nesúhlasiť,“ podporil ju Groanin.
„Keď budeme členmi ášramu – sadhakmi, ako im tu hovoria –, môžeme tu ostať a poriadne sa porozhliadnuť bez toho, aby si nás niekto všímal. Zároveň získame lepší prehľad o tom, kde sa oplatí hľadať.“

„Myslím, že práve toto som už navrhoval,“ poznamenal komorník.
„V skutočnosti si navrhol iba to, aby sme predstierali, že uvažujeme o vstúpení do ášramu, ale tak či onak, je to dobrý nápad.“

Groanin teda oznámil Džaganafovi, že sa rozhodli vstúpiť do ášramu. Mladý sanjásin im zagratuloval s tým, že toto rozhodnutie nikdy neoľutujú, a odviedol ich ku guruovi Masamdžhasarovi.
Našli ho sedieť v zubárskom kresle na konci svätyne, obklopenom desiatkami nasledovníkov a stovkami zapálených sviec. Bol to bacuľatý chlap s hustou sivou bradou ako Santa Claus. Na sebe mal bielu róbu, na ruke zlaté hodinky značky Rolex, na očiach okuliare s tmavými sklami a na hlave oranžový turban. Pred ním visel zlatý zvonček, na ktorý niekoľkokrát zazvonil zakaždým, keď chcel predniesť nejakú múdrosť, a na stojane pri kresle bol umiestnený obraz muža zahaleného iba bedrovým pásom a usadeného na vysokom stĺpe, nie s jednou, ale hneď s ôsmimi dýkami zabodnutými v hrudi a chrbte.
„Au,“ zastonal John hľadiac na obraz so zmesou fascinácie a hrôzy. „To nevyzerá veľmi pohodlne.“

„To je fakír Murugan,“ povedal mu Džaganafa. „Otec nášho gurua a slávny svätý muž. V tých časoch svätí muži robili práve takéto veci – zapichávali do seba nože a sedeli na vysokých stĺpoch, aby dokázali, akí sú svätí.“

„Ale dnes by si to už asi nerobil,“ nadhodila Philippa, ktorej sa bridila predstava čohokoľvek ostrého zabodnutého do ľudského tela. „Myslím veci ako pichať sa nožmi, brať do rúk hady či líhať na posteľ z klincov. No nemám pravdu?“

„Ja?“ uškrnul sa Džaganafa. „Robíš si srandu? Neznášam nože a tu hore na skale som zatiaľ nevidel ani jediného hada. Vieš, tak hovoríme nášmu ášramu. Voláme ho ‚skala‘.“ Nato si úctivo zopäl ruky ako pri modlitbe, predstúpil pred gurua, niekoľko ráz sa uklonil a predstavil mu štyroch nových učeníkov. Použil pritom iba tie mená, ktoré poznal: Gupta, Janeš, Pančali a Dýpak.
Guru si ich premeral trocha pobavene, no inak bez záujmu, akoby jeho myseľ bola niekde celkom inde. Potom zazvonil na zlatý zvonček a všetci stíchli, čakajúc na jeho múdre slová. „Vitaj, Gupta,“ povedal. „Vítam aj tvoje deti. Naučím vás procesu vedomej nečinnosti.“ Jeho prízvuk prezrádzal človeka, ktorý vyštudoval na drahej súkromnej škole niekde na juhu Anglicka. „Aj umeniu bezpracného života.“

„To sa mi celkom páči,“ zamrmlal Dybbuk.
„Aj mne,“ priznal sa Groanin.
Guru sa naklonil dopredu a opäť si premeral štyri najnovšie prírastky svojho ášramu. Potom znova zazvonil. „Ja vás poznám,“ vyhlásil a na moment všetci štyria zatajili dych od strachu, že je naozaj svätý a zistil, čo sú zač. Potom sa však zachichotal ako nezbedné dievča, pohodlne sa oprel a dodal: „A vy poznáte mňa. Môžem vám povedať jednu vec – musíte sa oslobodiť. Preto spojíte sily a tri hodiny denne budete cvičiť jogu. Zjednotíte sa s vesmírom a očistíte si telo aj dušu. Dáte sa dokopy a pomôžete s prevádzkou počítačového centra. Budete radiť Angličanom a Američanom, ako majú konfigurovať svoje počítače, laptopy a PDA – nech je to už čokoľvek.“

„Ale my o konfigurovaní počítačov nič nevieme,“ namietla Philippa, neisto pozerajúc po bratovi, ktorý o počítačoch čo-to vedel, rozhodne však nie dosť na to, aby mohol profesionálne radiť druhým. Na jej veľkú úľavu John, Groanin aj Dybbuk pokrútili hlavou. „Ani o PDA. Nik z nás sa v nich nevyzná.“

„O to lepšie,“ potešil sa guru a znova sa trápne zachichotal. Potom zdvihol nohu, chvíľu si prezeral špinavé chodidlo a nakoniec si vydlabal spomedzi prstov veľkú guľku plesne. Philippa zhnusene odvrátila zrak.
„Pochop to, Janeš,“ povedal jej.
„Ja som Pančali,“ upozornila ho. „On je Janeš,“ ukázala na brata.
„Dieťa moje, ja učím proces nečinnosti – jednoduchého života. Ak chceme viesť jednoduchý život, musíme oslobodiť svet od západného útlaku vo forme počítačov a výpočtovej techniky. Preto tým, ktorí ešte stále žijú v tyranii počítačov, dávame úmyselne zlé rady. Musia byť čo najhroznejšie, zavádzajúce, lebo iba tak im v konečnom dôsledku pomôžu. Dúfame, že nakoniec svoje počítače a PDA zničia a zahodia, aby mohli žiť vo svete bez výpočtovej techniky – vo svete nekonečnej radosti a lásky, v ktorom existuje iba pero a papier.“ Opäť sa zachichotal. „Dokážete to, deti moje? Dokážete hlúpym boháčom zo Západu podávať čo najmizernejšie rady, aby ste im pomohli zachrániť ich nesmrteľnú dušu?“

„Nič nie je jednoduchšie,“ odvetil Dybbuk so zlomyseľným úsmevom. V duchu si už predstavoval, aká parádna zábava to bude.
„Tomuto procesu hovorím ‚duchovná joga’,“ prezradil im guru. „Zauzlíme ich mysle, aby sme vytváraním stresu a vysokého krvného tlaku spôsobili, že nakoniec objavia svet pokoja a relaxácie. Svet života bez námahy. Svet nečinnosti.“

„To beriem,“ prikývol Dybbuk nadšene. „Bez debaty.“

Guru si s chichotom utrel pleseň vydlabanú spomedzi prstov do brady a trikrát zazvonil na zlatý zvonček. Audiencia sa skončila.
„Myslím, že ste sa mu páčili,“ poznamenal Džaganafa. „Akoby sa mu zdalo, že ste niečím výnimoční.“

„To, dúfam, nie,“ zdesila sa Philippa, ktorej ten chlap pripadal maximálne odpudivý.
Džaganafa ich odviedol zo svätyne do ich izby v ubytovni – trojuholníkovej budove so slamenou strechou na konci veľkého nádvoria pevnosti s nepoužívanou starou studňou. Našli tam štyri postele, stolík s lavórom, jeden holý stôl, niekoľko malých matracov na modlenie a na stene veľký obraz gurua Masamdžhasaru vznášajúceho sa vo vzduchu s prekríženými nohami. Celkom ako nejaký džin, pomyslela si Philippa.
„O chvíľu príde vaša učiteľka jogy,“ povedal im sanjásin. „Je dosť tvrdá, takže by ste si asi mali chvíľu odpočinúť.“ Úctivo sa uklonil najprv im, potom guruovi na stene a odišiel.
„Hipisák,“ odfrkol si pohŕdavo Dybbuk. Hodil sa na posteľ, hneď však vystrúhal bolestnú grimasu, lebo bola oveľa tvrdšia ako tá, na ktorú si zvykol doma v Palm Springs. „Chvalabohu, že je preč.“

„Podľa mňa je celkom milý,“ namietla Philippa a Groanin, ktorý sa stále cítil ako majster sveta a širokého okolia, s ňou rád súhlasil.
„Páči sa mi tu,“ oznámil im a so šťastným úsmevom si ľahol. „Všetci sú tu veľmi milí.“ Mrak nad pevnosťou sa medzičasom rozplynul a teplota opäť stúpala do neznesiteľných výšav, on sa však stále cítil vynikajúco.
John sa zamračil. Nový Groanin sa mu vôbec nepáčil. Oveľa radšej mal toho večne ufrflaného, na ktorého si zvykol a s ktorým zažil nejedno dobrodružstvo. Takmer až dúfal, že sa stane niečo, čo aspoň trocha naštrbí jeho novozískaný optimizmus a pohodu, ktorú aj tak nadobudol iba vďaka barónovi von Reinerassig a jeho pohotovostným želaniam.
Vlastne na to ani nemusel dlho čakať. O chvíľu sa totiž ozvalo zaklopanie na dvere a do izby vošla vysoká, chudá žena s plavými vlasmi. Mala na sebe trikot a pod pazuchou držala zrolovanú rohož na cvičenie. Uklonila sa guruovi na stene a potom aj komorníkovi a deťom.
„Zdravíčko,“ pozdravila ich. „Som Prudence Crabbová a budem vás učiť jogu. Začneme súkromnou lekciou len pre vás, aby som videla, na čo máte. Poďte so mnou do jogistického centra, aby sme mohli začať.“

„Mám iba jednu ruku,“ upozornil ju Groanin. „Nemyslím, že by som sa hodil na cvičenie jogy.“

„Nezmysel,“ odsekla slečna Crabbová, pôvodom z Kanady. „Každý môže cvičiť jogu. Aj vy, pane. A nebojte sa,“ dodala rázne, „joga nie je iba o skrúcaní sa do nemožných pozícií a uzlov.“

Presne to ich však začala učiť, takže po prvej hodine trápenia, po ktorej ich mali čakať ešte ďalšie dve, boli všetci štyria na smrť vyčerpaní.
„Terapeutické efekty a hodnota jogy vo všetkých sférach života,“ kričala na nich, pomáhajúc im vydržať v mimoriadne bolestivej polohe, „sú všeobecne uznávaným faktom.“

Groanin lapal po dychu, snažiac sa skrútiť tak, ako mu ukazovala.
„Pomáha ľuďom prejavovať a prežívať vlastnú božskosť,“ pokračovala slečna Crabbová.
„Kravina,“ namietol podráždene. „Necítil by som sa menej božsky, ani keby som mal rohy a členskú kartu Klubu pekelného ohňa.“ Nato sa sťažka zvalil na rohož a z hrdla sa mu vydral ston, ktorý Johnovi znel presne ako od Groanina, ktorého poznal a mal rád. „Už nemôžem. Fakt nemôžem.“

„Tri hodiny jogy denne sú povinné pre každého, kto chce ostať v našom ášrame,“ vyhlásila učiteľka bez najmenšieho náznaku súcitu. „Bez výnimky. Tak znie príkaz gurua Masamdžhasaru.“ Otočila sa k stene, na ktorej visel ďalší z jeho nadrozmerných obrazov, a úctivo sa mu uklonila. „Rozumiete? Bez výnimky! A teraz ďalšiu polohu. Volá sa Krab.“

Groanin nechcel prísť o šancu na nájdenie talizmanu, a tak sa zdvihol a pokúsil sa pokračovať v cvičení. Deťom však bolo jasné, že s tým musí prestať, inak mu hrozí totálny kolaps. Keďže učiteľka jogy bola zjavne dokonale imúnna voči súcitu, ľútosti aj empatii, pochopili aj to, že budú musieť nejakým nenápadným spôsobom využiť svoje džinovské schopnosti.
Aj by to boli urobili, keby ich nebol predbehol Dybbuk. A nebol by to Dybbuk, keby sa pokúšal využívať svoju moc nenápadným spôsobom.
„ZYGOBRANCHIÁT!“ zvolal.
Keby mali deti chvíľku čas, možno by slečnu Crabbovú dočasne pripravili o hlas alebo jej spôsobili kŕč v krku, ktorý by jej minimálne na jeden deň zabránil pokračovať v cvičení, no Dybbuk ju jednoducho premenil na kraba. Keďže sa volala Crabbová, nebolo to vôbec originálne, no nedalo sa poprieť, že je to účinné.
„Chvalabohu za to,“ vzdychol Groanin a vyčerpané si ľahol na zem. Bol natoľko vyšťavený, že sa ani nepokúsil odtiahnuť, keď sa krab vybral priamo k nemu. „Už som myslel, že nastala moja posledná hodina.“

„Nemohol si ju premeniť na niečo iné ako na kraba?“ spýtala sa Philippa vyčítavo. „Sme kilometre a kilometre od mora, je tu štyridsaťtri stupňov v tieni, vo vzduchu krúžia supy… Krabom sa v tejto časti sveta priveľmi nedarí, Dybbuk. Pokiaľ ju veľmi rýchlo nepremeníš naspäť na človeka, zomrie. Mačku, myš, dokonca aj pavúka by som pochopila, ale krab? Ty si fakt hnusák, Buck.“

„A prečo nie?“ namietol Dybbuk. „Volá sa Crabbová a aj povahu má ako krab. Poloha, ktorú sme s ňou mali robiť, sa volala Krab. Pripadalo mi to úplne prirodzené.“ Zasmial sa a krab naňho zúfalo zamával klepetami, akoby sa pokúšal upútať jeho pozornosť.
„Príliš priamočiare,“ skonštatoval John.
„Nuž, ak nik iný, ja som ti nesmierne vďačný, chlapče,“ povedal Dybbukovi Groanin. „Aj keby som žil do stovky, nikdy by som už asi nebol taký vyčerpaný ako teraz. Tá ženská… azda nie je ani človek, alebo čo.“

„Teraz už určite nie,“ zasmial sa Dybbuk. „V tom máš pravdu.“

Neveľký krab ešte chvíľu mával klepetami a potom sa utiahol do kúta, aby tam čakal na svoj osud.
„Rýchlo ju premeň naspäť!“ nástojila Philippa. „Kým celkom nevyschne!“

„Ako chceš,“ ustúpil Dybbuk. „Ale ak znova začne s jogou, neručím za to, čo sa s ňou stane.“ Chvíľku sa sústredil a potom povedal: „ZYGOBRANCHIÁT!“
Prudence Crabbová, už zasa v podobe chudej, nesmierne pružnej ženy, sa ešte takmer minútu nehybne chúlila v kúte.
„Ste v poriadku, zlatko?“ spýtal sa jej Groanin, predstierajúc dokonalú nevinnosť.
„Čo sa to so mnou stalo?“

„Bol to taký smiešny zvrat,“ odvetil neurčito.
„Jeden moment som predvádzala jogovú polohu a o sekundu neskôr som mala čudesný dojem, že som krab.“ Podozrievavo si oňuchala ramená. „Navyše mám pocit, že páchnem rybinou.“

Dybbuk sa kruto zasmial.
„Povedal by som, že to s tou jogou trocha preháňate,“ podotkol Groanin. „Buďto, alebo ste boli pridlho na slnku. Na vašom mieste by som sa utiahol do svojej izby a trocha si odpočinul. Uvidíte, ráno sa budete cítiť oveľa lepšie.“ Pomohol vydesenej žene na nohy a milo sa na ňu usmial.
„Áno,“ prikývla. „Asi máte pravdu. Preháňala som to. Musí to tak byť. Priveľa slnka. Nedostatok tekutín. Dehydrovaná. To bude ono. Nie je možné, aby som naozaj bola…“ Neisto prešla k dverám – treba priznať, že kráčala tak trocha doboka ako krab – a na nesmierne potešenie Dybbuka aj Groanina bez ďalších rečí odišla z jogistického centra.
„Tak,“ vyhlásil Groanin spokojne. „Tým by to s ňou malo byť vybavené.“

Vrátili sa do svojej izby v ubytovni, Dybbuk rozložil na stôl obraz Východoindickej spoločnosti a pozorne si ho prezrel. „Jednoznačne to je táto pevnosť,“ povedal. „O tom niet pochýb. Sme na správnom mieste. Vyzerá to, že od čias, keď namaľovali tento obraz, sa nijako nezmenila. Ale kde začneme s hľadaním?“ Pokrčil plecami a pozrel sa na obraz gurua Masamdžhasaru. „Ak máme na tomto mieste prísť k osvieteniu, mohol by sa poponáhľať a dať nám ho.“

„Odpoveď je v tých hadoch – v posolstve plukovníka Killiecrankieho,“ ozvala sa Philippa. „Som si tým istá.“ Znova ho celé prečítala:
„Hada som nasekol, ale nezabil. Ušiel som na toto biedne miesto, kde zrejme zahyniem rukou nepriateľa. Ale v tejto chvíli mám šťastie, a aj vy by ste mali ísť až na dno a odhaliť kráľovské bohatstvo v zelených očiach Kráľovskej kobry z Káthmandu. Hľadajte tretieho hada, ale dajte si pozor na Ôsmeho. M. W. K“
„Pripadá mi to ako legenda ku krížovke,“ poznamenal Groanin. „To si už hovoril,“ pripomenul mu Dybbuk.
„Možno aj áno, lebo je to pravda.“

„Krížovky sú pre deti,“ namietol Dybbuk.
„To môžeš hovoriť len preto, lebo si nikdy neskúsil vylúštiť tú z Daily Telegraphu,“ trval na svojom Groanin. „Nie, nie, krížovky vôbec nie sú pre deti. Sú pre ľudí, ktorí si chcú vyskúšať svoje rozumové schopnosti. Aj túto záhadu nakoniec rozlúštite pomocou rozumových a nie džinovských schopností. Nemal by si na to zabúdať, Dybbuk.“

„Buck. Iba Buck, dobre? Nemal by si na to zabúdať,“ odsekol chlapec.
Kým sa tí dvaja prekárali, John prešiel k dverám a vyzrel z nich na nádvorie. Obklopovala ho vysoká vnútorná stena pevnosti a bolo opustené, ak nerátal pár vtákov, čo sa utiahli do tieňa vysokej strechy.
Náhle sa zvrtol, vrátil sa do izby a plesol rukou po stole, až sa všetci strhli. „Mám to!“ zvolal. „Je to tam povedané úplne jasne. Plukovník nechce, aby sa príjemca odkazu dostal až na dno síl, ale niečo celkom iné. Nemyslí to prenesene, ale doslova.“

Dybbuk, ktorý sa v týchto kategóriách až tak neorientoval, naňho iba nechápavo pozrel.
„Ty to nechápeš?“ John ukázal na otvorené dvere. „Plukovník hovoril o skutočnom dne, na ktoré si môžeš siahnuť, napríklad v tejto studni.“

Všetci prešli k dverám a zamyslene sa pozreli na studňu. „No jasné,“ povedala napokon Philippa. „Kde sa dá niečo lepšie skryť ako na dne starej studne?“

„Rozhodne sa pritom menej nakopeš,“ súhlasil Groanin.
„Musí to byť v tejto studni,“ trval na svojom John.
„Pokiaľ si niekto z vás nevšimol v pevnosti aj inú starú studňu,“ dodal Dybbuk. „Ja som nijakú nevidel.“

Nevidel ju ani nik iný. Vyšli spolu von a pozreli si ju zbližša.
Bola stará ako pevnosť sama a zaclonená pred slnkom malým prístreškom na kamenných stĺpoch. Na silnom povraze do nej viselo vedro. Deti upreli pohľad do jej temných, vlhkých hlbín, nič však nevideli. Zdola vychádzal chlad, akoby na ne dýchala sama zem, čo rozhodne nezmenší strach nikoho, kto sa práve chystá spustiť do studne.
„Niekto musí ísť dolu,“ povedal Dybbuk, aj keď to bolo všetkým jasné. „Zliezť dolu a pohľadať Kráľovskú kobru.“

„To nie je nič pre mňa,“ vyhlásil Groanin. „Na myšlienke, že by som mal liezť do starej studne, sa mi niečo veľmi výrazne nepáči. Najmä v noci.“

„Kto vraví, že tam pôjdeme v noci?“ namietol Dybbuk, ktorému sa do toho nechcelo o nič viac ako komorníkovi. Aj dvojčatá na tom boli rovnako. Džinov totiž trápi klaustrofóbia, ktorá sa u nich vyvinula následkom toho, že ich ľudia občas zavreli do fľaše či lampy. Niežeby neznášali pobyt v lampe, najmä čarovnej, veď niektorí – napríklad majster Rakšasas – v nej trávia väčšinu času, no majú radi iba také lampy a fľaše, z ktorých môžu kedykoľvek a bez cudzej pomoci odísť.
„Nie, chlapče,“ oponoval chlapcovi Groanin. „Cez deň to skúšať nemôžeme. Niekto by nás uvidel a hneď by sa začalo špekulovať, čo to máme za lubom. Musíme to spraviť v noci, pokiaľ možno už dnes po večeri. Ak sa tu teda nejaká večera podáva.“

Ako na zavolanie sa na opačnej strane nádvoria otvorili dvere a vyšiel z nich Džaganafa. „QED,“ povedal Groanin víťazoslávne. Hovoril to vždy, keď sa potvrdilo niečo, čo tvrdil, no ani jedno z detí netušilo, čo to vlastne znamená.
„Á, tu ste!“ potešil sa Džaganafa. „Ako sa vám darí?“

„Myslím, že sme dosť vyčerpali chuderku slečnu Crabbovú,“ odvetil Groanin.
„Počul som,“ usmial sa mladý sanjásin. „Teraz medituje, a zdá sa, že s tým tak skoro neprestane. Preto som vás prišiel zavolať na skorú večeru. Vravel som si, že po toľkom cvičení ste už určite veľmi hladní.“

„Ani nie tak hladní ako smädní,“ nadhodila Philippa šikovne a ukázala na starú studňu. „Práve sme uvažovali, či je v nej voda.“

„Dolu v studni?“ Džaganafa sa na ňu podozrievavo pozrel. „Asi áno, ale nepil by som ju. Vlastne by som vám neodporúčal piť nič, čo nie je z fľaše alebo iného hermeticky uzavretého balenia.“

„Naozaj?“ začudoval sa Groanin.
„Tak či onak, po večeri vás čaká nočná zmena v počítačovom centre. Budete pracovať na linke podpory pre počítače Dingle.“ Sanjásin rozpačito pokrčil plecami. „Je mi to ľúto, ale tak to proste je. Ste noví a musíte sa zaškoliť.“ Všimol si, že sa tvária dosť ustarostene, a tak dodal: „Nemáte sa čoho báť. Vlastne to nič nie je. Stačí čítať, čo máte na obrazovke, alebo si to jednoducho priebežne vymýšľať. Je úplne jedno, ako k tomu pristúpite. Keď napríklad niekto niečím zaskočí mňa, vždy sa toho chumaja na druhom konci spýtam, či má UHT kábel.“

„Čo je to UHT kábel?“ chcel vedieť John. „Nikdy som o ničom takom nepočul.“

„Práve v tom to je,“ zasmial sa Džaganafa. „Nič také neexistuje. Privádza ich do šialenstva, keď zistia, že to potrebujú a nemajú. Mal by si počuť, ako nadávajú. Niektorí od zlosti tresnú slúchadlom, ale iní tresnú počítačom, a o to nám od začiatku ide.“

„Nie je trocha kruté dávať tým chudákom zlé rady s vedomím, že im tým poškodíme?“ spýtala sa ho Philippa.
„Sme k nim krutí, aby sme k nim mohli byť láskaví,“ odvetil s úsmevom. „To je všetko. Musíme oslobodiť ľudstvo spod technologickej tyranie. Musíme zlomiť okovy modernej diktatúry kremíkových čipov. To sú guruove slová, nie moje. Je načase, aby ľudia znova objavili jednoduché krásy života. Musia zabudnúť na rýchlosť procesora, e-maily, webové stránky a podobné hnusobstvá. Už ste niekedy uvažovali nad tým, prečo majú niektorí osobné počítače, keď je svet plný ľudí, ktorí nemajú čo do úst?“

„Určite to nie je až také jednoduché,“ namietla Philippa. „Okrem toho si vôbec nie som istá, či dokážem niekoho presvedčiť, že pri počítačoch viem, o čom hovorím.“

„Len pokojne,“ chlácholil ju Džaganafa. „Naozaj, o nič nejde. Dnes večer na vás budem dozerať ja, takže ak sa vyskytnú nejaké problémy – napríklad ak nechtiac spôsobíte, že niekomu začne fungovať počítač –, dáte mi vedieť a spoločne to napravíme. Dobre?“

Groanin, John a Philippa sa aj naďalej tvárili dosť skepticky, no Dybbuk sa usmieval od ucha k uchu.
„Bude to parádna zábava!“ skonštatoval natešene.
V jedálenskej hale boli stovky sanjásinov. Niektorí prišli zo Švédska, niektorí z Kanady, bolo tam aj pár Indov a Britov, no drvivú väčšinu predstavovali Američania. Boli rovnako oblečení, tvárili sa veľmi priateľsky a takmer všetci sa neprestajne usmievali. Viacerí dokonca tancovali po hale ovešaní girlandami kvetov a s pomaľovanými tvárami. Iní spievali, bubnovali a rytmicky cvakali akýmisi kastanetami. Ostatní sedeli a jedli pod obrovským obrazom gurua Masamdžhasaru, ktorý Philippu dosť znervózňoval, lebo nemala rada pocit, že ju niekto pri jedle sleduje. Navyše sa jej na jeho chlpatej tvári čosi nepáčilo, a okrem toho jej pripadal hrozne špinavý. Ak je špinavý aj sám veľký guru, čo sa dá čakať od jeho nasledovateľov, ktorí pripravujú jedlo pre ostatných?
Po večeri, ktorá bola napodiv veľmi chutná, sa išli ohlásiť do centra počítačovej podpory. Tvorila ho jedna veľká miestnosť s desiatkami telefónov a obrazoviek – nie však počítačov – a najväčším zo všetkých obrazov gurua Masamdžhasaru, ktorý akoby mal prítomným pripomínať, že ich sleduje na každom kroku.
Prvou Philippinou volajúcou bola postaršia dáma z Massachusetts, akási Hester Cardiganová, ktorá zjavne vedela počítač iba zapnúť a vypnúť a teraz mala problém s pripojením tlačiarne. Philippa ju úprimne ľutovala a najradšej by jej poradila, aby sa obrátila na susedov alebo príbuzných, ktorí majú skúsenosti s počítačmi, no keďže ich rozhovor počúval Džaganafa a možno aj niekoľko ďalších sanjásinov, nemohla si to dovoliť a musela ju kŕmiť nezmyslami, ktoré sa objavovali na obrazovke.
„Nečudo, že váš počítač odmieta komunikovať s tlačiarňou,“ povedala bez nadšenia. „Používate totiž starý model. Musíte počítač reštartovať do bezpečného režimu, aby sme mohli rekonfigurovať vaše tlačové nastavenia pomocou diagnostických nástrojov zo štandardne dodávaného balíka utilít. Potom stiahneme aktualizovaný softvér, vy znova zreštartujete mašinu, skontrolujete, ktoré porty využívate, zbehnete nový výstupný protokol používajúci ASCII a vytlačíte testovaciu stránku. Ak však máte model sedemdesiatšesť A, a nie sedemdesiatšesť B, musíte si zazálohovať všetky nastavenia a stiahnuť samostatnú skupinu ovládačov kompatibilných s používaným portom. Vlastne to nič nie je. Môžeme začať?“

Nasledovalo dlhé ticho, počas ktorého Džaganafa naznačil, že je s Philippiným výkonom spokojný, a prešiel k Dybbukovi, aby skontroloval, ako sa mu darí. Philippa to bleskovo využila. Stlmila hlas, aby ju nik nepočul, a pokúsila sa tej žene naozaj pomôcť. „Pani Cardiganová? Ste tam ešte?“

„Áno,“ šepla Hester plačlivo.
„Zabudnite na všetko, čo som vám hovorila. Má vás to iba zbytočne popliesť. Nepýtajte sa ma prečo – vysvetľovanie by trvalo pridlho, a toľko času jednoducho nemáme. Poviem vám, čo presne máte urobiť. Je to ľahké. Kliknite na menu Štart, v ňom na Ovládací panel a potom na Tlačiarne a faxy. Vyberte možnosť Pridať tlačiareň, kliknite na Ďalej a počkajte, kým ju počítač nájde a pridá. To je všetko.“

Opäť nasledovala dlhá pauza, na konci ktorej bolo aj cez telefón počuť, že tlačiareň začala fungovať.
„Ide to!“ zvolala Hester Cardiganová a od radosti sa rozplakala.
„Dobre,“ potešila sa Philippa. „A, mimochodom, mám pre vás ešte jednu veľmi dobrú radu. Už nikdy nevolajte na toto číslo. Naozaj nikdy.“ Ukončila hovor a otočila sa smerom k Džaganafovi. „Berie ho naspäť do obchodu,“ povedala mu.
Sanjásin víťazoslávne zaboxoval do vzduchu. „To je ono!“ zvolal. „Najlepšia rada je vždy tá najhoršia.“

Dybbuk však nemal také škrupule ako Philippa, a keď prijímal štvrtý hovor, zlomyseľne sa uškŕňal. Najviac ho potešilo, keď sa dozvedel, že volajúci učí matematiku na jednej základnej škole na juhu Kalifornie. Ak niečo na svete z duše nenávidel, tak to boli učitelia matematiky. Tento konkrétny sa volal Norman Blackhead a mal menší problém s modemom.
„Akú má rýchlosť?“ spýtal sa ho Dybbuk nonšalantne.
„Rýchlosť?“

„Áno, rýchlosť. Päťdesiatšesť, stodvadsaťosem, dvestopäťdesiatšesť, päťstodvanásť… Akú?“

„Ehm… stodvadsaťosem.“

„Kilobajtov alebo megabajtov?“

„Megabajtov.“

Dybbuk sa nahlas zasmial. „Budú to kilobajty, starký. Ani najrýchlejšie modemy na svete nemajú rýchlosť väčšiu ako nejaké štyri mega za sekundu. Dobre. Má požiarny hlásič?“

„Ehm… Áno. Myslím.“

Dybbuk sa opäť zasmial. „Je to firewall alebo aj požiarna stena, starký. Nabudúce sa snáď dozviem, že nechcete nainštalovať antibiotický program.“

„No… Ale to ja chcem!“

„Ste si tým istý?“

„Áno. Celkom istý.“

„Tak to by ste sa mali porozprávať s lekárom, lebo ja vám s tým nepomôžem.“ Na moment sa odmlčal. „A čo antivírusový program? Chystáte sa nejaký spustiť?“

Učiteľ sa nechcel nechať znova nachytať, a tak odvetil, že nie, čím si vyslúžil ďalší príval posmeškov. „Ak to nespravíte, čakajú vás vážne problémy, starký. Len čo sa pripojíte na internet, váš systém nachytá kopu kadejakých svinstiev. Ale dobre. Poďme na vec. Spustite program pre správu pripojenia a otestujte konfiguráciu TCP/IP pomocou príkazu Ping. Ping ako pingpong, starký. Zapamätáte si to?“

Philippa zdesene pozorovala, ako kráľovsky sa Dybbuk zabáva na tom chudákovi. Niekedy sa jej ani nechcelo veriť, že pochádza z kmeňa dobrých džinov. Jeho správanie sa dalo ospravedlniť azda iba tým, že jeho rodičia boli rozvedení a ktosi nedávno zavraždil jeho najlepšieho priateľa Brada.
John zasa medzičasom pochopil, prečo sa mu aj napriek všetkým radám nedarilo nastaviť počítač, ktorý dostal na narodeniny. Hoci guru Masamdžhasara deklaroval, že sa snaží oslobodiť ľudstvo spod nadvlády technológií „pre dobro ľudskej duše“, mal na to celé presne rovnaký názor ako jeho sestra. Vôbec sa mu to nepáčilo, najmä teraz, keď videl, že guruovi učeníci dávajú ľuďom zlé rady celkom úmyselne a nie iba následkom omylu či nedbalosti.
Obe dvojčatá si v duchu vraveli, že je šťastie, že majú v ášrame Džajár So ostať iba krátko, inak by určite neodolali a povedali guruovi do očí, čo si myslia o človeku, ktorý svojich žiakov navádza na kruté zaobchádzanie s toľkými obyčajnými ľuďmi.
TRINÁSTA KAPITOLA
AŽ NA DNO
Noc, ktorú si vybrali, sa na prieskum hlbokej studne hodila priam ideálne. Nádvorie s prastarou studňou osvetľoval mesiac, ktorý už bol takmer v splne, a nad hradbami s cimburím poletovali netopiere. Okrem ich piskotu tam panovalo hlboké ticho. Deti a Groanin museli byť tiež veľmi tichí, lebo každý zvuk sa na nádvorí nepríjemne rozliehal a mohol ho začuť niekto za jedným z veľkých vysvietených okien paláca tvoriaceho vnútornú hranicu nádvoria. Podľa Džaganafu práve tam vo veľkom prepychu žil guru Masamdžhasara.
Opäť si zhora prezreli studňu a hodili do nej kameň. Kým so špľachotom dopadol do vody v temnej hlbine, narátali do pätnásť.
„Musí mať aspoň tridsať metrov,“ povedal John.
„Skôr štyridsaťpäť,“ opravil ho Groanin a zachmúrene pokrútil hlavou. „Dofrasa, keby tak táto studňa vedela rozprávať!“

„Ako to myslíš?“ spýtal sa ho nervózne Dybbuk, ktorý sa predtým ponúkol, že to bude on, kto sa nechá v plechovom vedre spustiť do studne.
„Niečo som si o tejto ružovej pevnosti prečítal,“ vysvetlil mu komorník. „V knižnici ášramu sú celé jej dejiny. Britskí vojaci do nej po potlačení vzbury nahádzali niekoľko desiatok chudákov Indov.“ Odmlčal sa, aby to malo väčší efekt, a dodal: „Zaživa.“

Dybbuk zalapal po dychu. Na tichom nádvorí to znelo ako dudranie moriaka.
„Okrem toho sa do nej ďalší hodili sami, aby unikli ešte horšiemu osudu,“ pokračoval Groanin, neuvedomujúc si, čo jeho slová robia s Dybbukom. „To však muselo byť až po tom, čo v nej plukovník Killiecrankie ukryl ten talizman. Pochybujem, že by mal žalúdok na to ísť dolu medzi hnijúce mŕtvoly.“

„A čo sa s nimi stalo?“ chcel vedieť Dybbuk hľadiaci do temnej, chladnej hĺbky pod sebou. Až príliš živo si vedel predstaviť, ako do nej hádžu odsúdenca na smrť. Horší osud by si momentálne azda ani nedokázal vymyslieť. „Myslím s tými mŕtvolami. Stále sú tam dolu?“

„Nie. Keď Briti opäť umiestnili do pevnosti vojenskú posádku, všetky vylovili,“ odvetil Groanin a hodil do studne ďalší kameň. Špľachot, ktorý sa po pár sekundách ozval, im pripadal skoro ako ston nejakého indického nešťastníka. „Vylovili ich a pochovali niekde inde, aby mohli používať vodu zo studne. Aspoň tak sa písalo v tej knihe.“

Komorník zobral vedro z okraja studne, spustil ho dnu a šliapol na nožnú brzdu, ktorou sa ovládala rýchlosť spúšťania. „Tak dobre,“ povedal. „Dolu ide Dybbuk, však?“

Aj napriek tomu, že pod prístreškom studne bolo tma, John a Philippa videli, že Dybbuk stratil odvahu na takéto dobrodružstvo. Vlastne mu to nemohli mať za zlé. Rozhodne nie po tom, čo mu porozprával Groanin. Zo studne priam sálala vlhká zima a bolo bolestne ľahké predstaviť si, že v jej temných hlbinách ešte stále číhajú kostry nejakých zabudnutých úbožiakov. Ten, kto sa mal do nej spustiť, musel mať ohromnú odvahu a nervy z ocele.
Vedro, ktorým sa zo studne naberala voda, bolo veľké ako popolnica a k prastarému hriadeľu bolo priviazané silným lanom. Hriadeľ mal zvonka veľkú drevenú kľuku, ktorou sa lano navíjalo. Deti nevedeli prísť na nijaký spôsob, ako využiť svoju džinovskú moc pri napĺňaní plukovníkových slov: Hľadajte tretieho hada, ale dajte si pozor na ôsmeho. Keby sa premenili na vtáky či netopiere, mohli by vletieť dnu a bez problémov zasa von, no neboli by schopné manipulovať s tehlami v stene studne, a keď na to príde, ani vyniesť von talizman, ak ho nájdu. Tým, že si zaobstarali dláto, stredne veľké kladivo, niekoľko výkonných bateriek a dve vysielačky, vlastne vyčerpali všetko, čo mohli urobiť pomocou džinovských schopností.
Ako zvyčajne, aj tentoraz prišiel s riešením John. „Myslíš, že by si zvládol spustiť nás dolu aj všetkých?“ spýtal sa Groanina. „Potom by tam Dybbuk nemusel ísť sám.“

„Nie, kamarát. Nezvládol by som dokonca ani dvoch,“ odvetil komorník smutne. „S jednou rukou to proste nejde. Vieš, so spúšťaním by problém nebol, lebo na to tuje nožná brzda, ale vytiahnuť vás hore je jednoducho nad moje sily. Na niečo také treba dve ruky. Inak sa to nedá. No a, ako sám vieš, ja mám iba jednu.“

„Ale čo keby si mal dve?“ nedal sa odradiť John. „A čo keby aj druhá bola rovnako silná ako tá, čo máš teraz?“

Groanin sa nad tým zamračene zamyslel. „Nuž, to by už mohlo stáť za uváženie,“ pripustil a sadol si na kamenný okraj studne. „Odpusti mi, že si to musím najprv premyslieť, John. Už som si totiž zvykol, že mám iba jednu ruku. Vlastne som si na to zvykol tak kvalitne, že neviem, čo by som si počal s dvoma. S výnimkou jogy, pravdaže. Pri tej sa dve ruky nepochybne hodia.“ Vzdychol si. „Ako obaja viete, Nimrod mi už dávno ponúkal novú ruku a ja som ju stále odmietal. Keď sa však teraz nad tým zamýšľam, vlastne nevidím dôvod, prečo ju nechcieť. Azda iba ten, že neviem, či niečo také zvládnete. Hrozne nerád by som skončil ako nejaký desivý výtvor z Frankensteinovho laboratória.“ Pritom však už čoraz jasnejšie prikyvoval. „Dobre,“ rozhodol sa napokon. „Ale spravte to rýchlo, kým nezmením názor.“

John sa celkom automaticky chytil za ruku so sestrou aj Dybbukom, aby sa na to sústredili všetci traja spoločne. Vytvoriť ľudskú ruku, ktorá obsahuje tridsaťdva kostí – dve v ramene, tri v paži, osem v zápästí a devätnásť v dlaňovej časti a prstoch, nehovoriac už o šľachách, cievach a svaloch –, nie je nič jednoduché a poriadne by to zaťažilo aj dospelého, oveľa mocnejšieho džina.
„FABULÓZ…“

„ABECEDARIAN!“

„ZYGOBRANCHIÁT!“

„… FANTASTIKUSFAJNOVOSTNÝ!“

Tma okolo Groanina sa zachvela, akoby ju zasiahla vlna horúčavy, a vo vzduchu sa objavil výrazný pach síry, aký sa často objavuje vo chvíľach, keď dôjde k veľmi silnému využitiu džinovskej moci.
Komorník pomaly otvoril oči. „Už je to hotové?“ spýtal sa opatrne.
„Áno,“ odvetil John. „Hotové.“

Zhŕkli sa okolo Groanina, aby si prezreli výsledok svojej snahy. Prvý raz po mnohých rokoch mohol pred seba vystrieť obe ruky, a tak to urobil, hneď nato si však zahryzol do jazyka, aby potlačil zlostnú nadávku. „Vy hlupáci, veď ste mi dali druhú pravú ruku! Pozrite sa, palec je na zlej strane!“

„Ajaj!“ vzdychol John.
„Nemohli by sme to jednoducho nechať tak?“ chcel vedieť Dybbuk. „Myslíš, že si to niekto všimne?“

„Pravdaže to nemôžete nechať tak!“ Na chvíľu sa zdalo, že Groanin mu jednu vlepí svojou normálnou rukou. „Nebudem predsa vyzerať ako výsledok experimentu nejakých sopliakov, čo sa hrali na operovanie bábik!“

A tak to museli celé zopakovať a tentoraz to urobili správne, takže druhá ruka bola ľavá. Dokonca sa im podarilo na nej vytvoriť krásne náramkové hodinky, aby komorníkovi nejako vynahradili to, ako ho pred chvíľou strápnili. Potešili ho tým natoľko, že nejaký čas nevedeli, či sa viac raduje z hodiniek alebo z novej ruky, na ktorej ich má.
„Poďme,“ povedal John a vliezol do vedra. „Mali by sme vyraziť, nech tu zbytočne nestrácame cennú tmu.“

Krátko nato ich obklopil vlhký a chladný vzduch, lebo vedro začalo klesať do desivých hlbín pevnostnej studne. Steny tvoril zväčša pieskovec, do ktorého bola vyhĺbená, no miestami tam boli aj tehly, akoby bolo treba vyrovnať prírodné nerovnosti alebo miesta, na ktorom vypadli kusy skaly.
John sa vo vedre pozeral jedným smerom, Philippa druhým a Dybbuk tretím, aby mohli poriadne preskúmať steny, medzi ktorými pomaly klesali. Mesačné svetlo slablo, až napokon celkom zmizlo a na cestu si mohli svietiť iba elektrickými baterkami. Párkrát sa pozreli aj nahor, no asi po pätnástich metroch im ústie studne celkom zmizlo z dohľadu a so svetom svetla a života ich už spájalo iba vŕzgajúce lano, na ktorom viseli.
Z času na čas sa niektorý z nich opatrne dotkol steny v nádeji, že odhalí nejaké skryté znamenie alebo uvoľnenú tehlu, pod ktorou sa skrýva Kráľovská kobra z Káthmandu. Aj napriek tomu, že z hlbín bolo cítiť vlhkosť, steny ostávali na dotyk suché. Trocha ich to zarážalo, no iba dovtedy, kým si neuvedomili, ako je v Indii teplo a ako hlboko pod nimi leží hladina vody. Smerom nadol sa takmer ani neodvážili pozrieť zo strachu, aby nezazreli, ako sa k nim šplhá nejaká obluda.
„Počkajte moment!“ ozval sa Dybbukov hlas. „Myslím, že som niečo našiel.“

John si priložil vysielačku k ústam. „Zastav, Groanin! Na chvíľu nás prestaň spúšťať!“

Vedro prestalo klesať, hoci sa aj naďalej krútilo ako závažie na konci kyvadla. John a Philippa sa pozreli na stenu, na ktorú ukazoval Dybbuk. Pri bližšom skúmaní sa ukázalo, že nejasné škrabance tam naozaj zobrazujú kobru.
„Keďže hľadáme tretiu kobru,“ vyhlásil Dybbuk, „povedal by som, že toto bude prvá, no nie?“

Dvojčatá súhlasili a povedali Groaninovi, aby pokračoval v spúšťaní, no pomalšie, aby im neunikla druhá značka. Pravdaže, zostup vo vedre do temnej studne bol pre deti nepomerne ťažší ako cesta vratkým výťahom na vrchol skaly, a onedlho už všetci traja museli užiť po tablete s dreveným uhlím, aby sa zbavili nepríjemného pocitu v žalúdku a potlačili silnejúcu klaustrofóbiu.
Asi po ďalších dvadsiatich metroch Philippa našla na jednej z tehál vyrytú ďalšiu kobru. Pri tej sa však nezastavili, aby si ju obzreli, lebo sa blížili k vode a začínali byť nepríjemne skrehnutí. Philippa sa celá zachvela. Nevedela, či to spôsobil chlad alebo skôr skutočnosť, že narazili na časť steny, čo sa zosypala a odhalila výklenok, v ktorom akoby bolo pôvodne niečo zamurované. Ani na jednej z popadaných tehál však nebol znak kobry, a tak pokračovali ďalej do hlbín, až sa napokon dno vedra dotklo hladiny.
John rýchlo stisol tlačidlo na vysielačke a povedal Groaninovi: „Stop! Zastaň!“

Vedro ešte o čosi kleslo, takže jeho vrchný okraj ostal iba pár centimetrov nad vodou. Všetci nedočkavo svietili na steny, hľadajúc ďalšiu kobru, no nebola tam.
„Museli sme ju minúť,“ povedala Philippa. „Asi predsa len bola na tej časti steny, čo sa zosypala. Tehla s ňou mohla spadnúť do vody.“

„Alebo sa k nej dostal niekto už pred nami,“ nadhodil Dybbuk.
„Milujem optimistov“ vzdychla si Philippa.
John položil baterku na malú rímsu nad hladinou a skusmo strčil ruku do vody. „Je ľadová,“ povedal. „Úplne ľadová.“

Aj Philippa a Dybbuk ju vyskúšali a skonštatovali, že má pravdu. Voda v studni bola na dotyk skutočne ako ľad.
„Musí byť z nejakého prameňa. Asi sem prúdi odniekiaľ zo stredu kopca.“

„Mali by sme sa vrátiť,“ navrhol Dybbuk. „Musíme ešte raz prezrieť steny.“

Kým sa však stihli rozhodnúť, čo ďalej, čosi hlasno špľachlo tesne vedľa vedra.
„Čo to bolo?“ spýtal sa John a pozrel do vody. Na moment sa mu zazdalo, že vidí, ako ku dnu klesá presne rovnaká vysielačka ako tá jeho. Až sa zľakol, že mu vypadla, no potom si uvedomil, že ju stále drží v ruke. Vo chvíli, keď došiel k záveru, že musela vypadnúť Groaninovi, sa lano náhle uvoľnilo, vedro prevrátilo, a kým stihli využiť džinovské schopnosti, aby sa dostali von, všetci traja spadli po hlave do ľadovej vody.
„Čo sa stalo?“ skríkol Dybbuk, keď sa mu nakoniec podarilo vyplávať.
„Neviem,“ odvetil John, ktorý ešte stihol z vedra zobrať dláto. Vysielačku, ktorá mu už teraz nebola nič platná, zahodil, a dláto si strčil za opasok. Ešteže tesne pred pádom odložil baterku na rímsu, lebo Philippina a Dybbukova už ležali kdesi na dne.
Všetci traja sa zúfalo snažili nájsť dosť džinovskej energie na to, aby sa dostali z vody, boli však priveľmi podchladení a jednoducho to nedokázali.
„Ten idiot!“ zlostil sa Dybbuk. „Čo si to vlastne o sebe myslí?“ Nadýchol sa, chystajúc sa kričať o pomoc.
„Ticho!“ zahriakol ho John. „Buď chvíľu ticho a nechaj ma premýšľať. Groanin by nič také úmyselne nespravil. Niečo sa mu muselo stať.“ Porozprával im, ako videl pod hladinou klesať komorníkovu vysielačku. „Lenže v tom prípade by asi nebolo rozumné volať o pomoc. Aspoň nie hneď.“
„A čo teda chceš robiť?“ spýtal sa ho Dybbuk. „Ani jeden z nás tu nemá džinovské schopnosti a po tom lane sa hore jednoducho nevyšplháme. Ak ostaneme tu, najskôr sa asi utopíme.“

„Milujem optimistov,“ zopakovala Philippa.
„Možno mi niečo uniklo,“ pokračoval Dybbuk zlostne plieskajúc po hladine, „ale fakt nevidím, čo by ma tu malo naladiť na optimizmus.“

„Keď budeš strácať nervy, ničomu nepomôžeš,“ namietla Philippa.
„Prestaňte sa už hádať!“ okríkol ich John.
„Kto sa tu háda?“ ohradila sa Philippa.
„Pozrite sa,“ povedal im obom, „mohlo to byť oveľa horšie. Napríklad sme tu mohli byť potme. Ja to vidím tak, že s baterkou ešte stále máme niekoľko možností.“

„Aké?“ spýtal sa ho Dybbuk, ktorého zjavne nepresvedčil.
„Budeme musieť vyliezť na to miesto, kde sa zrútila stena,“ odvetil John. „Možno sa nám podarí vylámať z nej aj ďalšie tehly a vytvoriť si priestor, kam sa môžeme posadiť, kým nevyschneme. No a potom sa nám možno vráti teplo aj sila.“

Philippa sa pozrela nahor. Miesto, na ktorom sa zrútila stena studne, sa nachádzalo azda desať metrov nad nimi. Vôbec si nebola istá, či dokáže to, čo John navrhol a o čo sa už Dybbuk začal pokúšať.
ŠTRNÁSTA KAPITOLA
HYPNOTICKÝ POHĽAD
Gurua Masamdžhasaru už od poslednej audiencie trápilo podozrenie, že toho jednorukého muža už niekde videl Samozrejme, bolo to pred vyše desiatimi rokmi a ten muž bol Nimrodov anglický komorník, zatiaľ čo pán Gupta bol jednoznačne Ind. Tento nový adept jeho učenia mu však stále pripomínal toho Angličana. Ale čím? On sám bol v tom čase lekár s prosperujúcou ordináciou v strede Londýna a medzi jeho pacientov patrila aj manželka ministerského predsedu. Práve tak sa stalo, že ho jedného aprílového rána koncom dvadsiateho storočia zavolali na Downing Street a požiadali, aby liečil samotného premiéra.
Iba veľmi málo lekárov na svete by bolo schopných rozoznať tieto konkrétne príznaky, lebo ministerský predseda na prvý pohľad trpel fixnou ideou, že je asi tak dvanásťročné dievča. Väčšina lekárov by došla k záveru, že mu jednoducho preskočilo, a nechala by ho zavrieť do blázinca. Doktor Warnakulásurija, ako sa v tom čase volal guru Masamdžhasara, celkom správne odhadol, že premiér je posadnutý zlomyseľným džinom. Vďaka svojmu otcovi vedel o Nimrodovi, a tak ho šiel požiadať o pomoc. Práve vtedy sa stretol s jeho jednorukým komorníkom. Áno, to bude ono! Aj ten chlap, ktorý si teraz hovorí Gupta, má iba jednu ruku!
Vtedy pred rokmi mu prišlo čudné, že Nimrod zamestnáva jednorukého sluhu, no nebolo to ani zďaleka také neuveriteľné ako to, čo nasledovalo a čo doktora Warnakulásuriju presvedčilo, aby sa vykašlal na medicínu a stal sa svätým mužom ako jeho otec. Krátko po exorcizme na Downing Street odišiel do Indie, za peniaze z predaja svojej londýnskej ordinácie si kúpil ružovú pevnosť v Lakhnaú, založil ášram Džajár So a ustanovil sa za gurua.
Momentálne bol jeho ášram jadrom celosvetovej siete duchovných centier a on sám mal niekoľko tisíc nasledovníkov. Duchovné centrá mu zarábali veľké peniaze a teraz, keď sa jeho plány blížili k naplneniu, rozhodne nechcel, aby sa do nich priplietlo niečo, čo ich načisto zhatí. Preto čosi po polnoci poslal niekoľko urastených sadhakov z oddielu „nádherných telesných strážcov“ Bahutbarhija Džan Bacané po „pána Guptu“ aby ho mohol vypočuť a zistiť, čo je zač a čo aj s deťmi v ášrame skutočne robí.
Sadhakovia vyrazili do ubytovne, no cestou ho našli postávať pri starej studni uprostred nádvoria.
Keď Groanin videl, že sa k nemu blíži niekoľko mocných chlapov, podľahol panike. Najprv zahodil vysielačku do studne s nádejou, že netrafí žiadne z detí, a potom, hovoriac si, že sú to predsa džinovia a vedia sa o seba postarať, zložil nohu z brzdy lana. Nakoniec si ešte schoval ľavú ruku do vrecovitej indickej košele a začal sa tváriť čo najnenápadnejšie.
Prvý zo sadhakov, akýsi Bhutotte, naňho zlostne ukázal prstom.
„Čo tu robíš?“ spýtal sa ho po hindský. „Nevieš, že sanjásini nesmú po zotmení vychádzať z ubytovne?“

„Práve sa mi skončila šichta v počítačovom centre,“ bránil sa komorník. „Celé hodiny som tam musel sedieť, a tak som si chcel trocha povystierať nohy a nadýchať sa čerstvého vzduchu.“

„Chce ťa vidieť guru,“ oznámil mu Bhutotte. „Pôjdeš s nami.“

„Mňa? Prečo chce vidieť práve mňa?“

„To netuším.“

„A navyše v takúto nočnú hodinu?“ Silene si zívol. „Nemohlo by to počkať do rána? Popoludní sme mali jogu a potom robotu v počítačovom centre. Som na smrť vyčerpaný.“

„Nemohlo,“ odsekol Bhutotte. „Naše rozkazy sú jasné. Ak guru vraví, že máš prísť teraz, tak prídeš teraz. Guru Masamdžhasara aj tak nikdy nespí. Vlastne už nespal celých dvanásť rokov.“

„To je mi ľúto,“ povedal Groanin súcitne. „Trpí nespavosťou, čo?“

„Nie,“ odvetil mu iný zo sadhakov. „Iba má v hlave priveľa myšlienok na to, aby mrhal časom na spánok.“

„Chudáčik,“ poľutoval ho komorník a nechal sa odviesť naspäť do svätyne, kde ho mal čakať guru. „Musí to byť preňho hrozné.“

„Vôbec nie,“ opravil ho Bhutotte. „Celé noci venuje mysleniu na veľkolepé veci. Potom sa s nami o tieto úžasné myšlienky delí a tak všetci prichádzame k osvieteniu.“

„Uhm,“ prikývol Groanin, hoci ho to v skutočnosti vôbec nepresvedčilo. „Keby sme ich nemohli počúvať, myšlienky veľkého gurua by nám všetkým nepochybne hrozne chýbali.“

John chytil sestru za ruku a vložil jej do nej lano. „Dokážeš to, Phil,“ uisťoval ju. Dybbuk už medzičasom vyšplhal celých desať metrov k narušenej stene.
Philippa bola celá stuhnutá od zimy. Zuby jej drkotali ako kopytá malého, nesmierne rýchlo uháňajúceho koňa. Nikdy nebola dobrá v telesnej výchove, a keby jej v New Yorku niekto prikázal šplhať sa na lane celých desať metrov, jednoducho by mu oznámila, že to nedokáže. A ani by to nedokázala – teda bez nenápadného využitia džinovských schopností. V živote sa však vyskytnú situácie, keď nebezpečenstvo a zúfalstvo vie z tela vyžmýkať neuveriteľné výkony, a toto bola nepochybne jedna z nich. Preto bratovo povzbudzovanie vlastne ani nepotrebovala. Pevne chytila lano, vytiahla sa na ňom tak, aby sa mohla postaviť na okraj ponoreného vedra a začala šplhať.
Kým John čakal, až príde rad aj naňho, ponoril hlavu pod vodu a pozrel sa nadol. Keď sa opäť vynoril, zalapal po dychu a pokrútil hlavou. „Tipujem, že na dno je to ešte ďalších tridsať metrov. Voda je tu však veľmi priezračná.“

„Radšej to ani nechcem počuť,“ zastonala Philippa.
Do vody znova dopadlo niečo ťažké. Obaja sa pozreli nahor a uvideli, ako Dybbuk visiaci na lane kope do polorozpadnutej steny. Tesne okolo nich preletela uvoľnená tehla.
„Dávaj pozor!“ skríkol John. „Skoro si ma trafil!“

„Pardon.“ Dybbuk zhodil ešte niekoľko tehál a potom sa vmanévroval do diery, ktorú tam vytvoril. „Poďte hore!“ zavolal na nich. „Je tu dosť miesta. Aspoň myslím. Skúste so sebou zobrať aj baterku.“

Philippe trvalo celých pätnásť minút, kým sa k nemu dostala. Bohužiaľ, pripravila sa tým takmer o všetky sily, a keď sa súkala do diery, zhodila nadol ďalšiu tehlu. Tá už nepreletela okolo Johna tak šťastne ako predchádzajúce – padla priamo na baterku ležiacu na malej rímse a zhodila ju do vody.
Dybbuk zdesene zavyl a John, ktorý sa už chystal šplhať, nemal na výber. Musel sa hodiť do ľadovej vody, inak by prišli o jediný zdroj svetla.
Baterka bola vodotesná a aj po náraze ostala svietiť, takže sa dalo pekne vidieť, ako klesá do hĺbky. John zúrivo kopal nohami a hrabal jednou rukou, plávajúc za svetlom. Druhú držal vystretú pred sebou, aby ňou chytil stratenú baterku. Dvakrát sa jej už aj dotkol, no zakaždým mu vykĺzla, a pevnejú chytil až vo chvíli, keď už mal pocit, že mu prasknú pľúca.
No a vtedy to zazrel. Na jednej z tehál bol vyrytý akýsi kľukatý tvar. Tretia kobra! Nemal čas vynoriť sa a nabrať do pľúc čerstvý vzduch. Vedel, že už nebude mať dosť síl, aby sa tam znova ponoril. Namiesto toho sa teda priblížil k označenej tehle, vytrhol si spoza opaska dláto a začal ju ním uvoľňovať. Kobra na nej bola zobrazená oveľa výraznejšie ako na prvých dvoch a plukovník Killiecrankie k nej dokonca vyrýpal číslicu 3, aby nenechal prípadných hľadačov na pochybách, že je to tá, o ktorej písal vo svojom odkaze. John pohol dlátom, trocha ju uvoľnil a začal ju páčiť zo steny.
Philippa sedela na rímse desať metrov nad hladinou a so zmesou pýchy a obáv čakala, kedy sa jej brat znova objaví. Pod vodou mu hrozilo, že ho chlad pripraví aj o posledné sily, a ona ani Dybbuk tam nedokázali rozoznať nič okrem nejasného svetla z baterky.
„Prečo sa nevynára?“ zamrmlal Dybbuk.
Na to Philippa nič nepovedala. Potom, keď sa už chystala skočiť do vody za bratom, sa svetlo dostalo spolu s Johnom nad hladinu. Nesmierne sa jej pri tom pohľade uľavilo. Brat čosi kričal a zdalo sa, že v ruke drží akési kožené vrecko.
„Mám to!“ zopakoval zadychčane a víťazoslávne zamával vreckom. „Mám ten talizman!“

„Fantastické, John!“ zvolala Philippa celá nadšená najmä z toho, že to prežil.
„Super!“ pridal sa k nej Dybbuk. „Paráda, John!“

„Aspoň myslím, že je to on. Keď som sa ponoril po baterku, zazrel som tretiu kobru. Mimochodom, baterku som zachránil.“

„To vidím,“ poznamenal Dybbuk.
„A je to dobre,“ dodala Philippa. „Bez svetla by sme boli stratení.“
„Tá kobra bola asi tri metre pod vodou. Musel som do diery pod ňou strčiť celú ruku a skoro sa mi tam zasekla. Chvíľu som už myslel že sa utopím.“
Baterka zablikala a na sekundu či dve celkom zhasla, takže na moment okúsili takú hustú temnotu, že by sa dala azda aj krájať.
„Dúfam, že nám vydrží,“ povedal John a strčil si ju za opasok. Potom preplával k vedru, vyliezol naň a začal šplhať po lane.
„Ako to ten anglický hlupák vôbec myslel?“ zlostil sa Dybbuk, vyhadzujúc ďalšie tehly. „Prečo ten talizman schoval až pod vodou?“

„Vieš, mám pocit, že keď ho tu ukrýval, hladina nebola ani zďaleka tak vysoko ako dnes,“ povedala mu Philippa. „Musela stúpnuť až po tom, čo britská armáda vyčistila a opravila studňu.“

John bol unavený a nesmierne premrznutý z potápania v ľadovej vode, takže napredoval iba hrozne pomaly. Raz či dvakrát sa dokonca o pár metrov zošmykol a spálil si dlane o lano, to však možno bolo aj dobré, lebo mu to pomohlo zabudnúť na pálivú bolesť vo svaloch. Nakoniec sa mu predsa len podarilo dostať až na kraj dutiny. Dybbuk ho chytil za košeľu a s obrovským úsilím vtiahol dnu. Len čo boli v bezpečí, obaja sa zvalili na zem a zhodili do vody spŕšku tehál a prachu.
Baterka znova zablikala. John sa zgúľal z Dybbuka, vytiahol si ju spoza opaska, aby si ju obzrel, keď vtom odrazu celkom zhasla. Jemne si ňou pobúchal po boľavej dlani v nádeji, že znova ožije, bolo to však márne.
„No super,“ zavrčal Dybbuk. „Fakt super. Čo si počneme bez baterky?“

„Keby sme ju rozobrali, možno by som ju vedel vysušiť,“ odvetil John. „Nevidím dôvod, prečo by po chvíli nemala opäť svietiť.“

Dybbukov dych sa čoraz viac zrýchľoval. Bolo jasné, že tma nepríjemne zhoršuje klaustrofóbiu, ktorá ho trápila už od chvíle, čo vliezli do studne. Naslepo si prehmatal vrecká a z jedného z nich vybral tabletu s dreveným uhlím. Bola navlhnutá a v dlani sa mu celkom rozpadla, takže ju musel zlízať.
„Dôležité je nepodľahnúť panike,“ povedal John. „Musíme sa vyvarovať všetkých prudkých pohybov, aby sme sa nepošmykli a nespadli naspäť do studne.“ Začal odskrutkovávať koniec baterky. „Okrem toho, ktovie? Keď vyschneme, možno sa nám vrátia džinovské schopnosti a bude po probléme.“

Dybbuk sa začal upokojovať. (Tablety s dreveným uhlím účinkujú veľmi rýchlo.) „Dobre,“ súhlasil. „To beriem.“

„No a medzičasom,“ pokračoval John, „čo keby si sa pozrel, či… Teda, čo keby si sa nám pokúsil vytvoriť trocha viac priestoru?“ Vysypal si z baterky do ruky monočlánky a pokúsil sa z jej vnútra vy triasť všetku vlhkosť.
„Môžem aj ja niečo urobiť?“ spýtala sa ho sestra.
„Pravdaže,“ odvetil namiesto neho Dybbuk. „Začnem kopať tu vzadu a ty môžeš vyhadzovať tehly, kamene a tak podobne.“ Zasunul sa čo najhlbšie do výklenku, uvoľnil trocha tehál a kameňov a opatrne jej ich podal. „Tu máš. Stena je tu dosť prehnitá, takže by to nemal byť problém. Teraz už viem, ako sa cítia krty.“

Philippa zahodila odpad do temnoty pod sebou. O sekundu neskôr bolo počuť, ako špľachol do vody.
John fúkol do baterky, opatrne porozkladal batérie na zem a schúlil sa okolo nich, aby sa mu v tme nestratili. Musel si priznať, že bez svetla to s nimi vyzerá naozaj mizerne. Ale aj keď ho budú mať, čo môžu robiť? V skutočnosti nevidel ich budúcnosť ani zďaleka tak optimisticky, ako by mohlo naznačovať to, čo povedal Dybbukovi a Philippe. V studni bola zima – priveľká zima na to, aby sa niektorému z nich vrátili džinovské schopnosti. Zima a tma – taká hustá tma, že si nevidel ani na vlastné prsty, ak si ich nedržal iba pár centimetrov pred očami. Zo všetkých nepríjemných situácií bola táto niekde veľmi vysoko pri vrchole rebríčka. Čím viac o tom premýšľal, tým viac bol presvedčený, že ich jedinou záchranou bude iba Groanin, ak sa vráti k studni. Ostávalo iba dúfať, že nech sa mu už stalo čokoľvek, bude to len dočasné.
Guru Masamdžhasara – ma samdžha sara znamená v hindčine „všetkým vám rozumiem“ – zliezol zo svojho zubárskeho kresla a pomaly prešiel ku Groaninovi, upierajúc naňho svoj najhypnotickejší pohľad.
Groanin vtesnaný medzi dvoma sadhakmi pretrpel nemý nátlak svätého muža bez jediného slova. Nijako si nesťažoval dokonca ani vo chvíli, keď mu guru položil smradľavé ruky na hlavu a zavrel oči, akoby sa mu pokúšal čítať myšlienky.
„Už sme sa niekde stretli?“ spýtal sa ho napokon, ešte vždy so zavretými očami.
„Iba dnes,“ odvetil komorník. „Teda včera. Takého váženého človeka, ako ste vy, vaša svätosť, by som si určite pamätal.“

Oči pod guruovými viečkami sa pomaly pohybovali, akoby sledoval, ako sa krúti Zem. Potom zopakoval svoju otázku, akoby nepočul ani slovo z Groaninovej odpovede – alebo akoby mu neveril.
„Nie,“ odvetil Groanin znova, aj v ňom už však vŕtal červ pochybností. Niečo na tom chlapovi mu totiž naozaj pripadalo akési známe. Akoby sa už skutočne niekedy dávno stretli. Najznámejší mu pripadal jeho páchnuci dych. Z úst mu vychádzalo čosi, čo by ste inak mohli zacítiť iba z ryby, ktorá za veľmi horúceho dňa zdochla v igelitovom vrecúšku, kde jej robil spoločnosť otvorený téglik jogurtu. Aj pod tou jeho bradou v štýle Karla Marxa bola tvár, ktorá mu pripadala trocha povedomá. Brada však Groaninovi zároveň bránila poriadnejšie ju zhodnotiť – a nielen sama brada, ale aj to všetko, čo v nej bolo. Zblízka sa dalo jasne vidieť, že obsahuje zvyšky gumových jedál za niekoľko posledných týždňov: kúsok kukurice, pár zrniek ryže, cestovinové kolienko, jadierko pomaranča, polovicu špagety, nehovoriac už o kúskoch vyžutých žuvačiek a zaschnutom sopli.
„Vieš, mám v sebe hlboko zabudovaný systém včasného varovania pred ľuďmi,“ vyhlásil guru piskľavým hlasom so silným anglickým prízvukom a roztiahol mu na hlave prsty ako chápadlá malej chobotnice. „A ty, priateľu, mi robíš starosti.“

„Nechápem prečo,“ namietol Groanin. „Ja som len nikto.“

„Ale nie!“ zachichotal sa guru. „Všetkým, čo prídu do ášramu, hovorím, že sú jedineční. Každý jeden z nich je jedinečný. Každý je niekto.“ Hovoril to tónom, akoby práve zostúpil z nebeského mraku. „Najmä tí, čo o sebe tvrdia, že sú nikto.“ Pomaly otvoril oči.
„Možno si ma s niekým mýlite, pane. S niekým, na koho sa ponášam.“

„To si nemyslím. Si veľmi výrazný človek, milý Gupta. V živote som sa stretol iba s veľmi malým počtom ľudí s jednou rukou. Veru tak, ak mám byť úprimný, vlastne som stretol iba jedného.“

Komorník sa usmial. „Nuž, ak ide len o to, potom chápem, prečo vám pripadám akýsi povedomý,“ vyhlásil rozvážne. „Áno, v tomto máte nepochybne pravdu. Ľudia s jednou rukou nie sú veľmi bežný jav. Ani ja som ich v živote veľa nestretol.“ Medzičasom dospel k záveru, že teraz je najvhodnejšia príležitosť, ako ukázať guruovi, že sa mýli, a tak vytiahol spod voľnej indickej košele aj druhú ruku. „Ale, ako sám vidíte, ja mám obe.“

„To je veľmi čudné,“ zamračil sa Masamdžhasara. „Naozaj veľmi čudné. Mohol by som odprisahať, že včera si mal iba jednu. Ako si dokázal druhú tak dobre zatajiť?“ Chytil ho za obe ruky a poriadne ich stisol, akoby sa chcel uistiť, že ani jedna nie je umelá. „Aj naša učiteľka jogy slečna Crabbová si myslela, že si jednoruký.“

„Musím sa priznať, pane, že som sa tým pokúšal vyhnúť hodinám jogy. Preto som si jednu ruku schoval. Nebolo to správne. Ospravedlňujem sa za to.“

„A pritom si ju ukryl tak dokonale…“

„Veci sa majú tak, že som sa kedysi živil ako kúzelník,“ vysvetlil mu Groanin, držiac sa historky, ktorú už deti použili pri Džaganafovi. „Často som pritom predstieral, že nemám jednu ruku, aby diváci o to viac žasli nad mojimi trikmi.“ Keďže ho guru stále držal, aj on mu na oplátku stisol obe ruky. „Ospravedlňujem sa za tento podfuk, pane. Ako vidíte, pomýlili ste si ma vďaka nemu s niekým celkom iným.“ Usmial sa a dokonca si dovolil malý vtip. „Koniec koncov, sotva mi mohla cez noc narásť nová ruka, no nie?“

Guru Masamdžhasara ho pustil a začal si skrúcať bradu, akoby dúfal, že z nej vyžmýka nejakú myšlienku. Namiesto toho z nej iba uvoľnil kúsok sladkej kukurice, ktorý sa však hneď zachytil na sivých chlpoch, ktoré mu pokrývali hruď ako pružiny zo starého matraca. „Veru nie, milý Gupta – ak sa teda naozaj tak voláš. Súhlasím, že nová končatina ti nemohla len tak narásť… Ale niekto ti ju mohol pridať. Napríklad nejaký džin.“

„Mne, pane?“ usmial sa komorník. „Ale kdeže, pane. Ja som iba obyčajný človek, pane, a o takýchto veciach nič neviem.
Mama mi vravela, že džinov môžu vidieť iba najvyšší brahmani a svätí muži.“

„Pokiaľ teda…“ Guru ho vôbec nepočúval. „Pokiaľ teda ty sám nie si džin. No jasné! To by vysvetľovalo ten tvoj popoludňajší trik vo výťahu.“ Zachichotal sa. „Veru tak. Počul som o ňom. Moji učeníci mi vždy povedia úplne všetko.“

„Bola to čistá hlúposť, pane,“ uisťoval ho Groanin. „Tento indický trik s lanom robím zakaždým, keď sa mi na to naskytne príležitosť. Udržujem si tak zručnosť. Ale džin rozhodne nie som. Som iba obyčajný človek.“

„Tak potom ti nebude prekážať posadiť sa do môjho zubárskeho kresla, aby som sa ti mohol pozrieť na zuby,“ vyhlásil guru a naznačil sadhakom, aby ho odviedli ku kreslu na konci svätyne.
Groanin ani za najlepších okolností nemal rád zubárov. Neznášal všetko, čo sa ich týkalo – prsty, ktoré mu s vŕzganím prechádzali po zuboch, hlúpe pokusy o konverzáciu, otravné oslnivé úsmevy a desivé mučiace nástroje. Najviac zo všetkého však neznášal pach vŕtaného zuba, ktorý jeho citlivému čuchu pripomínal všetky nepríjemné zážitky z detstva v Manchesteri.
„Čo so mnou chcete robiť?“ zvrieskol, keď ho sadhakovia vyložili do kresla.
Guru si chvíľu neprítomne špáral prstom v nose, potom zjedol zelený sopeľ, ktorý z neho vydoloval, a zobral z kovového podnosu zubársky tŕň. „Len pokojne,“ chlácholil vydeseného komorníka. „Chcem sa iba uistiť, že máte všetky zuby.“

„Zuby?“ zastonal Groanin. „Čo majú zuby spoločné s týmto všetkým?“ V skutočnosti veľmi dobre vedel, čo sa Masamdžhasara snaží zistiť, no vravel si, že bude lepšie tváriť sa, akoby absolútne nič nevedel o džinoch a veciach, ktoré sa s nimi spájajú, najmä o tom, že žiadny z nich nemá zuby múdrosti. Okrem toho mu aj tak bolo nesmierne nepríjemné, že guru sa chystá strkať mu do úst tie svoje špinavé prsty – najmä ten, ktorý len teraz vytiahol celý zelený a lepkavý z nosa.
„Väčšina ľudí si myslí, že toto kreslo mám iba pre svoje pohodlie,“ zamrmlal si Masamdžhasara pozerajúc na Groaninove ústa. „Ako však onedlho zistíš, slúži mi aj na iný účel.“

No a keďže bolo jasné, že sa ho nechystá mučiť – čo bolo dobre, lebo inak by mu možno povedal všetko, čo chce vedieť –, komorník poslušne otvoril ústa a nechal si prezrieť zuby.
„No teda!“ ohrnul nad ním nos guru. „Čo si mal na večeru?“

Groanin sa mu pokúsil odpovedať. Bez váhania spustil: „A to vravíš ty, čo máš dych smradľavejší ako zadok tchora?“ Lenže s naširoko otvorenými ústami plnými guruových prstov to vyznelo celkom inak.
Keď sa prehliadka skončila, Masamdžhasara odstúpil, utrel si ruky do brady a sklamane si vzdychol. „Nie,“ povedal. „Nie si džin. Pravdaže, nikto nemôže vedieť, čo by si sa so mnou pokúsil urobiť, keby si ním bol. Vravím ‚pokúsil‘, pretože na takéto prípady som, samozrejme, dobre pripravený.“ Ukázal mu medailón, čo mal na krku. Vyzeral celkom ako ten, čo prišiel Nimrodovi džinternou cestou. „Toto je môj talizman. Vyrobil ho môj otec, svätý muž a veľký fakír, aby ho chránil pred mocou džinov. Bol to úžasný muž. Úžasný a slávny.“ Piskľavo sa zachichotal. „Bez jeho talizmanu by som sa rozhodne nepokúšal prezrieť ti zuby. Keby si bol džin, mohol by si…“

Náhle prižmúril oči a znova naňho uprel neprítomný, hypnotický pohľad. „Ale počkať moment!“ zarazil sa. Nato sa otočil k sadhakom. „Neprišiel on náhodou aj s tromi deťmi?“

„Áno, vaša svätosť,“ odvetil jeden z nich.
„Tak mi napadlo…“ premýšľal guru nahlas. „Ale nie. To nemôže byť pravda. Bolo by to priveľa šťastia naraz.“

„Nechajte moje deti na pokoji,“ ozval sa Groanin tónom, ktorý mal znieť čo najviac otcovsky.
„Tie deti… Ktovie…“ Guru si pohladil bradu, pričom z nej na zem vypadlo zrnko ryže, a naklonil hlavu, akoby počúval nejaký veľmi slabý hlas. „Jedna a jedna a jedna sú tri,“ povedal ticho. Potom oveľa hlasnejšie dodal smerom k sadhakom: „Nájdite ich. Nájdite tie deti.“

PÄTNÁSTA KAPITOLA
DEVIATA KOBRA
Deti zatiaľ pokračovali v kopaní v temnom výklenku, z ktorého sa pomaly stávalo čosi ako šachta.
„Tieto kamene sú akési čudné,“ poznamenala Philippa po tom, čo vyhodila do studne ďalšiu várku. „Sú oveľa ľahšie ako tie, čo sme vyhadzovali na začiatku.“

„Presne na to som práve myslel,“ pripustil Dybbuk. „Možno to je nejaká vulkanická hornina – niečo ako tá vec, čo sa ňou pri kúpaní šúchajú nohy.“

„Pemza? Áno, to by mohlo byť ono.“

Už kopali takmer hodinu, takže ich malý výklenok mal momentálne hĺbku tri až štyri metre a predstavoval čoraz väčšiu nádej, že sa dostanú zo studne aj bez cudzej pomoci. Šaty mali stále vlhké a boli priveľmi podchladení na to, aby sa im vrátili džinovské schopnosti, no aj napriek tme im bolo jasné, že ich situácia sa trocha zlepšila. Čím hlbšie sa prebojúvali do steny studne, tým boli optimistickejší. Philippa si pri práci, na ktorú nevidela, dokonca začala pohvizdovať, aby si zlepšila náladu.
„Ako to vyzerá s baterkou?“ spýtal sa Dybbuk.
„Myslím, že už vyschla,“ odvetil John. „Skúsim ju poskladať.“ Vložil do dlhej kovovej trubice dva monočlánky a zaskrutkoval jej koniec. „Držte palce!“ Zhlboka sa nadýchol a stisol tlačidlo.
Baterka sa zažala a osvetlila tunel, ktorý vyhĺbili, ani jeden z nich si však uľavene nevydýchol Ba naopak – namiesto toho všetci traja zajačali od hrôzy, lebo až teraz si náhle uvedomili, kde sa vlastne nachádzajú. Všade okolo nich boli desiatky ľudských kostier, pretože stáli v akejsi krypte či hrobke, a kameň ležiaci Philippe v lone nebola pemza, ale ľudská lebka. Zhnusené ju odhodila do studne. Ani Dybbuk na tom nebol lepšie, lebo zistil, že palica, ktorou kopal, vôbec nie je palica, ale stehenná kosť. Spolu s týmto nepríjemným zistením si uvedomili, čo sa stalo s nešťastnými indickými vzbúrencami, ktorých vojaci najprv zaživa nahádzali do studne a neskôr odtiaľ vylovili. Už stopäťdesiat rokov boli naskladaní ako cigary jeden na druhom v hrobke za stenou studne.
Tých kostier tam bolo toľko, že sa im jednoducho nedalo vyhnúť. Philippa sa zhrozene odvrátila od uškŕňajúcej sa lebky a ocitla sa tesne pri otvore po nose v inej. Dybbuk, ktorý sa snažil dostať k zadnej stene, zasa dosiahol iba to, že ich na seba niekoľko zosypal. Prach a zápach smrti ich teda nerezal iba v očiach, ale mali ho aj v ústach a pľúcach.
Prvý sa spamätal John. Zasvietil baterkou na Dybbuka snažiaceho sa dostať spod kostier a vyrazil na koniec podzemnej hrobky. Jej zadná stena bola z tehál, no malta medzi nimi už dávno zmäkla a Dybbuk v nej vybúral dieru, ktorou sa dalo pretiahnuť na druhú stranu. Pretlačil sa teda okolo neho a prestrčil cez otvor hlavu a plecia. Ostatní dvaja šli za ním, lebo mal ich jedinú baterku a oni tam rozhodne nechceli s tými kostlivcami ostať potme.
Keďže na druhej strane videl iba prázdny priestor bez kostier, pretiahol sa cez dieru celý a po chvíli plazenia si uvedomil, že sa môže aj postaviť. Uľavilo sa mu, že už necíti pach spráchnivených ľudských kostí, a tak sa s úsmevom otočil k sestre a Dybbukovi.
„Zdá sa, že sme našli cestu von,“ povedal im a ukázal lúčom baterky na prastaré kamenné schody, ktoré sa začínali iba pár krokov od neho.
„Chvalabohu za to,“ vzdychla Philippa.
„To je tá dobrá správa.“

„A aká je tá zlá?“ chcel vedieť Dybbuk.
„Ty si si to nevšimol? Je tu hrozná zima. Pozri sa.“ John dýchol do svetla z baterky. „Normálne tu vidíš vlastný dych.“

„Stále je to lepšie ako vo vode,“ namietol Dybbuk.
„Áno,“ prikývol John, „ale kým budeme v takejto zime, nevrátia sa nám džinovské schopnosti. To azda chápeš.“

Dybbuk iba mykol plecom. „Tie schody určite vedú niekam na povrch a tam je horúco. Takže navrhujem, aby sme vyrazili. Čím skôr sa zahrejeme, tým lepšie. Cítim sa ako had v mraziacom boxe.“

„Aha!“ zvolal John. „Pre tie kostry a baterku som na to celkom zabudol.“ Vytiahol spod opaska malé kožené vrecko, podal baterku Dybbukovi a opatrne ho otvoril. Vnútri bol malý predmet dlhý približne pätnásť až sedemnásť centimetrov, zabalený v niekoľkých vrstvách mastného papiera. John ich rozbalil a až zalapal po dychu nad tým, čo sa vo svetle baterky ukázalo na jeho dlani.
Bola to soška kobry kráľovskej dvíhajúcej sa do výšky. Telo mala z rýdzeho zlata a hlavu tvoril ohromný smaragd. Chvost – ktorý bol podľa Dybbuka vytvarovaný nesprávne a hodil by sa skôr k štrkáčovi ako ku kobre – obsahoval štyri zažltnuté zuby múdrosti zasadené do zlata. Práve tento posledný detail ich oveľa viac ako úžasný Koh-E-Quaf prinútil zmĺknuť a zamyslieť sa.
„Ťažko tomu uveriť, čo?“ ozval sa napokon John. „Myslím to, že tieto zuby kedysi patrili starému majstrovi Rakšasasovi.“

„Nútia ťa uvedomiť si, aký je starý,“ prikývol Dybbuk. „Rozhodne však teraz chápem, prečo po tom talizmane tak veľmi túžil sám Hermann Gőring. Ten smaragd je väčší ako slepačie vajce. Musí mať obrovskú cenu.“

„Áno, ale peňažná hodnota toho talizmanu je nič v porovnaní s mocou, ktorú by vďaka nemu niekto získal nad Rakšasasom,“ pripomenul mu John. „Len si to predstav – mať džina, ktorý poslúchne každý tvoj rozkaz. Ktovie, či o tom nevedel aj Gőring. Ktovie, či netušil, aký nekonečne bohatý a mocný by vďaka nemu mohol byť.“

„Podľa mňa je to čisté zlo,“ vyhlásila Philippa. „Nič, iba zlo. Mali by sme ho zničiť – rozlámať na kúsky a nahádzať do studne medzi staré kosti a kamene, kde ho nikto nikdy nenájde. A to platí aj na ten smaragd.“

„Zbláznila si sa?“ zvolal Dybbuk. „Po tom všetkom, čo sme kvôli nemu museli pretrpieť?“ Rázne pokrútil hlavou. „Ani omylom! Okrem toho, ak si náhodou zabudla, ja som pre to musel obetovať oveľa viac ako vy. Dvaja moji kamaráti sú po smrti.“

„To je zasa iba ďalší dôvod, prečo by si so mnou mal súhlasiť,“ nedala sa Philippa. „Nenapadlo ti, aké riziko podstupuješ, keď si ho necháš? Čo ty na to, John?“

John si sťažka vzdychol. Jeho dych vyzeral ako malý dažďový mrak. Ani sa mu nechcelo veriť, že sa stále nachádza v horúcej Indii. Nepáčilo sa mu, že by mal súhlasiť s Dybbukom a byť proti svojej sestre, no ten talizman vyzeral priveľmi cenný na to, aby ho zahodili, ako navrhovala. „Myslím, že kým s ním čokoľvek urobíme, mali by sme sa spýtať majstra Rakšasasa na jeho názor. Mal by o tom rozhodnúť on. Koniec koncov, sú to jeho zuby múdrosti a talizman dáva svojmu nositeľovi moc nad ním, nie nad nami.“

„Tak či onak,“ nadhodil Dybbuk, „neviem si predstaviť, načo by bol niekomu talizman na ovládanie džina, ktorý je už jednou nohou vo veľkej lampe na nebi.“
„Ale, no tak, Dybbuk!“ okríkla ho Philippa. „Niekedy vieš povedať fakt hnusné veci. Majster Rakšasas je náš priateľ.“
„Čo také som povedal?“ bránil sa. „Nemôžeš poprieť, že je starý. Už nemá takmer nijakú moc. Jediné, na čo sa momentálne zmôže, je transsubstanciácia do lampy.“ Pokrútil nad tým hlavou. „Stále nechápem, prečo by tá kobria sekta chcela mať moc práve nad ním.“

„Nie je to tak, že by nemal vôbec nijaké schopnosti,“ opravil ho John. „Ide o to, že je starý, a tak šetrí silami. Nevyužíva svoje schopnosti, pokiaľ to nie je skutočne nevyhnutné. Tak či onak, nemôžeme mať istotu, že ak rozbijeme Kráľovskú kobru a nahádžeme ju do studne, už sa jej nikto nikdy nezmocní. Mohli by si napríklad zaplatiť potápača, ktorý jednotlivé kúsky vyloví, alebo zohnať miniatúrnu ponorku.“ Ukázal na dieru v stene. „Okrem toho sa mi vôbec nepáči predstava, že by som sa mal vrátiť medzi tie kostry. Stačilo, že som medzi nimi musel prejsť raz. Je mi teda ľúto, Phil, ale musím sa pridať na Buckovu stranu. Zatiaľ si ho necháme.“

Dybbuk prikývol, akoby sa to tým rozhodlo raz a navždy. „Dobre,“ ustúpila Philippa. „Ak na tom obaja trváte, tak to urobíme po vašom. Ale nehovorte mi, že som vás nevarovala.“ Neisto sa pozrela na Kráľovskú kobru. „Verte mi, z toho, že ju máme, nevzíde nič dobré.“

Dybbuk zdvihol ruku, naznačujúc, aby bola ticho. Chystala sa vynadať mu za jeho neochotu počúvať, čo mu hovorí, no potom si uvedomila, že sa snaží zachytiť niečo iné.
„Čo je?“ spýtala sa.
„Ty to nepočuješ? Akýsi mrmot.“

„Uši mám plné vody,“ vyhlásila a pobúchala si dlaňou zboku po hlave. „A tá je zamrznutá.“

„Prichádza to zhora, kam vedú tie schody,“ povedal jej a vykročil aj s baterkou k nim.
John zabalil Kráľovskú kobru do mastného papiera, vrátil ju do koženého vrecka, to si strčil za opasok a šiel za Dybbukom. Teraz už ten zvuk počul aj on.
„Asi bude lepšie vypnúť baterku,“ povedala Philippa. „Alebo ju aspoň stlmiť. Kým nevieme, o čo ide, nebude najrozumnejšie nechať sa odhaliť kvôli svetlu.“

„Načo?“ nechápal Dybbuk. „Aj keby nás tu našli, patríme predsa do ášramu, nie? Vstúpili sme doň práve preto, aby sme sa tu mohli pohybovať bez toho, že by nás niekto podozrieval.“

„Zabúdaš na Groanina,“ pripomenula mu Philippa. „Neverím, že by nás nechal v tej hroznej studni len tak pre nič za nič. Muselo sa mu stať niečo veľmi zlé.“

„Má pravdu,“ podporil sestru John. „Mali by sme byť maximálne opatrní, kým nezistíme, čo sa s ním stalo.“

„Dobre,“ súhlasil Dybbuk a vykročil po schodisku. „Ale aspoň trocha svetla budeme potrebovať, lebo inak si tu dolámeme krky. Nebudete mi veriť, ale tie schody sú celé zľadovatené.“

John sa dotkol prstami najbližšieho schodu. „Máš pravdu,“ povedal. „Ako je to možné?“

„To netuším,“ pripustil Dybbuk. „Ale myslím, že to o chvíľu zistíme.“ Zakryl baterku dlaňou, takže mu jej svetlo zafarbilo prsty dočervena, a prepustil z neho iba toľko, aby si videli pod nohy.
Mrmot silnel, až kým nerozoznali, že je to vlastne čosi ako skandovanie či opakovaná modlitba.
„Možno tu prebieha hodina transcendentálnej meditácie,“ nadhodil John.
Dybbuk sa pozrel na fosforeskujúci ciferník svojich hodiniek. „O tretej v noci?“ Zastal a započúval sa. „Okrem toho, myslíš, že na meditácii sa takto skanduje? Počúvaj!“

„NA-GA, NA-GA, NA-GA…“

„Naga,“ šepol. „Stále opakujú to jedno slovo. Naga.“

Všetci traja sa zachveli – nie od zimy, ale od strachu, lebo im postupne došlo, že to slovo, ktoré počujú hypnotický skandovať nemalú skupinu ľudí, je zo sanskritu a znamená „plaz“.
„Mám z toho zlý pocit,“ vyhlásila Philippa.
„To si už vravela,“ odsekol Dybbuk.
„Mýliš sa. V skutočnosti som vravela, že z toho, že si necháme Kráľovskú kobru, nevzíde nič dobré. Dúfam, že to nemá nič spoločné so zlým pocitom, ktorý mám teraz. Lebo momentálne by som fakt nebola rada, keby sa ukázalo, že mám pravdu.“

„Nepochybne,“ odvrkol.
O pár schodov vyššie sa začalo črtať nejasné svetlo, a Dybbuk mohol vypnúť baterku. Navrchu strmého kamenného schodiska našli úzky tunel a na jeho konci kovový rebrík stúpajúci do štyri až šesť metrov vysokého bronzového valca. Ten mal na šírku asi poldruha metra a cez otvor v jeho vrchu prenikalo dovnútra mihotavé svetlo a monotónne skandovanie.
„NA-GA, NA-GA, NA-GA, NA-GA, NA-GA…“

Deti mlčky vyliezli po rebríku. Jeho kovové priečky boli také zamrznuté, že sa im na ne bolestivo lepili prsty. Keď sa dostali až celkom hore, mohli opatrne pozrieť cez niekoľko decimetrov veľký otvor a vyvaliť zaprášené, ubolené oči na výjav, ktorý sa im naskytol.
Bol tam chrám vytvorený z veľkej jaskyne, ktorú napodiv osvetľovalo niekoľko radov elektrických žiaroviek. Nad zemou sa v ňom vznášala čudná hmla ako na nejakom koncerte či divadelnom predstavení, prevaľujúca sa okolo gumených čižiem troch či štyroch stoviek mužov a žien stojacich pod miestom, z ktorého na nich deti hľadeli, a zbožne zdvíhajúcich ruky. Cez oranžové róby mali natiahnuté vetrovky a flisové bundy a tváre pomaľované žltou farbou. No a neprestajne ako v hypnóze skandovali: „NA-GA, NA-GA, NA-GA, NA-GA…“

„To je tá kobria sekta!“ šepla Philippa. „To je Ásf Nág!“ Teraz už chápala, ako to plukovník Killiecrankie myslel, keď napísal: Hľadajte tretieho hada, ale dajte si pozor na ôsmeho. „Ášram využíva iba ako zásterku pre svoje aktivity.“

Všetci traja sa mlčky zamysleli nad iróniou osudu, ktorá ich postihla: Sekta, pred ktorou chceli zachrániť talizman, ich obklopovala zo všetkých strán a nechtiac sa dostali priamo doprostred práve tých, ktorým sa najviac chceli vyhnúť.
Medzičasom im došlo aj to, čo je to za valec, v ktorom sa nachádzajú. Bola to hlava obrovskej sochy predstavujúcej vzpínajúcu sa kobru kráľovskú. Tá však nebola predmetom zbožňovania všetkých tých ľudí. Bol ním guru Masamdžhasara, oblečený celkom inak ako predtým. Namiesto bielej róby mal na sebe hrubý kožuch, ktorý ho chránil pred krutým chladom v jaskyni, a na nohách obuté módne kožušinové čižmy.
Nakoniec to bol John, ktorý odhalil zdroj zdanlivo nevysvetliteľnej zimy v jaskyni – vo vzdialenom kúte svätyne zazrel dvoch sadhakov s hrubými rukavicami na rukách prekladajúcich veľké kusy suchého ľadu a presúvajúcich nádoby s tekutým dusíkom.
„Načo im to je, dofrasa?“ spýtal sa ticho.
„Neviem,“ odvetil Dybbuk. „Možno to majú namiesto klimatizácie. Na povrchu je hrozná horúčava. Ktovie, ako teplo by bolo tu v hĺbke, keby nemali tie veci?“

„Tomu neverím,“ vyhlásil John. „Po tom, čo som ležal na posteli v ubytovni, nie som ochotný uveriť, že tomu chlapovi čo i za mak záleží na pohodlí jeho nasledovníkov. Bude to niečo iné. Musí to byť niečo iné. Ale čo?“

Guru zo seba zhodil kožuch a ukázal nahú hruď pomaľovanú rovnakou žltou farbou ako jeho líca a čelo. Potom zdvihol ruky do výšky ako baptistický kazateľa jeho nasledovníci stíchli.
„Dávam vám esenciu všetkého, v čo ste dúfali,“ spustil silným, desivým hlasom. „Aj dôkaz vecí nevidených. Každý, kto ma nasleduje, dostane dar zázrakov a moci nad životom a smrťou. Dnes, priatelia, uvidíte túto moc v praxi. Je to moc silnejšia ako logika. Silnejšia ako akýkoľvek argument. Áno, deti moje, práve taká je moc, ktorej svedkami dnes budete.“

Zatlieskal a dvaja z jeho nasledovníkov priniesli sklenú nádrž, v ktorej sa to len tak hemžilo hadmi. Bolo jasné, že guru sa ich chystá brať do rúk.
„Takže preto tu udržuje takú zimu!“ šepol Dybbuk. „Hady sú chladnokrvné zvieratá – teplota ich krvi sa mení podľa teploty okolia. Keď sú v chlade, sú ospalé a letargické. Potom sa s nimi ľahšie manipuluje.“

„Ale na tieto to neplatí,“ poznamenal John. „V tej nádrži je infračervený ohrievač. Sú v teple.“

Ledva to dopovedal, jeden zo sadhakov zobral dlhú palicu a niekoľko ráz ňou poštuchal klbko hadov, akoby ich chcel čo najviac podráždiť. Darilo sa mu to. Jeden z nich – neuveriteľne veľká kobra kráľovská – do palice zlostne zahryzol. Bolo jasné, že guru Masamdžhasara naozaj nemá záujem o letargické, ospalé plazy, čo nerobia problémy. Chcel narábať so zúrivými, agresívnymi hadmi.
S veľkou pompou pristúpil k nádrži a vybral jednu kobru kráľovskú, ktorá sa mu okamžite zahryzla do ruky, až mu vytryskla krv, čo vopred umlčalo ďalšiu Dybbukovu námietku – že zrejme dal predtým hadom odstrániť jedové zuby.
Keď sa mu do ruky zaťali hadie zuby radostne sa uškrnul a zobral ďalšiu kobru, ktorá ho neuhryzla raz, ale hneď niekoľkokrát. Tretia mu zaborila zuby tak hlboko do svalu, že ich nevedela vytiahnuť, a ostala mu visieť na ruke, až kým sa neuvoľnila hmotnosťou svojho zvíjajúceho sa tela a nespadla na zem. Guru ju zdvihol a ovinul si ju okolo krku ako hodvábnu šatku. Kým skončil so siedmou kobrou, mal na tele prinajmenšom dvakrát toľko rán po zuboch, no zdalo sa, že mu to ani v najmenšom neprekáža.
„Nechápem to,“ povedal Dybbuk. „Už mal byť dávno mŕtvy alebo aspoň v hlbokej kóme.“

John sa pozrel na Philippu. „Myslíš na to, na čo ja?“ spýtal sa jej, spomínajúc na to, čo im na Annapurne vravel Yeti – barón von Reinerassig: Džinovia sú imúnni voči hadiemu jedu. „Myslíš, že je jeden z nás?“

„Džin?“ Philippa pokrútila hlavou. „Nie. Keby bol džinom, neudržiaval by tu takú nízku teplotu. Neriskoval by, že príde pred svojimi stúpencami o všetky schopnosti. Takže neviem. Možno sa jednoducho napchal protijedom.“ Ani jej samej to však neznelo veľmi vierohodne. Neboli to len tak nejaké hady, ale ozrutné kobry kráľovské, každá s nepredstaviteľne veľkou dávkou jedu. „Ale toho protijedu by musela byť fakt konská dávka.“

„Vidíte znamenie?“ kričal guru ovešaný hadmi ako vianočný stromček. „Pozerajte sa a posilnite svoju vieru v moju moc, ktorá je ohromná. Hovorím vám, že príde čas, keď budeme vládnuť svetu.“

Vytiahol ďalšie dva hady, a kým ho hrýzli, všetkým ich ukázal. „Môj predchodca Ásf Naga sa nechal naraz uhryznúť ôsmimi kobrami, aleja som mocnejší, lebo mám moc odolať jedu deviatich! Dávam vám deväť kobier!“

Zhromaždenie začalo opäť skandovať: „NA-GA! NA-GA! NA-GA!“

„Behá mi z toho mráz po chrbte,“ šepol Dybbuk. „Je to banda šialencov.“

„A to je ešte slabé slovo“ súhlasila Philippa. „Sú to totiž aj vrahovia. Veru tak, sprostí vrahovia.“

„Ale, priatelia,“ zakričal guru a všetci znova okamžite stíchli. „Niekedy je na pochopenie moci nad smrťou potrebné vidieť aj smrť samotnú. Musíme sa zastaviť a obdivovať jej nádheru. Moje znamenia totiž pre nevercov neplatia a obyčajný človek nemôže robiť to, čo ja. Teraz to uvidíte sami. Pochopíte, koľko ráz som prežil smrť. Uvidíte ju priamo tu, na vlastné oči. Priveďte väzňa!“

Publikum sa rozostúpilo a sadhakovia cezeň odkiaľsi zozadu priviedli muža s rukami zviazanými za chrbtom a tvárou bledou ako stena.
Deti zalapali po dychu, lebo ten muž, ktorého guru Masamdžhasara práve odsúdil na smrť, nebol nik iný ako komorník Groanin.
ŠESTNÁSTA KAPITOLA
STUDENÁ KRV
„Musíme niečo urobiť,“ vyhlásil John. „Nemôžeme dovoliť, aby Groanina uhryzla kobra, nieto ešte deväť! Či už má novú ruku, alebo nie, toto nemôže prežiť!“

„Ak si náhodou zabudol,“ povedal mu Dybbuk, „sme úplne bezmocní.“

„Nie úplne,“ opravil ho John.
„Tak tomu nerozumiem,“ zamračil sa Dybbuk. „Na čo teraz myslíš?“

„No predsa na to, že sa tam postavíme namiesto Groanina,“ odvetil John. „Sme predsa imúnni voči hadiemu jedu. Nepočul si, čo vravel barón?“

„Dobrý nápad,“ pridala sa k nemu Philippa, ktorá premýšľala rovnako ako jej brat.
„Dobrý nápad?“ spýtal sa Dybbuk skepticky. „Veď možno existuje rozdiel medzi tým, či imúnneho džina uhryzne jeden had alebo deväť kobier kráľovských. Na to ste nemysleli, však? A čo ak je v jednej z tých kobier džin? Vzali ste do úvahy aj túto možnosť? A čo tak tú, že sa barón mýlil alebo nám jednoducho klamal?“

„Myslel som, že o tej imunite vieš aj ty,“ namietol John. „Keď o nej barón hovoril, tváril si sa, že pre teba to nie je nič nové.“

„No dobre. Priznávam, klamal som. Neviem o tom o nič viac ako vy dvaja.“

„Ale prečo by nám barón klamal?“ nechápala Philippa. „Pripadal mi ako veľmi milý džin.“

„Bol strelený“ trval na svojom Dybbuk. „Iba šibnutému by mohlo napadnúť žiť v podobe snežného muža! A aj keby neklamal, nepovedal nám, ako tá imunita funguje. Napríklad, či nie sme imúnni iba vtedy, keď máme svoju moc. Čo ak nie sme imúnni, keď je nám zima? A tá je tu teda riadna. Takže by nás tam dolu mohli celkom pokojne aj zabiť.“

„Stále máme aspoň nejakú šancu,“ namietol John. „Čo sa nedá povedať o Groaninovi, pokiaľ mu nejako nepomôžeme.“

„Je to tak,“ podporila ho sestra.
„A čo potom?“ chcel vedieť Dybbuk. „Predpokladajme, že sa necháme uhryznúť a nezomrieme. Čo ďalej?“

John netrpezlivo pokrútil hlavou. „Nemáme odpovede na všetky otázky, Buck, ale nemáme ani čas hádať sa o tom.“ Zobral Dybbukovi baterku a podal ju aj s koženým vreckom Philippe. „Ukry niekde Kráľovskú kobru a pokús sa nájsť inú cestu von.“

Philippa na moment zaváhala, potom však došla k záveru, že bude rozumnejšie poslúchnuť ho. Koniec koncov, nemalo význam, aby sa nechali chytiť všetci traja a už vôbec nie aj s talizmanom. „Daj si pozor,“ povedala mu a začala zliezať po rebríku. Dybbuk šiel za ňou.
John vyliezol celkom hore, pretiahol sa cez otvorené ústa sochy a začal sa po jej jazyku spúšťať nadol.
„Počkajte!“ zakričal na gurua pod sebou. „Prestaňte! Nechajte ho na pokoji!“

Vo svätyni sa ozvali rozrušené hlasy a niekoľko silných rúk ho chytilo, skôr ako stihol dopadnúť na zaskočeného Masamdžhasaru.
„Už som počul o hadoch, ktoré vyvrhujú nestrávenú potravu,“ vyhlásil guru, „ale toto je trápne.“ Nahádzal hady naspäť do nádrže, obrátil sa k Johnovi a zachichotal sa, ako to mal vo zvyku. „A vieš čo?“ spýtal sa ho zvierajúc mu rameno. „Vôbec som netušil, že tá socha je dutá. Vlastním túto pevnosť už takmer desať rokov a nevedel som o tom. Dokážeš si to predstaviť? A čo si v nej vlastne robil?“

„Špehoval vás,“ odvetil John rázne. Pritom zachytil Groaninov pohľad a nenápadne mu kývol.
„Ale kde sú tvoji mladí priatelia?“ chcel vedieť guru.
„Naposledy som ich videl v ubytovni. Spali,“ klamal John.
Guru sa trpezlivo usmial. „To nie je pravda. Po tom, čo sme zatkli vášho otca, sme ju celú prehľadali.“ Veľavravne sa pozrel na sochu. „Vieš, čo si myslím? Myslím si, že sú ešte stále tam hore.“

Čosi povedal dvom zo svojich strážcov a tí sa bleskovo vyzliekli do bedrových pásov. Jeden sa postavil pod sochu, druhý mu vystúpil na plecia a vytiahol sa do otvorených úst kobry. Potom sa dlho neukazoval.
„A teraz chcem vedieť, prečo ste sem v skutočnosti prišli,“ oznámil guru Johnovi. „Prečo ste vy traja aj s otcom vstúpili do ášramu?“

„Už som vám to povedal,“ odvetil chlapec. „Prišli sme vás špehovať.“

„Úmyselne? Alebo iba náhodou?“ Masamdžhasara sa pozrel najprv na Johna a potom na Groanina, a keď nedostal nijakú odpoveď, bolestne chlapcovi vykrútil ruku.
Keď komorník počul, ako John kričí od bolesti, pokúsil sa vytrhnúť svojim väzniteľom, no ešte sa celkom nenaučil ovládať silu svojej novej ruky. „Nechajte ho na pokoji!“ reval.
„Prišli sme dokázať, že ste obyčajný podvodník!“ vyhlásil John, ktorému napadla spásna myšlienka, ako sa z toho dostať. Vravel si, že by možno pomohlo, keby naštrbil guruovu povesť medzi jeho nasledovníkmi. Vytrhol sa zo zovretia jeho zakrvavenej ruky a prebehol k nádrži s hadmi. Bolo ich v nej azda štyridsať či päťdesiat a každý jeden z nich bol smrteľne nebezpečný on však ani na sekundu nezaváhal. Strčil do nádrže obe ruky vylovil z nej veľkú čiernu kobru a ukázal ju zhromaždeným ľuďom. Tí pri jeho nerozumnom počínaní iba zdesene zadržali dych. „Pozrite sa!“ zavolal na nich. „Nemáte sa čoho báť! Tieto hady sú neškodné! Všetkých vás oklamal!“

Guru sa ho nepokúšal zastaviť. Namiesto toho sa presne ako všetci ostatní v podzemnej svätyni iba fascinovane pozeral na hrozivého hada v chlapcových rukách. Kobra sa na moment tvárila skoro rovnako zaskočené ako ľudia. Takmer krotko sa pozerala na Johna čiernymi očami ako dva koráliky a jazykom ochutnávala vzduch pred sebou. Potom hlasno zasyčala. Znelo to, ako keď vrie voda v poloprázdnom čajníku. O zlomok sekundy neskôr zaútočila a uhryzla Johna najprv do zápästia – zaťala mu zuby tak hlboko, že musela mykať hlavou, aby ich zasa vytiahla – a hneď nato aj do hrude tesne nad srdcom. Zhromaždenie hlasno zalapalo po dychu, lebo uhryznutie takouto veľkou kobrou tak blízko pri srdci je smrteľné pre každého, nieto ešte pre dieťa.
Johna neprekvapilo ani tak to, že ho had uhryzol, ako skôr to, že to tak ukrutne bolí. Bolo to ako dve konské injekcie, ktoré obe naraz pichol lekár s veľmi ťažkou rukou. Dotkol sa prstami zranenia na hrudi. Ostala mu na nich krv. Potom ho had uhryzol tretíkrát, tentoraz do ruky, ktorou ho držal. John zjačal od bolesti a hodil ho naspäť do nádrže.
Úplne automaticky zdvihol ruku a vysal si ranu. Už nepochyboval, že tieto hady sú jedovaté. Ich jed cítil na perách, ktoré mu začínali tŕpnuť. Nespravil práve hroznú chybu? Nemohol mať Dybbuk pravdu? Čo ak imunita voči hadiemu jedu naozaj závisí od tepla, tak ako džinovské schopnosti? Až sa pri tej myšlienke celý zachvel Odrazu mu bolo ešte oveľa chladnejšie ako predtým. Bol podchladený a mal pocit, že sa každú chvíľu povracia.
„Bolí to, čo?“ spýtal sa guru Masamdžhasara so svojím typickým chichotom. „Aj bez jedu by si hneď vedel, že ťa uhryzol had, však?“

Johnovi bolo chvíľu horúco, chvíľu zasa hrozná zima, a napínalo ho na vracanie.
„Počul som, že najbolestivejšie uhryznutie je od veľhada kráľovského, lenže ten – aj keď vie bez problémov zabiť človeka – nie je jedovatý. No a práve v jede je najväčší rozdiel, najmä pri hadoch, ako sú kobry kráľovské. Ich jed je vlastne o niečo menej smrtiaci ako jed bežnej kobry, no kobry kráľovské ho do tela obete vstreknú ohromné množstvo. Až sedem mililitrov, čo je dosť na zabitie slona – alebo štyridsiatich dvanásťročných chlapcov.“ Strnulo sa usmial, akoby čosi zvažoval. „Tvoj vek iba odhadujem, chlapče, ale faktom ostáva, že ti už dávno mal zlyhať celý respiračný systém.“ Pristúpil k nemu, chytil ho za zápästie a začal mu nahmatávať tep, no robil to skôr zo zvedavosti ako z obáv o chlapcov život. „Pravdaže, na klinike máme protijed aj umelý respirátor, ale už teraz mi je jasné, že ty ho nebudeš potrebovať.“

Nato zdvihol hlavu, lebo v ústach sochy sa objavili dvaja sadhakovia aj s Dybbukom a Philippou. Prinútili ich vyliezť zo sochy a ďalší im pomohli dostať sa na zem.
„Si imúnny iba ty alebo aj tvoji kamaráti? A ak áno, prečo? Prečo ste imúnni?“

„Nie som imúnny,“ zakričal John na gumových nasledovníkov. „Tie hady sú neškodné a tento chlap je podvodník! Počujete? Stali ste sa obeťou podvodu!“

Guru sa trpezlivo usmial. „Ak je to pravda,“ povedal, „tak by si sa asi sotva ponáhľal zachraňovať otca, no nie? Čo ma privádza k záveru, že vy traja sa veľmi líšite od všetkých ostatných. Nemám pravdu?“ Pustil chlapcovo zápästie, chvíľu si prezeral jeho hruď, akoby sa chcel uistiť, že had ho naozaj uhryzol, a keď našiel dve krvavé bodky po zuboch, spokojne prikývol. „Pozoruhodné. Skutočne pozoruhodné. Už si mal byť dávno mŕtvy, mladý muž.“
Jeden zo sadhakov, ktorí priviedli Dybbuka a Philippu, podal guruovi kožené vrecko s Kráľovskou kobrou. John sa pozrel na Philippu, ktorá nešťastne pokývala hlavou.
Guru Masamdžhasara zdvihol vrecko, akoby sa takmer až bál pomyslieť, čo obsahuje. „Nie,“ vyhlásil. „To nemôže byť pravda. Bolo by to priveľké šťastie aj pre takého šťastlivca, ako som ja. Na druhej strane by sa tým však vysvetlilo úplne všetko.“

Otvoril vrecko, vybral talizman, strhol z neho mastné papiere a s bázňou sa zahľadel na Kráľovskú kobru. Z mľandravých úst sa mu vydral hlasný vzdych. „Desať rokov po ňom pátram,“ zastonal, „a konečne ho mám.“ No a vtedy mu odrazu čosi došlo. „On bol celý čas niekde tu, však? Celých desať rokov, počas ktorých som si myslel, že je navždy stratený, som ho mal priamo pod nosom.“

Deti nič nevraveli, a tak bolestne potiahol Johna za ucho. „Bol tu, nemám pravdu?“

„Au! Áno! Pusti!“

„Kde presne?“ dožadoval sa guru odpovede a ešte bolestnejšie mu vykrútil ucho.
„Nechajte ho na pokoji!“ skríkol Groanin. „Inak vám takú jednu…“

„V studni. Našli sme ho v studni.“ John nevidel dôvod, prečo to pred Masamdžhasarom tajiť, najmä keď mu kvôli tomu krúti ucho. „Plukovník Killiecrankie nechal tajný odkaz na obraze Východoindickej spoločnosti,“ prezradil mu. „Bol schovaný v maršalskej palici Hermanna Gőringa. Našli sme ho, vylúštili sme plukovníkov kód a prišli si po talizman.“

„Vravela som vám, že ho máme zničiť,“ zlostila sa Philippa.
„Zničiť? A to už prečo, moja drahá?“ spýtal saj ej guru s falošným úsmevom.
„Lebo ste po ňom túžili tak veľmi, že ste preň boli ochotný aj vraždiť,“ odvetila prísne. „Lepší dôvod si ani neviem predstaviť.“

„Ale nie,“ vyhlásil Masamdžhasara. „Myslím, že vieš. Za čo ma máš, dieťa? Za totálneho hlupáka? Chcel som získať Kráľovskú kobru, lebo mi dá moc nad džinom. Je veľmi starý a volá sa Rakšasas.“ Nepríjemne sa uškrnul. „Lenže teraz, keď mám vás, to už nie je ani zďaleka také dôležité.“

„Nemáme tušenia, o čom to hovoríte,“ povedal mu Dybbuk.
„Naozaj?“ Guru mu pohrozil prstom tam blízko pri tvári, že chlapec si jednoducho nemohol nevšimnúť špinu, ktorú mal za nechtami. „Môžem vám urobiť poriadne zubárske vyšetrenie, ale bude rýchlejšie, keď mi to poviete sami a hneď.“ Načiahol sa do nádrže, vybral z nej jednu z kobier a pridržal ju pred Groaninovou tvárou. Kobra po ňom sekla, no guru ju na poslednú sekundu strhol dozadu, takže jej jedové zuby minuli komorníkovu tvár o pár centimetrov.
Philippa zajačala.
„Nabudúce už nemusí mať také šťastie,“ vyhlásil guru, ignorujúc skutočnosť, že kobra namiesto komorníka uhryzla jeho. „Ste džinovia, však?“ spýtal sa Johna. „Iba džin by dokázal prežiť také uhryznutie.“

„No dobre, tak sme džinovia,“ priznal sa Dybbuk.
„Všetci traja?“

„Áno, všetci. Ale jeho nechajte na pokoji. Je to obyčajný človek. Ak ho uhryzne jeden z tých hadov, zomrie.“

Guru s chichotom hodil kobru naspäť do nádrže. „Takže džinovia, hovoríš? No dobre. Premeň ma teda na potkana.“

„Kiežby som mohol,“ zavrčal Dybbuk. „S gustom by som to urobil a hodil vás tým hadom. Ibaže tie by sa asi otrávili, taký ste špinavý.“

„Splň mi tri želania a prepustím vás.“ Masamdžhasara sa zasmial. „Ale nie. Nemáš na to silu, však? Je tu priveľmi chladno na tvoju horúcu džinovskú krv.“

„Keď sem príde majster Rakšasas,“ povedala mu Philippa, „premení vás na tchora, aby ste tak nielen páchli, ale aj vyzerali.“

Guru hlasno zatlieskal. „Audiencia sa skončila,“ oznámil svojim nasledovníkom. Potom sa pozrel na Bhutotta a dodal: „Chcem našim hosťom niečo ukázať.“

Vyšli z podzemnej svätyne a za zasúvacími sklenenými dverami sa im ukázalo čosi ako vedecké laboratórium. Steny, strop aj podlaha boli lesklo biele a vo vzduchu sa vznášal pach chemikálií. Bolo tam ešte chladnejšie ako v jaskynnom chráme a na vešiaku za dverami viselo niekoľko drahých kožuchov. Guru už mal jeden na sebe, takže si ich natiahli iba jeho gorily.
Keď po jednom siahol Dybbuk, Masamdžhasara mu v tom bleskovo zabránil. „Nie! Myslím, že bude lepšie, ak ostanete v stave, v akom ste teraz. Inými slovami, napoly zmrznutí.“ Potom s chichotom ukázal na Groanina. „Ale on sa obliecť môže. Aj keď sa trebárs spotí, nemáme sa čoho báť.“

Komorník si vďačne natiahol kožuch a guru širokým gestom ukázal na moderne pôsobiacu chodbu. „Všetko tu dolu udržiavame pod bodom mrazu. Toto supermoderné zariadenie je najdôležitejšou časťou ášramu. O chvíľu zistíte prečo.“ Odviedol ich k ďalším zasúvacím skleneným dverám a odomkol ich pomocou číselnej kombinácie. „Pravdaže, musíme dbať na bezpečnosť,“ dodal. „Máme tu totiž obrovský poklad.“ V ruke stále držal Kráľovskú kobru z Káthmandu a teraz ju víťazoslávne zdvihol. „Rovnako veľký ako toto. A možno aj väčší.“

Vošli do miestnosti, ktorá vyzerala ako oddelenie nejakej veľmi drahej nemocnice. Bolo v nej niekoľko postelí bez pacientov a kopa nemocničného zariadenia. Jeden sanitár v oteplenom overale sledoval viacero počítačov a iný zasa presúval na vozíku valec s tekutým dusíkom.
„Ešteže sú moji veriaci takí štedrí,“ zachichotal sa guru. „Náš účet za tekutý dusík a suchý ľad je astronomický. Raz týždenne nám ho dodávajú vrtuľníkom. Samozrejme, tu na skale je všetko zásobovanie problematické. Dalo by sa povedať, že je to cena, ktorú platíme za súkromie. Prevádzka ma stojí milióny rupií ročne. Nikto ma nemôže obviniť, že pre svojich špeciálnych hostí nerobím všetko, čo je v mojich silách.“

Odhrnul biely záves, za ktorým boli ďalšie dve postele s dvoma mužmi v oranžových pyžamách. Z hrude a hlavy im viedlo množstvo trubičiek a káblikov na monitorovanie stavu a zdalo sa, že sú v bezvedomí, v kóme alebo prinajmenšom tvrdo spia.
Philippa zalapala po dychu, John zaťal päste a zaškrípal zubami a Dybbuk zastonal.
„Spoznávate ich. Vlastne sa ani niet čomu čudovať,“ ozval sa Masamdžhasara. Potom sa usmial na Groanina a ukázal na jedného z nehybných mužov. „Myslím si, že dvaja z vás – hoci neviem presne, ktorí dvaja – sú jeho synovec John a neter Philippa. No a ten tretí je zasa chlapec, ktorý unikol mojim ľuďom v Palm Springs a na Bannermanovom ostrove.“

Nimrod a Rakšasas nehybne ležali na posteliach a nevnímali nič z toho, čo sa okolo nich dialo. Groaninovi aj dvojčatám obaja pripadali o niečo menší ako predtým. Vyzeralo to, takmer akoby sa scvrkli, schudli a zároveň zostarli. Najviac to bolo vidieť na Nimrodovi.
Ten vo svojom zmrazenom stave reflexívne prehltol. Philippa pri pohľade naňho urobila mimovoľne to isté.
„Sú v poriadku?“ spýtala sa a utrela si slzu z kútika oka.
„Ty zviera!“ zavrčal John. „Čo si s nimi spravil?“

„Nemajte strach,“ upokojoval ich guru. „Môžem vás uistiť, že im nič nie je. Nedopustím, aby sa im niečo stalo Na to sú priveľmi cenní. Nimrod si vyžaduje menej starostlivosti a pozorovania ako Rakšasas, lebo je mladší a silnejší. S Rakšasasom je to horšie, to sa však pri jeho veku aj dalo čakať.“ Prešiel pohľadom z nehybného Rakšasasa na Kráľovskú kobru a zasa naspäť. „Ani sa mi nechce veriť, že je naozaj taký starý. Veď práve on rozbehol celú našu sektu.“

„Ty sviňa!“ vyštekol naňho Groanin.
„Aké nesmierne britské od vás, pán Groanin. Myslím, že to je vaše pravé meno. Veru tak, farba vašej pleti ma neoklamala, aj keď to bol od detí mimoriadne prefíkaný ťah. Urobili z vás Inda.“ Neveriacky pokrútil hlavou. „Lenže jednoruký chlap sa len tak ľahko nezamaskuje. Keď ste sem prišli, mali ste iba jednu ruku, však? No a keďže som tu mal ako hosťa Nimroda, nečakaný príchod jednorukého muža – hoci aj takého, čo vyzerá a hovorí ako rodený Ind – by bol priveľkou náhodou, nemyslíte?“

„Sviňa!“ zopakoval Groanin.
Guru sa zachichotal. „A viete čo? Vždy som chcel, aby mi niekto – nejaký Angličan – takto nadával. Aby ma nazval sviňou. Túžim po tom už od detstva. Vďaka tomu sa môžem cítiť ako pravý vlastenec. Veru tak, zdá sa, že dnes sa mi plní jedno želanie za druhým. Koniec koncov, mám Rakšasasa aj talizman, ktorý mi nad ním dáva absolútnu moc. Preto môžem riskovať aj to, že ho rozmrazím. Ale nie hneď. Teraz, keď sa okolnosti tak dramaticky zmenili, sa s tým už nemusím ponáhľať.“

„Tomu nerozumiem,“ povedala Philippa. „Vravíte, že ste strávili hľadaním talizmanu celých desať rokov, a vieme, že ste preň dokonca vraždili. To všetko ste urobili preto, aby ste získali moc nad majstrom Rakšasasom, a teraz hovoríte, že vám už na ňom nezáleží?“
„Je starý,“ mykol plecom guru. „Už nemá ani zďaleka toľko síl ako kedysi. Pravdaže, za iných okolností by som ho veľmi rád využil na svoje ciele, lenže teraz mám k dispozícii niečo oveľa, oveľa lepšie. Mám vás troch. Takúto prémiu som rozhodne nečakal. Je to ironické, no nie? Strávim dlhé roky a miniem milióny dolárov na to, aby som chytil živého džina, a čo sa nakoniec stane? Ani sa nenazdám, a mám ich odrazu hneď päť. Asi som si na vás mal jednoducho počkať ako na autobus.“

„To vy ste sa nám pokúsili ukradnúť zuby múdrosti, však?“ spýtala sa ho Philippa.
„Áno. Presnejšie, boli to moji muži. Moji špehovia už niekoľko rokov pátrajú v zubárskych záznamoch po deťoch, ktorým trhali zuby múdrosti. Dúfal som, že sa mi podarí niektoré z nich uniesť. Viete, už som sa takmer vzdal nádeje, že niekedy uvidím tento fantastický talizman. Postupne sa ma zmocňovalo presvedčenie, že bude lepšie, ak venujem čas a peniaze na zháňanie zubov múdrosti nejakého mladšieho džina, ktorého by som potom ovládol. Mimochodom, čo sa stalo s mojimi mužmi?“

Deti mlčali ako hrob, a tak Masamdžhasara ukázal na Groanina a pohrozil: „Radím vám, aby ste so mnou spolupracovali, deťúrence. Inak by som vášmu priateľovi mohol nájsť nejaké prítulné domáce zvieratko. Napríklad kobru.“

„Mama ich premenila na fľaše s vínom,“ prezradil mu John. „Naozaj? Tak to je skutočne originálne. Celkom to schvaľujem.“ „Naše zuby sú doma v New Yorku,“ dodala Philippa. „Chráni ich džinovská moc.“

„Presne tak,“ podporil ju brat. „Nikto sa k nim nedostane. Čo teda od nás chcete?“

„Nechcem vaše zuby, chlapče,“ odvetil guru. „Chcem vašu krv!“

„Títo dvaja sú dospelí a dokážu svoju moc využívať aj v chlade, takže ich musím držať celkom zmrazených,“ vysvetlil im Masamdžhasara. „Inak to proste nejde. Talizman chráni iba mňa osobne, ale nijako im nebráni ujsť odtiaľto. Z toho vyplýva jeden vážny problém. Viete, zmrazenému džinovi nemôžete urobiť odber krvi. Jednoducho sa to nedá. Jeho krv sa pohybuje pomaly alebo vôbec nie. Je ako zhustnutý med. Preto som potreboval Kráľovskú kobru, teda aspoň som si to donedávna myslel. Lenže mladí džinovia strácajú svoje schopnosti už pri teplotách, pri ktorých by Rakšasas alebo Nimrod boli ešte takpovediac plne funkční. To znamená, že vám môžeme odobrať krv pri plnom vedomí.“ Guru sa uškrnul. „Netvárte sa tak ustrašene! Nechcem ju všetku. Stačí mi z času na čas tak pol litra.“
„Čo s ňou chcete robiť?“ spýtala sa ho Philippa zdvorilo. „Veľmi dobrá otázka,“ pochválil ju. „Odpoveď na ňu by som asi mal začať tým, že vám vysvetlím, ako sa to všetko zbehlo.“ Odviedol ich k trom prázdnym posteliam. „Urobte si pohodlie, prosím, a ja sa dám do rozprávania.“
Deti ostali stáť, a tak dodal: „Bohužiaľ, musím na tom trvať.“ Kývol na jedného z urastených osobných strážcov, aby ich pripútal k lôžkam. Groanin sa pri pohľade na to, ako nešetrne s nimi zaobchádzajú, rozzúril a bol by zasiahol, keby naňho jeden zo sadhakov nebol namieril pištoľ.
„Dajte ho pod zámku!“ rozkázal guru a strážcovia ho odviedli kamsi preč.
Masamdžhasara chvíľu s úsmevom sledoval, ako deti bojujú s putami, a potom sa posadil medzi Johna a Philippu. „Nemá význam pokúšať sa o útek,“ povedal im, bezmyšlienkovite si špárajúc malíčkom v uchu. Žltkastý maz, ktorý odtiaľ vydoloval, skončil v jeho brade. „Budete sa cítiť oveľa pohodlnejšie, ak sa prestanete takto hlúpo mykať. Takže, kde som skončil?“

„Pri samoľúbych nechutnostiach,“ povedal mu Dybbuk. „Viete, stále nechápem, ako by niekto mohol dobrovoľne vstúpiť do sekty, ktorú vedie niekto taký ako vy.“

„Prestaň, Dybbuk,“ požiadala ho Philippa. „Chcem si vypočuť ten jeho príbeh. Chystal sa nám povedať, ako sa to vlastne začalo.“

„Buck,“ precedil Dybbuk cez zaťaté zuby. „Iba Buck, dobre?“

„Takže aj toto je pravda,“ skonštatoval guru. „Džinovia ženského pohlavia sú inteligentnejší ako ich mužské náprotivky. Vždy som uvažoval, či je to naozaj tak.
Takže už môžeme začať. Viete, pred dvanástimi rokmi som bol mladý lekár s vynikajúcou ordináciou na Harley Street v Londýne. Okrem konvenčnej medicíny som pacientom ponúkal aj celú škálu alternatívnych terapií, napríklad homeopatiu, liečbu drahými kameňmi, myšlienkovými poľami a energetickými vírmi. Bol som úspešný a kráľovsky som zarábal. Jedna z mojich alternatívnych liečebných metód zaujala manželku britského premiéra, ktorá sa rýchlo stala mojou pacientkou a ja jej dôverníkom.
Jedného aprílového rána mi v panike zavolala, že musím okamžite vyšetriť jej muža na Downing Street číslo desať. Keď som k nemu dorazil, správal sa veľmi čudne a hlas mal ako dvanásťročné dievča. Jeho osobný lekár bol presvedčený, že skolaboval z predvolebného stresu, a chcel ho dať previezť do nejakého miestneho blázinca, ale ja som už pri úvodnom vyšetrení došiel k hypotéze, že je posadnutý – nie démonom alebo zlým duchom, ale džinom. Mladým zlomyseľným džinom, ako ste vy traja.“ Masamdžhasara pokrčil plecami. „Dodnes netuším, kto to bol. Viem iba, že to dievča hovorilo ako Američanka a správalo sa ako pubertiačka. Myslím, že Nimrod, lebo to bol práve on, koho som požiadal o pomoc, mal o tom oveľa lepšiu predstavu. Ja som sa s ním síce nikdy predtým nevidel, ale bol to priateľ môjho otca, fakíra Murugana.“

Teraz, keď sa zahĺbili do príbehu, akýmsi čudným spôsobom zaujímal či dokonca lákal aj Dybbuka. Na Johna však až tak nezapôsobil.
„To je ten chlap na obraze?“ spýtal sa. „Ten, čo sedí na stĺpe a v chrbte má pozapichované nože?“

„Áno. U hinduistov je to znak veľkej svätosti a jogistického ovládania tela.“

„Chcete povedať, že si tam tie nože napichal sám?“ začudoval sa John, a keď guru prikývol, dodal: „A ja som si myslel, že mu to spravili príbuzní a priatelia.“

Masamdžhasara sa silene usmial, ignorujúc jeho urážku.
„Nimrod moju diagnózu potvrdil a súhlasil, že vykoná exorcizmus. Ak mám povedať pravdu, spočiatku som mal isté pochybnosti, lenže on to naozaj urobil. Bol to majster svojho remesla, takmer všemocný a budiaci posvätnú bázeň. Nesmiete zabudnúť, že v tom čase som o džinoch takmer nič nevedel. Presnejšie, vedel som o nich iba to, čo mi vravel otec fakír. Sám som nebol svedkom nijakej z vecí, ktoré mi opisoval. Zažil som ich až vtedy u premiéra. Predmety tam vznikali len tak, zo vzduchu. Posteľ sa vzniesla azda meter nad podlahu. Hlava ministerského predsedu sa otočila o tristošesťdesiat stupňov a nakoniec neho musel odísť džin, ktorý ho ovládal. Od tej chvíle som neprestal žasnúť nad vaším strýkom a džinmi ako takými.“ 
„Veľmi milé.“ utrúsil John sarkasticky.
„Buď ticho, John!“ zahriakol ho Dybbuk a nasilu prehltol, akoby mu v hrdle navrela tvrdá hrča. V očiach mal slzy.
„Prečítal som všetky knihy o džinoch z knižnice slávneho mága Virgila Macreebyho. Spočiatku som to robil iba zo zvedavosti, no neskôr som v nich celkom premyslene hľadal, ako by sa dalo využiť niečo, čo som získal pri tom exorcizme. Pred tým, ako som na Downing Street zavolal Nimroda, som totiž urobil ministerskému predsedovi základné vyšetrenie aj s odberom krvi. No a keď bolo po všetkom, začal som premýšľať, či v tej vzorke nemohlo ostať trocha z džina, ktorý sa v čase odberu nachádzal v premiérovom tele. Čírou náhodou to bola rovnaká krvná skupina, ako mám ja, a tak som uvažoval, čo sa stane, keď tú krv pridám do vlastného obehového systému.“ Znova pokrčil plecami. „No a tak som to urobil. A viete si predstaviť, čo sa stalo? Absolútne nič! Alebo som si to aspoň vtedy myslel.
Lenže už o niekoľko dní po transfúzii som sa musel vrátiť do Indie za chorou matkou. Bohužiaľ, týždeň po mojom návrate zomrela, a tak som bol nútený pomôcť pri zbieraní dreva na jej pohrebnú hranicu. Niekoľko ráz ma pritom uhryzla kobra. Veľká kobra. Boli sme ďaleko od najbližšej nemocnice a nik nečakal, že by som to mohol prežiť, lenže ja som necítil nijaké zlé príznaky. Keď ma ten had uhryzol, bolo pri tom niekoľko svedkov z dediny, a len čo sa to rozchýrilo, ľudia sa ma začali báť. Spýtal som sa na to starejších a tí mi prezradili, že ľudia sa boja, či nie som džin, lebo – ako viete – džinovia sú imúnni voči hadiemu jedu. Teda aspoň tak mi to povedali.
Iste si viete predstaviť, ako sa mi uľavilo, že som nezomrel na hadie uhryznutie. Okrem toho mi to slúžilo ako zdroj inšpirácie. Zohnal som si dávku protijedu pre prípad, že by sa moja teória nepotvrdila, a nechal som sa znova uhryznúť. Tentoraz ma uhryzol bungar, ktorý je šestnásťkrát jedovatejší ako kobra. Znova sa mi nič nestalo, čo ma pri viedlo k záveru, že som následkom transfúzie džinovskej krvi imúnny voči hadiemu jedu. Zároveň to vo mne vyvolalo otázku, čo by sa asi stalo, keby som si všetku krv nahradil krvou džina. Nemohol by som sa sám stať džinom? Nemal by som moc splniť tri želania a žiť dvesto rokov?
Rozhodol som sa to uskutočniť a rýchlo som našiel spôsob, ako využiť imunitu voči hadiemu jedu na naplnenie svojich ambícií. Dopočul som sa o pradávnych kobrích sektách, najmä o Ásf Nág a jej stratenej Kráľovskej kobre z Káthmandu. Keby som ten talizman našiel, získal by som moc nad Rakšasasom, ktorý bol zhodou okolností Nimrodov priateľ. Tú by som potom mohol využiť na to, aby som svoju krv nahradil tou jeho. No a tak som tú sektu oživil, ale s jedným rozdielom. Dnes je to sekta nie ôsmich, ale deviatich kobier. Deviatka vždy bola moje obľúbené číslo. Narodil som sa o deviatej hodine deviateho dňa deviateho mesiaca v roku tisícdeväťstopäťdesiatdeväť na kalkatskej Ulici deviatich brestov a vážil som presne deväť libier.
Každému, kto vstúpi do mojej sekty, sľúbim jedno – šancu dostať džinovskú krv, možno aj v takom množstve, že sa sám stane džinom.“

„Ste šialenec,“ povedal mu John.
„Iba nadšenec, milý malý džin,“ zachichotal sa guru. „Vďaka vám trom moje plány napredujú oveľa rýchlejšie, ako som kedy predpokladal. Nielenže mám Kráľovskú kobru, majstra Rakšasasa a Nimroda, ale aj trojicu mladých a zdravých džinov, ktorá mi poskytne prinajmenšom šesť litrov krvi týždenne. Ani sa nenazdáte a sám budem džinom. No a keď sa ním stanem, bude pre mňa relatívne jednoduché chytiť ďalších a aj im odobrať čo najviac krvi.“
Dybbuk začal trhať putá, ktoré ho držali na posteli, no nebolo mu to nič platné. „To nedovolíme!“ precedil cez zaťaté zuby. „Nedám vám na výber,“ oznámil mu guru. „Ste moji väzni. Ostanete tu a budete mi dávať krv zakaždým, keď sa mi zachce, celkom tak, ako keď človek dojí kravu.“
„Upír,“ zavrčala Philippa. „Presne to ste. Nechutný človiečik, čo sa hrá na upíra.“
„Svojím spôsobom máš vlastne pravdu,“ pripustil Masamdžhasara. „Ale nerob si priveľké starosti. Dobre sa o vás postaráme. Mimochodom, džinovské telo je skutočne pozoruhodné. Na rozdiel od ľudského si dokáže obnoviť stratenú krv už v priebehu niekoľkých málo dní. Človek by nič také nikdy nedokázal.“
Postavil sa, natiahol si gumené rukavice – bolo to prvý raz, čo pred nimi prejavil aspoň aký-taký záujem o hygienu – a začal pripravovať veci potrebné na transfúziu. Philippa a John mohli iba bezmocne sledovať, ako vyhŕňa Dybbukovi rukáv, dezinfikuje mu kožu alkoholom, a zavádza do žily ihlu. O pár sekúnd už Dybbukova mladá krv kvapkala do priehľadného vrecka pri posteli.
„Tak vidíte,“ vyhlásil guru spokojne. „Nebolo to nič hrozné, však? Nič na tom nie je. Dávať krv je také ľahké ako spadnúť zo stromu.“
„Želal by som si, aby ste z neho spadli vy,“ utrúsil Dybbuk zlostne. „Alebo ešte lepšie, aby ten strom spadol na vás. Ale nech je poriadne veľký, s ostrými pahýľmi konárov.“
Guru ho ignoroval. Namiesto ďalších rečí pristúpil k Johnovi a aj jemu pustil žilou.
„Ste úchylný, viete to?“ oznámil mu John. „Ak sa odtiaľto raz dostanem, premením vás na záchodovú misu.“
„Lenže ty sa odtiaľto už nikdy nedostaneš,“ zasmial sa Masamdžhasara. „Teda aspoň nie v najbližších rokoch. Steny tohto zariadenia majú hrúbku pätnásť metrov a mrazivý vzduch zabezpečí, aby tu nefungovali tvoje špeciálne schopnosti. No a z tých, čo tu pracujú, ti nepomôže absolútne nikto. Znamenalo by to totiž, že sa sám pripraví o možnosť stať sa džinom a žiť dvesto rokov. Vy džinovia ste v lotérii života vyhrali prvú cenu, no nie? A nielen v jeho dĺžke. Týka sa to všetkých jeho aspektov.“

„Keby ste sa pozreli lepšie, videli by ste, že to nie je pravda,“ povedala mu Philippa. „Aspoň nie teraz.“

„Na tom niečo bude,“ prikývol guru a zapichol jej ihlu do žily. Potom sa znova zachichotal tým svojím otrasným spôsobom a dodal: „Priam doslova.“

Odstúpil od nich a spokojne si prezrel svoju prácu. Tri plastové vrecká sa pomaly plnili džinovskou krvou. Stiahol si tenké rukavice, zopäl ruky na hrudi a uklonil sa svojim väzňom. „Buďte šťastní vo svojom novom domove,“ zaželal im. „Je to miesto pokoja a relaxácie. Miesto bezpracného života. Miesto nečinnosti. Dokonale ste naplnili svoj osud.“

SEDEMNÁSTA KAPITOLA
SPONTÁNNE OSVIETENIE
Sedeli pri stole s obedom v cele pod laboratóriom a triasli sa od zimy. Boli bledí od chladu a straty krvi, lebo džinovia v chladnom prostredí neprosperujú tak ako v teple a ich krv sa nenahrádza tak rýchlo, ako by mala. V skutočnosti všetci traja pomaly zomierali, no ani oni, ani guru Masamdžhasara si to ešte neuvedomili. Aj napriek uisteniam, že sa o nich sekta dobre postará, boli všetci veľmi chorí.
„Zasa biftek,“ skonštatoval Dybbuk a začal sa nedočkavo napchávať. „Ak nič iné, od hladu nezomrieme.“

„Veru tak,“ súhlasil John. „To sa nedá poprieť.“

„Vy hlupáci!“ zvolala Philippa, ignorujúc svoju porciu. Namiesto jedenia sa objala rukami, aby sa aspoň trocha zahriala, a pokrútila hlavou. „Ste takí hlúpi, že vám to stále nedošlo, však? Nedávajú nám bifteky pre naše dobro, ale preto, lebo červené mäso má vysoký obsah železa a to je potrebné na tvorbu červených krviniek.“

„Ale nemávame iba biftek,“ namietol Dybbuk. „Dávajú nám aj cesnak, cibuľu, brokolicu, špargľu, avokáda a kokosové orechy.“

„Pehe! Všetko je to bohaté na síru,“ odvrkla Philippa. „Džinovská krv potrebuje vysoký obsah síry. Tým, že dobre jete, iba pomáhate tomu hnusákovi naplniť jeho zvrhlé ambície.“

„A čo máme robiť? Vyhladovať sa na smrť?“ nedal sa Dybbuk. „Pozri sa, krv nám vezme tak či tak. Aký význam má teda hladovať tu? Stačí, že je nám hrozná zima. Nemusíme ešte slabnúť od hladu. Okrem toho, po dobrom jedle nie som ani zďaleka taký premrznutý a zoslabnutý.“

„Si slabý zo straty krvi,“ povedala mu. „Každý z nás jej dal za tri dni celý liter. Ešte jeden odber, a guru bude mať dosť džinovskej krvi na to, aby kompletne nahradil svoju mundánsku krv našou. Ktovie, čo bude potom.“

Chlapci na moment zmĺkli. „Čo myslíš, Phil, naozaj sa môže premeniť na džina?“ spýtal sa napokon John. „Veď to predsa nemôže byť také jednoduché!“

„Ja ti neviem,“ odvetila. „To, ako po prvej transfúzii začal byť imúnny voči hadiemu jedu, naznačuje, že by na tom mohlo niečo byť.“

„Prekvapuje ma, že na to ešte neprišiel nijaký iný mundánec,“ poznamenal Dybbuk. „Keď sa nad tým zamyslíš, vyzerá to ako celkom prirodzený spôsob.“

„Nesmieš zabudnúť, že transfúzie krvi sa robia iba necelých sto rokov,“ pripomenula mu Philippa. „To je o polovicu menej ako život bežného džina.“

„Keď to už spomínaš,“ nadhodil John, „ako dlho nás tu podľa teba chce držať?“

„Už to dlho nepotrvá,“ odvetila rázne.
„A na to si ako prišla?“

„Je na to jeden pádny dôvod. Inochovia, ktorých nám stvoril anjel Afriel, vydržia iba jeden eón.“

„Eón? A to je koľko?“ chcel vedieť Dybbuk.
„Presne milión sekúnd,“ prezradil mu John. „Alebo jedenásť celých päť sedem štyri nula sedem štyri nula sedem štyri nula sedem štyri nula sedem štyri nula sedem štyri nula sedem štyri nula sedem štyri nula sedem štyri nula sedem štyri nula dní. Phil má pravdu. Keď zmiznú, mama pochopí, čo sa stalo, a začne po nás pátrať.“

„Dúfam, že máš pravdu,“ vzdychol si Dybbuk. „Veľmi vážne dúfam. Ale vezmi do úvahy toto: Moja mama už dávno vie, že som sa stratil, a akosi sa jej nedarí nájsť ma.“ Pokrčil plecami. „A na tomto mieste, pod pätnástimi metrami skaly, nás nemusia nájsť vôbec nikdy.“

„Na tom niečo bude,“ pripustil John. „Vystopovať nás až sem nie je vôbec ľahké. Keby sme tak mohli poslať mame nejaký odkaz...“ Na moment stíchol. „Počkajte chvíľu! No jasné! Celkom sme zabudli na džinternú poštu. Možno by sme mohli prinútiť Nimroda, aby prehltol správu a poslal jej ju.“

„To nie je zlý nápad,“ potešila sa Philippa.
„O správach vo fľaši som už počul,“ povedal Dybbuk, „ale toto je trápne. Nezabudli ste tak náhodou, že Nimrod je zmrazený?“

„Áno, je zmrazený,“ namietol John, „ale prehĺtať môže. Videl som to na vlastné oči.“

„Alebo máš azda nejaký lepší nápad?“ spýtala sa Philippa. „Nemám,“ pripustil Dybbuk.
„Tak dobre. Máme plán,“ vyhlásil John a hneď aj začal písať odkaz. „Aj keby to malo trvať pol roka, musíme to urobiť. Musíme tú správu dostať do strýkovho hrdla.“

Bol to dobrý plán. Vlastne najlepší, aký mohli v danej situácii vymyslieť. Určite by im vyšiel, keby nie jednej veci. Ich mama totiž už nebola v New Yorku. Bola v Babylone, presnejšie v Iravote, čo je tajné podzemné kráľovstvo modrého džina babylonského, ktorého post aj moc momentálne mala práve Layla Gauntová. Preto bolo iba málo pravdepodobné, že by sa vydala zachraňovať svoje deti. Jej srdce každou minútou tvrdlo ako každému džinovi, ktorý sa zdržiava v Iravote. Nech by jej džinternou poštou prišlo čokoľvek, zrejme by sa k tomu stavala s desivo chladným odstupom.
Layla Gauntová bola už totiž pre svoje deti stratená. Stala sa z nej najvyššia sudkyňa džinov, ktorá sa neriadi citmi, ale výlučne iba logikou, ktorá niekedy dokáže byť neuveriteľne krutá. Je to najprísnejšia zo všetkých vládkyň a vždy sa stará v prvom rade o samu seba. Dvojčatá to ešte netušili, no ich úžasná, fantastická, milujúca mama sa už o ne nezaujímala a ich otec Edward Gaunt sedel doma v hroznej depresii, zanedbával prácu aj svoj výzor, celé dni upieral pohľad do prázdna a trúchlil za ženou, ktorá bola tak dlho stredobodom jeho života. Inochovia – dvojníci Johna a Philippy – sa ho snažili utešiť, no bez akýchkoľvek viditeľných výsledkov, lebo ani prvý John a Philippa by zrejme nezvládli viac ako troška poškriabať lak na čiernej limuzíne smútku, v ktorej bol uväznený.
Nevedomosť je niekedy požehnaním. Inými slovami, bolo dobre, že ani jedno z detí v cele pod ružovou pevnosťou gurua Masamdžhasaru nič z toho netušilo, lebo inak by sa vzdali všetkých nádejí, čo by ich v spojení so stratou krvi a chladom mohlo pripraviť aj o zvyšky zdravia.
Pravdaže, nič nie je nemožné, najmä keď ste džinom. Ako raz povedal jeden slávny básnik: „Všetko, čo urobiť môžete, je možné.“ Alebo aj: „Každý, koho môžete zachrániť, sa zachrániť dá.“

Deň po tom, čo vymysleli plán, ako sa spojiť s mamou pomocou Nimroda a džinternej pošty, ich tretí raz odviedli do laboratória, aby každý daroval pol litra svojej drahocennej krvi. Tentoraz mal službu Džaganafa. Mal na sebe rovnaký oteplený overal ako ostatní sanitári a Philippa si spomenula, ako im cestou do ášramu hovoril, že doma v Amerike pracoval ako sanitár v nemocnici. Všetko jej do seba začínalo zapadať.
Nimrod a Rakšasas sa stále nachádzali v stave hlbokého kryogénneho spánku, no guru Masamdžhasara sa tváril oveľa dychtivejšie ako normálne. Rýchlo sa ukázalo prečo.
„Dnes budete mať tú česť prijať ma medzi vás džinov,“ oznámil im. „Keď totiž každému z vás odoberiem ešte pol litra krvi, budem jej mať dosť na to, aby som nahradil všetku svoju.“ „Jediné miesto, kde by som vás rád prijal,“ zavrčal Dybbuk, „je pod kolesami nákladného auta.“
„Na túto chvíľu čakám už vyše desať rokov,“ pokračoval guru, „a nič mi ju nepokazí. Dokonca ani ty, mladý džinovský priateľ.“ „Musíte si uvedomiť, že byť džinom je oveľa viac ako iba mať moc na menenie vecí,“ povedala mu Philippa, keď jej Džaganafa zabodol ihlu do žily. Pritom na ňu žmurkol, takže jej od nečakanej nádeje až podskočilo srdce.
„Hovor s ním ďalej,“ zamrmlal jej. „Tvár sa, akoby sa nič nedialo, ale dobre počúvaj, čo ti chcem povedať.“
Philippa počula jeho hlas, aj keď sa jeho pery vôbec nehýbali. Spomenula si, ako sa pred ňou raz zmienil, že sa kedysi venoval bruchovravectvu.
„Áno, byť džinom je oveľa viac, ako by ste si možno mysleli,“ pokračovala. „Napríklad existujú veľké obmedzenia džinovskej moci.“
„Vy ste fakt džinovia?“ spýtal sa jej Džaganafa. „Ako z Aladina? Tri želania, čarovná lampa a tak ďalej?“

Philippa prikývla a on sa usmial od ucha k uchu. „Super!“ potešil sa. „Tak počúvaj, moja. Pomôžem vám ujsť – všetkým trom aj s otcom Guptom, či ako sa volá. S tým chlapom, čo ovláda indický trik s lanom. Mám však jednu podmienku.“
„Ak narážaš na zuby múdrosti,“ vyhlásil Masamdžhasara, „tak tie som si dal vytrhnúť už na lekárskej fakulte.“
„Ide o oveľa viac ako len o zuby,“ namietla.
„Moja podmienka je takáto,“ šepol jej Džaganafa. „Pomôžem vám ujsť, ale keď sa trocha zohrejete, splníte mi tri želania, presne ako v Tisíc a jednej noci. Platí?“

„Platí,“ súhlasila Philippa.
„Vravel si niečo, Džaganafa?“ spýtal sa guru.
„Iba som sa jej pýtal, či to príliš nebolí, pane,“ odvetil sanitár. Potom jej napravil vrecko na krv a prešiel k Johnovi.
„Ospravedlňujem sa, Philippa. Kde si prestala?“

„Hovorila som, že džinovská moc sa musí ovládať a riadiť,“ odvetila. „Musí sa sústreďovať pomocou špeciálneho slova, ktoré si sám vyberiete. To slúži ako lupa, ktorou sa dajú sústrediť slnečné lúče do veľmi malej bodky, takže prepália aj papier. Spúšťacie slovo funguje na veľmi podobnom princípe.“

„Budeš ma učiť, Philippa.“ Guru Masamdžhasara si ľahol na voľnú posteľ, vyhrnul si rukáv kožucha a napichol si žilu, pripravujúc sa na výmenu všetkej svojej krvi. „Veru tak. Budeš mojou učiteľkou. Stane sa z teba guru.“ Zachichotal sa, až všetkým naskočila husia koža.
„Ja?“ začudovala sa Philippa. „Nemyslím.“

„Radšej dáš prednosť možnosti, že sa Nimrodovi v spánku niečo stane? Alebo tej, že Groanin absolvuje lekciu lietania zo strechy pevnosti, a to bez padáka? Nie, Philippa. Budeš mojou učiteľkou na ceste k osvieteniu. Tým osvietením bude to, že sa zo mňa stane plnohodnotný džin. Veď skutočným osvietením je moc, nemám pravdu?“

„Nemáte,“ odvetila jednoznačne. „Osvietenie znamená vedieť, kedy nesmiete svoju moc využívať.“

„To sa ešte uvidí,“ odvrkol guru.
Potom mlčky sledoval, ako Džaganafa odpája od detí vrecká s tromi pollitrami krvi a pridáva ich k šiestim, ktoré už boli napojené na guruovo korpulentné telo.
Aj Philippa ho uprene pozorovala v nádeji, že sa ich pohľady stretnú a ten mladý Američan jej dá najavo, ako sa im chystá pomôcť.
„Dúfam, že vás to otrávi,“ zavrčal John, keď sa transfúzia rozbehla.
„Ty si asi nepočúval, čo?“ zasmial sa guru. „My džinovia sme imúnni voči jedu.“

John mu to nevyvracal, lebo v duchu dúfal, že guru sa raz na vlastnej koži presvedčí, že džinovia nie sú imúnni voči jedu pavúkov a škorpiónov. Ešte viac však dúfal, že sa mu podarí dostať k Nimrodovi a prinútiť ho zhltnúť papier s odkazom pre mamu. „Bolo to odo mňa nevhodné,“ pripustil. „Ospravedlňujem sa*“

„To je v poriadku.“

„Napadla mi jedna vec,“ pokračoval chlapec opatrne. „Nemohol by som sa pozrieť na strýka?“

„Môžeš. Stačí otočiť hlavu, nie?“

„Myslel som zblízka, aby som ho pritom mohol držať za ruku,“ upresnil John. „Chcel by som sa uistiť, že je stále nažive.“

„To na dotyk nezistíš,“ povedal mu Masamdžhasara. „Jeho ruky sú studené ako ľad. To, či ešte žije, sa dozvieš iba z prístrojov.“

„Prosím vás,“ nástojil John. „Hrozne veľa by to pre mňa znamenalo.“

„Čo to má byť? Nejaký džinovský trik?“ Guru sa hlasno poškrabal na zadku.
„Nie je to nijaký trik. Veď čo by som už mohol urobiť? Nemám absolútne nijakú moc a on takisto.“

„Tak či onak, najprv by si sa mal naučiť slušnému správaniu, mladý. Prosíš ma o láskavosť len pár sekúnd po tom, čo si tu vyhlasoval, že by si chcel, aby ma tá transfúzia otrávila.“

„Máte pravdu,“ prikývol John. „Už som sa za to ospravedlnil, ale ak treba, ospravedlňujem sa ešte raz.“

Guru si prestal škrabať zadok a zdvihol prsty k nosu, aby ich poriadne ovoňal. „V tom prípade tvoje ospravedlnenie prijímam. Môžeš ho na chvíľu držať za ruku, ale až po tom, čo skončím s transfúziou a budem mať žily plné džinovskej krvi.“ Jeho chichot im znel ako nechutné kotkodákanie. „A mám pocit, že sa to už začína. Cítim sa fantasticky. Taký pocit vnútornej sily a pohody som v živote nezažil. Celým telom sa mi rozlieva energia a teplo. Takže takto sa cítia džinovia?“

„Asi áno,“ odvetil John, hoci v skutočnosti si myslel pravý opak. Väčšinu času – teda aspoň vtedy, keď nie je napoly zmrznutý a slabý, lebo mu akýsi šialenec kradne krv – sa ako džin cítil celkom obyčajne. Normálne. Tak sa cítia džinovia a zrejme každý, kto je sám sebou. „Už to tak vyzerá.“

Po viac ako hodine sa procedúra skončila a v žile sadlovitej gumovej ruky zmizol aj posledný polliter džinovskej krvi. Masamdžhasara sa posadil na posteli, spustil z nej nohy a zhlboka sa nadýchol ako niekto, kto sa práve zobudil po veľmi dlhom osviežujúcom spánku.
„Som hladný ako vlk,“ vyhlásil, zúrivo sa škrabúc na hlave a široko sa uškŕňajúc na Džaganafu. „Chcem jesť. Nie, počkaj. Mám sucho v ústach. Dones mi najprv trocha vody.“

„Ako sa cítite, pane?“ spýtal sa ho sanitár, keď mu podal veľký pohár.
„Nikdy mi nebolo lepšie. Cítim sa ako milión dolárov.“

„Jasné,“ zamrmlal Dybbuk. „Zelený a dokrkvaný. Už chápem.“

Guru na jeho poznámku nereagoval. „Ale inak,“ pokračoval samoľúbo. „Veľmi odlišne.“ Pošúchal si chlpatú hruď a brucho. „Tu vnútri. Je to, akoby sa vo mne niečo zaplo. Niečo, čo bolo až doteraz vypnuté.“

Hltavo vypil všetku vodu a potom dovolil Džaganafovi strčiť mu do úst teplomer a vypočuť si stetoskopom jeho srdce. Pohár podal druhému sanitárovi a s teplomerom v ústach mu prikázal priniesť ďalší.
„Nechápem, prečo som taký smädný, ale je to tak.“ Počkal, kým mu Džaganafa vybral teplomer, a potom do seba hodil druhý pohár vody tak hltavo, že si veľkú časť vylial na hustú bradu. „Viete, čo dostávajú po odbere darcovia krvi v Anglicku? Čaj! Aké rozkošne staromódne! Zaujímavé však je, že práve na to mám teraz chuť aj ja. Dal by som si šálku poriadne silného Darjeelingu.“ Kývol na druhého sanitára a ten mu ho bežal uvariť.
„Máte dosť vysokú teplotu.“ oznámil mu Džaganafa. „Tridsaťosem šesť.“
„Naozaj?“ čudoval sa guru. Džaganafa sa pre istotu ešte raz pozrel na teplomer a potom sa obrátil k deťom. „Na človeka je veľmi vysoká, ale ako je to u džinov?“

Deti dobre vedeli, že 38,6 je u džinov úplne normálna telesná teplota, no nepovedali mu to, lebo v duchu bojovali so strachom, že z Masamdžhasaru sa naozaj stal džin. Nakoniec sa ozvala Philippa. „Nie. Ani u nás to nie je normálne.“
„Zmeraj jej teplotu!“ prikázal guru. „Hneď zistíme, či neklame.“
Džaganafa k nej pristúpil s teplomerom v ruke.
„Tak toto si do úst nedám,“ oznámila mu. „Ani keď ho umyješ.“
„Prepáč,“ ospravedlnil sa a vybral z vrecka iný. Keď ho potom dal dievčaťu pod jazyk, nameral na ňom 37 stupňov. „Jej teplota je v norme,“ oznámil.
Na človeka to naozaj bola celkom normálna teplota, no na džina, pravdaže, veľmi nízka. Philippe nebolo vôbec dobre. Vedela to, rovnako ako obaja chlapci, nič však nepovedali, aby Masamdžhasaru ešte viac zmiatli.
„Mali by ste mať oveľa nižšiu teplotu.“ povedal Džaganafa guruovi. „Najmä, keď je tu taká zima.“
„Možno máš pravdu, ale cítim sa výborne.“ Masamdžhasara si zhodil kožuch z kojota, ktorý mal na sebe. „Si si istý, že tu naozaj mrzne? Nechcel by som, aby sa naši hostia zahriali natoľko, že začnú predvádzať tie svoje triky.“
Druhý sanitár mu priniesol čaj. Zobral si ho a mávol rukou smerom k zložitému meraciemu prístroju na stene. „Skontroluj teplotu, dobre?“

Sanitár sa pozrel na ciferník prístroja, skusmo po ňom poklopal a pokrčil plecami. „Všetky teploty sú v normále, vaša svätosť.“

„Čo to znamená?“ spýtal sa guru podráždene. „Teplotu v komplexe udržiavame na umelo nízkej úrovni. Nie je na nej nič normálne.“
„Len pokojne, vaša svätosť,“ chlácholil ho Džaganafa. „Teplota je pod bodom mrazu. Všetko je, ako má byť.“
„To je vec názoru,“ odvrkol guru. „Radšej by si mal preveriť, či ten teplomer funguje.“ Postavil sa, chvíľu sa vystieral a potom prešiel k lôžku, na ktorom ležala Philippa. „Tak dobre, učiteľka Philippa. Čím začneme?“

„Je tu priveľká zima,“ povedala mu. „Musíme ísť niekam na slnko. Džinovia sú ako jašterice. Potrebujú pre život teplo.“ Masamdžhasara sa zachichotal. „Máš ma za hlupáka? Len čo sa zohreješ, upečieš ma ako hrianku. Nie, nie, budeme musieť pekne ostať, kde sme. Poradíš mi, ako sa džinovská moc využíva, a ja to potom skúsim niekde vonku. Aj keď mám pocit, že to ani nebude treba. Tá vaša krv mi buble v žilách ako šampanské, ktorým niekto poriadne zatriasol. Som plný sily. Je to úžasné.“ 
„Dobre teda,“ rezignovala Philippa. „Najprv si musíte vybrať spúšťacie slovo. Bude to jediný výraz, ktorý budete používať pri využívaní svojich džinovských schopností.“
„Chápem. Ako mantra alebo čarovné slovíčko.“

„Nie. Nie je to ani zďaleka také jednoduché. Džinovia sú stvorení z ohňa. Spúšťacie slovo im slúži na sústredenie ich energie, ako som to už vysvetľovala. Slúži ako lupa sústreďujúca slnečné lúče do jedného bodu. Musí však existovať hlboko vo vás. Všetky vaše myšlienky sa musia silou vôle sústrediť na jedno miesto.“

„Áno, áno, áno,“ povedal netrpezlivo. „Tomu rozumiem. Opisuješ tu niečo, čo už dôverne poznám z transcendentálnej meditácie.“

„A to slovo by malo byť dosť dlhé,“ pokračovala, „aby ste ho nemohli vysloviť nešťastnou náhodou, napríklad v spánku. Nesmiete ho však ani nikdy zabudnúť.“

Guru sa na pár sekúnd zamyslel. „Jediné slovo. Niečo ako heslo. Jasné. Mám ho.“ Opäť sa na sekundu odmlčal. „A teraz čo?“

Philippa sa nepohodlne zavrtela na posteli. Bolo to ťažké, lebo k nej mala pripútané ruky aj nohy. „Videla by som na vás lepšie, keby tieto putá neboli také utiahnuté.“

„O chvíľu ti ich uvoľním,“ sľúbil jej. „Možno.“

„Mali by ste začať tým, že necháte niečo zmiznúť,“ vzdychla si. „Alebo to aspoň zmenšite.“

„Napríklad túto šálku,“ navrhol guru a položil ju na stolík pri jej posteli.
„Áno, ak chcete. Ak by vám to však neprekážalo, dajte ju niekam ďalej od mojej hlavy. Džinovské schopnosti vedia mať spočiatku trocha nepredvídateľné následky. Niekedy sú priam výbušné.“

Masamdžhasara preložil šálku aj s tanierikom na vozík a uprene sa na ňu zahľadel.
„Snažte sa predstaviť si jej absenciu ako úplne normálnu realitu,“ radila mu Philippa, citujúc to, čo jej a Johnovi vravel Nimrod, keď ich učil využívať ich schopnosti. „Keď v duchu akceptujete to, že logika obsahuje všetky možnosti a berie ich ako fakty, vyslovte spúšťacie slovo. Musíte sa však maximálne sústrediť.“
„Takže,“ zhrnul to guru, „ak chcem, aby nejaký predmet zmizol, stačí si pamätať, že je dobrý nápad, aby tam nebol, a vysloviť to magické slovo. Je tak?“

„Všetko, čo je predstaviteľné, je aj možné,“ odvetila.
Pobavene sa usmial. „Už hovoríš skoro ako ja,“ poznamenal.
„Presne,“ dodal Dybbuk. „Hlúpo.“
„Nekaz mi sústredenie,“ varoval ho Masamdžhasara. „Inak ťa dám zmraziť a uložiť k tým dvom.“

Pritom ukázal na Nimroda a majstra Rakšasasa, ktorí stále nehybne ležali v stave kryogenického spánku ako dve múmie v mauzóleu. Okolo nich sa prevaľovala mrazivá hmla, takže sa dalo celkom ľahko predstaviť, že sa práve vynorili z fľaše alebo lampy.
Potom sa zamračil, naplno sa sústredil na šálku a po takmer celej minúte vyslovil svoje spúšťacie slovo. Deťom to znelo ako FEMURVOSKTUČNIAK. (Možno niekde aj naozaj existuje slovo FEMURVOSKTUČNIAK, no rozhodne ho nenájdete v Oxfordskom slovníku modernej angličtiny, ba ani v Oxfordskom hindsko-anglickom slovníku.) Na veľké prekvapenie všetkých prítomných – možno až na deti – sa šálka rozletela na niekoľko kusov.
Masamdžhasara sa zarehotal od radosti. Vôbec si neuvedomoval, že má tvár červenú od námahy, nehovoriac už o tom, že celá podlaha bola od čaju. Sťažka dychčal ako niekto, kto práve dobehol maratón.
„Videl si to?“ zakričal na Džaganafu, vyvaľujúceho oči od úžasu. „Videl si to? To som spravil ja! Zničil som ju svojou mocou!“

„Na prvý pokus to nebolo zlé,“ pripustila Philippa. „Jednoznačne ste rozhýbali molekulárnu štruktúru šálky aj tanierika, no ak chcete, aby niečo zmizlo, musíte si vytvorí t jasnejšiu predstavu jeho neexistencie.“

„Fuj, to je ale drina!“ Guru si utrel spotené čelo.
„Spočiatku áno, pane,“ súhlasila Philippa, „aleje to ako s telesnou kondíciou. Musíte sa naučiť využívať tú časť mozgu, v ktorej sa sústreďujú vaše džinovské vlastnosti. Tú časť džina, ktorej hovoríme nešamáh. To ona je zdrojom džinovskej moci. Je jemným plameňom, ktorý v nás horí ako na knôte olejovej lampy.“ Opatrne pokrútila hlavou. „Neviem však, či aj vy máte nešamáh. Nie ste ako my ostatní.“

„Chceš povedať, že nie som rovnako dobrý?“ oboril sa na ňu. „Nuž, ja ti ukážem jemný plameň, slečinka!“ Ukázal na svoj kožuch pohodený na zemi. „Sleduj to!“

Naklonil k nemu hlavu a zamračene sa zahľadel na kojotiu kožušinu. Jeho obrvy vyzerali ako brázda na čerstvo pooranom poli. Viditeľne sa roztriasol a zhlboka sa nadychoval cez nos, až pripomínal býka chystajúceho sa vrhnúť na červenú muletu matadora. Pot mu kvapkal z nosa, ušných lalôčikov aj brady a obklopoval ho oblak pary ako fatamorgána nad povrchom rozpálenej púšte.
„Teraz na vlastné oči uvidíš, ako niečo zmizne zo sveta!“ syčal. „Len počkaj!“

Z toho, ako sa sústredil, šiel des. Ubehla takmer minúta a Philippa si uvedomila, že guru sa natoľko zabral do využitia svojich nových schopností, že nevníma nič okolo seba. Pozrela sa Džaganafovi do očí. Obom im bolo jasné, že ak im má pomôcť, teraz je na to najlepšia chvíľa.
Možno by im aj bol pomohol, keby sa Masamdžhasarov kožuch odrazu nebol pohol smerom k jeho nohám. „To je ale naozaj pôsobivá demonštrácia telekinézy,“ zamrmlal obdivne. „Alebo ako tomu hovoríte, keď prinútite kožuch, aby sa pohyboval hnaný iba silou vašich myšlienok.“
Nato inštinktívne ustúpil, lebo kožuch sa znova pohol. Tentoraz nezastal, a čo bolo ešte horšie, začal vrčať. Džaganafa sa nervózne usmial a začal cúvať k dverám, pretože kožuch nadobúdal tvar zlostného psa, či skôr kojota. Nakoniec aj s druhým sanitárom bezhlavo ušiel. Na veľkú úľavu všetkých troch detí sa kožuch vydal za nimi.
Guru Masamdžhasara medzičasom zmenil farbu na tmavočervenú, potom na purpurovú, sivú a nakoniec na čiernu. Aj to by už samo osebe bolo dosť alarmujúce, no to, čo nasledovalo, bolo ešte horšie. Z uší, nozdier a dokonca spopod špinavých nechtov mu začal vychádzať dym. O sekundu neskôr sa mu z hrdla vydral šialený rev sprevádzaný mrakom dymu. Ako sa mykal, prevrhol vozík s Kráľovskou kobrou a krčahom vody, ktorý bol možno jeho jedinou nádejou na záchranu. Pretackal sa cez laboratórium a nakoniec klesol na stoličku medzi Nimrodom a Rakšasasom. Tam sa kŕčovito roztriasol a dym mu začal vychádzať aj z tučného zadku.
„Zošalel!“ skríkol Dybbuk a začal mykať putami, ktoré ho držali na posteli. Masamdžhasaru zachvátili ešte hroznejšie kŕče. „To si nemyslím,“ opravil ho John. Ani to poriadne nedopovedal a z guruovho tela vyšľahol jemnučký modrý plameň, ktorý ho bleskovo celého pohltil, takže horel ako knôt nejakej obrovskej sviečky.
„Mne to pripadá ako spontánne samovznietenie. Čítal som o tom v časopise. Ľudia niekedy len tak bez akéhokoľvek dôvodu vzplanú a zhoria.“
Vzduch naplnil akýsi nepríjemný pach. Deťom chvíľu trvalo, kým zistili, že pochádza z horiacej Masamdžhasarovej brady.
Ako sa na ňu fascinovane pozerali, vyletela z nej napoly spálená tučná mucha – mäsiarka, akoby iba nerada opúšťala miesto, na ktorom si tak dlho žila v pokoji a dostatku.
„Na tomto nebolo nič spontánneho,“ namietla Philippa. „Myslím, že práve na vlastnej koži zistil, že džinovia sú stvorení z ohňa. Buď to, alebo sa priveľmi sústredil na nešamáh – plameň, ktorý horí v každom z nás.“

„Tak či onak, upiekol sa,“ skonštatoval Dybbuk.
No a keďže sa guru nehýbal a nevydával ani nijaké zvuky, ak nerátame jemne praskanie pripomínajúce tuk škvariaci sa na panvici, deti rýchlo došli k názoru, že Dybbuk sa nemýli. Naozaj bolo po ňom.
John napol všetky svaly, snažiac sa pretrhnúť putá. Boli však z hrubej kože a nepovolili. „Čo budeme robiť?“ spýtal sa ostatných.
„Myslím, že nám ostáva len dúfať, že Džaganafa sa vráti a zachráni nás,“ odvetila Philippa.
Niekoľko minút kričali o pomoc.
Márne.
Modrý plameň obklopujúci gurua nadobudol nad jeho hlavou žltkastý nádych. Napodiv, jeho tvár vyzerala, akoby nakoniec predsa len dospel k osvieteniu. Čo bola vlastne aj pravda – svojím spôsobom.
„Asi tu budeme musieť jednoducho ležať a sledovať, ako horí.“ Dybbuk sa kruto zasmial, lebo si všimol, že Philippa sa snaží od toho nechutného divadla odvrátiť. No a keďže nikdy nemusel chodiť ďaleko po nejakú nechutnú poznámku, dodal: „Jedno sa mu však nedá uprieť. Je z neho parádny ohník.“

OSEMNÁSTA KAPITOLA
VEĽKÝ ÚTEK
Telo gurua Masamdžhasaru ostalo niekoľko hodín nehybne horieť na stoličke medzi Nimrodom a Rakšasasom. Deti sa nedokázali zbaviť pút, takže im nezostalo nič iné, iba sa na to pozerať a čakať, kedy sa vráti Džaganafa alebo niektorý zo sanitárov, ktorý by ich oslobodil Ako však bežal čas, bolo jasné, že kým sa tam pohybuje rozzúrený kojot – stále bolo odkiaľsi z diaľky počuť jeho vytie –, je iba malá šanca, že by sa do laboratória niekto odvážil Toto zistenie by im nepochybne spôsobilo hlbokú depresiu, keby si zároveň nevšimli aj niečo iné – teplo z horiaceho gurua spôsobilo, že zmrazení Nimrod a Rakšasas sa začali roztápať.
Pod ich posteľami sa objavili kaluže vody, ktoré sa rýchlo šírili, až bola mokrá celá podlaha. Deti si uvedomili, že ak sa Nimrod a Rakšasas roztopia, mali by znova nadobudnúť vedomie, a tak na nich začali kričať v nádeji, že ich to zobudí, ak by na to nestačila horiaca mŕtvola. Obaja dospelí džinovia začali najprv nenápadne a potom celkom zjavne dýchať, až sa napokon Nimrod prudko nadýchol, hlasno zastonal, niekoľko ráz pohol sánkou a otvoril oči.
„Nimrod!“ potešil sa John, ktorý ležal najbližšie. „Chvalabohu, že si už hore!“

Nimrod si zívol, unavene zažmurkal a pomaly sa posadil, držiac si hlavu, akoby mal hroznú migrénu. „Nech sa prepadnem do najhlbšej fľaše, ak mi nie je hrozne,“ vzdychol „Akoby som prespal prinajmenšom sto rokov. Kde v mene Šalamúnovom to som? A...“

Vedľa svojej postele zazrel horiaceho muža a bleskovo sa pregúľal na opačnú stranu. „Čo sa mu, preboha, stalo?“

„Na to teraz kašli!“ povedal mu John naliehavo. „Radšej nám uvoľni putá! Už sme tu uväznení celé hodiny!“

„Áno, áno, pravdaže,“ prikývol strýko a opatrne obišiel horiaceho gurua. „Odpusť mi, John, že som hneď nespoznal ani teba, ani tvoju sestru, ani Dybbuka. Je to Dybbuk, však? Áno, je to on. Odkedy som vás videl naposledy, výrazne ste zmenili farbu. Pokladal som vás za obyvateľov indického subkontinentu.“

John pokýval hlavou ako rodený Ind a po hindský povedal: „Ak to myslíš tak, že vyzeráme ako Indovia, tak sa nemýliš. Nateraz nimi aj sme.“ A kým ich Nimrod zbavoval pút, porozprával mu všetko až po moment, keď guru Masamdžhasara z ničoho nič vzbĺkol.
„Hlupák jeden!“ zahromžil Nimrod. „Keby sa obťažoval spýtať sa ma, povedal by som mu, čo sa stane.“ Prešiel k Rakšasasovi, ktorý bol oveľa starší, a tak sa ešte neprebral z bezvedomia. „Nestalo sa to totiž prvý raz,“ pokračoval. „Mundánci sa už v minulosti pokúšali experimentovať s injekciami džinovskej krvi. Napríklad v roku tisícšesťstopäťdesiatštyri to skúsil poľský rytier Polonus Vorstius a v roku tisícsedemstotridsaťjeden zasa grófka z Ceseny. Obaja, pravdaže, zhoreli. Práve ich prípady začali celý ten humbug okolo spontánneho samovznietenia. Samozrejme, je to nezmysel. Ľudské telo sa nikdy nevznieti len tak, pre nič za nič. Tí ľudia zhoreli kvôli kombinácii džinovskej krvi a množstva baktérií na ľudskom tele. Viete, baktérie pri množení vytvárajú teplo a ľudia ich majú na tele oveľa viac ako my. Alebo aspoň pred stáročiami mali, lebo sa kúpali oveľa menej ako dnes. Práve vďaka baktériám mali horľavú kožu. Džinovská krv potom zapôsobila ako zápalka a podpálila ju.“

„Takže baktérie?“ ozvala sa Philippa. „U gurua to muselo byť stopercentne pravdivé, lebo mal hrozne špinavé nohy aj nechty. Bohvie, koľko baktérií sa mu množilo na tele.“

„Nehovoriac už o jeho brade,“ dodal John. „Tá vyzerala ako zanedbané vtáčie hniezdo.“

„Tak vidíte,“ skonštatoval Nimrod. Pritom mu do oka padlo čosi ligotavé na zemi, a tak sa po to zohol. Bola to Kráľovská kobra, ktorú Masamdžhasara zhodil z vozíka.
Philippa ustarostene položila ruku na plece majstra Rakšasasa. „Bude v poriadku, strýko?“ spýtala sa v obavách z toho, prečo to ich priateľovi v turbane trvá tak dlho.
„Majster Rakšasas je starý. Veľmi starý. To, že ho v takomto vysokom veku zmrazili, je veľmi nešťastné. Myslím si však, že toto by mu mohlo pomôcť.“ Nimrod ešte chvíľu opatrne držal v ruke Kráľovskú kobru, potom ju vložil Rakšasasovi do dlane a jemne mu okolo nej zavrel prsty. „Spojenie s vlastnými zubmi múdrosti by malo urýchliť jeho zotavovanie.“

Ani to nestihol dopovedať a Rakšasas otvoril oči. „Človek sa sotva môže spoľahnúť na svoje oči, keď má rozmazanú ešte aj predstavivosť,“ povedal pozerajúc na trojicu ustráchaných detí pri posteli. „Zdá sa mi totiž, že vy tri balbačche (po hindsky „deti“) vyzeráte celkom ako isté americké deti, ktoré celkom dobre poznám.“

„To sme my, majster Rakšasas,“ povedala mu Philippa. „John, Philippa a Dybbuk.“

„Chceš povedať, že nie ste bchikari? (po hindsky „žobráci“) Lebo nemám nijaké drobné, čo by som vám mohol dať.“

 „Nie. Spravili sme zo seba Indov, aby sme lepšie zapadli medzi miestnych obyvateľov.“

„To bolo od vás múdre,“ pochválil ich starý džin. „Veď aj tiger si dáva dobrý pozor, aby si ho nik nevšimol.“ Úkosom sa pozrel na horiaceho Masamdžhasaru. „Bohužiaľ, nemôžem povedať, že aj tento chlap by dokázal niekam zapadnúť.“

„Iba ak do lesného požiaru alebo veľkej opekačky,“ dodal Dybbuk nevkusne.
„Čože to držím?“ Rakšasas sa posadil, pozrel na Kráľovskú kobru vo svojej dlani, sťažka si vzdychol a utrel si slzu z oka. „Takže je pravda, čo sa hovorí – aj posledná ryba chutí rovnako čerstvo ako tá, ktorú ste chytili prvú.“

„Nech to už znamená čokoľvek,“ zamrmlal Dybbuk. „Konečne, po toľkých rokoch, ho znova mám!“ Rakšasas pokrútil hlavou a usmial sa na Dybbuka. „Už som myslel, že ho nikdy nenájdem. Je to úžasný pocit.“

„Za to sa môžeš poďakovať deťom,“ povedal mu Nimrod. „Ale až keď sa odtiaľto dostaneme.“ Znepokojene si prezrel veľkú prasklinu, ktorá sa objavila uprostred začierneného stropu priamo nad horiacim guruom. „A to by sme mali urobiť čo najskôr. Ten plafón sa mi ani trocha nepáči.“

„Počkať!“ zvolal John. „Ešte nemôžeme odísť! Musíme nájsť Groanina! Väznia ho niekde tu, v podzemí.“

„Groanin?“ začudoval sa Nimrod. „A ten tu čo robí? Veď Indiu priam neznáša!“

„Stará sa o nás,“ odvetil Dybbuk sucho.
Nimrod sa usmial a vyslovil svoje spúšťacie slovo „QWERTYUIOP!“ Vôbec nič sa však nestalo. „Je to nanič,“ povedal. „Stále som napoly zamrznutý. Musíme to spraviť po mundánsky. Môžeš chodiť, majster Rakšasas?“

„Áno.“ Rakšasas sa strnulo zdvihol z postele. „Ale staroba je vysokou cenou za múdrosť a vzdelanie,“ dodal, keď sa mu podlomili nohy. Dvojčatá mu priskočili na pomoc. S výrazným pukaním kĺbov sa vystrel a dodal: „V takýchto chvíľach si niekedy želám, aby som bol zomrel mladý. John, Philippa, dovoľte mi chvíľu sa o vás opierať. Pekne krok po kroku – aj to je chôdza, o tom niet pochýb.“

Len čo sa obaja starší džinovia prezliekli do svojich šiat, všetci spoločne prešli k skleneným dverám a odišli z laboratória, neobzerajúc sa po horiacom guruovi, ktorý sa až teraz zrútil zo stoličky na zem a podpálil celé okolie ohromným množstvom svojho telesného tuku.
Vonku rýchlo pochopili, že Nimrodove obavy z ohňa nie sú neopodstatnené, pretože páľava z Masamdžhasarovej horiacej mŕtvoly nielen roztopila strýka a Rakšasasa, ale spôsobila požiar aj v miestnosti nad laboratóriom, takže celý komplex bol plný dusivého dymu.
„Ako v tomto nájdeme Groanina?“ chcel vedieť Dybbuk.
„Jednoducho,“ odvetil Nimrod a z celej sily zakričal komorníkovo meno.
Deti sa k nemu pridali a potom spoločne načúvali, či sa odniekiaľ ozve jeho odpoveď. Dybbuk, ktorý z nich mal najlepší sluch, ukázal na jeden koniec chodby.
„Tadiaľ,“ vyhlásil rázne. „Určite som tam niečo počul.“

Nimrod zobral z laboratórnych zásob malú kyslíkovú fľašu s dýchacou maskou a vykročil za Dybbukom. Vedel, že na rozdiel od pätice džinov bude mať jeho komorník veľké problémy s dýchaním.
„Tu to bolo,“ zdôraznil Dybbuk a otočil kľúčom v zámke dverí do skladu bielizne.
S kašľom a prskaním sa spoza nich vytackal Groanin. „Chvalabohu za to,“ povedal. „Veru tak, chvalabohu. Už som si myslel, že ma to vyúdi na smrť. Cítim sa ako údenáč.“ Znova sa rozkašlal a prestal až po tom, čo mu Nimrod pomohol nasadiť si kyslíkovú masku. „Pane?“ spýtal sa užasnuto, keď si uvedomil, kto to je. „A majster Rakšasas? Čo sa s vami stalo?“

„Guru nás oboch uniesol z hotela v Kalkate,“ vysvetlil mu Nimrod. „Keby nie teba a detí, ostali by sme tu veľmi, veľmi dlho.“

„Kde je?“ zavrčal komorník. „Myslím ten šibnutý guru.“

„Obávam sa, že zhorel,“ odvetil Nimrod. „Všetci tu zhoríme, ak včas nenájdeme cestu preč.“

Komorník si chytil kyslíkovú fľašu pod pazuchu svojej novej ruky a ukázal na opačný koniec chodby. „Myslím, že východ je niekde tam. Asi pred hodinou som počul veľa ľudí bežať tým smerom.“

„Groanin,“ nadhodil Nimrod, „nemôžem si pomôcť, ale všimol som si, že máš dve ruky.“

„Nuž, pane, defendit numerus.“ Komorník žmurkol sponad masky na deti. „Čím viac, tým bezpečnejšie, no nie?“

Rýchlo, teda aspoň tak rýchlo, ako vládal majster Rakšasas, prešli zadymenou chodbou a niekoľkými dverami, až kým sa neocitli pred výťahom. Na rozdiel od toho vonku, ktorý poháňal somár, bol na elektrinu – a nefungoval. Dybbuk niekoľko ráz stisol privolávač, a keď sa nič nedialo, o krok odstúpil a o čosi sa potkol. Na zemi ležalo niečo chlpaté. Bol to kojot, napoly zadusený od dymu. Zdvihol ho do náručia.
„Nemôžeme ho tu nechať zahynúť,“ povedal na vysvetlenie. Kojot, ktorý akoby pochopil, že je v rukách priateľa, sa trocha prebral a vďačne mu oblizol tvár. Jeho bojovnosť sa úplne vytratila.
„Pokiaľ nedokážeme otvoriť tieto dvere...“ zamrmlal Nimrod. Nedopovedal to, no všetci aj tak pochopili, na čo myslí. Ani džinovia nemôžu donekonečna dýchať štipľavý dym a Groaninovi zasa musel skôr či neskôr dôjsť kyslík vo fľaši. „QWERTYUIOP!“ povedal Nimrod hlasným a veľmi naliehavým tónom.
Ani tentoraz sa nič nestalo. S otázkou v očiach sa pozrel na majstra Rakšasasa, ten však iba pokrútil hlavou, aby potvrdil, čo už jeho priateľ vlastne vedel: Ani on nemal nič z toho mála síl, ktorými normálne disponoval.
„John? Philippa? Dybbuk?“ spýtal sa. „Má niekto aspoň trocha džinovskej moci?“

Deti pokrútili hlavou. Chodba síce bola plná dymu, no inak tam bolo stále veľmi chladno.
„Vy ste mi teda riadna partička,“ vyhlásil Groanin a podal Nimrodovi kyslíkovú fľašu, aby mal voľné ruky. Masku si nechal pripevnenú na tvári. „Podržte mi to na moment, kým sa pozriem na tie dvere. Odkedy mi decká dali novú ruku, mám pocit, že obe moje ruky sú silnejšie ako kedysi. Keď ma Masamdžhasarove gorily zamykali do toho skladu, bol som si istý, že by som ich mohol oboch zdvihnúť a otrepať im hlavy.“
„To je naša práca,“ povedal mu Dybbuk hrdo. „Urobili sme ti silnejšie ruky, ako je zvykom. A prečo si im vlastne tie hlavy neotrepal?“

„Lebo jeden z nich na mňa mieril pištoľou, ty oplašenec,“ odvetil komorník. „Silné ruky sú jedna vec, ale byť imúnny voči guľkám je niečo celkom iné.“

Vtlačil prsty medzi dvere a zaprel sa do nich celkom ako Samson v chráme Filištíncov. Zadymenou chodbou sa ozvalo kovové škrípanie, ako keď loď dvíha kotvu. Dvere ešte chvíľu odolávali, potom však náhle povolili ako dvojica chlopní na papierovej škatuli. Dokonca sa trocha zohli, pretože komorník sa do nich zaprel aj plecom a neskôr chrbtom.
Dvojčatá boli na moment také užasnuté z jeho nečakanej sily, že si vôbec nevšimli, že za dverami nie je kabína. „Je to škoda,“ okomentoval jej absenciu Groanin, hneď však zistil, že v stene šachty je údržbársky rebrík. Dym sa začal ťahať nahor spôsobom, ktorý sľuboval, že ich tam čaká čerstvý vzduch, sloboda, a čo bolo pre päticu džinov možno najdôležitejšie, životodarná slnečná páľava.
„Môžeme vyliezť po rebríku, pane,“ oznámil Nimrodovi, ktorý ešte stále držal jeho kyslíkovú fľašu. „Toto už nebudem potrebovať,“ dodal a strhol si masku z tváre. Potom sa chytil najbližšej priečky a začal liezť nahor. „Radšej pôjdem prvý – pre prípad, že by tam hore bol niekto, kto potrebuje poriadnu do nosa.“ Tajne dúfal, že tam narazí na niektorého z gumových sadhakov alebo sanitárov a poriadne ho zmastí. Nepochyboval totiž o tom, že tí zbabelci by pokojne nechali zomrieť jeho aj tri deti.
„Dobre, Groanin. Urob to po svojom.“ Nimrod sa pozrel na deti a vystrúhal grimasu. „Nikdy to neprestanem počúvať,“ vzdychol si. „On, mundánec, nám všetkým zachránil život.“

„Ale iba preto, lebo najprv sme zachránili my jeho,“ pripomenul mu Dybbuk.
„Na tom niečo bude,“ pripustil Nimrod. „Ale toho kojota tu asi budeš musieť nechať. Na lezenie po rebríku potrebuješ obe ruky, no nie?“

„Kto vravel, že ho budem niesť?“ spýtal sa Dybbuk a ovinul si kojota okolo krku ako kožušinovú štólu. „Oblečiem si ho! Mal by byť na to zvyknutý. Koniec koncov, ešte včera bol kožuchom. Nemám pravdu, kamoš?“ Kojot mu znova oblizol tvár a hrejivo sa mu ovinul okolo krku. Dybbuk vyrazil za Johnom a Philippou na rebrík.
Nimrod sa ustarostene pozrel na majstra Rakšasasa. „A čo ty, priateľu? Zvládneš liezť po rebríku?“

Rakšasas sa pozrel nahor a prikývol „Zdá sa, že je to jediná cesta von,“ povedal „Ale ty choď prvý, Nimrod. Iba by som ťa zbytočne zdržiaval“

Nimrod sa chytil rebríka a položil nohu na prvú priečku. „Nemám ti poniesť Kráľovskú kobru?“ spýtal sa. „Ľahšie by sa ti liezlo.“

„Ďakujem, ale radšej nie,“ odvetil starý džin a strčil si talizman pod turban. „Táto vecička ma už nikdy ani na moment neopustí.“

Vrch šachty blokovala kabína výťahu, no našťastie tesne pod ňou boli dvere. Groanin k nim preliezol z rebríka, postavil sa na úzku rímsu a začal ich otvárať svojimi mimoriadne silnými rukami. Bolo to problematickejšie ako na dne šachty, pretože musel dávať veľký pozor, aby sa nepošmykol alebo nestratil rovnováhu. Pád z takej výšky by nemal šancu prežiť. Napokon sa mu však podarilo roztiahnuť dvere a vyjsť na krátku chodbu pod svätyňou, vedúcu do akejsi monitorovacej miestnosti pre strážnikov. Na stole v nej stál televízor prenášajúci zábery zo zadymených laboratórií. Každý, kto tam bol pred niekoľkými hodinami, mal dokonalý výhľad na to, ako vzplanul guru a ako sa prebrali zmrazení džinovia. Komorníkovi bolo jasné, že všetci z ášramu ušli kade ľahšie, hnaní strachom z toho, čo môže pätica rozzúrených džinov urobiť svojim ľudským väzniteľom.
Prešiel cez ružovú pevnosť až k veži s výťahom. Somára našiel žrať v stajni otruby a lano prerezané. Kôš výťahu nebolo nikde vidno, takže ho na chvíľu premohli obavy, že sa nemajú ako dostať preč. Až potom si spomenul, že jeho zamestnávateľ je mocný džin a na horúcom indickom slnku bude mať nepochybne čoskoro dosť síl, aby pre nich vytvoril vzdušný vír, ktorým sa prepravia naspäť do Londýna.
Ponaťahoval si svaly na rukách a vrátil sa k výťahovej šachte, z ktorej práve vyliezal majster Rakšasas. Pošúchal si ruky, čo predtým celé roky jednoducho nemohol urobiť, a spýtal sa: „Takže, pane, naspäť do Londýna?“

„Ešte nie,“ odvetil Nimrod a vošiel do miestnosti pre strážnikov. „Musíme si urobiť krátku odbočku do Kalkaty. Bohužiaľ, v hoteli sme nechali termosku s dvoma dosť nebezpečnými džinmi.“

„No pravdaže!“ prikývol Rakšasas. „Tigrie dvojčatá zo Sunderbans! Celkom som na ne zabudol. Máš úplnú pravdu, Nimrod. Tých dvoch tam nemôžeme len tak nechať.“

„Tigre?“ Groanin hlasno zalapal po dychu a viditeľne zbledol. „Vraveli ste tigrie dvojčatá?“ Mal dobrý dôvod báť sa tigrov, lebo práve jeden z nich ho pred rokmi pripravil o ľavú ruku. Zožral ju, ako to už tigre niekedy robia.
„Nemusíš mať strach, Groanin,“ upokojoval ho Nimrod. „Skutočne sa tam niet čoho báť. Ale aj tak by som si asi mal radšej telefonicky overiť, či sa s termoskou niečo nestalo.“ Zdvihol slúchadlo telefónu na stole a zavolal do hotela Grand. Keď však vyrovnal astronomický účet, dozvedel sa, že nijakú termosku v ich apartmáne nenašli. Izbový trezor bol vraj celkom prázdny. „Zdá sa, že ideme neskoro,“ skonštatoval. „Niekto tých džinov ukradol.“ Ponaťahoval sa ako mačka a vyšiel na slnko, aby si opäť vychutnal hrejivé slnečné lúče a džinovskú energiu vo svojom tele. Podľa toho, ako sa všetci usmievali, sa aj deti a majster Rakšasas rýchlo vracali do normálu. Jediný, kto sa neusmieval, bol Groanin.
Ten si namiesto úsmevov pevne chytil svoju novú ruku. „Pozrite sa, pane,“ povedal, „ak vám to neprekáža, radšej by som nešiel na žiadny lov tigrov do Kalkaty Hrozne nerád by som o tú ruku znova prišiel Viete, prísť kvôli tigrovi o ruku je nešťastné, ale prísť o ňu dvakrát, to by už bola skutočná zhovädilosť.“

„Pochybujem, že by malo význam ísť tam pátrať po tej termoske, Groanin,“ upokojoval ho Nimrod. „Predpokladám, že ten, kto ju ukradol, je už dávno preč.“ Ticho sa zasmial. „Akurát by som rád videl tvár toho zlodeja, keď ju otvorí. Ak predtým neurobí patrične opatrenia, čaká ho veľmi kruté prekvapenie. Nemám pravdu, majster Rakšasas?“

„Každý zločin má svoj trest, o tom niet pochýb,“ odvetil starý džin. „Ale existujú aj také, ktoré trest obsahujú priamo v sebe. Jedným príkladom bolo to, čo spáchal guru Masamdžhasara, a toto vyzerá na ďalší. Pravdaže, je nepríjemné nechať sa chytiť, ale ešte nepríjemnejšie je nechať sa chytiť a zožrať.“

DEVÄTNÁSTA KAPITOLA
CAVEAT EMPTOR
„Tri želania presahujúce možnosti bežnej ľudskej chamtivosti.“ Iblisov mundánsky sluha Oleaginus si neprestajne opakoval túto frázu a bol by si aj mädlil ruky keby v nich nemal termosku s džinovskými dojčatami. „Tri želania presahujúce možnosti bežnej ľudskej chamtivosti.“ Jeho prvým želaním bude miliarda dolárov. Alebo možno dve. Dve miliardy sú lepšie ako jedna.
Práve dorazil do Las Vegas z New Yorku, kam šiel po návrate z Kalkaty aby preveril dvojčatá, ktoré Iblisovi ľudia sledovali v dome rodiny Gauntovcov na Východnej 77. ulici. Presne, ako predpokladal, to neboli skutočné dvojčatá, ale dvojica inochov. Odhaliť, že daná osoba je v skutočnosti inoch, nie je nič ťažké, ak ste ochotní konať rázne a nemilosrdne. Inochovia nemajú dušu, čo znamená, že sa nedajú zabiť, a tak sa do dokazovania ich pravej totožnosti pustil celkom priamočiaro. Jednoducho ukradol žltý newyorský taxík a zrazil ich ním.
Nehoda na Madison Avenue vyzerala natoľko vierohodne, že jedna očitá svedkyňa na mieste zamdlela a predná kapota taxíka ostala celá zdeformovaná. Keď sa však Oleaginus šiel pozrieť na zakrvavené telá detí, priamo pred očami sa mu rozplynuli. Vrátil sa teda k domu Gauntovcov na Východnej 77. ulici a vôbec ho neprekvapilo, že ich vidí za jedným z okien na poschodí. Tým bola záhada raz a navždy vyriešená. Pravé dvojčatá mal zavreté v termoske.
Vošiel do hotela Croesus, nevšímavo minul stovky chudákov, ktorí už kŕmili mincami hracie automaty v nádeji, že vyhrajú jackpot, a odviezol sa výťahom do luxusného apartmánu na streche. V duchu si ešte naposledy opakoval príhodu o tom, ako dostihol Johna a Philippu v Indii, opantal ich džinovským putom od Iblisa a uväznil v prvej nádobe, ktorá mu prišla pod ruku.
V apartmáne sa takmer nič nezmenilo. Bol z neho rovnako nádherný výhľad na Las Vegas ako predtým a Iblis mal na sebe rovnakú čiernu hodvábnu pyžamu. Iba mu medzičasom narástli ešte dlhšie nechty a potkany boli agresívnejšie a zákernejšie. Keď zaregistrovali príchod človeka, zlovestne pišťali od zloby.
„Ale, ale, ale, ale, ale, ale, ale!“ skonštatoval Iblis z kmeňa Ifritov. „Pozrime sa, čo sa to sem dotrepalo! Ak to nie je Oleaginus, tak to musí byť ľudská špongia. Z výrazu tej tvojej nechutnej tváre usudzujem, že si sa buď zmieril s tým, že ostaneš celý život zohavený, alebo mi nesieš dobré správy. Už kvôli tebe dúfam, že je to tá druhá možnosť.“

Oleaginus sa nervózne usmial, snažiac sa ignorovať to, čo sa mu dialo v útrobách. Zakaždým, keď sa dostal takto blízko k Iblisovi a jeho potkanom, mal pocit, že musí okamžite odísť na záchod a niekoľko minút bez prestania močiť. Aj keď ste totiž svoju prácu urobili dobre, nikdy ste nemohli vedieť, ako ten džin zareaguje. Bol schopný urobiť vám absolútne čokoľvek. „Mám ich, pane,“ vyhlásil víťazoslávne. „Mám tie dvojčatá.“ Zdvihol termosku s nápisom „Pozor! Džinovské dvojčatá!“, akoby to bola najväčšia trofej z veľkého turnaja. „Sú tu, pane.“

„To je nemožné, Oleaginus!“ zamračil sa Iblis. „Dvojčatá sú v New Yorku. Moji muži ich dvadsaťštyri hodín denne nespustia z očí.“

„Nie, pane, tie v New Yorku sú inochovia. Aby som mal istotu, obe deti som prešiel ukradnutým taxíkom. Rozmliaždil som ich ako dva šváby. Boli totálne na kašu, ale už o pár minút boli doma, akoby sa absolútne nič nestalo. Videl som to na vlastné oči.“

„To je zaujímavé,“ prikývol Iblis, hoci sa ešte stále tváril dosť podozrievavo. „Použil si to puto, čo som ti dal?“

„Áno, pane,“ zaklamal sluha.
Iblisovi sa na tvári pomaly objavil krutý úsmev, ktorý Oleaginusovi pripadal azda ešte horší ako jeho bežný zamračený výraz.
„Oleaginus,“ vyhlásil, „takmer si ma presvedčil, že existuje nejaký dôvod na tvoju mizernú existenciu.“ Mávol naňho, nech príde bližšie. „Prines ich. Prines mi tú termosku.“

Sluha sa poslušne presunul k posteli, no keď sa naklonil k svojmu pánovi, aby mu podal úlovok, jeden z potkanov, ktorý Iblisa miloval najviac, začal žiarliť a vrhol sa mu po krku. Vyľakane uskočil a začal žonglovať s termoskou, ktorá mu takmer vypadla z rúk.
„Nie!“ zreval Iblis neprirodzene silným hlasom. Zároveň z jeho tela vyšľahol plameň, ktorý spálil všetky potkany a zastavil sa iba pár centimetrov pred sluhom. Potkan, ktorý sa iba o milisekundu skôr pokúšal prehryznúť Oleaginusovi tepnu, s tupým buchnutím dopadol na zem, kde ostal ležať a dymiť ako pripálená hrianka. V tej istej milisekunde zo seba Iblis zhodil ostatné spálené potkany, vyskočil z postele a zachytil termosku práve vo chvíli, keď by jej už otrasený sluha nezabránil spadnúť za potkanom.
„Vidím, že nie si športový typ, Oleaginus,“ poznamenal.
„Ospravedlňujem sa, pane. To ten potkan. Takmer ma uhryzol.“

„Proti gustu žiadny dišputát,“ skonštatoval džin a nedočkavo si premeral termosku. Potom prešiel k termálnemu zobrazovaciemu zariadeniu navrchu skrinky s barom, položil termosku pod jeho citlivé snímače a pozrel sa do okulára. V termoske bolo jasne vidieť dva tmavočervené fľaky, nespokojne sa presúvajúce hore-dolu.
Z hrdla sa mu vydral tichý vzdych plný sadistickej rozkoše. „Radosť,“ zamrmlal si, nespúšťajúc zrak z toho výjavu. „Radosť, nadšenie, šťastie, extáza, eufória, nepredstaviteľná rozkoš, keď si pomyslím, že...“ Takmer láskyplne pohladil termosku a vyhlásil: „Ó, udatná malá fľaša, čo uväznila také hrozné deti!“

Nato sa odvrátil od okulára a prebodol Oleaginusa svojím najprenikavejším pohľadom.
„Zvládol si to dobre,“ povedal prekvapene. „Teda na mundánca. Normálne by mi ani vo sne nenapadlo dodržať sľub daný takejto nízkej forme života, ale nestáva sa každý deň, že by som mal možnosť robiť také nepredstaviteľne kruté veci deťom, ktoré tak hrozne nenávidím. Takže, čo to bude? Myslím tvoja odmena. Trojciferné IQ? Alebo len nejaká obscénna suma peňazí?“

Oleaginus sa pod jeho pohľadom nepohodlne zavrtel. „Ehm... Spomínali ste tri želania, pane...“ nadhodil. „Vlastne ste povedali doslova ‚tri želania presahujúce možnosti bežnej ľudskej chamtivosti‘.“

„Asi máš pravdu,“ prikývol Iblis. „Takže, čo to bude? Peniaze, však? Prečo ma to len neprekvapuje? Vždy ma udiví, že mundánci, ktorým sa majú splniť tri želania, si neželajú byť inteligentnejší alebo charizmatickejší. To je totiž oveľa užitočnejšie ako peniaze. Peniaze nič neznamenajú, Oleaginus. Absolútne nič. Na to môžeš zobrať jed. Sú to iba hlúpe čísla.“

„Peniaze sú iba mojím prvým želaním, pane,“ pripomenul mu sluha.
„Tak ho teda vyslov, nie? Vyslov svoje prvé želanie.“ Iblis fľochol po hodinkách. Neznášal, keď mal plniť mundáncovi tri želania. Strašne ho to nudilo.
„Želám si, aby som bol na smrť bohatý, pane.“

Na krátky, no rozkošný moment Iblis zvažoval, že ho spraví bohatým a mŕtvym, no potom to zamietol z celkom sebeckých dôvodov. Stále totiž bolo možné, že Oleaginus mu lepšie poslúži živý. „Nechcel by si k tomu radšej priradiť nejakú sumu?“ spýtal sa ho teda trpezlivo. „Veď vieš, pre prípad, že by nebolo celkom jasné, koľko peňazí máš na mysli.“

„Želám si mať päť miliárd dolárov,“ vyhlásil Oleaginus.
Iblis počkal, či nespresní menu, keď to však neurobil, jednoducho luskol prstami. „A je to,“ povedal mu. „Máš to vybavené. Si majiteľom piatich miliárd dolárov.“ Podal mu list papiera, ktorý sa ako zázrakom zjavil vo vzduchu pred sluhovou vyjavenou tvárou. „Tu je výpis z jamajskej banky, v ktorej ťa očakáva presne päť miliárd dolárov.“ Mohol by dodať, že sú to jamajské doláre, ktoré nemajú ani zďaleka takú hodnotu ako americké. (Jamajský dolár je hodný asi šesťdesiatiny amerického, takže peniaze na Oleaginusovom účte mali v skutočnosti hodnotu približne 83 miliónov amerických dolárov. Ani to nie je najhoršie, no rozhodne to nie je päť miliárd amerických dolárov.) Nešlo o to, že by nemal moc dať mu toľko, koľko chcel, ale jednoducho nedokázal odolať pokušeniu aspoň trocha ho podviesť. Jeho aj všetkých ostatných ľudí, keď už na to prišlo. Koniec koncov, práve preto Ifritovia prevádzkujú toľko kasín. Robia to preto, aby podvádzali ľudí.
„Ďakujem, pane,“ povedal Oleaginus pozerajúc sa na výpis.
„Aké je tvoje druhé želanie?“

„Chcel by som byť príťažlivejší, pane.“

„Teraz už naozaj pokúšaš moju trpezlivosť, Oleaginus,“ vzdychol si Iblis bojujúc s predstavou, ako ho mení na magnet a uskakuje pred kovovými predmetmi, ktoré sa letia prilepiť na sluhovo telo. „Musíš byť presnejší, človeče! A daj si pozor na to, čo si želáš, inak nenesiem zodpovednosť za nič, čo sa ti stane. Chceš byť príťažlivý ako magnet?“

„Nie, pane. Chcem byť príťažlivý pre ženy, pane.“

„Tak to povedz!“

„Želám si byť príťažlivý pre ženy, pane.“

Iblis druhý raz luskol prstom. „A je to. Aj to máš zariadené,“ vyhlásil.
Oleaginus sa otočil a pozrel do zrkadla na stene. „Ale vyzerám stále rovnako, pane,“ namietol sklamane.
„Ver mi,“ povedal mu Iblis, „s piatimi miliardami dolárov budeš pre ženy príťažlivý až-až. Aké je tvoje tretie želanie?“

Sluha sa zamračil, lebo tušil, že sa stal obetou podvodu, no s džinom Iblisovho formátu sa nevypláca hádať, najmä ak jasne vidieť, že ho celá procedúra plnenia želaní nesmieme otravuje. „Rád by som mal talent, pane,“ povedal opatrne. „Rád by som niečo dokázal.“

„Bravo!“ pochválil ho Iblis. „Prekvapuješ ma, Oleaginus. Takže talent! Keďže nijaký nemáš a v živote si nič nedosiahol, môžeš si vyberať z neprebernej škály možností. Musíme to však urýchliť. Vieš, čaká ma rande s termoskou, dvoma deťmi a fľašou kyseliny sírovej.“

„Kyseliny, pane?“

„No jasné. Budem ju pekne po kvapkách liať dovnútra.“

„Aha.“

„Takže talent, hovoríš? Aký talent by si asi tak mohol chcieť? Talent na zabávanie iných? To by bolo azda priveľa. Talent na darebáctva? Nie, ten už asi máš. Talent na konverzáciu? Nuž, ten by som u mundánca celkom privítal.“

„Želám si byť geniálny klavirista, pane,“ povedal Oleaginus. „Vždy som chcel vedieť hrať na klavíri.“

„Vynikajúco si si vybral. Naozaj vynikajúco. Navyše ani netušíš, aké si pritom mal šťastie. Keby si si želal ovládať hru na gitare, na mieste by som ťa zabil. Zo všetkých ľudí totiž najviac neznášam tých, čo sú natoľko hlúpi, aby hrali na gitare. V minulosti som zničil celé lietadlá plné ľudí len preto, lebo som v zozname cestujúcich našiel nejakého nemorálneho zasrana s gitarou.“

Iblis tretí raz luskol prstami a v strede miestnosti sa objavilo veľké koncertné krídlo. Naznačil sluhovi, aby si k nemu sadol a začal hrať.
„Čo mám zahrať, pane?“

„Môžeš zahrať čokoľvek, takže spusti niečo, čo máš rád,“ odvetil Iblis a silou vôle ho prinútil hrať Impromptu od Schuberta.
„Už viem, pane. Zahrám Schubertovo Impromptu.“

„Vybral si si dobre,“ pochválil ho džin. Už sa nevedel dočkať chvíle, kedy mu pripomenie, že si možno mal želať, aby už nebol nadosmrti jeho sluhom, a to, že všetky tie peniaze na Jamajke sú mu nanič, lebo aj tak musí slúžiť všetkým jeho rozmarom. Túto radosť si však nechával na neskôr, až po tom, ako sa zabaví pomalým leptaním gauntovských dvojčiat. Na to sa tešil oveľa viac a chystal sa začať čo najskôr. Zobral termosku z prístroja na termálne zobrazovanie a hlasno oslovil jej kovový povrch.
„Takže, John a Philippa,“ začal. „Ani neviem, ako vyjadriť nekonečnú radosť z toho, že sa opäť stretávame. Tentoraz tu totiž nebude nijaký strýko Nimrod, ktorý by vás zachránil ako vtedy.“ Keď mu nič neodpovedali, dodal: „Čo je, Maridovia? Nijaké slová vzdoru? Chcete ma sklamať?“ Kruto sa zasmial „Kým s vami skončím, aj tak budete úpenlivo prosiť o milosť.“

Stále nič nepočul. Zamračil sa. Ako si má užiť týranie nepriateľov, keď sa nesprávajú ako týraní? Nakoniec sa uškrnul, chytil termosku do oboch rúk a prudko ňou zatriasol ako víťaz Grand Prix fľašou šampanského.
„Tak,“ skonštatoval. „To by vás malo trocha načať.“ Priložil k termoske ucho. „Stratili ste reč, alebo čo? No dobre. Nútite ma byť oveľa menej príjemný.“ Vyslovil ich mená a po nich svoje spúšťacie slovo TETRAGAMATONITÍDA, aby ich prinútil konať podľa jeho vôle, potom otvoril termosku a postavil ju na podlahu. Na jeho nemalé počudovanie sa nič nestalo. Nijaký dym, transsubstanciácia, absolútne nič.
Vyčítavo sa pozrel na Oleaginusa, ktorý zanietene interpretoval Schubertovo dielo. Už by ho bol obvinil z podvodu či omylu, no spomenul si, že on sám v tej termoske videl tepelnú signatúru dvoch džinov. „Viem, že tam ste,“ povedal im príkro. „Máte päť sekúnd na to, aby ste vyšli von. Inak začnem do fľaše liať kyselinu sírovú.“
Z termosky sa takmer okamžite vyvalil dym. Na to, že ho mali tvoriť dve deti, ho bolo dosť veľa a bol aj oveľa tmavší, ako by sa dalo čakať. Dym z transsubstanciácie Maridov je takmer biely a tento, ktorý sa rýchlo delil na dva samostatné oblaky, vyzeral skoro až čierny.
„To je už lepšie,“ skonštatoval Iblis. Stále netušil, že tam niečo nesedí, a myslel si, že sa nemá čoho báť. Aj keby dokonale spolupracovali, dvaja takí mladí džinovia nemali šancu premôcť niekoho, kto mal toľko sily ako on. Preto sa správal až priveľmi ledabolo. „Ak budete dobrí, možno vás iba rozpustím v kyseline alebo pochovám zaživa v púšti.“
Dvojica džinovských tigrov aj po vypustení z väzenia čakala s prechodom do svojej zvieracej podoby tak dlho, ako sa len dalo. Bolo im zle po alkohole, trápil ich smäd a boli hrozne rozzúrené – presne tak, ako je ideálne pred strašnou pomstou. Cítili však pred sebou veľmi mocného džina, a tak vyčkávali, lebo pochopili, že si ich s niekým pletie.
„Pokúšate moju trpezlivosť,“ varoval ich, keď sa tie dva oblaky zaryto odmietali zhmotniť do Johna a Philippy. „Ale ako chcete. Len potom nehovorte, že som vás nevaro...“
Jeho veta ostala nedopovedaná, lebo v tej chvíli sa naňho v dokonalej súhre vrhli dva čierne tigre veľké ako malý kôň a vážiace stovky kíl Jeden z nich zaboril zuby do Iblisovej ruky a druhý chytil do čeľustí jeho hlavu. Keďže dokonale využili moment prekvapenia, Iblis nemal čas sústrediť sa dosť dlho na to, aby proti nim použil svoju džinovskú moc. S hlasným revom mrzačili jeho telo a boli by ho zabili, keby nie Oleaginusa, ktorý pri pohľade na desivý osud svojho pána vyskočil a rozbehol sa k dverám výťahu. Tento čin neskonalej zbabelosti a vierolomnosti zachránil jeho pána, lebo jeden tiger si ho všimol, prestal hrýzť Iblisa a vrhol sa po ňom.
„Mňa nie, ja som iba klavirista!“ zavyl Oleaginus, keď sa mu tiger zahryzol do nohy. Potom prišlo na rad hrdlo.
Iblis teraz už čelil iba jednému tigrovi, takže sa dokázal na sekundu nadýchnuť, čo stačilo, aby vyslovil svoje spúšťacie slovo a prenechal tigrovi svoje teraz už úplne zohavené telo. Jeho duch rýchlo opustil apartmán, zletel po požiarnom schodisku na prízemie a vnikol do hotelového kasína so stovkami ľudí hrajúcich na výherných automatoch.
Len čo sa spamätal zo šoku z toho, čo sa stalo, začal si vyberať svoje nové telo.
DVADSIATA KAPITOLA
POSLEDNÉ REFLEXIE
Prišiel čas, aby opustili ružovú pevnosť s opusteným ášramom a odleteli naspäť domov.
Kadiaľ však letieť? Na východ alebo na západ? Ak sa z Lakhnaú pustíte na východ, máte odtiaľ bližšie do Palm Springs ako do New Yorku. Ak však pôjdete na západ, máte po ceste do New Yorku zasa Londýn. Nakoniec to rozhodla Dybbukova mama, doktorka Sachertortová. Nimrod sa zhrozil, keď mu povedali, že stále nevie, čo sa stalo s jej synom. Preto sa dohodli, že on, majster Rakšasas a Groanin pôjdu jedným vírom do Londýna, zatiaľ čo deti poletia na východ do Palm Springs, aby bol Dybbuk čím skôr doma.
„Tvoja mama musí byť na smrť vystrašená,“ povedal Nimrod prísne. „Chuderka! Po tom všetkom, čo sa jej stalo... Ani to, čo spravili John a Philippa, nebolo najlepšie, ale ich mama má aspoň pokoj v duši, lebo si myslí, že sú stále doma. Postarali sa o to ich inochovia.“

„Nuž, v Palm Springs nie je práve veľa anjelov,“ namietol chlapec. „Aspoň ich tam nevídať každý deň. Rozhodne som zatiaľ nestretol žiadneho, ktorý by bol ochotný vyrobiť falošného Bučka.“ Trpko sa usmial. „Teda za predpokladu, že aspoň ja som pravý. Už si ani tým nie som celkom istý. Okrem toho, tá chuderka, ako jej hovoríš, si to možno aj celkom zaslúžila. Ved vieš, za to, čo spravila.“

Nimrod sa zatváril skôr zamyslene ako prísne. „Ach tak,“ povedal čudným hlasom. „Myslíš na to…“ Posledné slovo vyslovil tak, akoby presne vedel, o čom hovorí. V dvojčatách tým vyvolal ešte väčšiu zvedavosť, čo to tak asi môže byť. „Takže ty to dávaš za vinu jej?“

„Nemyslím, že by som to začal ja,“ odsekol Dybbuk. „Ty azda áno?“

„Možno by sme si o tom mali chvíľu pohovoriť v súkromí,“ vyhlásil Nimrod a odviedol ho aj s kojotom naspäť dnu. Nezabudol za nimi pevne zavrieť dvere.
„Ktovie, o čo tu ide,“ nadhodila Philippa.
„Veď poznáš Dybbuka,“ mykol plecom John.
„V skutočnosti práve toto nie je pravda,“ namietla. „Aj napriek všetkému, čo sme spolu prežili, mám pocit, že ho stále celkom nepoznám. Niečo mi na ňom jednoducho nesedí, ibaže na to nedokážem ukázať prstom.“

„Preháňaš,“ povedal jej brat, no v skutočnosti vedel, že Philippa má pravdu. Na Dybbukovi bolo naozaj čosi čudné, čo v skutočnosti nebolo také, ako sa mohlo na prvý pohľad zdať.
„Naozaj? Tak o čo potom ide v tom veľkom tajomstve medzi ním a Nimrodom?“

Keď tí dvaja po pätnástich minútach nakoniec znova vyšli na slnko, neponúkli dvojčatám nijaké vysvetlenie a John s Philippou sa radšej na nič nepýtali. Nech si už hovorili čokoľvek, bolo to medzi nimi dvoma a dvojčatá sa aj napriek nesmiernej zvedavosti naučili rešpektovať súkromie svojich priateľov. Ak o tom Dybbuk bude chcieť hovoriť, majú na to niekoľko hodín letu vo vzdušnom víre.
Nimrod poslal dolu do laboratória vodného elementála, aby mal istotu, že dokonale zahasí požiar, a odviedol ostatných na najvyšší bod pevnosti – vežu s navijakom lanového výťahu –, aby tam rozbehli oba vzdušné víry.
„Ale čo bude s týmto?“ spýtala sa Philippa ukazujúc na somára, ktorý kedysi otáčal navijakom primitívneho výťahu. Teraz, keď bolo lano prerezané, iba stál vo svojom boxe a ticho prežúval, užívajúc si chvíľu slastného ničnerobenia. „Všetci ušli. Nemá ho kto kŕmiť a napájať.“

„Máš pravdu,“ podporil ju Dybbuk, ktorý sa medzičasom spriatelil s kojotom natoľko, že si ho chcel zobrať domov do Palm Springs. „Nemôžeme ho tu len tak nechať.“

„Nuž, v Corku je útulok pre zatúlané somáre,“ povedal im majster Rakšasas. „Tam by mu nemuselo byť najhoršie. Mohli by sme ho zobrať so sebou a potom poslať do útulku.“

„Somára?“ zasmial sa Nimrod. „Somára vo vzdušnom víre?“

„Tak to bude prvý raz,“ mykol plecom Rakšasas. „Ak si to niekto všimne, nazvú ho írskym Pegasom.“

„Tak dobre,“ rezignoval Nimrod. „Tak budeme mať írskeho Pegasa.“

Rozlúčili sa a Philippa, ktorá mala pilotovať prvú časť cesty, sa už chystala vytvoriť vzdušný vír, keď ju zarazil komorník Groanin.
„Nezabudli ste vy traja na niečo?“ spýtal sa detí vyčítavo. „Ste Indovia, a čo je ešte podstatnejšie, ja takisto. Rád by som mal naspäť svoju pôvodnú farbu, ak smiem, slečinka. Bez problémov pripustím, že môj žalúdok si v tele Inda parádne užíval. Na túto skúsenosť len tak ľahko nezabudnem. Naučila ma o cudzincoch viac, ako som kedy čakal. Možno som to mal skúsiť už dávno. Lenže som, kto som, a to je tučný, plešivejúci chlap s bielou pleťou z Moss Sidu.“

„Myslel som, že si z Manchesteru,“ namietol John.
„To je to isté, chlapče. Absolútne to isté.“

No a tak sa deti pochytali za ruky, vyslovili svoje spúšťacie slová a premenili seba aj komorníka naspäť na belochov. No keďže ani džinovská moc nedokáže spätne odobrať nadobudnuté schopnosti, ostala im dokonalá znalosť hindčiny, ktorá je veľmi kam ka (užitočná), lebo tým jazykom hovorí vyše miliardy ľudí.

Keď už zasa vyzerali ako kedysi, deti sa znova rozlúčili a Philippa im začala vytvárať vír.
„Nezabudni, že nesmieš letieť prirýchlo!“ zavolal za nimi Nimrod. „Najmä nad Oklahomou.“ Vietor však jeho slová odvial a už o chvíľku traja dospelí v pevnosti pripadali deťom iba ako miniatúrne figúrky.
„Budú mi chýbať,“ vzdychol si Groanin.
Majster Rakšasas si zložil turban a vybral spod neho Kráľovskú kobru, ktorú tam mal uloženú. „Ja im vďačím za všetko,“ povedal ticho.
„Čo budeš robiť s tým talizmanom?“ spýtal sa ho Nimrod. Na smaragdovej hlave Kráľovskej kobry sa odrážali slnečné lúče. Rakšasas si ešte naposledy vychutnal jej dotyk a podal ju Groaninovi. „Si silný,“ povedal mu. „Mohol by si odlomiť ten smaragd a potom aj chvost?“

„Naozaj to mám spraviť?“ overoval si komorník. „Stopercentne*“

Poslúchol ho teda a rozlomil Kráľovskú kobru na tri kusy – zlaté telo, smaragdovú hlavu a chvost so zubmi múdrosti. Všetky tri potom vrátil ich právoplatnému majiteľovi.
„V Indii je veľmi veľa chudobných,“ povedal majster Rakšasas pohadzujúc smaragdom. Potom si ho strčil do vrecka. „Drahokam sa rozreže na viacero menších kameňov a spolu so zlatom ho predáme, aby sme im aspoň trocha pomohli. A čo sa týka mojich zubov...“ Rázne pokrútil hlavou. „Tie zahodím niekde po ceste domov. Napríklad do Stredozemného mora alebo Lamanšského prielivu. Už ich nikdy nebude nik vlastniť. Nikdy.“

Philippa ich najprv odviezla do Hakone – kúpeľného mesta blízko hory Fudži, čo je najvyšší vrch Japonska. Radi by tam ostali aj dlhšie, lebo všetci vždy túžili navštíviť Japonsko, no dvojčatá sa chceli čím skôr dostať domov k rodičom. Z Japonska pilotoval John na havajský ostrov Maui, ležiaci asi na polceste cez Tichý oceán. Tam prebral pilotovanie Dybbuk a dostal ich na západné pobrežie Spojených štátov a odtiaľ do Palm Springs.
„Pripadá mi akési čudné vracať sa sem,“ skonštatoval, keď už boli pri meste. „Trocha ako sklamanie.“

Philippa prikývla s nádejou, že to vyznie dostatočne súcitne. Nezabudla ešte na to, že v Palm Springs zavraždili Dybbukovho najlepšieho priateľa Brada aj jeho otca.
„A čo policajti?“ spýtal sa ho John.
„S tými to zvládnem jedna-dve,“ odvetil Dybbuk sebaisto. „Som predsa džin, no nie?“ zasmial sa. „Ak mi budú klásť priveľa nepríjemných otázok, jednoducho ich nechám zmiznúť.“

Philippa si vymenila veľavravný pohľad s Johnom. Niekedy bolo ťažké povedať, či Dybbuk žartuje alebo hovorí smrteľne vážne.
„Mama bude taká šťastná, že ťa opäť vidí…“ nadhodila Philippa, zomierajúca od zvedavosti, o čomže to predtým hovoril s Nimrodom.
„Jasné,“ prisvedčil Dybbuk nepresvedčivo a usmial sa až vtedy, keď mu kojot oblizol ruku. „Budem ho volať Colin,“ oznámil im. „Bude to môj domáci maznáčik.“ Pohladil zviera po hlave a poškrabal ho za ušami. „Chudáčik. Celé tie roky ako kožuch… Musíš byť na smrť vyhladovaný.“ V skutočnosti to nebola pravda, lebo mu už dal minimálne tri bifteky, ktoré vykúzlil pomocou svojich džinovských schopností.
Kojot nepatrí medzi najbežnejšie domáce zvieratá a Philippe napadlo, že Dybbuk si ho možno berie domov iba preto, aby spravil napriek mame. Doktorka Sachertortová jej vždy pripadala ako veľmi dobrá žena, tak prečo je na ňu Buck taký nahnevaný? Keď napokon pristáli na golfovom ihrisku neďaleko domu Sachertortovcov, už to nevydržala a priamo sa ho na to spýtala.
„Ty si sa nikdy nezlostila na rodičov?“ odpovedal jej protiotázkou. Kráčali pritom po ihrisku, takže mohol z času na čas zlostne odkopávať zatúlané loptičky.
„Pravdaže,“ prikývla. „Aleje rozdiel zlostiť sa a chcieť sa pomstiť, lebo práve na to si narážal, keď si hovoril s Nimrodom. Vravel si, že ti niečo urobila.“

„Pozri sa, Phil,“ povedal jej, „veľa sme toho spolu zažili. Sme kamaráti, však?“

Dvojčatá prikývli.
„Tak si to nepokazme vyzvedaním na veci, o ktorých jednoducho nechcem hovoriť. V tom ášrame som pochopil jednu veľmi dôležitú vec, ktorá mi až dovtedy unikala. Ide o niečo, čo sa stalo pred rokmi, a týka sa to výlučne mňa a našej rodiny. Raz vám to určite porozprávam. Sľubujem. Ale nie teraz, dobre?“

„Dobre,“ prikývli obaja a išli za ním do domu pripomínajúceho svojím štýlom mexickú haciendu.
Len čo ho mama zazrela, skríkla od radosti a bežala ho objať. „Kde si, preboha, bol?“ spýtala sa ho so slzami v očiach. „Už som si myslela, že sme ťa stratili, Dybbuk. Na smrť si ma vystrašil.“

Ešte niekoľko sekúnd sa nechal objímať, potom ju jemne odsunul a s pomocou vhodných doplňujúcich poznámok Johna a Philippy jej vyrozprával všetko, čo sa stalo. Kým hovoril, doktorka Sachertortová si nespokojne premeriavala kojota aj dvojčatá, a keď skončil, nepadlo ani slovo o tom, že by si zaslúžil nejaký trest. Zdalo sa, že namiesto toho ju oveľa viac trápi situácia, ktorú dvojčatá zanechali v New Yorku.
„Takže vás doma po celý ten čas zastupovali inochovia?“ spýtala sa.
„Áno,“ odvetila Philippa.
„Nuž, tým sa vysvetľuje veľa vecí,“ zamrmlala si doktorka Sachertortová.
„Napríklad čo?“ chcel vedieť John, ktorý až teraz vycítil, že sa možno stalo niečo zlé.
„Nič. Iba si myslím, že je načase, aby ste sa aj vy vrátili domov. Pokiaľ si dobre pamätám, inochovia vydržia iba jeden eón, a to je, myslím, jedenásť dní.“

„Presnejšie jedenásť celých päť sedem štyri nula sedem štyri nula sedem štyri nula sedem štyri nula sedem štyri nula sedem štyri nula sedem štyri nula sedem štyri nula sedem štyri nula sedem štyri nula dní,“ opravil ju John a pozrel sa na hodinky. „Čo znamená, že ešte stále máme jeden deň k dobru.“

„Ale nebudete sa hnevať na Bucka, však, pani doktorka?“ spýtala sa Philippa. „Viete, keby nie nás dvoch, nešiel by do Londýna ani do Indie.“

„Nie, zlatko.“ Dybbukova mama pokrútila hlavou s dokonalým účesom. „Nebudem sa naňho zlostiť. Som rada, že je opäť doma. Aj vy by ste tam už mali byť, no nie?“ Usmiala sa na nich spôsobom, z ktorého vyčítali, že im čosi tají – nie ohľadom seba a svojho syna, ale ohľadom ich dvoch.
„Pani Sachertortová má pravdu,“ povedal John sestre. „Mali by sme už radšej ísť.“ Otočil sa, že sa rozlúči s Dybbukom, no po ňom už nebolo ani chýru, ani slychu. „Kam zmizol?“

„Asi šiel hore do svojej izby.“ Doktorka Sachertortová ukázala na schody.
Našli ho uprene sa pozerať do svojho zrkadla duše. Ešte nikdy ho nevideli takého smutného a sklamaného.
„Čo je?“ spýtal sa ho John.
Keď si Dybbuk uvedomil, že už nie je sám, rýchlo zakryl zrkadlo plachtou a pokrútil hlavou. „Nič,“ vyhlásil a vytlačil ich z izby. Nezabudol ani poriadne zavrieť dvere. „Takže odchádzate,“ dodal, nútiac sa do úsmevu. Potom rázne podal Johnovi ruku a pobozkal Philippu na líce.
„Áno,“ odvetil John.
„Vďaka,“ povedal im Dybbuk. „Vďaka za všetko. Bola to sranda, no nie? Aj napriek všetkému to bola parádna psina.“

„Áno,“ prikývla Philippa, ktorej sa odrazu chcelo čo najrýchlejšie odísť. „Bola to psina.“

Vyrazili na západ cez Arizonu, Nové Mexiko a Texas. Kdesi nad Oklahomou však Philippa priveľmi zrýchlila, a kým sa nazdali, ich vír spôsobil tornádo. V tejto časti Spojených štátov sú tornáda celkom bežné, hoci v tomto ročnom období sa našťastie nevyskytujú až tak často. Lenže práve v tom čase na stredozápade panovali neobyčajne vysoké teploty a vo vzduchu nad Oklahomou bolo oveľa viac vlhkosti, ako je v danom ročnom období zvykom, takže jej vír vyvolal silné prúdenie vzduchu smerom nahor. Už pätnásť minút po prekročení hranice tohto štátu dvojčatá chtiac-nechtiac sedeli na ozrutnom čiernom tornáde, ktoré sa preháňalo cez kukuričné polia a trhalo strechy zo stodôl, kým ho s veľkou námahou nedostali pod kontrolu.
„Takto to dopadá, keď sa niekto priveľmi ponáhľa,“ skonštatoval John.
„Nemohla som si pomôcť,“ priznala sa Philippa. „Bojím sa, čo asi nájdeme doma. Som si istá, že doktorka Sachertortová pred nami niečo tajila.“

„Naozaj bola trocha divná,“ pripustil John, „ale na druhej strane, keby nebola divná, nemohla by mať za syna Dybbuka. Ten sa pozeral do zrkadla duše, akoby v ňom videl strašidlo, či čo.“

„Možno len spomínal na svojho kamaráta Brada,“ premýšľala nahlas Philippa. „Nemá veľa priateľov, takže mu určite bude veľmi chýbať. Tipujem, že práve to ho v tej chvíli trápilo.“ Pokrčila plecami a pozrela sa na brata. „Čo iné by to mohlo byť?“

Nepresvedčila však ani samu seba, takže už radšej mlčala, až kým nepristáli v newyorskom Central Parku hneď vedľa sochy Alenky v krajine zázrakov, odkiaľ to už mali iba na skok k Madison Avenue, Park Avenue a ich domu na Východnej 77. ulici.
John vytiahol kľúč, otvoril dvere a obaja ticho vošli dnu. Dávali si veľký pozor pre prípad, že by s inochmi boli ich rodičia alebo pani Trumpová. V dome panovalo čudné ticho narúšané iba tikotom starožitných kyvadlových hodín v hale. Opatrne vykročili po schodoch. Pred siedmym poschodím sa zastavili, prikrčili a pozreli cez zábradlie na chodbu. Cez otvorené dvere svojich izieb zazreli oboch dvojníkov. Johnov sedel v kresle a čosi si čítal, zatiaľ čo Philippina dvojníčka bola pohrúžená do písania básne. Obaja boli dokonale čistí a upravení ako bábiky, ktoré len teraz niekto vybral zo škatule. Dvojčatá ich chvíľu fascinovane sledovali, až nakoniec Johna začalo nudiť pozerať sa sám na seba, a tak šiel do svojej izby.
„Ahoj,“ pozdravil.
Jeho dvojník zdvihol hlavu od knihy. John zdesene zistil, že je to Biblia. „Preboha, toto čítaš, odkedy som odišiel?“ spýtal sa ho.
„Iba večer,“ odvetil inoch.
John si podráždene vzdychol. „Lenže ja to nerobím,“ namietol. „Niežeby bolo na čítaní Biblie niečo zlé, to nie. Ibaže… Vieš, ja nie som až taký dobrý.“

Philippa nebola o nič menej zdesená. Pozrela sa na hodinky a vyhlásila: „Ani ja by som toto nerobila. Teraz by som zrejme sedela pred televízorom a nepísala tu to, o čo sa snažíš.“

„Je to báseň,“ povedala jej dvojníčka. „Presnejšie, je to haiku – japonská báseň.“ Podala ju Philippe. „Má presne sedemnásť slabík – päť, sedem a päť. Čo na ňu povieš?“

Philippa ju nahlas prečítala. „Džin chytil rybu. Ryba mala želanie. Chcela rybičku.“ Pokrčila nad tým plecami. „Pekná,“ povedala zdvorilo, „ale John má pravdu. Zvyčajne nie sme až takí vzorní ako vy dvaja. Prekvapuje ma, že mama nezavolala džinovskú lekárku, doktorku Sachertortová.“

„Vaša mama tu nie je,“ prezradila jej dvojníčka. „Je preč.“

„Preč? Ako to myslíš, že je preč?“ chcela vedieť Philippa. „Kde preč?“

„Odišla z domu.“

„To nie je možné!“ zvolal John. „Nespravila by to bez toho, aby o tom povedala aj nám.“

„Povedala to nám,“ vysvetlil mu jeho dvojník.
„Takže si zrejme myslela, že to hovorí vám,“ dodala Philippina dvojníčka.
„Aha! Zdalo sa mi, že tu kohosi počujem,“ ozval sa hlas, ktorý dobre poznali. Otočili sa a zistili, že k nim prichádza strýko Nimrod. „Bohužiaľ, tvoja dvojníčka má pravdu, Philippa. Vaša matka si naozaj myslela, že vám to povedala.“

„Čo nám mala povedať?“ spýtal sa John nervózne. „Čo sa deje, strýko?“

„Bohužiaľ, aj ja som sa to dozvedel, až keď som sa dostal do Londýna,“ odvetil ticho. „Preto som si hneď vytvoril ďalší vír a letel sem. Viete, Ajiša – modrý džin babylonský – je mŕtva, a vaša matka nastúpila na jej miesto.“

Dvojčatá zmĺkli. Odrazu chápali veľa vecí, ktoré sa im stali v Iraku. Napríklad to, ako sa mohla Philippa tak ľahko dostať z Iravota.
Nimrod prikývol. „Vidím, že vám už došlo jediné možné vysvetlenie. Áno, Philippa. Tvoja mama sa dohodla s Ajišou, že to vezme namiesto teba. Súhlasila, že sa stane modrým džinom. Pokiaľ som to schopný posúdiť, už je v Iravote.“

„Pôjdeme za ňou!“ zvolala Philippa. „Pôjdeme za ňou a privedieme ju naspäť.“

„Nie,“ povedal Nimrod stroho.
„Prečo nie? Po mňa tam prišiel John. Dokázal, že sa to dá. Veď to tam už poznám a viem, ako to funguje. Stále ešte nie je neskoro. Musí uplynúť tridsať dní. Toľko treba, aby sa džinovi zatvrdilo srdce natoľko, že sa stane modrým džinom.“ Pozrela sa na brata. „Zvládneme to, John? Máme na to?“

John, ktorý najlepšie vedel, aké útrapy tá cesta so sebou prináša, si sadol a pochmúrne prikývol. „Bude to ťažké,“ odvetil. „Nepredstaviteľne ťažké, ale dá sa to zvládnuť. Áno. Môžeme ju priviesť naspäť.“

„Obávam sa, že nie,“ zopakoval Nimrod o čosi prívetivejším hlasom. „Tentoraz to jednoducho nejde. Vaša matka je totiž inteligentná žena. Veľmi inteligentná.“

„Ako to myslíš? Čo spravila?“

„Zabezpečila, aby ste tridsať dní nemohli odísť z New Yorku.“ Nimrod si vzdychol. „Pravdaže, keď tých tridsať dní uplynie, už bude na všetko neskoro.“

„Nemôže nám v tom zabrániť,“ namietla Philippa. „Rozhodne nie vtedy, ak to obaja veľmi chceme.“

„Poďte so mnou,“ prikázal im a vykročil ku schodom. „Ale pripravte sa na ďalší šok.“

Nimrod otvoril dvere pracovne pána Gaunta a vošiel dnu s Johnom a Philippou. Vnútri ich čakal prečudesný pohľad. V koženom kresle pri stole sedel akýsi starec v hodvábnom župane. Johnovi pripadal asi osemdesiatročný, no Philippa mu hádala ešte oveľa viac rokov. Ani jedno z dvojčiat ho nespoznalo, hoci sa zdalo, že on ich obe pozná. Až po minúte či dvoch im náhle došlo, kto to je.
„Ocko?“ Philippa zdesene zalapala po dychu.
Starec sa chabo usmial, nič však nevravel, akoby na to už nemal dosť síl. Dvojčatá k nemu zdesene priskočili. Zblízka už o tom nemohlo byť ani najmenších pochýb. Bol to ich otec Edward Gaunt.
„Kým vaša mama odišla z domu, uvalila naňho takzvanú Matuzalemovu kliatbu,“ vysvetlil im strýko. „Tá zrýchľuje metabolizmus, takže človek veľmi rýchlo starne. Zároveň vysvetlila vašim inochom, že za každý deň, čo tu nebudete, aby ste bránili vplyvu kliatby, otec zostarne o dvadsať rokov. Samozrejme, vôbec netušila, že to hovorí iba dvojníkom. Myslela si, že ste to vy dvaja. Preto váš otec tak hrozne zostarol.“

„Nemôžeš s tým niečo spraviť?“ zvolala Philippa.
„Bohužiaľ, nie. Je to Laylino puto a ja doň nesmiem zasahovať.“

„Ale čo teraz urobíme?“ nariekala.
„Je to všetko naša vina,“ pridal sa k nej John. „Keby sme neboli išli do Indie, boli by sme tu a ocko by nebol takto desivo zostarol.“

„Počúvajte ma,“ povedal im strýko prísne. „Keby ste neboli išli do Indie, ja aj majster Rakšasas by sme ešte stále boli zmrazení a zrejme by sme v tom ášrame strávili veľmi, veľmi dlhý čas. Držali by nás v tom stave prinajmenšom dovtedy, kým by guru nenašiel Kráľovskú kobru z Káthmandu.“ Láskyplne pohladil Edwarda Gaunta po kostnatej stareckej ruke.
„Som však hlboko presvedčený, že tento proces zrýchleného starnutia nie je nezvratný. Inými slovami, váš otec bude opäť postupne mladnúť, až kým nakoniec nebude ako predtým. Ibaže ani jeden z vás nesmie odísť pátrať po mame. Nesmiete sa pohnúť od pacienta.“ Na moment sa zarazil, akoby mu napadlo niečo veľmi nepekné.
Philippa uhádla, čo to je. „Prepáč, strýko,“ povedala mu. „Určite si myslíš, že sme strašne sebeckí. Celkom zabúdame na slušné správanie. Ajiša bola tvoja mama.“
„Aj mne je to ľúto,“ pridal sa John.
„Vďaka, Philippa,“ povedal Nimrod. „Aj tebe, John.“ Vytiahol z vrecka obrovskú cigaru a zapálil si ju. „Takže,“ vzdychol si do oblaku tabakového dymu, „sami vidíte, že jednoducho nemôžete ísť za mamou do Iravota. Tentoraz to nejde. Musíte tu ostať celých tridsať dní a dozerať na to, aby váš otec už viac nezostarol.“

„A čo bude s mamou, strýko?“ spýtal sa John nešťastne. Už teraz mu hrozne chýbala. Bez nej mu to tam pripadalo, akoby ani nebol doma.
„Naplní svoj osud, chlapče. Nič viac a nič menej. Predpokladám, že to čaká nás všetkých.“

Philippa pokrútila hlavou. „Desím sa predstavy, ako sa cíti. Ako je v tom strašidelnom zámku celkom sama.“

„Bude tam iba tridsať dní,“ povedal Nimrod. „Potom sa presunie do Berlína, kde je oficiálna rezidencia modrého džina. Tam ju môžete navštíviť, ale musím vás varovať. Už nebude taká, aká bývala. A ani v Iravote nie je sama. Má tam spoločnosť.“

„Pani Mrzorovú?“

„Pokiaľ viem, tak tá sa vrátila do Spojených štátov, presnejšie do Severnej Karolíny. Nie, myslel som na niekoho iného.“

„Koho?“ spýtali sa ho obe dvojčatá naraz.
„Pamätáte si na toho chlapca – zberača odpadkov v Guyane –, na ktorého Iblis uvalil diminuendo po tom, čo ho vypustil z fľaše, do ktorej sme ho uväznili?“

„Áno,“ prikývol John. „Volal sa Galibi Magana a to puto ho premenilo na čosi ako živú bábiku.“

„Mama ho mala v škatuli na skrini,“ dodala Philippa. „Z času na čas ho z nej vybrala a prihovárala sa mu. Sľubovala mu, že raz ho premení naspäť na chlapca. Chceš povedať, že si ho vzala so sebou?“

„Podľa vašich inochov to tak bolo.“ Nimrod kývol hlavou smerom k schodisku. „Mám tušenie, že sa chystá využiť svoju moc modrého džina na to, aby tomu chlapcovi vrátila detstvo.“

„A to môže?“ čudoval sa John. „Môže prekonať Iblisovo puto?“

„Je modrým džinom babylonským. Môže spraviť, čo sa jej len zachce.“

„A Galibi bude jej spoločníkom?“ chcela vedieť Philippa. „Ako pani Mrzorová pri Ajiši?“ Ak tá otázka vyznela trocha hnevlivo, tak preto, lebo bola naozaj nahnevaná. Nespokojne pokrútila hlavou a dodala: „Čo sa jej nepáčilo na mne? Pokojne som jej mohla robiť spoločníčku sama.“

„Alebo ja,“ pridal sa John.
Nimrod iba pokrútil hlavou. „Nepáčilo by sa vám to a ona by vám nič také neželala. Pre Galibiho to však znamená zlepšenie – rozhodne je to lepšie ako ležať v škatuli navrchu skrine, a povedal by som, že to predčí aj život zberača odpadkov. Takto sa môže vzdelať a získať oveľa lepšie vyhliadky do budúcnosti. Keď bude starší, Layla mu určite pomôže aj inak. Nájde mu prácu, splní tri želania… Ktovie?“

„Toto mi zničilo život,“ vyhlásila Philippa a chytila otca za ruku. „Pokojne to poviem aj tebe, strýko. Je to nanič.“ Utrela si slzu z líca a zahľadela sa na okno.
„Mohlo by to byť horšie,“ povedal jej Nimrod. „Myslím, že práve to sa v takýchto situáciách zvykne hovoriť.“

„Čo môže byť horšie, ako keď ťa opustí vlastná mama?“ vzlykol John. „Nič horšie si neviem predstaviť.“

Nimrod ich radšej nechal chvíľu samých. John mal totiž pravdu. Nič nie je horšie, ako keď vás opustí vlastná mama. Stále si pamätal bolesť, ktorú prežíval celé mesiace po tom, čo jeho a Laylina mama Ajiša odišla z domu a stala sa modrým džinom. Nedal sa s tým porovnať dokonca ani smútok z jej smrti. Strata blízkeho človeka je jedna vec, ale odvrhnutie – lebo práve tak to on aj Layla vnímali – je oveľa horšie. Preto sa rozhodol, že ešte ostane v dome Gauntovcov.
Ráno obaja inochovia zmizli.
„Som rád, že už sú preč,“ pripustil John. „Behal mi z nich mráz po chrbte.“

„Mohol si im jednoducho povedať, aby odišli,“ namietol Nimrod. „Nič iné na to, myslím, netreba.“

„Áno, ale to sme nechceli,“ vysvetlila mu Philippa. „Už si niekedy kázal sám sebe vypadnúť a už sa nevracať?“

„Ehm… nie,“ priznal sa Nimrod.
„Nie je to také ľahké,“ vyhlásil John.
„Ako dlho tu vlastne boli?“ chcel vedieť strýko.
„Eón,“ odvetil John. „To je jedenásť celých päť sedem štyri nula sedem…“

„Jasné,“ prerušil Nimrod vyratúvanie ďalších desatinných miest. „Viem, ako dlho trvá jeden eón.“

„Afriel vravel, že toľko.“

„Anjeli väčšinou neklamú,“ vyhlásil Nimrod. „Preto je zvyčajne dobré pozorne počúvať, čo ti vravia, keď sa už objavia v tvojom živote. Áno, niektorí vedia byť aj prešibaní. Sú to svätuškári, no aj tak je dobré pozorne načúvať, keď sú nablízku. Vedia veci, ktoré sa my džinovia nikdy nedozvieme. Poznajú kadejaké tajomstvá a záhady vesmíru. Čo mi pripomína jednu vec. Ako to vyzeralo s Dybbukom, keď ste sa s ním lúčili?“

„Bol čudný,“ odvetila Philippa. „Ako vždy.“

„Nie,“ opravil ju John. „Bol oveľa čudnejší. Našli sme ho zízať do zrkadla duše. Zdalo sa, že nechce, aby doň nazrel ktokoľvek iný.“

„Takže ste nič nevideli?“ vyzvedal strýko. „Ani na sekundu ste nezazreli jeho odraz v zrkadle?“

Deti pokrútili hlavou.
„Bleskovo ho pred nami zakryl,“ dodal John. „Vyzeralo to, že práve preto, aby sme nič nemohli vidieť.“

„Aj tak je to dosť dôležité,“ nedal sa odbiť Nimrod. „Nepovedal vám, čo tam videl on sám?“

„Nie,“ pokrútil hlavou John. „Nech to však bolo čokoľvek, nebol z toho práve nadšený. Vlastne sa zdalo, že ten pohľad takmer neznesie ani on sám.“

„Tak mi napadlo…“ začala Philippa zamyslene.
„Čo?“ súril ju Nimrod.
„Napadlo mi, prečo asi Dybbuk neznesie pohľad do vlastnej duše. Dokáže byť škodoradostný, zanovitý, vrtošivý a možno aj trocha krutý, ale aj tak je to len decko. Veď vieš, sotva v ňom môže byť čosi skutočne zlé. Pochybujem, že v sebe nosí niečo, čo je vidieť aj v zrkadle duše.“

„Kedysi som vám vravel, že existuje šesť kmeňov džinov,“ povedal im Nimrod. „Ak to však vezmeme veľmi prísne, je ich vlastne sedem, lebo sa nájdu aj takí, čo nie sú Maridovia ani Ifritovia, Jinnovia ani Gúlovia, Jannovia ani Šaitanovia, ale kombinácia dvoch kmeňov. V tomto prípade Maridov a Ifritov.“

„Tomu nerozumiem,“ priznala sa Philippa. „Pani Sachertortová je predsa z kmeňa Maridov, rovnako ako pán Sachertorta.“

„To je síce pravda,“ súhlasil Nimrod, „ale je tu jedna vec. Veľmi problematická vec, najmä pre Dybbuka. Pán Sachertorta totiž nie je jeho otec. Aj on sám na to prišiel iba relatívne nedávno. Práve to bol dôvod, prečo už nežije s doktorkou Sachertortovou.“

„Chceš povedať, že Dybbuk je napoly Marid a napoly Ifrit?“ spýtal sa John.
„Bohužiaľ, áno,“ prikývol Nimrod. „Je v ňom dobro, ale aj zlo. Práve to zbadá, keď sa pozrie do svojho zrkadla duše. Okrem svetla a krásy v ňom vidí aj niečo temné a odporné. V jeho vnútri neprestajne prebieha zápas o to, ktorá strana – dobrá alebo zlá – zvíťazí a celkom ho ovládne. Preto som rád, že ste sa s ním spriatelili práve vy. S vašou pomocou v ňom nepochybne zvíťazí dobro.“

„Chudák Dybbuk,“ vzdychla si Philippa. „Ale ako sa to stalo? Jenny Sachertortová mi vždy pripadala taká milá…“

„Stalo sa to tak, že Iblis ovládol pána Sachertortu a predstieral, že je to on.“

„Vari nechceš povedať, že Dybbukovým otcom je Iblis?“

„Bohužiaľ, áno.“

„A Dybbuk o tom vie?“

„Pravdaže. Je to veľké, temné tajomstvo Sachertortovcov. Nevie o ňom nik okrem najbližšej rodiny. Vlastne si nie som istý, či o tom vôbec vie aj Iblis.“

„Ale ako je potom možné, že to vieš ty?“ nechápala Philippa. „Keď je to teda také tajné.“

„Pamätáš sa na ten exorcizmus, ktorý inšpiroval gurua Masamdžhasaru k tomu, aby sa sám stal džinom?“

„Áno,“ odvetil John. „Ministerský predseda bol posaďnutý akýmsi džinom. Myslím, že to bolo dvanásťročné dievča.“

„To dievča sa volalo Faustina,“ dodal Nimrod. „Bola to Dybbukova sestra.“

„Tá, čo zmizla bez stopy?“ spýtala sa Philippa.
„Ty o nej vieš?“ začudoval sa Nimrod.
„Iba veľmi málo,“ spresnila Philippa. „Videli sme jej portrét v dome Dybbukovej tety na Bannermanovom ostrove.“

„Takže ste boli aj tam?“

„Dybbuk sa tam skrýval pred sektou,“ vysvetlil mu John. „Guru za ním vyslal svojich mužov a on ušiel práve tam, lebo sa priatelil s gorilou Maxom, komorníkom jeho tety.“

„Aha, takže…“ začal Nimrod, no nedopovedal to, akoby mu zároveň napadlo aj čosi iné.
„Hovoril si nám o Faustine,“ pripomenula mu Philippa.
„Áno,“ prikývol. „Bolo to veľmi nadané dieťa. Užasne nadané. Napríklad džinverso hrala ešte lepšie ako ty, Philippa. Všetci džinovia o nej hovorili len v tom najlepšom. Múdra, logicky uvažujúca… Práve ona mi počas exorcizmu prezradila, že Iblis je Dybbukov otec. V tom čase žili Sachertortovci v Londýne a Jenny, ktorá práve porodila syna, patrila medzi veľkých obdivovateľov vtedajšieho ministerského predsedu Widmerpoola. Faustina tak dlho počúvala, aký je úžasný, až došla k záveru, že to zrejme bude jediný človek, ktorý môže proti Iblisovi niečo urobiť. Preto sa ho pokúsila ovládnuť. Bola veľmi zanovitá, celkom ako Dybbuk.
Pravdaže, nevyšlo jej to. Nikdy predtým nič podobné neskúšala. Vlastne bolo fascinujúce, že to v ňom vydržala tak dlho. Spravila však chybu – zabudla si zmeniť hlas, a tým sa hneď na začiatku prezradila. Potom sa jej to celkom vymklo z rúk. Pocit moci vie byť opojný, a keď si uvedomila, že premiér proti Iblisovi nemôže nič urobiť, začala sa naňho hnevať. A nielen naňho. Hnevala sa aj na svoju mamu. No a vtedy som sa na scéne objavil ja a vyhnal som ju z Widmerpoolovho tela.
Po exorcizme som zistil, kto v ňom bol, a vydal som sa hľadať jej telo. Našiel som ho v Múzeu voskových figurín Madame Tussaud. Vyčkával som tam, no Faustina sa už po svoje telo nevrátila. Aspoň to som si vtedy myslel. Nespomenul som si včas na to, že doktor Warnakulásurija – tak sa v tom čase volal guru Masamdžhasara – ministerskému predsedovi odobral pred začatím exorcizmu vzorku krvi. Niečo také je nesmierne nebezpečné pre každého džina, ktorý sa momentálne nezdržiava vo vlastnom tele. Viete, deti, navždy sa pritom stratila miniatúrna časť jej duše. Znamenalo to, že sa nedokázala vzchopiť a vrátiť do svojho tela. Aspoň teda nie na sto percent.“ Potiahol si z cigary. „Práve to Dybbuk zistil v Indii. Dal si dve a dve dokopy a pochopil, že guru Masamdžhasara hovorí práve o nej – o sestre, s ktorou sa nikdy nestretol.“

„Chudák Dybbuk,“ vzdychol si John.
„Chudera Faustina,“ opravila ho Philippa. „Čo sa s ňou stalo?“

„Jej telo sme previezli do nemocnice pre chorých džinov,“ odvetil Nimrod. „Ešte aj dnes tam leží v kóme. A čo sa týka jej duše…“ Pokrčil plecami. „Viete, hľadal som ju po celom Londýne a Jenny Sachertortová takisto, ale márne. Nájsť ducha nie je jednoduché, ani keď ide o džina. Navyše nebola pripútaná k nijakému konkrétnemu miestu, domu alebo tak podobne. Zrejme tam kdesi poletuje aj dnes.“

„To je hrozné!“ zvolala Philippa.
„Veru tak,“ súhlasil Nimrod. Potom na chvíľu zmĺkol a srdce sa mu rozbúšilo tak, akoby mu malo každú chvíľu vyskočiť z hrude. Prečo nikdy neuvažoval o Faustine? No jasné! Faustina! Mohla by byť riešením všetkých problémov! Samozrejme, bude to ešte musieť prediskutovať s majstrom Rakšasasom a skontaktovať sa s nemocnicou, v ktorej leží jej bezvládne telo. Keby sa im však podarilo nájsť jej dušu, existovala maličká, slabá, takmer neviditeľná iskierka nádeje, že raz by nejakým spôsobom mohol privodiť situáciu, keď by sa jeho sestra Layla smela vrátiť do svojho úžasného domu k milovaným deťom. Nechcel im však priskoro dávať prázdne nádeje. To by nebolo spravodlivé. Bolo by to zbytočne kruté. Čo ak mu to nevyjde? Bude lepšie, ak zatiaľ nič nepoviem, vravel si. Aspoň nateraz. Až kým to nebude isté, John a Philippa to musia znášať po svojom a posilniť si charakter.
„Cudné, však?“ nadhodil. „Myslím to, ako sú veci navzájom poprepájané. Ako jedna vedie k druhej a niekedy vás niektorá zavedie na samý začiatok. Nuž, takmer na samý začiatok. Nikdy nič neexistuje len tak, samo.“

Dvojčatá mlčali. Nimrod predpokladal, že ešte stále premýšľajú o Dybbukovi a Faustine, v skutočnosti však mysleli na mamu pripravenú o deti, manžela aj priateľov a uvrhnutú do desivej samoty. Mysleli na to, že aj ona je teraz tak trocha ako duch bez tela. Pripadalo im to neznesiteľne nespravodlivé.
Ako bežala minúta za minútou, začali uvažovať o tom, že raz všetko zmenia a privedú ju naspäť, a to už navždy alebo aspoň na tak dlho, ako to bude možné. Bez toho, aby čokoľvek povedali, si telepaticky navzájom odprisahali, že raz toto všetko napravia – za akúkoľvek cenu pre džinov či celý svet.
„Myslím, že nejaký čas budem žiť tu, s vami,“ povedal im Nimrod. „Aspoň kým sa veci nevrátia do normálu.“ Rozpačito sa usmial, a keď sa ich pohľady stretli, musel si uvedomiť, aké nereálne je, že by k tomu naozaj došlo. „Teda… takmer do normálu. Nemôže to byť až také… Však? Nuž, nejaký čas tu ostanem, aby som vám pomohol prekonať toto ťažké obdobie. Aj s Groaninom a majstrom Rakšasasom, ak chcete. Všetci tu budeme iba pre vás. Nech si už zaželáte čokoľvek, pomôžeme vám s tým.“

Prvá sa ozvala Philippa.
„Je to smiešne, však? Dvaja džinovia, ktorí si nemôžu splniť to, po čom túžia najviac zo všetkého. Veril by si, že je niečo také vôbec možné?“

„Musím vám prezradiť čosi, čo mi raz vravel majster Rakšasas,“ povedal Nimrod. „Potvrdzuje sa mi to už celé roky a myslím, že to platí pre ľudí rovnako ako pre džinov. Znie to takto: ‚Nikdy nenahrádzajte želaním svoju chrbtovú kosť. Niekedy jednoducho musíme veci nechať také, aké sú. Musíme si uvedomiť, že fakt je faktom iba preto, lebo ho svojím želaním nemôžeme zmeniť. Keby sme sa totiž pokúšali zmeniť všetko na svete podľa svojich predstáv, neboli by sme o nič viac ako deti.‘“

„Ale my sme deti!“ namietol John.
Nimrod sa usmial a láskyplne pohladil najprv jeho a potom Philippu. „Už nie, John,“ povedal ticho. „Už nie.“

